
Forord 


Hva kjennetegner en god skolekonsert? Hva er et godt kulturtilbud for skole- 
elever? Kvalitet er et overordnet mål for Den kulturelle skolesekken (DKS), 
men hva det innebærer i praksis er uklart og gjenstand for kontinuerlig debatt. 
Ofte tas kvalitetsbegrepet for gitt. Ordet brukes da som et innholdsløst mantra, 
der deltakerne kun understreker at kulturtilbudene må ha kvalitet. Samtidig 
fylles begrepet daglig med konkret innhold av kunstnere og lærere gjennom 
deres arbeid. Bak deres innsats ligger det gjerne et ønske om å skape kvalitet i 
betydningen gode kulturopplevelser som utgjør en forskjell. De møtes i ønsket 
om å utvikle noe som er godt, men kan være uenige om hva det gode er og 
hvordan det best oppnås. Av og til ender uenighetene i spenninger og samar- 
beidsproblemer som skader den saken alle har et så sterkt engasjement i. 
Kommunikasjon om kvalitet i DKS er utfordrende for samarbeidspartene og 
derfor en viktig tematikk for kulturforskningen. Jeg ønsker med denne boka å 
bidra til å klargjøre debatten om kvalitet og gi innspill til partenes kommuni- 
kasjon i praksisfeltet. Her forsøker jeg å komme nærmere hva kvalitet kan bety 
i konkrete kulturformidlingssituasjoner. Jeg beveger meg derfor mot praksis 
og det kulturspesifikke, og det feltet jeg studerer er musikkområdet i DKS. 

Temaet kvalitet i musikktilbud for barn og unge har opptatt meg lenge, og 
denne boka bygger på tidligere arbeider. I bunn ligger min mangeårige praksis 
som musikkpedagog og musiker i ulike sammenhenger." Gjennom arbeidet 
med faget Kultur for barn og unge ved Høgskolen i Sørøst-Norge, studiested 
Bø (HSN), har jeg dessuten blitt fasinert av alle de generelle utfordringene 
formidlere innenfor ulike kulturuttrykk deler. Dette er blant annet tema for 
mitt bidrag i læreboka Kulturfagene - En innføring (Grothen og Reksten (red.) 
2010). Men det generelle kan som nevnt bli luftig og innholdsløst uten koplin- 
ger til det konkrete. Både i undervisning og forskning har jeg derfor også vært 
opptatt av det spesifikke i ulike kulturformidlingspraksiser. 


1 Se «Om forfatteren». 


FORORD 


I perioden 2008-2011 gjennomførte jeg et forskningsprosjekt om skolekon- 
serter som var et samarbeid mellom Rikskonsertene og Høgskolen i Telemark 
(nå HSN). Rikskonsertene var da kun nasjonal aktør for musikkområdet i 
DKS, mens de fra 2016 er etat for hele ordningen under sitt nye navn 
Kulturtanken - Den kulturelle skolesekken Norge. Samarbeidsprosjektet er 
beskrevet i rapporten Når musikken gir mening. Hovedtrekk i en studie av kva- 
litet i skolekonserter (Christensensen 2015). Siden da har jeg videreutviklet 
denne skolekonsertstudien, for målet har hele tiden vært å utgi ei bok om 
emnet. Boka har samme hovedtittel som rapporten, for tematikken er lik, men 
undertitlene er ulike, siden innhold og omfang er forskjellig. I rapporten opp- 
summerte jeg prosjektets hovedfunn og diskuterte noen av de veivalgene sko- 
lekonsertformidlere står overfor. Men hovedmålet med studien, nemlig å få 
utforsket deltakernes praksisnære kommunikasjon om kvalitet i skolekonser- 
ter, kommer ikke frem i en slik rapport. Det er dette boka omhandler. 

Utgangspunktet for boka er altså den nevnte HiT-rapporten, og noe av 
innholdet er også likt. Kapitlene «Bakgrunn for studien», «Studiens rolle 
i DKS-forskningen», «Monologisk og dialogisk formidling» og kapittel 9, 
«Kommunikasjon om kvalitet», er i hovedtrekk de samme som i rapporten, 
men tekstene er revidert og dermed noe endret. I kapitlet «Bakgrunn for stu- 
dien» er presentasjonen av musikktilbudet i DKS oppdatert til dagens situa- 
sjon. Jeg relaterer studien til nyere DKS- og skolekonsertforskning i kapitlene 
«Studiens rolle i DKS-forskningen og «Monologisk og dialogisk formidling», 
og i kapittel 9 drøfter jeg undersøkelsens funn i lys av denne forskningen. Her 
har det vært interessant å se at studien dels bekrefter, dels nyanserer og noen 
ganger også korrigerer tidligere etablerte sannheter i DKS- og skolekonsertfel- 
tet. Mitt håp er derfor at denne boka kan bli et bidrag til å bringe debattene om 
kvalitet i elevers møter med musikk og annen kunst videre. Disse debattene er 
viktige, ikke bare for utviklingen av DKS, men også for arbeidet med kultur for 
barn og unge på andre arenaer. Gjennom studier av konkrete praksiser kan 
også de generelle debattene om kvalitet i kulturformidling få nye innspill. 


De som har bidratt i studien 


Det er mange som har bidratt i arbeidet med denne boka. Takk til Høgskolen i 
Sørøst-Norge (tidligere Høgskolen i Telemark) for tildelte forsknings- og 
publiseringsmidler som har gjort ferdigstillingen av arbeidet mulig. Jeg vil 

også takke alle som har gitt faglige bidrag til studien. Her vil jeg først rette en 
stor takk til de som har deltatt i undersøkelsen. Det gjelder skoleelever og 
lærere, scenekunstnere og musikere, fylkes- og Rikskonsert-produsenter, samt 
medlemmene av Rikskonsertenes programråd for skolekonserter 2008-2009. 
De har alle vist stort engasjement i studien, sjenerøst delt av sin tid og gitt 
mangfoldige og interessante kvalitetsbeskrivelser. Deres svar har gjort utforsk- 
ningen av verbalspråklig kommunikasjon om skolekonserter mulig. 

FoU-leder Egil Rundberget i Rikskonsertene, og i Kulturtanken frem til 
2017, har gjennom hele studieperioden bidratt med engasjerte faglige innspill 
og med viktig informasjon om skolekonserttilbudet. På grunn av alle endrin- 
gene som har skjedd i Rikskonsertenes virksomhet fra de var nasjonal aktør til 
de i 2016 ble etat for Den kulturelle skolesekken under navnet Kulturtanken, 
har dette vært et stort arbeid. Tusen takk til ham! Takk også til Kulturtanken/ 
Rikskonsertenes konsertsjef Scott Rogers for grundig informasjon om 
Programrådets vurderingsarbeid i dag, noe som har synliggjort hva som er 
endret og hva som stadig står fast i deres virksomhet. 

Sigrid Røyseng, professor i kultur og ledelse ved Handelshøyskolen BI i 
Oslo, har vært en viktig veileder og støttespiller i første del av skriveprosessen. 
Hun har hjulpet meg til å klargjøre og nyansere min posisjon og min studie. 
Takk til henne for kunnskapsrike, kritiske og inspirerende kommentarer! 
Magne Espeland, professor i musikkpedagogikk ved Høgskolen på Vestlandet, 
bidro med en vurdering av det første utkastet til boka. Takk til ham for grundig 
lesning og konstruktiv kritikk som har ført til endringer gjennom hele teksten 
fra min side, deriblant et nyskrevet kapittel 3. Jeg vil også takke prosjektleder 
Kjell Thoreby, som med utgangspunkt i sine utenlandsreiser for Rikskonsertene, 
ga meg metaforen om forskning som reisefortellinger. Det språkbildet har 
inspirert meg gjennom hele dette arbeidet. 

Mine gode kulturkolleger ved Høgskolen i Sørøst-Norge, studiested Bø, har 
bidratt med faglig inspirasjon gjennom hele forskningsperioden. Jeg vil spesielt 
takke Annette Winkelmann, Anne Svånaug Haugan og Bente Støa for givende 
diskusjoner om temaet kunst, formidling og kvalitet, og for deres uvurderlige 
hjelp i en tidspresset arbeidssituasjon ved HSN. Stor takk også til mine gode 
venner, musikerne og musikkpedagogene Janne Brudvik Villa, Grethe Laugerud 
og Signe Bakke, for inspirerende samtaler om musikk for, med og av barn. 
Dessuten vil jeg takke min mann Otto M. Christensen for hans tålmodighet og 
støtte i hele studieperioden, for hans kunstfilosofiske og vitenskapsteoretiske 

innspill og for klargjørende kommentarer i skriveprosessen. Til sist, men ikke 
minst, vil jeg takke barna mine, Anna og Maria, for morsomme samtaler om 
musikk og skolekonserter, og for at de har vist meg når musikken gir mening 
for dem. 


Bø, 13.03.2017 
Torild Wagle Christensen 

Aktører, navn og forkortelser 


Den kulturelle skolesekken er i stadig endring, og det er også aktørenes navn 
og kulturtilbudenes titler. Da jeg startet arbeidet med denne skolekonsertstu- 
dien i 2008, ble Den kulturelle skolesekken (DKS) brukt både som betegnelse på 
selve ordningen og som navn på sekretariatet med det nasjonale ansvaret for 
ordningen. Med overføringen av DKS-sekretariatet til Rikskonsertene som 
deretter skiftet navn til Kulturtanken - Den kulturelle skolesekken Norge, ble 
både titler og ansvarsområder i DKS og Rikskonsertene forandret. Kulturtanken 
ble navnet på den nye DKS-etaten som nå er nasjonal enhet for alle kulturut- 
trykkene i DKS, selv om hovedtyngden av etatens første ansatte kommer fra 
Rikskonsertene og dermed har spesialkompetanse i musikk (jf. Kulturtanken 
26.04.2016). 

Med opprettelsen av Kulturtanken forsvant altså Rikskonsertene som en 
særskilt nasjonal aktør for musikkområdet i DKS. De blant Kulturtankens 
medarbeidere som fortsatt skal kvalitetssikre musikktilbudet tilhører ikke 
lenger en musikkinstitusjon med ordet konsert i navnet. Her er det oppstått 
et skille mellom musikk og de andre kulturområdene i DKS. Mens 
Rikskonsertene er historie, lever de tidligere nasjonale aktørene for visuell 
kunst, scenekunst, film, litteratur og kulturarv videre, selv om deres roller i 
DKS blir endret og de nå bærer det nye navnet nasjonale formidlere (jf. DKS: 
Nettnotat 1). Nasjonalmuseet og Norsk scenekunstbruk vil for eksempel fort- 
satt være aktører i DKS, mens Kulturtanken vil være den samlende nasjonale 
enheten også for kunstområdene visuell kunst og scenekunst. Lin Marie Holvik 
formulerer disse endringene slik i sitt første nyhetsbrev som nytilsatt direktør 
i Kulturtanken: 


Alle kunstfeltene skal få sin rettmessige plass i vårt system. [...] Verken produsent- 
eller musikk-kompetansen som er på huset vårt skal ut med badevannet, men vi skal 
være så ærlige å si at vi ikke enda vet helt hvordan vi på best mulig måte skal organi- 


sere dette (Kulturtanken 26.08.2016). 

Rikskonsertenes musikk- og produsentkompetanse skal altså ikke «ut med 
badevannet», men hva som skjer med denne kompetansen, og hvordan 
Kulturtanken skal få gitt de ulike kunstfeltene sin rettmessige plass er uavklart på 
dette tidspunktet. Kulturtankens omstillingsprosess går imidlertid raskt videre. 
Allerede én måned etter direktørens første kulturtanker kommer hun med nyhe- 
ten om at skolekonsertordningen i sin nåværende form legges ned. «Musikken 
vil inngå som en av seks kunstformer som Kulturtanken — Den kulturelle skole- 
sekken Norge har et ansvar for å forvalte sammen med landets fylkeskommuner 
og 100 %-kommuner», skriver hun (KT/RK 28.09.2016). Høsten 2018, når 
omstillingen skal være ferdig, vil dermed også skolekonsertordningen være 
historie. De to tidligere adskilte systemene, skolekonsertordningen og DKS, skal 
leve sammen i én etat og én ordning (Ibid). Måneden etter dette vedtaket er ram- 
mene for omorganiseringen vedtatt. Holvik kommer da med enda en nyhet: 


Vi oppretter en ny avdeling som vi kaller Kunst, kultur og skole. Det som tidligere var 
Rikskonsertene og forvaltet et stort og bredt musikkfelt, skal nå forvalte alle seks kunst- 
uttrykkene i Den kulturelle skolesekken. Vi vet at mange har opplevd at musikken har 
vært prioritert høyt, og vi har fått tilbakemeldinger på at man nå håper at Kulturtanken 
skal kunne klare å behandle alle kunstformene likeverdig. Det er både vårt oppdrag og 
vårt mål. Derfor skal vi også ha kompetanse i eget hus på alle kunstfelt, samt på peda- 
gogikk og skole i vår nye organisasjon. Noen utlysninger vil nok derfor komme før jul. 


Den nye avdelingen skal jobbe for å løfte alle kunstformene i DKS (KT/RK 04.11.2016). 


Rikskonsertenes nasjonale ansvar for musikktilbudet i DKS videreføres altså 
i den nye organisasjonsstrukturen, og gjennom nytilsettinger i den nyoppret- 
tede avdelingen Kunst, kultur og skole skal Kulturtanken få tilført den brede 
kunst- og skolekompetansen DKS-etaten trenger. Dessuten opprettes en ope- 
rativ enhet kalt Kunsttanken, der de tidligere RK-produsentene i samarbeid 
med DKS-feltets aktører skal «utvikle nye produksjoner og prosjekter i DKS» 
(Ibid; Kulturtanken: Nettnotat 1). 

Kulturtankens indre organisasjonsstruktur er dermed i ferd med å komme 
på plass, men deres samarbeidsstruktur utad er ennå ikke helt avklart. Her er 
det verdt å merke seg at Kulturtanken utfra regjeringens mandat er forpliktet 
til å involvere mange aktører. De skal: 


Samarbeide om innhold og kvalitet med høyere kunstutdanning, lærerutdanning, 
kunst- og kulturinstitusjoner og -organisasjoner, produksjonsmiljøer og nasjonale 


aktører for Den kulturelle skolesekken (KUD 18.08.2015). 

De tidligere nasjonale aktørene i DKS, nå nasjonale formidlere, er altså bare 
noen blant alle de institusjonene, organisasjonene og miljøene Kulturtanken 
skal samarbeide med. Direktøren kommer inn på denne store samarbeidsut- 
fordringen i sitt første nyhetsbrev. Der skriver hun: 


Vi skal også føre gode samtaler med produksjonsmiljøene, med kulturinstitusjoner 
og ulike aktører som i dag er involvert både i Rikskonsertene og Den kulturelle sko- 
lesekken, og helt sikkert noen som i dag ikke er involvert. Vi ønsker en stor nasjonal 


dialog med mange aktører. Kulturtanker, rett og slett (Kulturtanken 26.08.2016). 


Her understreker Holvik viktigheten av et samarbeid med mange ulike kul- 
turaktører, og i sitt novemberbrev fremhever hun i tillegg opplæringssektorens 
aktører: 


[...]vi er glad for at Kulturdepartementet også har sagt at vi skal samarbeide med 
Kunnskapsdepartementet, med høyskoler og forskningsmiljø, med kultursektoren 
selv, og ikke minst, med våre partnere i fylker og kommuner, samt med skoler og 


lærere (Kulturtanken 04.11.2016). 


Og på Kulturtankens nettplattfform som publiseres 19.12.2016 beskrives de 
aktuelle samarbeidsaktørene som «alle våre DKS-partnere i fylkeskommuner 
og kommuner, på skoler og i kunst- og kulturinstitusjoner» (Kulturtanken: 
Nettnotat 2). Ut fra regjeringens mandat, Kulturtankens nettplattform og 
direktørens signaler vil Kulturtankens samarbeidspotensiale være nesten ube- 
grenset. Det virker dermed klart allerede nå at de tidligere nasjonale aktørenes 
posisjon vil bli nedtonet til fordel for et større mangfold av aktører, noe som 
også vil kunne gjelde musikkområdet i DKS. Her blir det interessant å se hva 
slags produsenter som vil få størst innflytelse på musikktilbudet. Kulturtankens 
musikkprodusenter skal som nevnt konsentrere seg om utviklingsarbeid og vil 
kunne påvirke hva slags typer musikkproduksjoner som blir prioritert i DKS. 
Fylkene overtar ansvaret for musikktilbudet til skolene, og fylkesmusikkpro- 
dusentene får dermed stor innflytelse her (jf. KT/RK 12.10.2016). Spørsmålet 
er imidlertid om produsenter fra andre musikkinstitusjoner og det frie feltet i 
større grad vil bli trukket inn. Det er i alle fall Kulturtankens målsetting for 
den operative enheten Kunsttanken: Den skal «sørge for kontakt med utøvende 
kunstmiljøer og kunst- og kulturinstitusjoner» (Kulturtanken: Nettnotat 1). 

Alle usikkerhetsmomentene i Kulturtankens omstillingsprosess og aktøre- 
nes stadig skiftende navn og ansvarsområder er krevende for praksisfeltets 

deltakere, men det er også en utfordring for oss som skal utforske og analysere 
aktørenes roller i DKS. Hva skal vi for eksempel kalle dem som har nasjonalt 
ansvar for musikk i DKS og som tidligere het Rikskonsertene? De har vært 
Den kulturelle skolesekkens mektigste aktør i dette kulturfeltet, og nå har de 
ikke lenger noe eget navn. Samtidig har de fått utvidet makt som Kulturtanken - 
Den kulturelle skolesekken Norge. 

Jeg har valgt å omtale musikkområdet i DKS og dets sentrale aktør på føl- 
gende måte: Skolekonsertordningen er som nevnt snart historie, så denne ter- 
men brukes kun som en historisk betegnelse på en ordning som ble opprettet 
av Rikskonsertene i 1968 og som blir nedlagt av Kulturtanken i august 2018.? 
Skolekonsertvirksomheten lever imidlertid videre i DKS. FoU-leder Egil 
Rundberget forklarer endringene og den nye begrepsbruken slik: 


Rikskonsertenes skolekonsertordning er ute. (Regioner, fylker og 100 %-kommuner 
kan lage sine egne ordninger hvis de vil.) Skolekonsertene vil fortsette, og kan i teo- 
rien bli like mange som nå. Musikktilbudet i DKS vil hete musikk i DKS (på linje med 
scenekunst i DKS, osv.) Musikktilbudet vil (som i dag) ha ulike formater. Det domi- 
nerende formatet er skolekonsert, også kalt «40 minutter ribbeveggkonsert». Dette 
formatet har dog mange varianter ift arena, kontekst, osv. Andre formater kan være 
festivalbesøk, musikkverksteder, tverrkunstneriske produksjoner med en vesentlig 


andel musikk (ofte kalt kunstarter i samspill), osv. (Rundberget 07.11.2016). 


Skolekonserter får altså en snevrere betydning enn tidligere. Da studiens 
feltarbeid ble gjennomført i 2008-2009, ble skolekonsertbetegnelsen brukt om 
flere formater, ikke bare 40 minutter ribbeveggkonsert. På grunn av målet om 
størst mulig bredde i utvalget omfatter undersøkelsen også formatene musikk- 
verksted (work shop) og tverrkunstnerisk produksjon med en vesentlig andel 
musikk (kunstarter i samspill). I tråd med Rikskonsertenes praksis frem til 
nedleggelsen av skolekonsertordningen bruker jeg derfor termene skolekon- 
sert og skolekonsertsamarbeid i vid betydning om ulike formater i musikktil- 
budet. I analyser og drøftinger av nasjonale utfordringer for det samlede 
musikktilbudet anvender jeg betegnelsen musikk(tilbudet) i DKS. 

Når det gjelder aktøren med nasjonalt ansvar for musikk i DKS og som frem 
til 2016 het Rikskonsertene, har jeg valgt følgende løsning: Jeg bruker tittelen 


2 Se Kulturtankens Prosjekt 2018 (KT/RK 12.10.2016) og Kjell Skylldstads beskrivelse av skolekonserte- 
nes historikk i Rikskonsertenes Festskrift. 25 år i musikkens tjeneste 1993: 12-14). 

Rikskonsertene når jeg omtaler deres virksomhet som nasjonal aktør i DKS 
frem til navnebyttet 26.04.2016. Siden feltarbeidet ble gjennomført før omor- 
ganiseringen, bruker jeg også navnet Rikskonsertene i omtalen av deres repre- 
sentanter i undersøkelsen. Jeg kaller for eksempel produsentene deres for 
Rikskonsertprodusenter til forskjell fra fylkes(musikk)produsenter. 

I perioden fra navnebyttet 26.04.2016 til ny nettplattfform for Kulturtanken 
ble publisert 19.12.2016 har de tidligere Rikskonsertansatte presentert seg selv 
og sin virksomhet med dobbeltnavnet Kulturtanken/Rikskonsertene. De som 
ble overført fra DKS-sekretariatet har på samme måte brukt Kulturtanken/DKS 
i sine presentasjoner. Jeg anvender derfor også dobbeltnavn for Kulturtankens 
virksomhet i denne perioden. I drøftingen av fremtidige utfordringer for musikk- 
områdets nasjonale aktør anvendes kun navnet Kulturtanken. Her vil sammen- 
hengen vise at det er Kulturtanken som nasjonal enhet for musikk det handler 
om. Når det gjelder Den kulturelle skolesekken, lever dette navnet altså videre 
som et tillegg til Kulturtanken. Her har jeg valgt å omtale både den tidligere og 
nåværende DKS-ordningen som Den kulturelle skolesekken, mens jeg anvender 
navnet Kulturtanken på DKS-etatens nåværende og videre virksomhet. 

I omstillingsperioden fortsatte Kulturtanken å bruke Rikskonsertenes stil- 
lingsbetegnelser. Rikskonsertenes siste konsertsjef beholdt sin tittel etter nav- 
nebyttet og ut året 2016, og tittelen konsertsjef brukes derfor i gjengivelsen av 
hans svar fra denne perioden. I Kulturtankens nye organisasjonsstruktur er 
imidlertid konsertsjefstillingen erstattet av en felles direktør for de ulike kunst- 
og kulturuttrykkene i avdelingen Kunst, kultur og skole. Også Rikskonsertenes 
FoU-leder beholdt sin stillingstittel etter navnebyttet og ut omstillingsåret 
2016, og jeg bruker tittelen FoU-leder i gjengivelsen av hans svar fra hele stu- 
dieperioden. FoU-lederstillingen erstattes av en avdelingsdirektør for den nye 
avdelingen for forskning og utvikling fra 2017 (jf. Kulturtanken: Nettnotat 1). 
Heller ikke i mandatet som gjelder for Programrådets arbeid i overgangsperio- 
den er stillingsbetegnelsene oppdatert. Jeg anvender i tråd med dette 
Rikskonserttitler i presentasjonen av retningslinjene for Programrådets sam- 
mensetning (jf. Rikskonsertene 2015). 

Også andre offentlige etater, kulturinstitusjoner og departementer skifter 
stadig navn, og jeg bruker følgende titler og forkortelser i boka: 


e GSI: Grunnskolens informasjonssystem 
e KUD (fra 2010): Kulturdepartementet 

KUF: Kirke-, utdannings- og forskningsdepartementet 

KKD: Kultur- og kirkedepartementet 

KD: Kunnskapsdepartementet 

UFD: Utdannings- og forskningsdepartementet 

DKS: Den kulturelle skolesekken 

Kulturtanken: Kulturtanken - Den kulturelle skolesekken Norge 
Kulturtanken/Rikskonsertene: KT/RK 


KAPITTEL 1 


Innledning 


Bakgrunn for studien 


Elevene sitter klare i skolens gymsal. De prater, roper, ler, og støynivået er høyt 
i gymsalens voldsomme akustikk. Musikerne kommer inn. De begynner å 
spille. I løpet av noen få sekunder er det blikk stille. Elevene er dypt konsen- 
trerte. De ler, kommer med utrop og blir stille igjen. Gjennom konserten deltar 
elevene på ulike måter, og når den er over går de smilende eller alvorlige ut, alt 
etter som. De er tydelig engasjert av det de har vært med på. Følelsesreaksjonene 
er forskjellige, men konklusjonene er samstemte. Både elever og lærere, musi- 
kere og produsenter er enige om at skolekonserten var bra. 

Så kort kan kvalitet i skolekonserter beskrives, som hver enkelt deltakers 
opplevelse av en god skolekonsert. Det er ikke vanskelig å bestemme om noe 
er godt, for vi vet at en skolekonsert er god når vi opplever den. Ofte er formid- 
lere og elever også enige med hverandre i sine konklusjoner, slik som i beskri- 
velsen ovenfor av en fiktiv skolekonsert. Men hva er det som gjør en skolekonsert 
bra? Når vi skal klargjøre hva kvalitet er, gir vi våre ulike beskrivelser der vi 
vektlegger ulike aspekter, og vi skjønner at vi kanskje ikke er så enige likevel. 
Dessuten kan personenes konklusjoner også være delte. Noen går strålende 
fornøyd ut fra en skolekonsert, mens andre synes konserten var elendig. 
Hvorfor er de så uenige? Er kvalitet i skolekonserter så vanskelig å bedømme? 

Det er dette som er så fasinerende med temaet kvalitet i kunst. Vi fornem- 
mer hva det er når vi opplever det, men det forsvinner lett for oss når vi prøver 
å beskrive det. Vi er ofte enige om at noe har kvalitet, men vi er like ofte dypt 
uenige. Kvalitet lar seg oppleve, men er ikke lett å sette ord på, og ulike perso- 
ner gir ulike beskrivelser og definisjoner av fenomenet. Derfor er det fristende 
å droppe diskusjonene om kvalitet, og overlate spørsmålet om hva som er godt 
til den enkeltes subjektive opplevelse. I en del sammenhenger er det imidlertid 

nødvendig å føre disse diskusjonene videre, og når jeg har valgt å fordype meg 
i temaet kvalitet i skolekonserter, har det flere grunner. 

For det første er hensynet til alle de involverte i skolekonsertsamarbeidet 
viktig. Skolekonserter er det profesjonelle musikktilbudet som når alle elever i 
Norge uavhengig av deres fritidsinteresser og foreldrenes innsats og kulturelle 
kompetanse. Frem til nå har norske skoleelever hvert år fått oppleve to skole- 
konserter per år som en del av DKS-tilbudet (jf. KT/RK: Nettnotat 1). Og selv 
om omfanget på musikktilbudet ikke er tallfestet i Kulturtankens nye DKS- 
ordning, vil det fortsatt være mange musikkformidlere, lærere og skoleledere 
over hele Norges land som er involvert i arbeidet med skolekonserter (jf. KT/ 
RK 12.10.2016). De som jobber med dette trenger en løpende dialog om kva- 
litet for å kunne utvikle tilbudet på en best mulig måte. Kvalitetsstudier og 
diskusjoner er altså viktige for de voksnes arbeidssituasjon og for elevenes 
møter med musikk i DKS. 

For det andre gjør det store omfanget av skolekonserter i Norge at det offent- 
lige bruker forholdsmessig mye penger på virksomheten. Skolekonserter er et 
prioritert musikktilbud for barn og unge i Norge. Mens musikk i DKS har 
100 % dekning, har for eksempel kulturskolene med sitt musikkopplæringstil- 
bud lange ventelister (jf. GSI 2016-2017). Skolekonserter har også hatt et større 
omfang enn produksjoner innen de andre kulturuttrykkene DKS formidler. På 
grunn av Rikskonsertenes abonnementsordning som har vært lik for alle kom- 
munene, har elevene vært sikret to skolekonserter per år (jf. Rikskonsertene 
2011: 1). I tillegg har skolene fått andre musikkproduksjoner gjennom DKS 
regionalt og lokalt. Siden det ikke har vært faste abonnementsordninger med 
definerte rammer for de andre uttrykkene i DKS, har antall produksjoner 
innen film, litteratur, kulturarv, visuell kunst, scenekunst og kunstarter i sam- 
spill variert mye fra kommune til kommune (jf. Vibe et al., 2009: 71-75). 

I skoleåret 2008-2009, da studiens feltarbeid ble gjennomført, dekket 
musikk 39, 7 % av DKS-aktivitetene i norske grunnskoler, mens omfanget av 
for eksempel visuell kunst kun var 12 %. I 2015 var musikkens andel enda 
større. Da var hele 44, 5 % av DKS-tilbudet musikk-produksjoner, mens den 
visuelle kunstens andel var 10, 6 % og dermed enda lavere enn i 2008-2009. 
Spørsmålet er om vektingen av de ulike uttrykkene i DKS vil bli endret nå når 


1 jf. Kulturtanken - DKS 2016. Se landsomfattende statistikk over de ulike uttrykkenes prosentandel i 
DKS-tilbudet 2006-2015 i «Appendix». 

Rikskonsertene under sitt nye navn Kulturtanken - Den kulturelle skolesekken 
Norge er blitt etat for hele DKS (jf. Kulturtanken 26.04.2016). 

Uttalelsene til Lin Marie Holvik kan tyde på at hun som direktør og 
Kulturtanken som organisasjon i alle fall vil arbeide for det. Hun sier som 
nevnt at deres oppdrag og mål er at «Kulturtanken skal kunne klare å behandle 
alle kunstformene likeverdig» (KT/RK 04.11.2016). Nå bruker hun riktignok 
ordet likeverdig og ikke likt, men målet om gode rammer for alle uttrykkene i 
DKS står fast. Dessuten blir altså skolekonsertordningen nedlagt høsten 2008. 
Alle fylker vil da kunne «velge hvordan musikktilbudet skal organiseres og 
hvor stort omfang det skal ha», som det står i Kulturtankens plan for omstil- 
lingsprosessen (KT/RK 12.10.2016). Inntil videre er det imidlertid musikken 
som dominerer DKS-tilbudet. Hvis myndighetene og de involverte skal kunne 
forsvare prioriteringen av musikk, er kvaliteten på tilbudet viktig. Behovet for 
legitimering av musikktilbudets store omfang, er en viktig grunn til at jeg 
valgte å rette søkelyset mot kvalitet i skolekonserter. 

En tredje grunn til denne studien er de kulturpolitiske målsetningene 
for musikk i DKS. Kulturdepartementets føringer for DKS og dermed også 
for musikktilbudet er som nevnt beskrevet i St.meld. nr. 8 (2007-2008). Her er 
kvalitet et overordnet mål: 


- Den kulturelle skulesekken skal sikre elevane gode møte med profesjonell kunst 
og kultur. 

- Kvalitet og nyskaping i DKS må tryggjast gjennom at dei involverte aktørane 
diskuterer seg imellom fortløpande. 


(St.meld. nr. 8 (2007-2008): 13, 39). 


Alle DKS-aktørene er altså forpliktet til å sikre elevene et godt kunst- og 
kulturtilbud, og kvalitet og nyskaping skal trygges gjennom diskusjoner. Målet 
om kvalitet er videreført i regjeringens mandat for Kulturtanken, der styrking 
av «den kunstneriske og formidlingsmessige kvaliteten i DKS-tilbudet» er før- 
ste punkt (KUD 18.08.2015). 

Også Rikskonsertene har i året de omdannes til Kulturtanken - DKS Norge 
kvalitet som del av sine overordnete målsettinger. Selv om detaljene i plando- 
kumenter endres for hver nye periode, er deres overordnede mål for musikk i 
2016 det samme som i studiens feltarbeidsperiode. De skal som tidligere «gjøre 
levende musikk av høy kunstnerisk kvalitet tilgjengelig» (KT/RK: Nettnotat 1). 
Målet er dessuten ført videre i Kulturtankens plan for omstillingsprosessen, 

der det presiseres at «musikktilbudet skal være av høy kunstnerisk kvalitet» 
(KT/RK 12.10.2016). Studier og diskusjoner av kvalitetsoppfatninger i skole- 
konsertfeltet kan dermed bidra til å klargjøre de formelle føringene for DKS 
generelt og for musikkområdet spesielt. 

Behovet for en slik klargjøring av kvalitetskriterier ble også uttrykt i NIFU 
STEPs rapport fra DKS-evalueringen i 2006. Forfatterne hevder i denne rap- 
porten at de har registrert stor uenighet mellom de ulike aktørene i DKS om 
hva som er kvalitet, at denne uenigheten fører til spenninger i samarbeidet, og 
at det derfor bør avklares «hva DKS kan være i møter med elevene» (Borgen og 
Brandt 2006: 16, 20, 21). I følge rapporten viser altså uenigheten mellom sam- 
arbeidspartene at det trengs klarere kvalitetskriterier for innholdet i DKS. Syv 
år etter denne NIFU STEP-rapporten hevdet UNI Rokkansenterets DKS- 
forskere at det fortsatt er behov for slike kvalitetsavklaringer. I boka Den kultu- 
relle skolesekken støtter de Borgen og Brandts konklusjon om at definisjonen av 
kvalitet i DKS ifor stor grad er overlatt til forvalterne (Breivik og Christophersen 
(red.) 2013: 182). Dette uttalte behovet for mer praksisnære kvalitetsavklarin- 
ger som fremsettes i både eldre og nyere DKS-forskning, er en fjerde grunn til 
mitt valg av studieobjekt og tema. 

I høringsuttalelsene til Borgen og Brandts DKS-rapport var det mange som 
mente at spenningene mellom skole- og kultursektoren her er overdrevet, noe 
som førte til at departementet i sine videre anbefalinger for DKS oppsiktsvek- 
kende nok valgte å se bort fra den evalueringsrapporten de hadde bestilt 
(jf. St.meld. nr. 8 (2007-2008): 16-20). Dette har i ettertid ført til diskusjoner 
om mulighetsrommet for kritikk av DKS er for trangt, og flere har forsvart 
Borgen og Brandts kritiske evaluering og beskrivelse av spenninger i 
DKS-feltet, deriblant UNI Rokkansenterets DKS-forskere (jf. Breivik og 
Christophersen (red.) 2013: 20). Selv om det ikke er sikkert at motsetningene 
mellom partene i DKS er så store som Borgen og Brandt hevder, er de altså 
ikke alene om å påpeke spenninger og uenighet mellom aktørene i DKS- 
samarbeidet. I redegjørelsen for studiens rolle i DKS-forskningen går jeg nær- 
mere inn på forskernes ulike analyser av konfliktnivået i DKS (jf. kapitlet 
«Studiens rolle i DKS-forskningen»). 

Graden av spenning i samarbeidet er imidlertid ikke avgjørende for viktig- 
heten av klare kvalitetskriterier. Når aktørene skal samarbeide om kvalitets- 
sikring av innholdet i DKS, må de uavhengig av spenningsnivå og uenighet bli 
enige om noen felles kriterier for kvalitet. Da kan ikke spørsmålet om hva 

kvalitet i denne sammenhengen innebærer overlates til hver enkelts subjektive 
opplevelse. Samarbeidsaktørene trenger et språk for å samtale om både det 
som skiller og forener deres syn på kvalitet. En femte grunn til at jeg velger å 
studere og diskutere kvalitet, er derfor at dette kan bidra til å utvikle språket 
om kvalitet, noe som igjen kan gi partene et felles grunnlag for samarbeidet 
om skolekonserter. 

Kvalitet er altså et overordnet mål for DKS og skolekonserttilbudet i 
Norge, et tema for legitimering og et språklig problem. Det er et grunnlag for 
partenes samarbeid og en erkjent utfordring fra tidligere forskning. For 
kommunikasjonen om kvalitet og samarbeidet om musikk i DKS er det vik- 
tig å klargjøre både splittende og samlende kriterier for kvalitet i skolekon- 
serter. Med denne studien søker jeg ikke endelige svar på hva kvalitet i 
skolekonserter er og heller ikke total konsensus mellom samarbeidspart- 
nerne. Det er verken ønskelig eller mulig. Målet er å bidra i klargjøringen av 
hva kvalitet i skolekonserter kan innebære, slik at de kan samarbeide om 
kvalitetsutvikling tross ulike syn. 


Problemstillinger 


Forholdet mellom opplevd kvalitet og kommunikasjon om kvalitet står sentralt 
i denne studien. Jeg utforsker mulighetsrommet for verbalspråklig kommuni- 
kasjon om kvalitet i skolekonserter for å få tydeliggjort skillelinjene i dagens 
skolekonsertdebatter. Hvor stor grad av konflikt og konsensus er det egentlig 
mellom samarbeidspartene i deres syn på og beskrivelser av kvalitet? Gjennom 
å få avklart partenes implisitte og eksplisitte kvalitetskriterier ønsker jeg å 
bringe både diskusjonene og det praktiske samarbeidet om kvalitet i skolekon- 
serter videre. I utforskningen av dette mulighetsrommet fokuserer jeg på to 
forhold: 

(1) Studiens hovedfokus er relasjonen mellom skolekonserter som obser- 
verbare kunsthandlinger og de ulike deltakernes bedømming av disse kunst- 
handlingene. Spørsmålet er hva som lar seg utsi og hva som forblir taust når de 
kommuniserer om kvalitet i denne sammenhengen. Jeg undersøker om det er 
mulig å formulere praksisnære kvalitetskriterier som både er kommuniserbare 
og relevante i bedømmelsen av beslektede typer skolekonserter. I denne under- 
søkelsen blir observasjon av enkeltkonserter og analyser av deltakernes uttalte 
og mindre uttalte vurderinger viktige. 

Her har trolig de voksne et mer utviklet språk for verbalisering om kvalitet 
enn elevene på små- og mellomtrinnet (S-/M-trinnet). Det blir derfor ekstra 
viktig å studere relasjonen mellom det tause og det talte i elevenes respons på 
hver enkelt skolekonsert. Hvordan kan vi vite om elevene opplever skolekon- 
sertene som «gode møter med profesjonell kunst og kultur» eller ei (St.meld. 
nr. 8 (2007-2008): 13)? Også i voksnes tolkning av barns syn er verbalspråkets 
muligheter begrenset. Det barna sier må suppleres av det de viser. Jeg ser 
derfor på forholdet mellom elevenes kroppsspråk og utbrudd i konsertsitua- 
sjonene og deres verbale utsagn om skolekonsertene etterpå. I hvilken grad 
er det samsvar mellom elevens respons i og etter konsertene, og hva slags kva- 
litetskriterier uttrykker de gjennom sitt kroppsspråk og verbalspråk? Jeg stu- 
derer altså elevenes spontane reaksjoner og deres vurderinger i etterkant, og 
jeg ser på kroppsspråket og verbalspråkets rolle i elevenes implisitte og ekspli- 
sitte kvalitetskriterier. 

(2) Selv om verbalspråkets begrensninger er viktig i studiens hovedfokus, 
retter jeg også søkelyset mot dets muligheter. Jeg går derfor nærmere inn på 
det som er uttalt. Her blir forholdet mellom det konkrete nivået og det gene- 
relle, mer abstrakte nivået i skolekonsertdeltakernes kvalitetsbeskrivelser sen- 
tralt. Studiens andre fokus er dermed relasjonen mellom deltakernes generelle 
utsagn om kvalitet og deres beskrivelser av kvalitet i hver enkelt skolekonsert. 
I hvilken grad er det samsvar mellom disse nivåene, og fungerer deres kvalitets- 
vurderinger av enkeltkonserter som konkretiseringer av deres generelle kvali- 
tetskriterier? I analysen av det generelle nivået trekker jeg dessuten inn 
et tilleggsmoment: De voksne deltakerne i undersøkelsen som representerer 
kultur- og opplæringssektoren i skolekonsertsamarbeidet er forpliktet til å 
følge formelle føringer for skolekonserter i DKS, slik disse er nedfelt i sentrale 
planverk. Jeg undersøker derfor forholdet mellom samarbeidspartenes plan- 
dokumenter og de voksne informantenes generelle utsagn. 

Gjennom utforskningen av disse to relasjonene — mellom observerbare 
kunsthandlinger og deltakernes bedømming på den ene siden, og mellom deres 
generelle og spesifikke kvalitetskriterier på den andre siden — søker jeg å få 
tydeliggjort muligheter og begrensninger i kommunikasjon om kvalitet i skole- 
konserter. Målet er dermed også å få synligjort hva som skiller og forener sam- 
arbeidspartenes syn på hva kvalitet i denne sammenhengen kan innebære. 

For å få tilgang til flest mulig forskjellige syn, studerer jeg kvalitetsoppfat- 
ningene til både sentrale og mer marginale aktører i skolekonsertfeltet. 

Jeg lytter altså til deltakere med ulik grad av innflytelse i skolekonserttilbudet. 
Utvalget av informanter er derfor bredt og omfatter representanter fra 
Programrådet for skolekonserter, Rikskonsert- og fylkesmusikkprodusenter, 
musikere og involverte scenekunstnere, turneéansvarlige, lærere, kulturkon- 
takter, skoleledere samt elever fra S-/M-trinnet.* 

I utforskningen av disse representantenes syn blir det viktig å få frem ulike 
typer kvalitetskriterier. Hvilke kriterier er samarbeidspartene fra kultur- og 
opplæringssektoren forpliktet til å følge, og hva slags kriterier anvender de i 
praksis? Jeg ser som nevnt her på forholdet mellom partenes plandokumenter 
og de voksne deltakernes egne utsagn og prioriteringer. I hvilken grad sam- 
stemmer vurderingene til Programrådet for skolekonserter med enkeltprodu- 
senters og andre skolekonsertdeltakeres vurderinger? Her er jeg ute etter hva 
som skiller og forener de sentrale og marginale aktørenes syn på kvalitet. Og 
hvordan er forholdet mellom informantenes vurderinger og skolekonsertene 
de deltar i? Jeg søker altså formelle og reelle, sentrale og marginale, uttalte og 
mindre uttalte kvalitetskriterier. 

Målet med studien er som nevnt å få slått en bro over gapet mellom 
generelle, praksisfjerne honnørord om kvalitet og tause, ordløse kvalitetser- 
faringer. Jeg undersøker om det er mulig å formulere praksisnære kvali- 
tetskriterier som både er kommuniserbare og relevante i bedømmelsen av 
beslektede typer skolekonserter. Studien omfatter derfor noen utvalgte 
eksempler på ulike typer skolekonserter og deltakernes vurderinger av disse. 
Produksjonene i utvalget er typiske både i kunstnerisk innhold og formid- 
lingsform, og de representerer som nevnt ulike formater.’ Når det gjelder 
kunstnerisk innhold studerer jeg både gjennomkomponerte, produktorien- 
terte og mer prosess- og improvisasjonsbaserte konserter. Jeg ser på konser- 
ter med ulike musikksjangre, produksjoner med vekt på musikk og mer 
tverrkunstneriske produksjoner. Også produksjonenes formidlingsform er 
forskjellig. Her inneholder studien typiske eksempler på både monologiske 
og dialogiske konserter. Produksjonene har dermed ulike interaksjonsfor- 
mer og forskjellige typer elevaktivisering. Jeg går nærmere inn på metoder 
og utvalg i kapittel 3 - «Rommets muligheter». 


2 Se kapitlet «Sentrale og marginale eksempler», for nærmere beskrivelser av undersøkelsens utvalg. 
3 — Se beskrivelse av musikktilbudets ulike formater i DKS og bruksmåter av termen skolekonsert i det 
innledende kapitlet «Aktører, navn og forkortelser». 

Også i de teoretiske analysene og drøftingene har jeg valgt en bred 
tilnærming. Min faglige bakgrunn for å studere kommunikasjon om kvalitet 
i skolekonserter er musikkpedagogikk. Musikkpedagogikk er en tverrfaglig 
disiplin, der man trekker veksler på mange ulike fag som musikkutøving, 
musikkestetikk, musikksosiologi, musikkpsykologi, musikkdidaktikk og 
pedagogikk. Denne tverrfagligheten er etter min mening viktig i studiet av 
musikk i DKS. Deltakernes oppfatninger av skolekonsertenes kvalitet avhen- 
ger av deres syn på musikk, menneske, samfunn, skole og formidling. Jeg trek- 
ker derfor inn teori fra ulike fagfelt i grunnlaget for analysene og drøftingene. 
Målet er å få belyst noen av forutsetningene som deltakernes kvalitetsoppfat- 
ninger hviler på. 


Struktur og oppbygning 


Boka er strukturert som en helhet, slik at hvert kapittel bygger på de foregå- 
ende. En vil derfor få størst utbytte ved å lese teksten i dens sammenheng. 
Samtidig består arbeidet av tre hoveddeler som kan leses uavhengig av hver- 
andre. De som er mest interessert i grunnlagsdiskusjoner vil finne dette i 
den første delen (kapittel 1-3) og den tredje (kapittel 9). Den andre delen 
(kapittel 4-8) vil sammen med kapitlene 1 og 9 kunne fungere som en helhet 
for dem som er mest interessert i praksisfeltet. De enkelte kapitlene har også 
hvert sitt hovedtema: 

I dette innledningskapitlet har jeg så langt presentert bakgrunnen for stu- 
dien og problemstillingene, mens jeg i resten av kapitlet vil plassere studien i 
forhold til tidligere DKS-forskning. Kapittel 2 - «Kvalitet i musikk og formid- 
ling» er en analyse og drøfting av sentrale begreper i diskusjonene om kvalitet 
i DKS og skolekonserter. Her går jeg inn i debatten om monologisk kontra 
dialogisk formidling (jf. Borgen og Brandt 2006: 104). Jeg drøfter forholdet 
mellom målbar og ikke målbar kvalitet, produkt- og prosesskvalitet og mellom 
kunstnerisk kvalitet og formidlingskvalitet. Jeg ser også på anvendelser av 
termen kvalitetskriterier i denne sammenhengen. Målet er som nevnt å tyde- 
liggjøre noen av forutsetningene for partenes diskusjoner om kvalitet 
i skolekonserter, og kapittel 2 munner ut i en presisering av rammene for 
undersøkelsen. I kapittel 3 - «Rommets muligheter» avklarer jeg min fors- 
kningsposisjon og studiens forskningsdesign. Disse tre første kapitlene danner 
dermed grunnlaget for min fortolkning av de svarene undersøkelsen gir. 


26 


INNLEDNING 


De neste fem kapitlene er viet resultatene av undersøkelsen i skolekonsert- 
feltet. Jeg går inn på samarbeidspartenes formelle kvalitetskriterier i kapit- 
tel 4 - «Formelle kvalitetskrav». Her analyserer jeg sentrale plandokumenter 
for DKS generelt og for musikkområdet spesielt. Deretter følger den største 
delen av arbeidet i kapitlene 5-8 som er en analyse av skolekonsertdeltakernes 
reelle kvalitetskriterier. Her utforsker jeg relasjonen mellom skolekonserter 
som observerbare kunsthandlinger og deltakernes eksplisitte og implisitte 
bedømming av disse. Og jeg studerer forholdet mellom det generelle nivået og 
det konkrete, mer spesifikke nivået i partenes kvalitetsvurderinger. Grunnlaget 
for denne analysen er observasjoner, intervjuer og en spørreundersøkelse i 
skolekonsertfeltet. 

I det avsluttende kapitlet «Kommunikasjon om kvalitet» (kapittel 9) ser jeg 
nærmere på det mulighetsrommet for verbalspråklig kommunikasjon om sko- 
lekonserter som jeg har utforsket. Her vender jeg tilbake til de forutsetningene 
for feltarbeidet som jeg utvikler i kapittel 1, 2 og 3, og drøfter mine funn i lys 
av studiens problemstillinger, analytiske begreper og vitenskapsteoretiske 
avveininger. De avgjørende spørsmålene i det siste kapitlet er: Hva lar seg 
utsi og hva forblir taust når vi kommuniserer om kvalitet i skolekonserter? 
Hvordan er forholdet mellom det generelle og det konkrete, spesifikke nivået i 
det som lar seg utsi? Og er det mulig å formulere praksisnære kvalitetskriterier 
som både er kommuniserbare og relevante i bedømmelsen av beslektede 
typer skolekonserter? Gjennom svarene jeg har fått på disse spørsmålene for- 
søker jeg å tydeliggjøre hvor stor grad av konflikt og konsensus det egentlig 
er mellom samarbeidspartene i deres syn på og beskrivelser av kvalitet i 
skolekonserter. 

Som nevnt er det flere grunner til behovet for forskning på kvalitet i skole- 
konserter. Det er imidlertid gjennomført en del DKS-studier med lignende 
temaer. I hvilken grad er det behov for denne studien, og hva er i tilfelle det nye 
i arbeidet? Før jeg går dypere inn i feltets sentrale begreper, vil jeg plassere 
studien i forhold til den eksisterende forskningen om musikk- og kulturfor- 
midling i DKS og si noe overordnet om mitt bidrag i denne sammenhengen. 


Studiens rolle i DKS-forskningen 


DKS ble et landsomfattende kulturtiltak i 2001, og det finnes allerede 
mange evalueringer og andre forskningsbidrag om DKS. En del av disse 

forskningsarbeidene er blitt initiert av Kulturdepartementet, det tidligere 
sekretariatet for DKS sentralt og av DKS i de enkelte fylkene. Andre bidrag har 
nasjonale aktører for de forskjellige kunst- og kulturområdene tatt initiativ til, 
og en del av arbeidene er doktorgradsavhandlinger og masteroppgaver. Det 
er derfor bra både for den videre forskningen og utviklingen av DKS at Uni 
Rokkansenterets DKS-forskere utarbeidet en oversikt over og analyse av tidli- 
gere forskningsbidrag om DKS.* Jeg går her inn på tidligere DKS- og skolekon- 
sertstudier som tematisk tangerer mitt arbeid. 

Det er blitt gjennomført flere studier, der kvalitet i DKS er en generell 
tematikk. Kvalitet er ett av temaene i Uni Rokkansenterets bok om DKS 
(Breivik og Christophersen (red.) 2013) og i evalueringsrapportene til Borgen 
og Brandt (2006) og Haukelien og Kleppe (2009). Det er også blitt gjennom- 
ført generelle kvalitetsstudier av DKS, slik som masteroppgavene til Færøvik 
(2009) og Cordt Hansen (2008), men det har manglet studier av kvalitet innen- 
for musikkområdet i DKS utover noen få masteroppgaver. Behovet for mer 
forskning på kvalitet i skolekonserter var avgjørende da jeg valgte å fordype 
meg i dette temaet. 

Utfordringer i forbindelse med organiseringen av DKS-tilbudet blir behand- 
let i flere av forskningsbidragene. Dette er et sentralt tema i evalueringen av 
DKS i grunnskolen (Borgen og Brandt 2006), av forsøk med DKS i videregå- 
ende skole (Haukelien og Kleppe 2009) og i Uni Rokkansenterets studie av 
DKS (Breivik og Christophersen (red.) 2013). Dessuten er det gjennomført 
flere studier av enkeltaktørers organisering, slik som Røyseng og Aslaksens 
evaluering av Turnéorganisasjon for Telemark (2003), Lidéns studie av 
Sandefjord og Møre og Romsdals modeller for organisering av DKS (2004) og 
Kleppe, Berge og Hyllands evaluering av DKS i Rogaland (2009). Det etterlyses 
imidlertid stadig mer praksisnære studier av innholdet i DKS (jf. Borgen og 
Brandt 2006; Breivik og Christophersen (red.) 2013). Jeg retter derfor søkely- 
set mot det som skjer i det konkrete møtet mellom utøvere og elever når skole- 
konserter gjennomføres på den enkelte skole, og legger hovedvekten på 
kvalitetskriterier for kulturaktørenes bidrag. 


4 I Uni Rokkansenterets notat nr. 8-2012 foretar prosjektlederne Jan-Kåre Brevik og Catharina 
Christophersen en analyse av de enkelte forskningsbidragene, mens de i den avsluttende boken Den 
kulturelle skolesekken gir en generell kunnskapsstatus i DKS-forskningen (Breivik og Christophersen 
(red.) 2013: 19ff). 

Som jeg skrev i innledningen har flere forskere påvist spenninger mellom 
partene i DKS-samarbeidet. Jorunn Spord Borgen og Synnøve S. Brandt hev- 
der i sin evalueringsrapport fra 2006 at de har registrert stor uenighet mellom 
de ulike aktørene i DKS om hva som er kvalitet, at denne uenigheten fører til 
spenninger i samarbeidet, og at det derfor bør avklares «hva DKS kan være i 
møter med elevene» (Borgen og Brandt 2006: 16, 20, 21). Nå møtte som nevnt 
denne evalueringsrapporten motbør fra flere hold i departementets hørings- 
prosess. I høringsuttalelsene til rapporten var det mange som blant annet 
mente at uenighetene ikke er så store lokalt (jf. St.meld. nr. 8 (2007-2008): 
16-20). Dette er for så vidt Borgen og Brandt enige i. De skriver til og med at 
«spenningene mellom kultur og skole er størst mellom statlige aktører. Vi har 
sett lite av denne spenningen blant de informantene vi har møtt på lokalt nivå, 
i de kommunene vi har besøkt.» Borgen og Brandt og deres kritikere er altså 
enige om at spenningene i det lokale DKS-samarbeidet ikke er så store. 

Forfatterne mener likevel at den prinsipielle uenigheten som viser seg i 
DKS-sekretariatets og Utdanningsdirektoratets syn på kvalitet i DKS har vært 
til hinder for avklarende diskusjoner mellom de ulike samarbeidsaktørene. De 
fremholder derfor «de to hovedspenningene» de mener å ha funnet «mellom 
kultur og skole og mellom monologisk og dialogisk formidling» som et alvor- 
lig problem for DKS-samarbeidet, også lokalt (Borgen og Brandt 2006: 17, 19). 
Disse spenningene viser seg i følge forfatterne både gjennom ulike kvalitetssyn 
i skole- og kultursektor og ulik grad av definisjonsmakt i DKS. De hevder at 
DKS i stor grad preges av en monologisk formidlingsform både på det organi- 
satoriske planet og i de enkelte DKS-produksjonene, fordi det er kultursekto- 
ren med sine monologiske kunsttradisjoner som har pengene og utformer 
tilbudet. Skolen «inviteres i for liten grad til dialog», og lærere og elever blir 
dermed ofte passive mottakere av kultursektorens formidling (Ibid: 9-13, 19). 

Mange av høringsinstansene var imidlertid heller ikke enige i denne gene- 
relle beskrivelsen av spenninger i DKS-samarbeidet. De mente at også disse 
spenningene mellom skole- og kultursektoren er overdrevet i NIFU STEPs 
rapport (jf. St.meld. nr. 8 (2007-2008): 16-20). I Telemarksforskings evalue- 
ringsrapport fra forsøk med DKS i videregående skole hevder dessuten forfat- 
terne Heidi Haukelien og Bård Kleppe at de ikke finner motsetninger mellom 
skole- og kultursektor lokalt om innflytelse på DKS. Lærerne de har intervjuet 
sier de «er fornøyde med å slippe å bruke tid på DKS utover det å bli informert, 
og kunne velge mellom ferdig gjennomtenkte og planlagte opplegg» på grunn 

av stort tidspress (Haukelien og Kleppe 2009: 50). Også prosjektlederne 
Jan-Kåre Breivik og Catharina Christophersen påpeker lærernes positivitet i 
boka om Uni Rokkansenterets 3-årige studie av DKS. Her skriver de at «lærerne 
vi har intervjuet i dette prosjektet har uttrykt at de er svært positive både til 
Den kulturelle skolesekken som ordning og til kunstnerne» (Breivik og 
Christophersen (red.) 2013: 180). 

Det kan dermed være at spenningene og motsetningene ikke er så store som 
Borgen og Brandt hevder, fordi mange av aktørene i skolesektoren synes det er 
greit at kulturaktørene bestemmer. Selv om mange skoler er fornøyd med kul- 
turformidlernes tilbud, behøver altså ikke det å bety at partene har klare og 
samstemte syn på kvalitet. En bør derfor trolig skille tydeligere mellom spen- 
ninger i samarbeidet og uenighet i syn, enn det gjøres i Borgen og Brandts 
rapport. Nå får likevel forfatterne sterk støtte fra Uni Rokkansenterets DKS- 
forskere i at det er spenninger og motsetninger i DKS-feltet. De mener til og 
med at all motstanden evalueringsrapporten fikk er et tegn på disse spennin- 
gene, og de kaller rapporten og de reaksjonene den igangsatte for «en kritisk 
hendelse i Den kulturelle skolesekkens historie» (Ibid: 21). Når departementet 
velger å avvise evalueringens kritikk og kun lytter til de begeistrede DKS- 
aktørene, tyder dette på at DKS preges av en godhetsdiskurs som gjør det kre- 
vende å reise kritiske debatter, noe som igjen kan hindre en videreutvikling av 
DKS-ordningen, hevder de (Ibid: 85ff).* 

Breivik og Christophersen konkluderer i boka med at Borgen og Brandts 
resultater og perspektiver fremdeles er interessante (Ibid: 20). Derfor er det 
overraskende at de ikke utforsker videre diskusjonen Borgen og Brandt reiste 
om monologisk og dialogisk formidling. Uni Rokkansenterets DKS-forskere 
går inn på andre spenningstemaer som kunstnerne og lærernes syn på hveran- 
dre, motsetninger mellom kunst og pedagogikk og mellom «snill» og utfor- 
drende kunst, men de studerer ikke eksplisitt partenes syn på monologiske og 
dialogiske formidlingsformer. Her imøtekommer de tvert imot departemen- 
tets kritikk av NIFU STEP-rapporten og deres etterlysning av «kunnskap om 
korleis ordninga fungerer i praksis» (St.meld. nr. 8 (2007-2008): 20). 


5 To av Uni Rokkansenterets DKS-forskere, Lise H. Rykkja og Anne Homme, henviser her til 
begrepet om «kunstens godhet» som Sigrid Røyseng utviklet i sin doktoravhandling (Røyseng 2007), 
og som Heidi Stavrum videreutviklet til tesen om «den doble godheten som oppstår i det kunsten får 
barn og unge som målgruppe» i artikkelen: «Begeistringsforskning eller evalueringstyranni» (Stavrum 
2013: 13). 

På bakgrunn av sine intervjuer med lærere beskriver Christophersen hvor- 
dan den manglende involveringen av skolen og lærerne som Borgen og Brandt 
påpeker i sin rapport arter seg (Breivik og Christophersen (red.) 2013: 106ff). 
Hennes konklusjon er at «det ser ut til å være lite rom for lærernes yrkesutø- 
velse innenfor Skolesekken» (Ibid: 180), men lærernes syn på dialogiske kon- 
tra monologiske produksjoner blir ikke berørt. I Christophersens kapittel om 
elevenes oppfatninger blir likevel dialogisk formidling et hovedtema. «Ønsket 
om egenaktivitet og større grad av frihet er et gjennomgående trekk i våre 
intervjuer (med elevene)», skriver hun (Ibid: 64). Temaet blir imidlertid ikke 
fulgt opp i kapitlene om lærernes og kunstnernes oppfatninger. 

Grunnen til dette er trolig at Breivik og Christophersen allerede i innled- 
ningskapitlet viser skepsis til Borgen og Brandts bruk av begrepene dialogisk 
og monologisk: 


Hva som er monologisk og dialogisk er heller ikke lett å avgrense, da enhver konsert 
eller utstilling kan ses som en form for dialog. Videre finnes det dialogiske opplegg 
som feiler, og tilsynelatende monologiske kunstopplevelser som setter spor og får 
utvidet betydning for involverte parter. Evalueringsrapporten har således noen kon- 


klusjoner som definitivt må utfordres (Ibid: 22). 


Denne problematiseringen av dikotomien monologisk og dialogisk er nød- 
vendig og fruktbar for diskusjonen, men Uni Rokkansenterets DKS-forskere 
går ikke dypere inn i den formidlingsdebatten Borgen og Brandt beskriver. 
Evalueringsrapporten blir dermed ikke utfordret på dette punktet, slik Breivik 
og Christophersen sier den definitivt må. Her mener jeg derfor at disse for- 
skerne går litt for raskt videre. Nettopp fordi den diskusjonen Borgen og 
Brandt reiste skapte så mye harme, mener jeg det er interessant å utforske par- 
tenes syn på dialogiske og monologiske formidlingsformer nærmere. Jeg trek- 
ker derfor med meg denne debatten og undersøker om Borgen og Brandt 
gjennom bruken av dikotomien kan ha avdekket noen reelle konflikter mel- 
lom partene i DKS-samarbeidet. Her skiller jeg mellom spenninger og uenig- 
het og fokuserer mest på det siste. Målet er at jeg gjennom praksisnære analyser 
av konsensus- og konfliktnivået i diskusjonene om kvalitet i skolekonserter, får 
avklart hva de ulike beskrivelsene av motsetninger mellom DKS-aktørene kan 
bunne i. 

I perioden jeg har jobbet med denne studien er det blitt produsert noen 
nye forskningsbidrag om musikkområdet i DKS, der flere går inn på 

temaet kvalitet. Både disse bidragene og min studie er blitt gjennomført paral- 
lelt, slik at ingen har kunnet bygge på hverandres funn. Det er likevel interes- 
sant å se hvordan de ulike arbeidene dels tangerer og dels supplerer hverandre. 
Fire av masteroppgavene i Uni Rokkansenterets DKS-studie omhandler skole- 
konserter (Kayser 2012; Kvile 2011; Markussen 2011; Tveit 2011). Her er det 
kun Ragnhild Opedal Tveit som eksplisitt behandler temaet kvalitet gjennom 
oppgaven om Portvaktane. Utveljing av musikkproduksjonar i Den kulturelle 
skulesekken i to bykommunar i Noreg. Med bakgrunn i Solhjell, Bourdieu og 
Beckers teorier har hun intervjuet to portvakter, det vil si to personer med 
henholdsvis kunstnerisk og pedagogisk bakgrunn som er ansvarlige for DKS- 
tilbudet i hver sin kommune. Gjennom en kritisk diskursanalyse identifiserer 
hun tre sosiale praksiser som hun fant var rådende for utvelgingen av musikk- 
produksjoner til DKS i disse to kommunene. Disse praksisene kaller hun 
kjennskap, nødvendighet og økonomi. I oppgaven viser hun blant annet 
hvordan de to DKS-ansattes kjennskap, nettverk og skjønn virket inn på deres 
utvalg (Tveit 2011). 

Rikskonsertene (nå Kulturtanken) bestilte og fikk i samme periode 
gjennomført en lignende studie, der musikkforskeren Kristin Kjølberg retter et 
kritisk søkelys mot programrådets kvalitetssikring av skolekonserter (Kjølberg 
2014). Også Kjølberg studerer altså kvalitetsoppfatninger hos personer som 
anbefaler musikkproduksjoner til DKS. Gjennom observasjoner av møtene 
til Programrådet for skolekonserter, samt analyser av Programrådets vurde- 
ringsmateriale, utforsker hun deres kvalitetssikringsarbeid. Hun beskriver 
Programrådets vurderinger som kunstfaglig kompetente, men i for stor grad 
ustrukturerte og tilfeldige, og lanserer et forslag til en mer strukturert 
vurderingsprosess. 

Både Tveit og Kjølbergs forskning gir viktige innspill til arbeidet med kvali- 
tetssikring av skolekonserter på det organisatoriske metaplanet, men ingen av 
dem kopler dette perspektivet til utvikling av kvalitet i den enkelte skolekon- 
sert på mikroplanet. De studerer dessuten kun den mest innflytelsesrike grup- 
pens syn på kvalitet og går ikke inn i kvalitetsdebattene mellom de ulike 
samarbeidspartene i DKS. Her vil mitt arbeid kunne supplere Tveit og Kjølbergs 
bidrag. Utvalget er bredere, siden studien omfatter både sentrale og marginale 
aktørers syn på kvalitet. Dessuten koples meta- og mikroplanet i fokuset på 
relasjonen mellom formelle føringer for skolekonserter i DKS og deltakernes 
reelle, praksisnære kvalitetsoppfatninger. 

Mens Tveit fokuserer på generelle utvalgskriterier, går Kjølberg inn i 
Programrådets kvalitetsdiskusjoner rundt spesifikke musikkproduksjoner. 
Selv om hennes studie ikke omfatter konkrete skolekonsertsituasjoner, nær- 
mer hun seg altså det praksisfeltet jeg studerer. Hun analyserer dessuten 
Programrådets bruk av vurderingsmodellen Ønskekvisten, noe som også er 
et tema i denne undersøkelsen. Vi har imidlertid ulike innfallsvinkler i våre 
studier. Hovedgrunnlaget for Kjølbergs analyser er hennes observasjoner 
av Programrådets gruppediskusjoner (Ibid), mens min analyse her er basert på 
intervjuer med Programrådets enkeltmedlemmer, rådets skriftlige produk- 
sjonsvurderinger og observasjoner av konkrete skolekonsertsituasjoner (jf. 
kapittel 3 - «Rommets muligheter»). Vi har også ulike tilnærmingsmåter i 
kategoriseringsarbeidet. Kjølbergs analyse er basert på kategoriene i 
Programrådets evalueringsmodell Ønskekvisten og i en konsertdramaturgisk 
vurderingsmodell utviklet gjennom eget doktorgradsarbeid (Langsted et al., 
2008; Kjølberg 2010). Jeg lar derimot mine funn i det empiriske materialet 
styre kategoriseringsarbeidet og diskuterer evalueringsmodellenes anvende- 
lighet i lys av empirien (jf. kapitlet «Ønskekvisten i praksis»). Dessuten er 
undersøkelsene våre gjennomført i ulike tidsrom. Kjølbergs observasjoner fant 
sted i perioden oktober 2011 til mai 2012, mens mitt feltarbeid ble gjennom- 
ført skoleåret 2008-2009. Studiene våre vil dermed kunne komplementere 
hverandre på flere måter. 

Samme år som Kjølberg offentliggjorde sin rapport, kom det også en 
doktoravhandling om kvalitet i skolekonserter, nemlig Kari Holdhus 
Stjerneopplevelser eller gymsalsestetikk? En studie av kvalitetsoppfatninger i sko- 
lekonsertpraksiser (Holdhus 2014). Holdhus argumenterer her for et relativt, 
pluralistisk kvalitetsbegrep som omfatter de ulike skolekonsertdeltakernes 
kvalitetskonstruksjoner. Hun skiller mellom kunstneriske og didaktiske kvali- 
tetsoppfatninger og anvender dikotomien i en analyse av produsenter, musi- 
kere og læreres utsagn om kvalitet i forbindelse med fire skolekonserter. 
Studien baserer seg på observasjoner av disse skolekonsertene samt kvalitative 
intervjuer med utvalgte representanter fra de tre involverte samarbeidspar- 
tene. Gjennom sin analyse viser Holdhus hvordan de fire skolekonsertproduk- 
sjonene er preget av det hun kaller kunstneriske diskurser (Holdhus 2014: 
224). I likhet med Borgen og Brandt (2006) og Uni Rokkansenterets DKS- 
forskere (2013) hevder hun altså at kunstnere i for stor grad har definisjons- 
makt og produksjonsmakt i DKS. På bakgrunn av didaktisk teori og egen 

empiri formulerer hun en alternativ didaktisk skolekonsertdiskurs som kan 
danne grunnlag for videreutvikling av skolekonsertpraksisen, slik at den blir 
bedre tilpasset og integrert i skolekonteksten. Med denne studien gir Holdhus 
dermed viktige innspill til et musikkproduksjonsarbeid med større vekt på 
involvering av elever og lærere. 

Selv om vi studerer samme fenomen, nemlig kvalitetsoppfatninger i skole- 
konsertfeltet, viser ulikhetene i Holdhus' avhandling og min studie hvor mang- 
foldig dette fenomenet er. Mens Holdhus altså argumenterer for et relativistisk 
kunstsyn og analyserer skolekonsertdeltakernes kvalitetskonstruksjoner og 
subjektive oppfatninger i lys av dette, utforsker jeg forholdet mellom objektivi- 
tet og subjektivitet i skolekonsertdeltakernes kvalitetsvurderinger. Studiens 
første fokus er som beskrevet relasjonen mellom skolekonserter som observer- 
bare kunsthandlinger og de ulike deltakernes bedømming av disse kunsthand- 
lingene. Og mens Holdhus studerer spenningen mellom kunstneriske og 
didaktiske diskurser i skolekonsertfeltet, studerer jeg relasjonen mellom det 
tause og det talte i partenes kommunikasjon for å få tydeliggjort skillelinjene i 
dagens skolekonsertdebatter. 

Når det gjelder tidligere masteroppgaver om musikktilbudet i DKS er Unni 
Færøvik og Anne Grimstad Fjelds bidrag interessante for denne studien. Begge 
tar utgangspunkt i konkrete skolekonserter (Færøvik har ett musikk- og ett 
kulturarv-case), og temaene for undersøkelsene deres tangerer mitt emne. I sin 
masteroppgave kopler Færøvik det hun kaller barnas sanselighetsdiskurs til de 
voksnes kunstdiskurs og formidlingsdiskurs i sin diskursanalyse av kunstne- 
risk kvalitet og formidlingskvalitet i DKS (Færøvik 2009). Her synliggjør hun 
noen forskjeller og mulige spenninger mellom kunstnere og barns kvalitetsdi- 
skurs. Hvis partene skal kunne samarbeide om kvalitet i skolekonserter, er det 
imidlertid viktig å få beskrevet også deres spesifikke og konkrete kriterier. Jeg 
legger derfor vekt på deltakernes konkretiseringer av kunstnerisk kvalitet og 
formidlingskvalitet i skolekonserter. 

Fjeld studerer fire skolekonserter som pedagogiske tekster, og undersøker 
blant annet noen utvalgte læreres syn på monologiske og dialogiske skolekon- 
serter (Fjeld 2007). Her beskriver hun hvordan skolekonserter kan ha både 
monologiske og dialogiske aspekter. Hennes arbeid er derfor interessant for 
denne delen av den kvalitetsdebatten jeg utforsker. For å avklare ulike syn og 
eventuelle spenninger partene imellom, er det imidlertid viktig å trekke inn 
også kulturaktørene og elevenes meninger om de to formidlingsformene. 

Jeg undersøker hva som forener og skiller de ulike skolekonsertdeltakernes syn 
på monologisk og dialogisk formidling i ulike typer skolekonserter. 

For debatten om produkt- kontra prosesskvalitet har Jorunn Spord Borgen 
gitt en treffende beskrivelse av prosesskvalitet i sin evaluering av prosjektet 
Klangfugl, der musikken spiller en vesentlig rolle. Dette er ikke et DKS- 
prosjekt, men hennes drøfting av kunstnerisk kvalitet i dialogisk formidling, 
hvor «kommunikasjonen er kunsten» er interessant for tematikken dialogiske 
og monologiske formidlingsformer (Borgen 2003). Det finnes i det hele tatt 
flere studier med utgangspunkt i et dialog- og prosessorientert kunst- og for- 
midlingssyn. Det er imidlertid også behov for undersøkelser der forskeren i 
mindre grad velger side i debatten om produkt- kontra prosesskvalitet. Jeg 
ønsker i denne studien å løsrive disse begrepene fra normative føringer og få 
beskrevet ulike former for prosess- og produktkvalitet i skolekonserter. 

Av forskning om andre kunstområder enn musikk er Faith Gabrielle Guss 
sin doktoravhandling Drama Performance in Childrens Play-culture (2001) 
interessant for min undersøkelse av musikkdramatiske skolekonserter. Guss 
belyser her korrespondansen mellom barns dramatiske lek og teaterkunst for 
barn og er opptatt av hvordan vi som kunstformidlere kan nå inn til «barns 
magiske rom». Hennes kopling av et kunstnerisk perspektiv med et barneper- 
spektiv i teaterformidling er overførbart også til debatten om monologisk og 
dialogisk musikkformidling i DKS. I kapitlet «Dramaturgien i barns magiske 
rom» tar jeg derfor utgangspunkt i Guss sine forskningsbidrag når jeg analyse- 
rer skolekonsertens dramaturgi i relasjon til dramaturgien i barns lek. 

Mens fortellinger og dramatikk er sentrale virkemidler i mange musikkdra- 
matiske skolekonserter, anvendes ofte kortere verbale kommentarer, såkalte 
«mellomstikk», for å skape dialog i skolekonserter og andre typer konserter (jf. 
Rikskonsertene 03.02.2009B: 1). Gro Marie Svidal kaller dette «mellomsnakk» 
i sin masteroppgave Ve dunderlæ — perspektiv på den munnlege kommentaren i 
hardingfelekonserten (2010). Her anvender hun klassisk retorikk, samt Dag 
Solhjells begrep om paratekster i kunstformidling, for å analysere muntlige 
kommentarer i egne, offentlige hardingfelekonserter (Solhjell 2001). Både 
Solhjell og Svidal bruker den klassiske retorikkens normer for talerens oppga- 
ver og arbeidsfaser i sine analyser av henholdsvis kunst- og musikkformidling 
(Solhjell 2001: 54ff; Svidal 2010: 39ff). Deres retoriske analyser er interessante 
og relevante også for diskusjonene om kvalitet i skolekonsertenes muntlige 
kommentarer. Det kan imidlertid være behov for studier av dette temaet med 

utgangspunkt i moderne retorikk. I analysen av muntlige kommentarer i sko- 
lekonserter legger jeg derfor større vekt på nyere retoriske bidragsytere som 
Brummet (1994) og Handagard (2005). Jeg trekker kun inn momenter fra 
klassisk retorikk når de anvendes hos moderne retorikere. Dessuten legger jeg 
vekt på skillet mellom retorikk som manifestasjon og retorikk som funksjon 
for å tydeliggjøre prosess- og produktkvalitet i muntlige kommentarer (jf. 
Brummet 1994: 39). Dette går jeg nærmere inn på i kapitlet «Musikk og 
mellomsnakk». 

Det er altså flere tidligere forskningsbidrag som berører denne studiens 
tematikk. Ingen av dem omhandler imidlertid relasjonen mellom monologisk 
kontra dialogisk formidling, kunstnerisk kvalitet og formidlingskvalitet og 
produkt- kontra prosesskvalitet. Gjennom å studere konkrete skolekonsertsi- 
tuasjoner og partenes syn på disse tre beslektede diskusjonstemaene, håper 
jeg å få utforsket mulighetsrommet for verbalspråklig kommunikasjon om 
skolekonserter. Selv om disse temaene er utgangspunkt for studien, er det 
imidlertid viktig å få beskrevet de kvalitetsaspektene partene legger vekt på i 
praksis. Jeg åpner derfor også for andre debatt-temaer, slik at studien kan 
få frem de aspektene ved kvalitet i skolekonserter som deltakerne mener er 
mest relevante. 

Kvalitet i musikk og 
formidling 


I dette kapitlet tar jeg opp DKS- og skolekonsertfeltets sentrale begreper, avkla- 
rer dem i forhold til studiens problemstillinger og føyer til nye begreper og 
perspektiver, der jeg mener det trengs. Kapitlet inneholder derfor ikke bare 
begrepsavklaringer og analyser, men er i sin helhet et forsøk på begrepsutvik- 
ling for kvalitetsdebattene i DKS generelt og i skolekonsertfeltet spesielt. Målet 
med begrepsstudien er å tydeliggjøre noen av forutsetningene som samar- 
beidspartenes diskusjoner hviler på, slik at det blir mulig å bringe diskusjo- 
nene videre. Jeg går inn i debatten om monologisk og dialogisk formidling, og 
drøfter forholdet mellom målbar og ikke målbar kvalitet, produkt- og prosess- 
kvalitet og kunstnerisk kvalitet og formidlingskvalitet; og jeg ser på anvendel- 
ser av termen kvalitetskriterier i denne sammenhengen. 


Monologisk og dialogisk formidling 


Hvor stor grad av konflikt og konsensus er det egentlig mellom samarbeids- 
partene i deres syn på monologisk og dialogisk formidling i DKS? Hva slags 
kulturformidling mener de ulike aktørene i skole- og kultursektor at DKS skal 
fremme? I sin beskrivelse av uenigheter og spenninger i samarbeidet om DKS 
viser Borgen og Brandt til kultur- og skolesektorens ulike formidlingstradisjo- 
ner. De hevder at skolen har som mål «å utvikle aktive, ansvarlige og refleksive 
elever» gjennom dialogisk formidling, mens kultursektorens prosjekt «tradisjo- 
nelt har gått ut på å oppdra et publikum til kunsten» gjennom monologisk for- 
midling (Borgen og Brandt 2006: 9-10, 17). Siden det er kultursektoren som 
utformer og distribuerer DKS-tilbudet og skolesektoren som har ansvar for 
formidlingsarenaen, oppstår det dermed en spenning mellom «kultur og skole 
og mellom monologisk og dialogisk formidling» (Ibid: 9-10, 19). Nå er Borgen 
og Brandt som nevnt blitt kritisert for å overdrive uenigheter og spenninger 

mellom skole- og kultursektoren i sin rapport (St.meld. nr. 8 (2007-2008): 
16-20). Andre er som jeg har vært inne på enige i at DKS-feltet er spennings- 
fylt, men mener begrepene monologisk og dialogisk er problematiske å bruke 
i beskrivelsen av disse spenningene (jf. for eksempel Breivik og Christophersen 
(red.) 2013: 22). Forskerne bak UNI Rokkansenterets DKS-studie hevder dess- 
uten at uenigheten innad i hver sektor er større enn uenigheten mellom sekto- 
rene (Ibid). Det er altså ikke sikkert at Borgen og Brandts beskrivelser av 
samarbeidspartene i DKS er helt dekkende. Likevel peker de på et viktig aspekt, 
nemlig at formidlingstradisjonene er forskjellige i skole- og kulturliv, i alle fall 
når det gjelder formidling av kunst. 

Monologiske formidlingsformer med vekt på kunstutøvernes og kunstens 
kvalitet, har stått sterkt i det profesjonelle kulturlivet, mens skolen gjennom 
reformpedagogisk påvirkning og skoledemokratiske idealer har utviklet dialo- 
giske formidlingsformer, der elevene og deres egenaktivitet står i sentrum (jf. 
Hanken og Johansen 2014: 199ff). Derfor er lærernes opphøyde katetre fjernet, 
og nyere skolebygg har fleksible rom med plass for ulike typer klasse- og grup- 
peaktiviteter. I kulturlivet har utøverne tradisjonelt stått på scenen, mens 
publikum har sittet som mottakere i salen. Man vil gi publikum opplevelser, 
ikke læring gjennom undervisningsaktiviteter. Nå er selvfølgelig praksis mer 
variert. Lærere serverer fortsatt sine monologer i norsk skole, og kunstnere 
eksperimenterer med dialogiske kunstformer i relasjon med ulike publikums- 
grupper i ulike rom på ulike steder." Ja, en del vil kunne si at utviklingen i 
skolen til og med har gått i revers gjennom lukking av åpne skoler, innføring 
av målstyring i læreplaner og bruk av testregimer som nasjonale prøver og 
PISA-undersøkelser (jf. Lo7; KL 2006; Nasjonale prøver; PISA Programmet). 
Det kan derfor være at dialogiske eksperimenter nå står vel så sterkt i deler av 
kulturlivet som i skolen. Likevel er altså formidlingstradisjonene aktørene i 
skole og kulturliv bygger på i stor grad forskjellige, noe som muligens fortsatt 
preger representantenes syn på kulturformidling i DKS. Det er derfor viktig å 
undersøke nærmere hva monologisk og dialogisk kulturformidling kan inne- 
bære, slik at det blir mulig å få konkretisert hva partene er enige og uenige om. 

Monologer har vi alle opplevd, men finnes monologisk formidling? 
Innebærer ikke all formidling en form for dialog mellom avsender 


1 Se for eksempel Bente Støas beskrivelser av dialogiske kunstformer i «Mellom kunst og virkelighet: 
Stedsspesifikk kunst og kunstformidlingsstrategier» (Støa i Grothen og Reksten (red.) 2010). 

og mottaker? Enhver som har stått foran en forsamling vet hvor mye tilhørerne 
kan påvirke ens egen fremføring. I alle performative kunstarter som musikk, 
teater og dans vil det alltid være et element av dialog i formidlingen. Men også 
innenfor andre kunstformer som litteratur og billedkunst snakker man om 
dialogen med leseren eller publikum. Ja, kanskje er det slik som den russiske 
språkfilosofen Mikhail M. Bakhtin hevder, at alle ytringer er dialogiske. Som 
han sier det i sin bok Spørsmålet om talegenrane: 


[...] ytringa er ledd i ei kjede av talekommunikasjon og kan ikkje lausrivast frå dei 
føregåande ledda som definerer henne både utanfrå og innanfrå, og som fyller henne 


med direkte svarande reaksjonar og dialogiske gjenklangar. 


Ytringa er ikkje berre knytt til det føregåande, men også til etterfølgjande ledd i 
talekommunikasjonen. I det talaren skaper ytringa, finst desse naturlegvis enno 
ikkje. Men ytringa vert frå første stund bygt opp med tanke på moglege svarande 
reaksjonar, og det er også i det vesentlege for deira skuld ho vert skapt (Bakhtin 


1979/2005: 38-39). 


Selv om Bakhtin her skriver om verbale ytringer, er hans dialogisme rele- 
vant også for nonverbal kommunikasjon som musikk og visuell kunst. Hans 
hovedpoeng er nemlig at alle slags ytringer er dialogiske i den forstand at de 
står i relasjon til det som alt er kommunisert og til det som en gang vil bli kom- 
munisert. De er «svarande reaksjonar» og samtidig «bygt opp med tanke på 
moglege svarande reaksjonar». Bakhtin beskriver dermed dialog som et 
grunnleggende trekk ved all kommunikasjon. I denne betydningen innebærer 
alle typer kulturformidling dialog. Likevel kan noen formidlingsformer være 
mer monologiske og andre mer dialogiske. 

Det problematiske med bruk av dikotomien monologisk og dialogisk for- 
midling er at vi kan bli fanget inn i en tro på at det finnes to helt atskilte for- 
midlingsformer. Da blir det viktig å minne om at monologer kan være 
dialogiske og at dialoger kan ha monologiske trekk, slik det er blitt vanlig å 
gjøre i debattene om DKS. Breivik og Christophersen problematiserer som 
nevnt dikotomien i deres DKS-studie (Breivik og Christophersen (red.) 2013: 
22), og Fjeld nyanserer begrepene i sin masteroppgave (2007). Her beskriver 
hun ulike monologiske og dialogiske aspekter ved skolekonserter. Kultur- og 
kirkedepartementet (KKD) understreker i St.meld. nr. 8 (2007-2008) i likhet 
med Bakhtin, Breivik og Christophersen de dialogiske aspektene ved 

all kulturformidling. Borgen og Brandts bruk av dikotomien monologisk og 
dialogisk blir kritisert i meldingen, og debatten de reiste blir karakterisert som 
lite relevant. Departementets konklusjon er at «desse omgrepa er problema- 
tiske når det gjeld kunstformidling», og i fortsettelsen anvendes i stedet uttryk- 
ket «varierte formidlingsmåtar» (St.meld. nr. 8 (2007-2008): 40-41). 

Når jeg til forskjell fra KKD og Uni Rokkansenterets DKS-forskere mener 
det likevel er fruktbart å bruke dikotomien monologisk og dialogisk kulturfor- 
midling, er det fordi de to formidlingsformene i sine mer rendyrkede varianter 
er veldig forskjellige. De kan også innebære ulike syn på formidlingens mål 
og dermed på hva som er kvalitet. Dikotomien er derfor anvendelig i en 
analyse av typiske trekk ved to ulike tradisjoner og tilnærmingsmåter til 
kulturformidling. I likhet med Webers idealtyper, er begrepene monologisk 
og dialogisk kulturformidling analytiske begrepskonstruksjoner (Weber 1968: 
190ff). Sammen er de dermed et egnet redskap til å klargjøre ulike kvalitetskri- 
terier for skolekonserter. Når jeg anvender dikotomien, er det altså for å tyde- 
liggjøre forskjeller. Samtidig er det underforstått at det i praksis aldri vil være 
et enten eller, men et mer eller mindre. 

Verdsettingen av verket, de estetiske objektene, står sterkt i monologisk kul- 
turformidling. Målet er at dyktige utøvere skal formidle «god kunst» til mot- 
takerne. I dialogisk formidling vektlegges formidlingsprosessen, formidlernes 
relasjoner med mottakerne og den sosiokulturelle konteksten rundt formidlin- 
gen. Fokuset er altså ikke på kunstverket, men på kunst som kommunikasjon 
mellom kunstner, publikum og formidlingssted. Når mottakerne i formidlin- 
gen er barn og unge, utfordres verdsettingsprosessene ytterligere, siden barn 
og unge, som gruppe, står for det motsatte av kvalitet i kulturlivets tradisjoner. 
De symboliserer bredde, i motsetning til kvalitet representert ved profesjona- 
litet og elite. Barn og unge er altså amatører som ifølge et monologisk formid- 
lingssyn skal dannes og utvikles gjennom den profesjonelle kulturformidlingen 
de møter i DKS. Når barn og unge inviteres som medskapere i en dialogisk 
formidlingsprosess, utfordres dermed begrepet om kvalitet som de voksne, 
profesjonelle kulturformidlernes produkt. Samtidig innebærer vektleggingen 
av dialogiske prosesser en mulighet for at verdsettingen av formidlingens inn- 
hold, de estetiske objektene, blir borte. 

Selv om fokuset er rettet mot det kunstneriske innholdet i monologisk 
formidling, er man også her opptatt av å finne enn god formidlingsform. 
Det er stor enighet om at målgruppene barn og unge fordrer spesielle 

formidlingsmåter, men det er uenighet om hvilke. I både monologisk og dialo- 
gisk kulturformidling trenger vi altså kvalitetskriterier for formidlingens inn- 
hold og form for å kunne beskrive hva som er god kulturformidling for barn 
og unge. Særlig interessant blir spørsmålet om hva som er kunstnerisk kvalitet 
i den dialogiske kulturformidlingen, og hva som er formidlingskvalitet i den 
monologiske kulturformidlingen, når barn og unge er mottakere og/eller med- 
skapere. De to formidlingstypene utfordrer hverandres verdsettingsprosesser. 

Mens dialog er blitt et honnørord, anvendes imidlertid monolog ofte i nega- 
tiv betydning. Monologisk betegner da en autoritær kommunikasjonsform 
til personer som kun er opptatt av sitt eget budskap og ikke lytter til andre. Det 
er en slik normativ anvendelse av termene dialog og monolog som preger 
Bakhtins dialogisme. Selv om han beskriver dialog som et grunnleggende 
trekk ved kommunikasjon, fremholder han også den dialogiske ytring som 
ideal og advarer mot monologisering av ytringene. Da innbyr ikke taleren til 
svar og meningsutveksling, men deltar i «the forces that serve to unify and 
centralize the verbal-ideological world» (Bakhtin 1975/1981: 270). I følge 
Bakhtin kan altså slike monologiske ytringer føre til ensretting og sentralise- 
ring av tenkningen. 

Når KKD understreker de dialogiske aspektene ved all kunstformidling og 
mener begrepet monologisk er problematisk i denne sammenhengen, kan 
det dermed ligge en lignende normativ føring i dette. Departementet ønsker at 
alle «dei varierte formidlingsmåtane» skal være dialogiske i en eller annen 
betydning for å «sikre elevane gode møte med profesjonell kunst og kultur» 
(St.meld. nr. 8 (2007-2008): 40, 13). De retter altså fokuset mot elevenes 
møte med kunsten og dialogen rundt dette. Det er interessant å se at mens 
departementet er kritisk til Borgen og Brandts bruk av dikotomien dialogisk — 
monologisk, er deres egne retningslinjer preget av et dialogisk syn på kultur- 
formidling. De har i en viss forstand valgt side, og dialog fremstår dermed som 
et av departementets kvalitetskriterier for DKS. 

Da er det kanskje bare monologisk musikkformidling med lav formidlings- 
kvalitet som ikke er dialogisk i en eller annen betydning? Monologisk blir et 
ord for autoritære eller mindre vellykkede produksjoner, der utøverne ikke vil 
ha eller ikke klarer å få kontakt med elevene. Dette er etter min mening en lite 
hensiktsmessig bruk av begrepet i skolekonsertsammenheng. Det vil bare 
kunne føre til en befesting av skyttergravene i kvalitetsdebattene. Jeg tror der- 
for det kan være fruktbart å løsrive termene monologisk og dialogisk fra 

positive eller negative verdiladninger, og heller bruke dem til å beskrive ulik- 
heter, slik at det blir mulig å tydeliggjøre hva partene er uenige om. 

Når jeg anvender termen monologisk, er det derfor ikke i en normativ, men 
i en analytisk betydning. Monologisk blir en analytisk betegnelse på en type 
formidling med lange tradisjoner i kulturlivet, der avsenderens kunstneriske 
kompetanse og uttrykk vies stor oppmerksomhet. Siden formidlingskvalitet 
her kan være en utfordring, er det likevel interessant å undersøke hva dialog i 
monologisk formidling kan innebære. Denne type musikkformidling behøver 
nemlig ikke føre til en slik autoritær monologisering som Bakhtin advarer 
mot. Monologisk formidling med vekt på verkets kunstneriske kvalitet kan 
både stå i dialog med det som er skapt og innby til nye svar og uttrykk (jf. 
Bakhtin 1979/2005: 38-39). Det er en formidlingsform med vekt på kunstner- 
nes ytringer, men der formidlingskvaliteten avhenger av formidlingens dialo- 
giske trekk. 

For å muliggjøre en beskrivelse av kunstnerisk kvalitet og formidlingskvali- 
tet i skolekonserter, blir det altså viktig å tydeliggjøre hovedforskjeller og 
hovedutfordringer i monologisk og dialogisk musikkformidling. Vi trenger en 
avklaring av typiske trekk ved de to formidlingstradisjonene. Dette er imidler- 
tid ikke nok. Siden alle skolekonserter er blandingsformer, trengs det beskri- 
velser også av dialogiske og monologiske aspekter ved begge typer formidling. 
Jeg starter med å gå dypere inn i dialogbegrepet for å få en klarere forståelse av 
hva formidlingskvalitet i skolekonserter kan innebære. 


Ytre og indre dialog 

I følge Bakhtin er alle ytringer dialogiske, men dialogisk brukes ofte i en 
snevrere betydning. Borgen og Brandt vektlegger elevene og lærernes aktive 
deltakelse når de definerer begrepet i sin DKS-evaluering (Borgen og Brandt 
2006: 104). Det samme gjør Kulturtanken/Rikskonsertene i sine retningslin- 
jer for lærerveiledning, der ytre aktivisering av elevene er et hovedtema (jf. 
Vea: Nettnotat). En slik vektlegging av ytre elevdialog preger også boka Bruk 
konserten! Rikskonsertenes idébank til skoler og musikkformidlere (Nygaard 
og von Germeten (red.) 2009). Her gis konkrete forslag til involvering av 
elever i ulike typer aktiviteter før, under og etter skolekonsertene. Denne 
måten å tenke dialog på har dessuten vært vanlig i skole og kulturliv siden 
ulike reformpedagogiske bevegelser på begynnelsen av 1900-tallet satte 

elevenes egenaktivitet i sentrum for oppdragelsen (jf. Hanken og Johansen 
2014: 199ff). 

En av ideleverandørene til aktivitetspedagogikken, filosofen John Dewey, 
har fått stort gjennomslag i norsk skole gjennom sitt undervisningsprinsipp 
«learn to know by doing and to do by knowing».* Nå er Deweys prinsipp blitt 
forkortet til learning by doing og dermed blitt misforstått av mange. Dewey 
understreket nemlig viktigheten av indre så vel som ytre aktivitet. Han var 
opptatt av dialektikken mellom doing og knowing (Dewey 1916/1961: 291). 
I følge Dewey er det møtet mellom eleven og faget og elevenes refleksjon over 
egne handlinger som gir erfaringene verdi. Formidlingen skal ta utgangspunkt 
i det som engasjerer barnets naturlige utforskertrang, slik at barnet stimuleres 
til utvikling. Målet er ikke «hodeløs» egenaktivitet, men at barnet aktivt utvik- 
ler seg i møte med andres impulser. 

En skolekonsert som berører og engasjerer elevene slik at de gjør seg nye 
erfaringer, er dermed i dialog med elevene, selv om de ytre sett er passive. 
En slik formidling vil i min definisjon kalles monologisk, fordi elevene er 
mottakere av musikernes utøving, men det er en formidling som også har 
klare dialogiske trekk, fordi elevene er mentalt aktive og emosjonelt berørt. 
Dialog i musikkformidling kan derfor innebære både indre og ytre dialog. 
Mens begge former for dialog er aktuelle i dialogisk formidling, er det den 
indre dialogen som er avgjørende for kvaliteten på formidlingen i monologiske 
skolekonserter. 

Lisa Nagel og Lise Hovik bruker uttrykket dyp deltakelse om god indre 
dialog mellom utøvere og barn. I sin artikkel «Interaktiv scenekunst for 
barn - tyranni eller magi?» viser de hvordan et ensidig fokus på ytre interakti- 
vitet kan føre til en overflatisk interaksjon, der utøverne og barna ikke deler et 
engasjement for scenekunsthendelsen. Her presenterer de en modell de har 
utarbeidet for å vise kontinuumet av interaksjonsformer fra det de kaller stille 
betraktning til medskapende deltakelse. Med modellen tydeliggjør de også 
at ulike interaksjonsformer i scenekunst for barn krever ulik kunstnerisk 
og pedagogisk kompetanse hos utøverne. Også dette beskriver de som et 


2 Uttrykket "learn to know by doing and to do by knowing” ble lansert av James Alexander Mclellan og 
John Dewey i deres bok Applied psychology: An Introduction to the Principles and Practice of Education. 
Som de skriver der: "We might combine the maxims, and say: Learn to know by doing, and to do by 
knowing” (Mclellan og Dewey 1889: 182). Dewey videretuviklet dette undervisningsprinsippet i sitt 
hovedverk Democracy and Education (1916/1961, se bl.a. s. 275-276). 

kontinuum fra «full kunstnerisk kontroll» i monologisk formidling til «trygg 
improvisasjonskompetanse» i workshops med vekt på improvisasjon (Nagel 
og Hovik 2014). Nagel og Hoviks analyse av dialogiske aspekter ved scene- 
kunstformidling for barn er overførbar til andre performative kunstformer 
som musikk. Så har da også David Chokron overført modellen til musikk ved 
å bruke konsertbetegnelser istedenfor Nagel og Hoviks scenekunstbegreper 
(Chokron: Nettnotat). 

Et hovedpoeng i Nagel og Hoviks artikkel er at interaktivitet i scenekunst for 
barn henger sammen med utøvernes holdninger til barnepublikummet, og de 
understreker viktigheten av gjensidighet mellom partene (Nagel og Hovik 
2014). Dialog handler altså ikke bare om hvem som er mest aktive, men om 
relasjonen mellom partene i dialogen. Mens en monolog inneholder et subjekts 
budskap til mottakeren som objekt, kjennetegnes dialogen av et subjekt/ 
subjekt-forhold mellom partene. Dette er et demokratisk syn på formidling, 
der formidlere og publikum er likeverdige deltakere. Også i sin vektlegging av 
gjensidige relasjoner står Nagel og Hovik i den pedagogiske tradisjonen Dewey 
var med å innlede. I sitt bidrag til dialogisk pedagogikk brakte Dewey nettopp 
begrepet demokrati inn i skoledebatten. Han kalte sitt hovedverk Democracy 
and Education (1916) og satte dermed sine undervisningsprinsipper om expe- 
rience gjennom doing og knowing inn i en demokratisk ramme. 

Fremheving av formidling som et subjekt/subjekt-forhold finner vi også hos 
møtepedagogikkens mange bidragsytere. En av dens grunnleggere, eksistens- 
filosofen Martin Buber, skriver i sitt hovedverk Jeg og Du at vi dypest sett bare 
eksisterer i møtet med en annen: 


Jeg blir til ved Duet. Idet jeg blir Jeg, sier jeg Du. Alt virkelig liv er møte [...] Forhold 
er gjensidighet. Mitt Du virker på meg likesom jeg på det. Våre elever former oss, 


våre verker bygger oss opp (Buber 1923/1967: 13, 17). 


Jeg/Du-forholdet er gjensidighet, sier Buber, for i følge ham må den andre 
aldri objektiveres. Hvis man avgrenser seg fra den andre og tar ham i besittelse 
gjennom å erfare og bruke ham, tingliggjøres den andre. Han «stivner til en 
ting blant ting» og blir et Det. Kun i det gjensidige Jeg/Du-forholdet blir begge 
deltakende, nærværende og dermed værende (eksisterende), hevder Buber 
(Ibid: 62-63, 39). 

Synet på dialog som et møte mellom likeverdige parter preger også St.meld. 
nr. 8 (2007-2008). Det understrekes gjennom hele meldingen at kultur og 

skole er to like viktige samarbeidsparter, og innholdet i DKS, kulturproduksjo- 
nene, omtales som elevenes «møte med profesjonell kunst og kultur» (St.meld. 
nr. 8 (2007-2008): 13). Departementet anvender altså samme begrep for dialog 
som møtepedagogikkens talspersoner, og dialog skal prege kommunikasjonen 
på alle plan og mellom alle parter. DKS skal formidle kulturelle møter både 
mellom utøvere og elever og mellom samarbeidsaktørene fra skole og kultur- 
liv. Like viktig som å studere elevenes indre og ytre aktivitet i skolekonsertene, 
blir det dermed å se på hvordan utøverne forholder seg til elevene og deres 
innspill som medmusikanter eller lyttere. Og hvis målet er et subjekt/subjekt- 
forhold, blir det også viktig å studere hvordan skolens ledere, lærere og elever 
forholder seg til utøverne som kommer på besøk. 

Både Buber og Dewey koplet sine ideer om dialog til kunst. Vårt møte med 
kunst, enten det er som kunstutøver eller mottaker må preges av et Jeg/ 
Du-forhold, sier Buber, slik at kunsten ikke bare blir en ting blant ting, men 
«gang på gang kan komme [oss] levende i møte» (Buber 1923/1967: 12). 
Dewey er også opptatt av levendegjøring. Han mener kunst, i likhet med andre 
kunnskapsmedier, er uttrykk for konkret, menneskelig erfaring og derfor må 
knyttes til erfaring. Når kunst blir satt på «en pidestall» for beundring, bygges 
en mur rundt kunstverkene, slik at de blir anemiske, hevder han (Dewey 
1934/2005: 2) og fortsetter: 


A primary task is thus [...] to restore continuity between the refined and intensified 
forms of experience that are works of art and the everyday events, doings and suffe- 


rings that are universally recognized to constitute experience (Ibid: 4). 


Dialog i kunst- og kulturformidling handler dermed ikke bare om elevakti- 
visering og forholdet mellom avsender og mottaker, men om hvordan formid- 
lingens innhold, «works of art», kan knyttes til «the everyday events» og 
levendegjøres for elevene. Bortsett fra ytre elevdialog er alle disse dialogiske 
aspektene — partenes relasjoner, indre elevaktivisering og levendegjøring av 
kunst - relevante for vurdering av formidlingskvalitet i både monologiske og 
dialogiske skolekonserter. De er ulike aspekter ved partenes indre dialog. 

Når formidlingskvalitet handler om forskjellige former for dialog, innebæ- 
rer da kunstnerisk kvalitet et arbeid med monologiske aspekter? Er det 
relevant å anvende monologisk på samme måte som dialogisk, nemlig som 
en beskrivelse av sider ved formidlingen som er vesentlige i både dialogisk 
og monologisk formidling? Det blir nødvendig å gå dypere inn i 

formidlingsbegrepet for å se hva som kjennetegner de kunstneriske prosessene 
i begge typer formidling. 


Formidling i DKS 


Formidling er et nøkkelord i debattene om monologisk og dialogisk formidling 
i DKS, og her brukes det altså i beskrivelser av ulike kommunikasjonsformer. 
Men formidlingstermen anvendes også på andre måter av deltakerne i DKS- 
feltet. Ofte er ordet en samlebetegnelse på en kulturinstitusjons tilbud for ulike 
målgrupper, slik som i Kulturtankens nettpresentasjon av sin virksomhet. Her 
står det at «Kulturtanken har det nasjonale ansvaret for DKS, som er kjernen i 
regjeringens politikk for kulturformidling til barn og unge» (Kulturtanken: 
Nettnotat 1). Også KKD gir formidling denne betydningen i sin DKS-melding. 
Der står det at DKS skal være «den profesjonelle kunst- og kulturformidlinga i 
skulen som følgjer målsetjingane i Den kulturelle skulesekken» (St.meld. nr. 8 
(2007-2008): 22). Departementet og Kulturtanken anvender her et vidt for- 
midlingsbegrep som omfatter DKS sine ulike tilbud og samarbeidspartenes 
oppgaver i forbindelse med disse tilbudene. 

Formidling kan imidlertid også ha mer avgrensede og spesifikke betydnin- 
ger i DKS-feltet. Dette avspeiles i DKS-meldingen der KKD gir kultursektoren 
og skolesektoren forskjellige ansvarsområder i kunst- og kulturformidlingen: 


Opplæringssektoren har ansvaret for å leggje føre- og etterarbeid pedagogisk til rette 
for elevane, medan kultursektoren har ansvaret for kulturinnhaldet i Den kulturelle 


skulesekken og for å informere om innhaldet i god tid (St.meld. nr. 8 (2007-2008): 22). 


Her innebærer det overordnede formålet om profesjonell kunst- og 
kulturformidling helt ulike arbeidsoppgaver for de to involverte sektorene i 
DKS-samarbeidet. Kultursektoren har ansvar for kulturinnholdet, og opplæ- 
ringssektorens oppgaver er for- og etterarbeid. Slik skal formidlingsbegrepet 
fylles med forskjellig innhold i de to sektorene. Felles for kultur- og skolerepre- 
sentantenes formidlingsoppgaver i DKS er imidlertid at det handler om å legge 
til rette for elevenes kulturopplevelser. Tilretteleggingen skal skje på makropla- 
net i organiseringen av DKS-tilbudet og på mikroplanet i kunstnernes og 
lærernes arbeid med en spesifikk produksjon. 

Ansvarsdelingen mellom sektorene viser seg i de ulike tilretteleggingsopp- 
gavene. Når det gjelder organiseringen på makroplanet skal kultursektoren 

distribuere produksjoner, mens opplæringssektoren skal arrangere kulturmø- 
ter (Ibid: 13). På mikroplanet er det kunstnerne som har ansvaret for innhol- 
det i hvert enkelt kulturmøte, mens lærerne skal knytte sin undervisning til 
dette møtet. Denne klare ansvarsfordelingen passer godt for monologiske pro- 
duksjoner. I denne type formidling er det som nevnt kunstnernes forming av 
kulturmøtets innhold som står i fokus. Her er skolens representanter kun 
arrangører. Lærernes formidling til elevene skjer gjennom for- og etterarbeid 
og dermed som en del av skolens øvrige undervisning. Det virker derfor som 
departementets føringer er tilpasset monologisk formidling, selv om de ellers i 
DKS-meldingen vektlegger dialog (Ibid: 13, 40). 

Ser vi nærmere på kunstnernes oppgaver i monologiske produksjoner, kan 
formidling få enda mer spesifikke og avgrensede betydninger. Det kan inne- 
bære kunstnernes arbeid med skolekonsertens helhet, slik som program, dra- 
maturgi og scenografi. Og det kan bety enkeltutøveres arbeid med interpretasjon 
eller improvisasjon, med scenisk beredskap eller verbale innslag. Som musikk- 
viteren Elef Nesheim skriver i sin bok Med publikum som mål, der formidling 
av musikk er tema: «Personer som er i ulike musikkarbeidsområder er opptatt 
av forskjellige sider ved musikkformidling» (Nesheim 1994: 11). Musikere og 
produsenter bruker altså formidlingstermen om de formidlingsoppgavene de 
selv er involvert i og dermed mest opptatt av. 

Mens kunstnernes formidlingsarbeid vil omfatte ulike typer egenutøving 
i monologiske produksjoner, vil deres oppgaver i dialogisk formidling like 
mye handle om å legge til rette for andres utøving. Her blir deres ledelse av 
elevaktiviteter og deres innspill til lærernes deltakelse vel så viktig. Dermed 
blir også ansvarsdelingen mellom kultur- og skolerepresentanter mindre tyde- 
lig. I denne type produksjoner innebærer nemlig både kunstnernes og lærer- 
nes formidlingsarbeid undervisning. Dette blir spesielt tydelig i utvidede 
skolekonserter med flere musikerbesøk, der utøverne og lærerne samarbeider 
både om gjennomføring av musikkverkstedene og om det pedagogiske opp- 
legget mellom musikerbesøkene. I dialogiske produksjoner kan dermed alt 
det som skaper indre og ytre dialog mellom utøvere, lærere og elever bli det 
sentrale i begge parters formidlingsarbeid. 


3 Se beskrivelse av musikktilbudets ulike formater i DKS og bruksmåter av termen «skolekonsert» i det 
innledende kapitlet «Aktører, navn og forkortelser». 

Kunstnernes og lærernes oppgaver kan altså bli mer sammenfallende i dia- 
logisk formidling, og formidlingsarbeidet kan bli mer omfattende. Likevel er 
lærernes ansvarsområde i begge typer skolekonserter i hovedtrekk de samme. 
De skal som arrangører legge til rette for kunstnerne som kommer, og de skal 
arbeide med å integrere konserten i skolens øvrige undervisning (jf. St.meld. 
nr. 8 (2007-2008): 23-24). Også elevene kan delta i denne tilretteleggingen når 
de trekkes inn som elevarrangører og kulturverter på skolene (jf. Bøhle og 
Quale 2013). De kan dessuten selv bli utøvere når de deltar med sine reaksjo- 
ner og bidrag i både monologiske og dialogiske skolekonserter. Elever har ikke 
en formell rolle som musikkformidlere i DKS, men de er avsendere av budskap 
med stor betydning for dialogen i den konkrete formidlingssituasjonen. I en 
slik sirkulær forståelse av kommunikasjon er nemlig alle deltakere også for- 
midlere. De formidler sine innspill og sine reaksjoner på de andres innspill 
(jf. Jensen og Ulleberg 2011: 21-22). 

Formidling kan altså betegne spesifikke oppgaver og enkeltaktørers bidrag i 
DKS, mens termen andre ganger anvendes om samspillet mellom de ulike del- 
takernes roller, oppgaver og bidrag som fører til at møter mellom kunst og 
elever oppstår. Slik gis ordet både generelle, omfattende og mer avgrensede 
analytiske betydninger. Formidling kan imidlertid også brukes normativt om 
et grunnleggende syn på kommunikasjon, slik det ofte gjøres i pedagogikken. 
Her har formidling vært ensbetydende med monologisk formidling, ofte kalt 
formidlingspedagogikk eller «den formidlingspedagogiske tradisjonen» (jf. 
Imsen 2011: 94-97). Dette innebærer en didaktikk med vekt på lærerens rolle 
som formidler av kunnskap til eleven. Formidlingspedagogikken er altså 
basert på en lineær kommunikasjonsmodell med læreren som avsender og 
eleven som mottaker av kunnskap. Fokuset er på kunnskap som noe ferdig 
konstruert, og som eleven derfor skal tilegne seg. Det er nettopp dette kunn- 
skapssynet reformpedagogikkens bidragsytere kritiserte og som mange av 
dagens pedagoger også er sterkt kritiske til. Disse kritikerne har fremmet et 
helt motsatt kunnskapssyn, der kunnskap anses som noe eleven konstruerer og 
utvikler selv (jf. Hanken og Johansen 2013: 188-189). Læreren får da mer en 
rolle som veileder enn som en tradisjonell kunnskapsformidler. 

Når formidling kun brukes i betydningen monologisk formidling blir imid- 
lertid dialogisk formidling et logisk inkonsistent begrep og dikotomien mono- 
logisk — dialogisk lite anvendelig. Formidling kan derfor i likhet med monologisk 
være en problematisk term å bruke i skolesammenheng, og det kan være gode 

grunner til å droppe begge termene, slik departementet gjorde med «omgrepet 
monologisk» (St.meld. nr. 8 (2007-2008): 40). Men det blir vanskelig å utvikle 
verbalspråklig kommunikasjon om kvalitet i DKS og skolekonserter hvis en 
fjerner alle problematiske ord. En mulighet er derfor i stedet å bruke ordene til 
å klargjøre samarbeidspartenes ulike syn. Har partene en bevissthet om begre- 
penes mangetydighet, vil de nemlig kunne presisere og konkretisere hva de 
selv legger i termene og dermed bidra til en tydeligere kommunikasjon. Det 
kan dessuten være problematisk for samarbeidet om kvalitet i DKS å reservere 
formidlingsbegrepet for det didaktiske grunnsynet som preger formidlingspe- 
dagogikken. En slik smal, normativ bruk av termen vil kunne føre til en skyt- 
tergravdebatt, i likhet med den som har preget diskusjonen om monologisk og 
dialogisk formidling i DKS. 

Jeg velger derfor nok en gang å løsrive et begrep fra normative føringer og 
anvender i denne studien et vidt, analytisk formidlingsbegrep som er i tråd 
med det formidlingsbegrepet departementet og Kulturtanken bruker i sine 
retningslinjer for DKS. Formidling blir en generell, analytisk kategori som 
rommer ulike formidlingsformer og formidlingsoppgaver. Her vil både lærere 
og kunstnere kunne bli monologiske formidlere så vel som dialogiske veile- 
dere. Heller ikke i formidlingspedagogikken og den elevsentrerte didaktikken 
er det nemlig snakk om et enten eller, men et mer eller mindre. Også disse 
begrepene er analytiske konstruksjoner som lett kan tilsløre den nyanserte 
praksisen som foregår i skolen. En undervisning med vekt på kunnskapsfor- 
midling behøver naturligvis ikke å være til hinder for at elevene utvikler egen 
kunnskap. Hvis kvaliteten på formidlingen er god, vil det kunne oppstå en 
indre dialog gjennom lærernes levendegjøring av stoffet, indre aktivisering og 
deltakernes subjekt-subjektrelasjoner.* Og i undervisning med vekt på eleve- 
nes ytre egenaktivitet vil lærerne gjennom formidling av kunnskap og innspill 
kunne sette i gang nye prosesser og aktiviteter, slik at den dialektikken mellom 
doing og knowing som Dewey skriver om oppstår (Dewey 1916/1961: 291). 

Det er nettopp en slik nyansert lærerrolle den australske utdanningsforske- 
ren John Hattie argumenterer for i sin bok Visible learning (Hattie 2009). I sin 
metaanalyse av hvilke faktorer som faktisk fremmer læring i skolen, fremhol- 
der han læreren som den viktigste, og da vel å merke den type lærer som aktivt 


4 jf. Dewey 1916/1961 og Buber 1923/1968. Se også Alfred O. Telhaugs bok Kunsten å formidle (Telhaug 
2013). Her drøfter Telhaug verdien av og mulighetene i formidlingspedagogikk. 

leder elevene gjennom læreprosesser, og ikke bare passivt legger til rette for 
elevenes egen problemløsning. Han skiller altså mellom «teacher as activator» 
og «teacher as facilitator», og mener dette skillet er viktigere enn hva slags 
undervisningsmetoder læreren anvender (Ibid: 25-26). Ulike formidlingsmå- 
ter bør i følge Hattie ikke utelukke hverandre, men heller fungere som redska- 
peri lærerens aktivisering av elevene. Det essensielle er at både undervisningen 
og læringen blir synlig: 


[...] the simple adage underlying most of the syntheses in this book is «visible 
teaching and learning». [...] It is teachers seeing learning through the eyes of stu- 
dents, and students seeing teaching as the key to their ongoing learning. The remar- 
kable feature of the evidence is that the biggest effects on student learning occur 
when teachers become learners of their own teaching, and when students become 


their own teachers (Hattie 2009: 22). 


«Visible teaching and learning» innebærer dermed en aktivisering av både 
lærer og elev, slik at «teachers become learners» og «students become their 
own teachers». Samtidig understreker Hattie viktigheten av at de også evner å 
ta hverandres perspektiv, at de ser sin egen undervisning og læring gjennom 
øynene til den andre. Hatties Visible learning fremstår dermed som en syntese 
av Deweys dialektikk mellom doing and knowing og Bubers subjekt/subjekt- 
filosofi (Dewey 1916/1961; Buber 1923/1967). Lærernes undervisning og elev- 
enes læring utvikles gjennom indre og ytre aktivitet og begge parters Jeg/ 
Du-forhold. De dialogiske aspektene ved Hattie's prinsipper er altså klare, men 
han fremholder også et sentralt monologisk aspekt: Læreren som igangsetter 
og leder av elevenes læreprosesser. Hatties forskning er derfor interessant for 
diskusjonene om monologisk og dialogisk formidling i DKS. Visible learning 
er et normativt, men samtidig så nyansert undervisningskonsept at det åpner 
for ulike formidlingsformer. Kanskje er dette en grunn til Hatties enorme 
popularitet, og til at The Times Educational Supplement kaller hans metaana- 
lyse «teaching's Holy Grail» (Hattie 2009). 

Heller enn å diskutere hva som er formidling eller ikke, vil en debatt om 
mulighetene i forskjellige formidlingsmåter kunne gi partene et grunnlag for 
samarbeid tross ulike syn. En generell analytisk formidlingskategori vil i en 
slik debatt kunne romme både smale og vide betydninger av formidling. Den 
vil kunne inneholde beskrivelser av motsetninger og samtidig være åpen for 
nyanseringer av disse motsetningene. Dessuten vil en vid, analytisk anvendelse 

av termen formidling kunne gjøre det lettere å få beskrevet flest mulige aspek- 
ter ved formidlingskvalitet i skolekonserter, og enkeltaspekter vil kunne bely- 
ses ut fra det helhetlige formidlingsarbeidet de inngår i. 

Formidling i DKS er altså en generell kategori som samtidig omfatter 
spesifikke formidlingssyn, formidlingsformer og formidlingsoppgaver. 
Formidlingsbegrepet er dermed blitt tydeligere, men jeg ønsket også å få 
klargjort hva som kjennetegner de kunstneriske prosessene i ulike typer 
formidling. Spørsmålet jeg her stilte var om det er relevant å anvende monolo- 
gisk på samme måte som dialogisk, nemlig som en term for aspekter som 
er vesentlige, ikke bare i monologiske, men også i dialogiske produksjoner. 
Alle deltakerne kan tydeligvis ha sin plass og rolle i DKS-formidlingen, men 
hvem skaper det som blir formidlet? 

I monologisk musikk- og annen kunstformidling rettes som nevnt fokuset 
mot verket — de estetiske objektene. Her er de monologiske aspektene klare. 
Det er kunstnerne som utformer det kunstneriske innholdet, og kunstnerisk 
kvalitet handler dermed om deres kunstneriske kompetanse og deres skapende 
arbeid. Men hva med de dialogiske produksjonene der kunsten blir til gjen- 
nom et samspill mellom kunstnere, lærere og elever? Finnes det monologiske 
aspekter ved det kunstneriske innholdet også her? Mens de dialogiske aspek- 
tene er forholdsvis klare ved begge formidlingstypene, kan det være vanskeli- 
gere å få øye på monologiske trekk ved dialogisk formidling. Bør vi dermed 
droppe begrepet monologisk i denne sammenhengen og kun reservere termen 
for monologiske produksjoner? 

Siden kunsten skapes gjennom dialog i dialogisk formidling, er det mye som 
taler for at begrepet monologisk her er irrelevant. Som Jorunn Spord Borgen 
beskriver det i sin evaluering av prosjektet Klangfugl: I denne type formidling 
er det kommunikasjonen som er kunsten (Borgen 2003). Slike produksjoner 
blir en form for relasjonell kunst, der kunstverket ikke er et objekt, men relasjo- 
ner mellom kunstnere, publikum og formidlingssted (jf. Bourriaud 1998/2007). 
I dialogisk formidling kan altså kunstnerisk kvalitet innebære en vurdering av 
det samme som formidlingskvalitet, nemlig av ulike former for dialog. Da blir 
det vanskelig å skille mellom kunstnerisk kvalitet og formidlingskvalitet. Begge 
begreper får identisk innhold i dialogisk formidling. Spørsmålet blir dermed 
om dette skillet er så viktig. Henger ikke kunstnerisk kvalitet og formidlings- 
kvalitet i DKS uansett sammen? Alt henger sammen med alt som det heter, 
men vi mister noe vesentlig i våre analyser hvis vi kun opererer med holistiske, 

«altomfattende» kategorier. Så lenge en er klar over sammenhengene i praksis, 
kan termene kunstnerisk kvalitet og formidlingskvalitet i likhet med monolo- 
gisk og dialogisk formidling brukes til å avklare partenes ulike posisjoner i 
kvalitetsdebattene. Begge dikotomiene blir analytiske kategorier og dermed 
redskaper for å tydeliggjøre typiske aspekter ved kvalitet i musikk- og annen 
kunstformidling (jf. Weber 1968: 190ff). 

Hvordan er da forholdet mellom formidlingens monologiske trekk og 
kunstnerisk kvalitet? Kan monologiske aspekter være vesentlige for kunstne- 
risk kvalitet også i dialogiske produksjoner? Ser vi nærmere på de kunstne- 
riske prosessene i denne type formidling, kommer faktisk noen monologiske 
trekk til syne. Også i relasjonell kunst er det nemlig kunstnerne som legger 
premissene for kunsthandlingene gjennom sine kunstneriske ideer og sin 
ledelse av kunstdialoger. Hvor sterke de monologiske trekkene blir, avhenger 
imidlertid av hvor aktiv kunstnerens ledelse er. Kunstneren kan være alt 
fra en mer passiv tilrettelegger for åpne kunstprosesser til en aktiv leder av 
kunstnerisk utvikling i tråd med Hattie's lærerideal «teacher as activator» 
(Hattie 2009: 25-26). 

En tydeliggjøring av forholdet mellom formidlingens monologiske og dialo- 
giske aspekter kan dermed gi klarere beskrivelser av kunstnerisk kvalitet. Ved 
å knytte kunstnerisk kvalitet til dialogiske og monologiske trekk ved det kunst- 
neriske skapelsesarbeidet, får en beskrevet forskjeller ved kunstnernes bidrag i 
de to formidlingstypene. Mens kunstnerisk kvalitet avhenger av kunstnernes 
egenutøving i monologisk formidling, er det kunstnernes ideer, tilrettelegging 
og ledelse av prosesser som blir avgjørende for kunstnerisk kvalitet i relasjo- 
nelle kunstformer. Det stilles altså ulike krav til kunstnernes kompetanse i 
monologisk og dialogisk formidling. 

For å få avklart samarbeidspartenes kriterier for kunstnerisk kvalitet i skole- 
konserter, undersøker jeg derfor deres syn på kunstnernes kompetanse og 
bidrag i begge typer formidling. Også kunstnerne kan i denne sammenhengen 
være mange og forskjellige. I tverrkunstneriske skolekonserter involveres ikke 
bare musikere, men også andre kunstutøvere, og musikkprodusenter får av og 
til assistanse fra regissører, koreografer og andre kunstneriske tilretteleggere. 
Likevel representerer kunstnerne kun én av flere parter i skolekonsertsamar- 
beidet. Siden alle parter er involvert i formidlingen, blir formidlingskvalitet 
et mer omfattende begrep enn kunstnerisk kvalitet. Her er det mange forskjel- 
lige typer formidlingsarbeid som skal vurderes. Spørsmålet blir dermed hva 

kvalitet ved de ulike deltakernes kompetanse og bidrag i skolekonserter kan 
innebære. Også kvalitetsbegrepet krever en nærmere avklaring. 


Kvalitativ og kvantitativ kvalitet 


I utforskningen av partenes kriterier for kunstnerisk kvalitet og formidlings- 
kvalitet i skolekonserter, blir det viktig å undersøke hva kvalitet kan bety. 
Hva innebærer egentlig kvalitet i musikk og formidling til skoleelever, og hva 
kjennetegner kvalitetskriterier i denne sammenhengen? Siden jeg søker sam- 
arbeidspartenes praksisnære kvalitetskriterier, trenger jeg et kvalitetsbegrep 
som er tydelig nok til å fange opp det spesifikke ved kvalitet i skolekonserter. 
Samtidig ønsker jeg å få beskrevet flest mulige kvalitetsaspekter og få avklart 
hvor skillelinjene i dagens skolekonsertdebatter går. Kvalitetsbegrepet jeg 
anvender må dermed også være omfattende nok til å kunne romme ulike kva- 
litetssyn og forskjellige typer kunstnerisk kvalitet og formidlingskvalitet. 

Den omåtbara kvaliteten heter en antologi, der forfatterne belyser temaet 
kvalitet ut fra ulike fagfelt som filosofi, kunst og økonomi (Strannegård (red.) 
2007). Deres hovedanliggende er å belyse det problematiske forholdet mellom 
vår tids krav om kvalitetssikring i sammenhenger, der kvalitet ikke kan måles. 
Som professor i bedriftsøkonomi Lars Strannegård formulerer det: «Hur måter 
man skönhet? Hur måter man det goda? I korthet, hur måter man icke- 
kvantifierade vården» (Ibid: 10)? Hvor problematisk kravet om kvalitetssik- 
ring kan være, er departementets retningslinjer for kvalitet i DKS et godt 
eksempel på. I St.meld. nr. 8 (2007-2008) står det blant annet: 


- Den kulturelle skulesekken skal sikre elevane gode møte med profesjonell kunst og 
kultur. 

- Kunst- og kulturproduksjonar må kvalitetssikrast innanfor faglege, profesjonelle 
rammer. 

- Det er vanskeleg å gje ferdige kriterium for kvalitet. Difor er det viktig å 
ha ein vedvarande diskusjon om kvalitet både i opplæringssektoren og i kultursek- 


toren (St.meld. nr. 8 (2007-2008): 13). 


Produksjonene og kulturmøtene i DKS skal kvalitetssikres, men departe- 
mentet mener det er vanskelig å si noe sikkert om hva kvalitet er. Derfor skal 
samarbeidsaktørene «ha ein vedvarande diskusjon om kvalitet». Kan kvalitet 
sikres gjennom diskusjoner? 

Kvalitetssikring er et begrep som brukes i New Public Management (NPM), 
en reformbølge som har sine røtter i det private næringslivet, men som siden 
1980-årene har fått stadig større gjennomslag i offentlig sektor og på andre 
samfunnsområder (jf. Rönn (red.) 2007: 239). Behandlingen av syke i helseve- 
senet, undervisningen av elever i skolen og formidlingen til publikum i 
kulturlivet skal kvalitetssikres, og i NPM innebærer det kostnadskontroll 
og effektivitet. Virksomheten skal markedsorienteres gjennom konkurranse, 
internprissetting og stykkprisfinansiering og underlegges mål- og resultatsty- 
ring for å sikre større samsvar mellom behov og ressursbruk. 

NPM bygger på ulike former for systemtenkning som ble utviklet i ameri- 
kansk og japansk næringsliv gjennom 1900-tallet og som førte til en global 
kvalitetsbevegelse i bedriftsverdenen. Målet var bedre produktkontroll gjen- 
nom en suksessiv eliminering av feil i produksjonsprosessen. I den vestlige 
bedriftsverdenen har kvalitetsarbeidet gått under navn som Total Quality 
Management (TQM) og International Organization for Standardization 
(ISO) (jf. Strannegård (red.) 2007: 14-16). Både TQM og ISO omfatter flere 
forskjellige systemer for kvalitetskontroll, men felles for systemene er at de har 
statistiske metoder for avvikssøk og feileliminering i alle deler av produksjons- 
prosessen. Gjennom prosessutvikling og stadig forbedring skal man «get it 
right first time every time» (Morgan & Murgatroyd 1999: 44). Et annet felles- 
trekk ved disse systemene for kvalitetssikring er at kvaliteten er klart definert. 
Produktene skal være feilfrie i forhold til en definert standard, og målemeto- 
dene for kvalitet er dermed utviklet for å avdekke og fjerne feil i forhold til 
denne standarden. Både kvaliteten og målemetodene er altså kvantitative 
størrelser. 

St.meld. nr. 8 (2007-2008) om DKS er preget av en lignende systemtenk- 
ning. Her understrekes viktigheten av klar ansvarsfordeling mellom skole- og 
kultursektor, og av prosedyrer for planlegging, rapportering og evaluering. 
Dessuten skal kvalitetsvurderingene bygge på en liste av definerte faktorer. 
Men faktorene som skal ligge til grunn for kvalitetsvurderingene er formulert 
i et generelt og kvalitativt språk. Vurderingene skal for eksempel «ta omsyn til 
kor dugande utøvarane er til å formidle og elevane si oppleving og vurdering.» 
Departementet understreker også at det ikke er «mogeleg eller ynskjeleg å 
gje ferdige kriterium for kvaliteten» i DKS, og overlater som nevnt presiserin- 
gen av kvalitetskriterier til partenes diskusjoner (St.meld. nr. 8 (2007-2008): 
39, 13). 

I likhet med næringslivet ønsker altså departementet systemer for kvalitets- 
kontroll, men til forskjell fra bedriftene har ikke departementet målbare stan- 
darder for kvalitet. Prosedyrene som departementet lanserer for samarbeidet 
om kvalitet i DKS er til en viss grad målbare. En kan sikre at partene møtes, at 
de diskuterer, planlegger, gjennomfører og rapporterer, men hvordan sikrer 
man innholdet i diskusjonene, planene og de gjennomførte kulturmøtene? 
Målet for kvalitetskontrollen er elevenes «gode møte med kunst og kultur» 
(Ibid: 13), og dette er i utgangspunktet ikke-målbare verdier (jf. Strannegård 
(red.) 2007:10). 

Vi står altså overfor det paradokset at kvalitet gjennom næringslivets behov 
for produksjonskontroll har blitt et kvantitativt begrep. Deretter har offentlig 
sektor i sitt ønske om å kontrollere kvalitative fenomener som helse, undervis- 
ning og kultur annektert næringslivets kvantitative forståelse og bruk av kvali- 
tetsbegrepet. Spørsmålene partene i DKS-samarbeidet må forholde seg til blir 
dermed: Går det an å sikre kvalitet i DKS, og i tilfelle — hvilke kvalitetsaspekter 
kan sikres? Og er det mulig å komme frem til målbare og sikre definisjoner på 
kvalitet gjennom kvalitetsdiskusjoner? Dette er spørsmål jeg tar med meg inn 
i undersøkelsen av skolekonsertdeltakernes kommunikasjon om kvalitet. 


Fornuft og følelser i kunstbedømming 

I tenkningen som ligger til grunn for organisasjonsmodellen New Public 
Mangement (NPM) anses kvalitet som et kvantitativt fenomen vi kan gripe 
rasjonelt og kontrollere ved hjelp av tilpassede målemetoder. Men i DKS dreier 
det seg altså om i utgangspunktet ikke-kvantifiserbare verdier, slik som eleve- 
nes «gode møte med kunst og kultur» (St.meld. nr. 8 (2007-2008): 13). I delta- 
kernes opplevelser og vurderinger av disse kulturmøtene spiller også følelsene 
inn. Ja, noen vil kanskje si at slike kvaliteter kun lar seg gripe gjennom følelser. 
Hva skal partene da gjøre for å inøtekomme departementets krav om kvali- 
tetssikring? Hvordan skal de kunne bedømme kunstnerisk kvalitet og formid- 
lingskvalitet i DKS-tilbudet? 

Forholdet mellom fornuft og følelser i vurdering av kunst er ikke en ny 
diskusjon. Dette har vært et sentralt tema i de europeiske kunstdebattene 
helt siden renessansen, og disse debattene er interessante også for dagens 
diskusjoner om kvalitet i DKS. På 1600-tallet var flere av de franske kunstkri- 
tikerne opptatt av de irrasjonelle og uutsigelige komponentene i kunsten, 

som jesuitt-presten og filosofen Dominique Bouhours kalte «je ne sais quoi» 
(jeg vet ikke hva) (Knabe 1972: 347). En annen fransk 1600-tallsfilosof, Blaise 
Pascal, uttrykte noe lignende med sin kjente formulering om at «hjertet har 
sine grunner som fornuften ikke kjenner», riktignok uten at han anvendte 
dette eksplisitt på kunstfenomener (Pascal 1897: fragment 277). Pascal skildrer 
altså splittelsen mellom følelser og fornuft, og Bouhours uttrykker fornuftens 
begrensninger i vurdering av kunst. 

Andre kunstkritikere har forsøkt å bygge bro mellom rasjonalitet og irrasjo- 
nalitet i kunstbedømmingen. En av dem er 1700-tallsfilosofen David Hume. 
Hume mente at all kunnskap om virkeligheten har sin opprinnelse i sanseerfa- 
ringen, og at en god kunstkritiker derfor må anvende så vel sine sanser og 
følelser som sin fornuft når han bedømmer et kunstverk. I sitt kunstfilosofiske 
essay «Of the Standard of Taste» polemiserer likevel Hume mot dem som hev- 
der at «all sentiment is right» (Hume 1757: #7).* De som lar estetiske smaks- 
dommer hvile utelukkende på sentiment, og ikke på judgment, vil anse slike 
dommer som et resultat av subjektivt skjønn: Alle skjønnsmessige vurderinger 
vil for dem fremstå som riktige, og - som vi sier i dagligtalen - smak og behag 
kan ikke diskuteres. Hume mente imidlertid at smaken kunne diskuteres. Han 
deltok nettopp i en diskusjon om smak, og han hevder at smaken i praksis ofte 
er sammenfallende, i alle fall når det gjelder mesterverkene, slik som Homers 
epos og Miltons poesi. 

Hume forsøker derfor å finne frem til en smaksnorm, en Standard of Taste, 
som kopler kritikerens følelsesmessige reaksjoner og fornuftsmessige bedøm- 
minger. Han hevder at «there are certain qualities in objects, which are fitted by 
nature to produce those particular feelings» (Ibid: #16). Grunnen til at vi reage- 
rer følelsesmessig på kunst har altså med spesielle kvaliteter ved objektene å 
gjøre. Bedømming av kunst bør derfor ikke kun baseres på subjektive følelses- 
reaksjoner, men også på kunnskaps- og fornuftsmessige kriterier knyttet til kva- 
liteter ved de kunstneriske objektene. For å kunne føle «the proper sentiment of 
beauty» og dermed kunne få status som en good critic må personen tilfredsstille 
fem krav. En kunstkritiker må ha følelse for kunst gjennom «fintfølende smaks- 
organer» (the organs of internal sensation), kjennskap til kunstarten og enkelt- 
verker, erfaring med bedømming av kunstverker, være åpen og fri for fordommer 
og ha en «god forstand» (strong sense, jf. fr. bon sens) (Ibid: #14, #21ff). 


5 Se også Agnete Øyes oversettelse av Humes essay i Bale og Bø-Rygg (red.) 2008. 

Hume argumenterer dermed for kunstbedømming som et talent på 
linje med de talentene mange mener skapende og utøvende kunstnere har. 
Kunstkritikerens talent bør vise seg gjennom en spesiell sensitivitet for og for- 
stand på kunst kombinert med åpenhet, og talentet kan i likhet med kunstner- 
nes utvikles gjennom kunnskapstilegnelse og erfaring. Dette er et forholdsvis 
elitistisk syn på kunstbedømming som vanskelig lar seg forene med den demo- 
kratiske normen for kvalitetsvurdering vi finner i KKDs retningslinjer for 
DKS, der alle skal være likeverdige deltakere (jf. St.meld. nr. 8 (2007-2008): 39). 
Det interessante med å se DKS-vurdering i lys av Humes essay, er imidlertid 
ikke detaljene i hans smaksnorm, men at han formulerer vurderingskriterier 
som krever at kunstkritikeren anvender både sine følelser og sin fornuft. Vi 
får et eksempel på at det kanskje er mulig å kople subjektive, emosjonelle 
erfaringer med objektiv, rasjonell kunnskap i kunstbedømming. Dette mener 
jeg kan være et fruktbart innspill i debattene om kvalitetsvurderinger av 
skolekonserter. 


Kunstobjekter og kunstkonstruksjoner 


I følge Hume kan kunstnerisk kvalitet knyttes til bestemte kvaliteter ved de 
kunstneriske objektene, og han henviser til mesterverkene det skal være all- 
menn enighet om. Nå mener imidlertid mange i dagens multikulturelle sam- 
funn at det er umulig å bestemme kvalitet ved å henvise til bestemte objekter, 
og at en eventuell allmenn enighet om mesterverker kun handler om hvem 
som har og har hatt definisjonsmakt i kunstinstitusjonen. Som en av bidrags- 
yterne til den institusjonelle kunstteorien, kunstfilosofen Arthur Danto, skri- 
ver i sin berømte artikkel «The Artworld»: 


To see something as art requires something the eye cannot descry — an atmo- 
sphere of artistic theory, a knowledge of the history of art: an artworld (Danto 


1964: 580). 


I følge Danto er det altså kunstverdenens «atmosphere of artistic theory» 
som gjør at vi ser noe som kunst, ikke kvaliteter ved selve gjenstandene. 

Den institusjonelle kunstteorien som ble videreutviklet av kunstfilosofen 
George Dickie, er en reaksjon på et essensialistisk og normativt kunstsyn, 
der en definerer kunst ved å henvise til gitte, estetiske egenskaper ved selve 
objektene. Dermed forankrer en bedømmelsen av kunstverkene i disse 

egenskapene, slik Hume delvis gjør (Dickie 1997). Dickie og Dantos prosjekter 
er å imøtekomme det de mener er et behov for en ny analytisk definisjon på 
kunst. Utgangspunktet er utviklingen innen billedkunsten etter blant annet 
Marcel Duchamps readymades, der pissoaret er ett av mange hverdagslige, 
masseproduserte gjenstander som Duchamp lyktes med å plassere i en kunst- 
sammenheng, slik at de ble gitt status som kunstobjekter. Billedkunstneres 
bruk av «readymades» tydeliggjør i følge Dickie og Danto hvordan det hele 
tiden er kunstverdenens aktører som avgjør om noe er kunst. I følge den insti- 
tusjonelle kunstteoriens talsmenn kan derfor ikke kvalitet knyttes til kunstob- 
jektene, men til hvordan de som har makt i kunstinstitusjonen definerer 
kunstnerisk kvalitet. Ut fra en slik posisjon fremstår kvalitetsbegreper som noe 
vi konstruerer ut fra våre ulike kulturelle ståsteder, og kunstnerisk kvalitet blir 
dermed et relativt fenomen. 

Bourdieu har gjennom sine kultursosiologiske undersøkelser analysert 
maktspillet om kvalitet i kunstinstitusjonen. I følge Bourdieu handler kunstbe- 
dømming om posisjonering i det sosiale klassehierarkiet. Aktørene klassifise- 
rer seg selv som tilhørende gitte sosiale sjikt gjennom sine estetiske vurderinger, 
og slik projiserer de sine interesser og strategier over på kunsten. Estetiske 
kvalitetskriterier vil derfor aldri kunne forankres i kunstverkene selv, men vil 
bare gjenspeile sosiale maktforhold. De som har høyest posisjon innenfor 
den offisielle kunstinstitusjonen vil kunne autorisere sine kvalitetskriterier. 
Konsensus i kunstinstitusjonen om kriterier for kunstnerisk kvalitet er der- 
med basert på de mektiges sosiale konstruksjoner, ikke på egenskaper ved 
kunstobjektene (Bourdieu 1979/1995). 

Nå kommer Bourdieu også med et forslag til å studere kunstverk i relasjon 
til hverandre og ikke bare ut fra aktørenes posisjoner i et felt. «Feltet for kultu- 
rell produksjon tilbyr de som deltar i det, et rom av muligheter, som orienterer 
deres virksomhet [...]», hevder han, og skiller mellom eksterne forklaringer 
(«kontekst») og interne fortolkninger («tekst») (Bourdieu 1970/1996: 112-113). 
Rommet av muligheter er kontekstavhengig og inneholder derfor ikke utallige 
muligheter, men et system av felles referanser (Ibid: 115). Likevel er rommet 
åpent for interne fortolkninger og dermed for beskrivelser av kunstverkers 
kvalitet, slik de er blitt formulert og formuleres av feltets aktører. Bourdieu 
mener imidlertid at kvalitetsbeskrivelsene i «rommet av muligheter» ikke hen- 
viser til egenskaper ved kunstverkene, men kun er uttrykk for aktørenes kon- 
struksjoner og referanser. 

Den danske filosofen Hans Fink hevder i motsetning til Bourdieu at kvali- 
tetsdommer kan henvise til kvaliteter ved objektene, ikke bare til aktørenes 
verdikonstruksjoner. I følge Fink finnes det en posisjon mellom en fundamen- 
talistisk objektivisme — der en har absolutte kriterier for kvalitet — og en subjek- 
tivistisk relativisme, der alle objektive kriterier avvises. Problemet er, hevder 
Fink, at vi kopler objektivisme til absolutisme og relativisme til subjektivisme. 
Han forsøker å formulere et alternativ, der denne automatiske sammenkoplin- 
gen brytes: 


Det enkle, men mærkeligt radikale, greb er at skelne omhyggelig mellom adjektiviske 
og adverbielle værdidomme for på én gang at forstå den adverbielle værdidoms 
karakter af ganske ligefrem beskrivelse og dens helt basale plads som forudsætning 
for alle andre værdidomme. Kvalitet er grundlæggende et adverbielt fænomen. Det 


drejer sig altid dybest set om måden hvorpå (Fink 1992: 21). 


Finks syn stemmer godt med Bourdieus eksterne forklaringer av rommets 
muligheter. Kvalitet er ikke absolutte verdier uavhengig av sosial og kulturell 
kontekst. Fink gir imidlertid andre interne fortolkninger av rommet enn 
Bourdieu. I følge Fink er kvalitet nemlig ikke en projisering av våre verdier 
over på objektene. Kvalitet er ganske enkelt måten noe er bedre enn noe annet 
på. Ordet kvalitet kommer av det latinske quallitas, som blant annet betyr 
egenskap og natur (Online Etymology Dictionary). Gjennom de europeiske 
kunstdebattene er kvalitet blitt knyttet til faste egenskaper ved objektene 
beskrevet adjektivisk, slik som skjønn, tradisjonstro, sublim, nyskapende, 
utfordrende kunst. Det er verdsettingene av slike bestemte egenskaper som er 
kulturelt relative, ikke vurderingene, hevder Fink. Når en forstår «værdier som 
kendsgerninger og vurderinger som beskrivelser» blir det mulig å enes om 
måter noe er godt (Fink 1992: 21). Selv om vi ikke kan bestemme kvalitet en 
gang for alle, kan vi ut fra Finks posisjon vurdere en konkret musikkformid- 
lings innhold og form ut fra bestemte kvalitetskriterier. Kvalitet blir da ikke 
subjektive konstruksjoner. Kvalitet blir «objektive træk ved det vurderede» 
som kan beskrives når vi har bestemt hvilke kriterier vi vil bruke, og vi samti- 
dig klarer å kommunisere hva kriteriene innebærer (Ibid). 

Denne mellomposisjonen til Fink er interessant for utforskningen av 
relasjonen mellom observerbare skolekonserter og deltakernes bedømming. 
Kommunikasjon om observerbar kvalitet blir imidlertid et springende punkt. 
Siden enhver vurderingsprosess er kontekstavhengig, slik både Fink og 

Bourdieu påpeker, vil også tilsynelatende rent beskrivende utsagn bygge på 
normative forutsetninger. Hva vi beskriver, er avhengig av våre verdier og vår 
situerte kunnskap. Det blir derfor nødvendig å se nærmere på deskriptive 
utsagn om musikk og formidling. 


Taus og talt kunnskap om musikk 


Det er lettere å bedømme og kommunisere kvantitative verdier - som hvor 
fort en musiker kan spille på sitt instrument — enn kvalitative verdier. Hvor 
nyskapende musikken er, og hvor god musikeren er til å formidle, kan ikke 
måles på en skala og er vanskeligere å beskrive. Da nærmer vi oss de tause 
erfaringene som de franske 1600-tallsfilosofene kalte «jeg vet ikke hva» (Knabe 
1972: 347). Bouhours og hans samtidige var altså opptatt av rasjonalitetens 
begrensninger i forhold til å gripe det uutsigelige i kunsten. De mente at disse 
aspektene ved kunst rett og slett ikke lar seg beskrive med ord. I nyere tid har 
imidlertid flere forsøkt å analysere hva non-verbal, taus kunnskap kan være. 

En av de første som brukte termen taus i forbindelse med kunnskap var 
vitenskapsfilosofen Michael Polanyi. Han introduserte denne tematikken i sitt 
hovedverk Personal Knowledge (1958) og utviklet temaet videre i boka The 
Tacit Dimension, der han innfører begrepet taus kunnskap (Polanyi 1966/2000: 
13). Polanyi er altså som Bouhours opptatt av det nonverbale, men han beskri- 
ver det ikke som et «je ne sais quoi». Tvert i mot er hovedpoenget til Polanyi at 
taus kunnskap også er noe vi vet. Som han uttrykker det: «vi kan vite mer enn 
vi kan si» (Polanyi 1966/2000: 13). Taus kunnskap er i følge Polanyi en person- 
lig ervervet fortrolighetskunnskap som ikke kan artikuleres, men som ligger til 
grunn for læring av all kunnskap, også den artikulerte. 

Den amerikanske psykologen Howard Gardner er i likhet med Polanyi opptatt 
av fortrolighetskunnskap, og i sin teori om Multiple Intelligences analyserer han i 
detalj det han mener er menneskets forskjellige måter å tenke på. Det som måles 
med tradisjonelle intelligenstester, er kun to av mange ulike former for mennes- 
kelig intelligens, hevder han. Han viser til at det i disse testene fokuseres på verbal 
kunnskap som mennesket tilegner seg gjennom sin lingvistiske og logisk- 
matematiske intelligens eller kompetanser, som han også kaller dem. Gardner er 
derfor opptatt av å få fremhevet de kompetansene som ikke blir synlige i slike 
verbale testsituasjoner. Disse kompetansene beskriver han som kroppslige, nem- 
lig som spatiell (romlig) og kropps-kinestetisk intelligens (Gardner, 1985). 

Det mest interessante med Gardners teori i skolekonsertsammenheng, er 
hans beskrivelse av det han kaller menneskets musikalske intelligens. Den 
musikalske kompetansen involverer, i følge Gardner, alle menneskets måter å 
tenke på. I det tekniske arbeidet med et musikkinstrument anvender vi berø- 
rings- og muskelsansene og dermed vår kropps-kinestetiske intelligens. Når vi 
oppfatter eller utfører ulike tonehøyder og dynamiske forskjeller i musikken, 
fokuserer vi på romlige aspekter ved musikken gjennom vår spatielle intelli- 
gens. Den musikalske intelligensen er dessuten koplet til menneskets lingvis- 
tiske intelligens på flere måter. Vår auditive sans og oppfattelse av semantiske 
strukturer er grunnleggende for begge kompetanser. Og ikke minst påpeker 
han slektskapet mellom musikk og matematikk, som allerede Pythagoras 
beskrev, men som Gardner hevder er blitt mer omfattende gjennom kompo- 
nistenes bruk av tolvtoneteknikk og computere i det tyvende århundrets 
musikk. Både den logisk-matematiske og den musikalske intelligensen inne- 
bærer en sensitivitet for proporsjoner og matematiske mønstre (Ibid: 
123-126). 

I utførelse og opplevelse av musikk anvender vi altså både kroppslige og 
mentale kompetanser, og dermed taus så vel som talt kunnskap. Gardner gir 
oss med sin teori om ulike tenkemåter som grunnlag for musikalsk kompe- 
tanse et begrepsapparat for både taus og talt kunnskap om musikk. Han verba- 
liserer altså nonverbale aspekter ved musikk som kunstart, men nærmer han 
seg den type taus kunnskap som Bouhours skriver om? Gardners begreper for 
kroppens kompetanser i musikk er rasjonelle og konkrete, og han knytter dem 
til begreper vi allerede har for vårt sanseapparat. Er det dette som er musikalsk 
kvalitet, eller har det «vesentlige» blitt borte også i Gardners analyser og verba- 
liseringer? Bouhours begrep «je ne sais quoi» gir nemlig assosiasjoner til noe 
annet enn muskler, berøring og romsans, og som kanskje er mer i slekt med 
mystikk og magi. Dessuten er det uutsigelige som han henviser til per defini- 
sjon ikke mulig å utsi. Er det dermed umulig å kommunisere verbalt om slike 
kvalitetsaspekter? 

Kanskje er filosofen Susanne Langer med sitt begrep om følelsenes for- 
mer nærmere det Bouhours skriver om (Langer 1942/1952: 191). Selv om 
Gardner anvender Langers begrep «forms of these feelings» og inspirert av 
henne skriver om de emosjonelle sidene ved musikkoppfatting, er hovedfoku- 
set i hans teori om multiple intelligences følelser i betydningen sanser (Gardner 
1985: 106). De ulike kompetansene er knyttet til menneskets sanseapparat. 

For Langer handler følelser først og fremst om emosjoner, og hun mener vi 
reagerer emosjonelt på musikk fordi emosjonene i musikken og mennesket 
har samme form: 


[...] there are certain aspects of the so-called «inner life» - physical or mental — 
which have formal properties similar to those of music — patterns of motion and rest, 
of tension and release, of agreement and disagreement, preparation, fulfilment, exci- 


tation, sudden change, etc. (Langer 1942/1952: 184-185). 


Hennes termer for disse formene er språklige analogier, ikke analytiske 
beskrivelser av sanseinntrykk og musikkens oppbygning. Hun skildrer altså 
musikken og følelsenes former med språkbilder som bevegelse og ro, spen- 
ning og avspenning, enighet og uenighet. Er dette en terminologi som er rele- 
vant å anvende i en kommunikasjon om kvalitet i skolekonserter? Jeg lar det 
spørsmålet foreløpig stå åpent, og kommer tilbake til det i bokas siste, avslut- 
tende kapittel, der jeg diskuterer de ulike skolekonsertdeltakernes språk om 
kvalitet. 

Langer er imidlertid ikke alene om å bruke språklige bilder i beskrivelser 
av taus kunnskap om kunst. Også Wittgenstein tar i bruk litterære virkemidler 
for å illustrere «det uutsigbares» betydning i et utsagn eller et kunstuttrykk 
(Wittgenstein 1977/1980: 16). Han hevder til og med at det tause kun kan 
forklares gjennom analogier, og han bruker blant annet musikken som 
eksempel: 


Forståelsen av et utsagn er mer beslektet med et musikkstykke enn man skulle tro. 
Hvorfor må disse taktene bli spilt akkurat slik? Hvorfor ønsker jeg å skape nettopp 
dette variasjonsmønsteret i styrke og tempo? Man er fristet til å si: «Fordi jeg vet hva 
det hele betyr». Men hva betyr det da? Det vil jeg ikke være i stand til å si. Som for- 
klaring kan jeg bare oversette det musikalske bildet i et annet medium og la det ene 
bildet belyse det andre. 


Hva et utsagn eller et musikkstykke betyr er ifølge Wittgensteins filosofi 
uutsigelig, og det vil vi derfor «ikke være i stand til å si», men vi kan nærme oss 
en forklaring gjennom sammenligninger. Når vi for eksempel anvender et 
språkbilde for å tale om det tause, oversetter vi det tause til et annet medium. 
Da vil dette bildet kunne «belyse det andre». Det poetiske språket kan dermed 


6 Wittgenstein 1969/1973: 41 i Johannessens oversettelse 1987: 53-54. 

være mer presist enn det analytiske når vi prøver å gripe det uutsigelige, fordi 
billedbruken er beslektet med det fenomenet vi prøver å forklare. 

Gjennom språklige bilder som henviser til praktiske eksempler synliggjør 
Wittgenstein hva som kan utsies og hva som forblir taust i verbalspråklig kom- 
munikasjon, for det er ikke gitt at praksis lar seg gripe fullt ut med ord selv når 
vi anvender litterære virkemidler. Som Kjell S. Johannesen sier det i sin artik- 
kel om Wittgensteins «Praksis-perspektiv og dets implikasjoner for forståelsen 
av kunst»: «Det eneste man kan gjøre er å stille det ene eksemplet ved siden av 
det andre og håpe på at slektskapet blir synlig» (Johannessen 1987: 54). Full 
forståelse av en praksis får vi ifølge Wittgenstein kun gjennom å delta i denne 
praksisen. Vi utvikler da våre ferdigheter og blir fortrolige med aktivitetene, og 
disse tause ferdighets- og fortrolighetskunnskapene må ligge til grunn for våre 
uttalelser, hvis det vi sier skal kunne belyse praksis. Som Polanyi vektlegger 
han altså relasjonen mellom taus og artikulert kunnskap (jf. Polanyi 1966/2000). 

For Wittgenstein er språk uløselig knyttet til praksis og dermed til språkets 
kontekst. Våre utsagn er språkhandlinger som er en del av våre forskjellige 
handlemåter i en konkret situasjon. Hva et ord eller et utsagn betyr er derfor 
avhengig av hvilken sammenheng det opptrer i. Som Wittgenstein sier det: 
«Det er praksis som gir ordene deres mening» (Wittgenstein 1977/2000: $ 
317). Dette mener jeg er et fruktbart perspektiv for denne studien. For å kunne 
klargjøre skillelinjene i dagens debatter om kvalitet i skolekonserter, er det vik- 
tig å studere den praksisen debattene inngår i. Gjennom å ta utgangspunkt i de 
skolekonsertsituasjonene som er grunnlaget for deltakernes vurdering, vil jeg 
altså kunne få illustrert betydningene i partenes uttalte og mindre uttalte kva- 
litetskriterier. Samtidig er det viktig med en edruelighet i et så ambisiøst pro- 
sjekt. Som Wittgenstein skriver, er det nemlig «ikke bare vanskelig å beskrive 
hva verdsetting består i, det er umulig. For å beskrive hva den består i, måtte vi 
beskrive hele miljøet» (Wittgenstein 1966/2008: $ 20). Det eneste jeg kan gjøre 
er gjennom eksempler, analogier, analyser og drøftinger å komme så nær prak- 
sis at fremstillingen forhåpentligvis vil kunne «belyse det andre». 

Wittgensteins språkfilosofi blir, slik jeg ser det, sentral i fortolkningen av 
skolekonsertdeltakernes kvalitetsoppfatninger, men også Gardners og 
Langers innspill er relevante her. Gardner, Langer og Wittgenstein viser nem- 
lig tre ulike og samtidig beslektede måter å verbalisere om det nonverbale på. 


7 Wittgenstein 1969/1973: 41 i Johannessens oversettelse 1987: 53-54. 

Både Wittgenstein og Gardner vektlegger den tause kunnskapens ferdighets- 
og fortrolighetsaspekt, men anvender forskjellig språk på dette. Gardner bruker 
analytiske betegnelser og snakker om sanseerfaringer og kroppslige kompe- 
tanser, mens Wittgenstein anvender litterære virkemidler og praktiske eksem- 
pler i sine fremstillinger. Langer legger mer vekt på menneskets inner life 
enn dets ytre handlinger og beskriver indre, emosjonelle aspekter ved tause 
kunsterfaringer (Langer 1942/1952: 184-185). Samtidig anvender hun altså 
i likhet med Wittgenstein språklige bilder i sine beskrivelser av disse 
kunsterfaringene. 

Gardner, Langer og Wittgensteins teorier supplerer altså hverandre, og til 
sammen representerer de et nyansert grunnlag for analyser av deltakeres språk 
om tause og talte sider ved kvalitet i skolekonserter. Spørsmålet er hva som blir 
stående igjen, og om det er vesentlige kvalitetsaspekter som ikke lar seg kom- 
munisere med ord. Her kan kanskje deltakerne i skolekonsertsamarbeidet 
bidra i verbaliseringen. Kommer de nærmere det uutsigelige når de beskriver 
kvalitet i skolekonserter? Det blir interessant å se hvordan den enkelte delta- 
kers kvalitetsbeskrivelser føyer seg inn i debatten om verbalisering av kunst og 
kunstopplevelser. 

Når aktørene i DKS skal kommunisere og samarbeide om kvalitet og kvali- 
tetsutvikling, er språket en utfordring. Et analytisk, fornuftsbasert språk kan 
være avklarende for både uttalte og noen tause aspekter ved kunnskap om 
kunst, slik som i Gardners analyser av menneskets ulike kompetanser. Dette 
språket har imidlertid sine klare begrensninger når det gjelder å beskrive de 
tause sidene ved kunstnerisk kvalitet og formidlingskvalitet, som kanskje let- 
tere kan gripes med språklige bilder og gjennom praktiske eksempler. Martin 
Buber, som i likhet med Langer og Wittgenstein anvender poetiske virkemid- 
ler i sine språklige utlegninger, skriver at «det saklige språk får bare fatt i en 
liten flik av det virkelige liv» (Buber 1923/1967: 19). 

Utfordringen for partene i skolekonsertsamarbeidet er derfor, slik den 
var for David Hume, å beskrive kvalitet på måter som innebærer at man må 
anvende så vel sanser og emosjoner som fornuft i kvalitetsbedømmingene 
(Hume 1757). Målet med denne studien er å bidra til dette utviklingsarbeidet. 
Ved å studere partenes kvalitetsoppfatninger i lys av konkrete skolekonsertsi- 
tuasjoner, vil jeg se om det er mulig å få frem et vokabular, basert på 
både sentiment og judgment, for konstruktive samtaler om kvalitet i 
skolekonserter. 

Skolekonserten som produkt og prosess 


Kvalitet er relativt i den betydning at hva vi verdsetter, avhenger av vår sosiale 
og kulturelle kontekst. Det er derfor ikke mulig å få universelle svar på hva 
kvalitet er. Kvalitet behøver likevel ikke være uttrykk for rent subjektive opple- 
velser og verdikonstruksjoner. Om vi, som Fink, tar utgangspunkt i kvalitet 
som et adverbialt fenomen, kan vi beskrive på hvilke måter et objekt er bedre 
enn et annet (Fink 1992: 21). Men hva kjennetegner skolekonserten som 
objekt? Er det mulig å beskrive kvalitetsaspekter ved dette objektet på måter 
som både er kommuniserbare og relevante for partenes vurderinger av ulike 
typer skolekonserter? Jeg har allerede vært inne på de tause, nonverbale aspek- 
tene ved musikk og annen kunst som kanskje er umulig å uttrykke i ord. Faren 
ved bruk av begrepet objekt i denne sammenhengen er at det kan oppfattes 
som noe konkret, uforanderlig og ferdig skapt, men i performative kunstarter 
som musikk skapes kunsten i øyeblikket og foregår i tid. I dialogiske skolekon- 
serter deltar dessuten elever og lærere som medskapere, slik at det kunstne- 
riske innholdet endres i hver ny konsert. Hvis vi skal komme nærmere hva 
kunstnerisk kvalitet og formidlingskvalitet i skolekonserter kan være, må vi 
studere skolekonserten som prosess. 

Ønskekvisten heter en modell for vurdering av kvalitetsprosesser i perfor- 
mativ kunst. Modellen er utviklet av Langsted, Hannah og Larsen, tre forfat- 
tere fra Århus universitet med kompetanse i dramaturgi, musikkvitenskap, 
kulturpolitikk og evaluering. De har klart å imøtekomme et behov for evalue- 
ringsmetodikk i musikk- og scenekunstformidling, for Ønskekvistmodellen er 
siden blitt anvendt av kulturaktører i hele Skandinavia, deriblant Rikskonsertene 
og nå Kulturtanken i Norge. Utgangspunktet til Langsted, Hannah og Larsen 
er det samme som Finks. De mener kvalitet ikke bare er et subjektivt, men også 
et objektivt fenomen. Kvalitet er både noe som er iboende i kunsten og noe 
som noen tilskriver kunsten, hevder de, og fortsetter: «Premisserne i mødet 
med kunsten fastlægges både av kunstværket og af den, der oplever det» 
(Langsted, Hannah, Larsen 2003: 115). De tre forfatterne ønsket derfor å utvi- 
kle en evalueringsmodell som er så konkret at den henviser til de estetiske 
objektene, men som samtidig er så åpen at den kan anvendes på ulike former 
for performativ kunst. 

Århusforfatterne baserer sin Ønskekvistmodell på en gjennomgang av 
ulike modeller for vurdering av kunst fra dansk, norsk, svensk og engelsk 

kunst- og kulturliv. Inspirert av de ulike kvalitetsmodellene lander Århus- 
forfatterne på en samtalemodell som skal åpne for en brytning mellom ulike 
syn på kunstnerisk kvalitet i performativ kunst. De ønsker å skape et samtale- 
rom for systematiske og nyanserte diskusjoner om kunstnerisk kvalitet i scene- 
kunst og musikk med utgangspunkt i begrepene Villen, Kunnen og Skullen. 
Disse kvalitetsbegrepene er altså basert på et prosessorientert kunstsyn. 
Performative kunstverk er i følge forfatterne kunsthandlinger som skapes i 
øyeblikket av utøverne i dialog med publikum (Ibid: 143). Kunstverkene må 
derfor preges av kunstnerisk Villen - utøvernes uttrykks- og kommunika- 
sjonsvilje -, av kunstnerisk Kunnen — deres spesialiserte ferdigheter som er 
forskjellige innen ulike kunstarter, sjangre og kunstretninger -, og av kunstne- 
risk Skullen — relasjonen til publikum, omgivelsene og samfunnet rundt kunst- 
handlingen. Forfatterne skiller altså ikke mellom kunstnerisk kvalitet og 
formidlingskvalitet. I deres prosessorienterte syn på performativ kunst er for- 
midlingskvalitet uløselig bundet sammen med kunstnerisk kvalitet. De anven- 
der dermed begrepet kunstnerisk kvalitet om alle aspekter ved skaping og 
formidling av performativ kunst. 

Selv om de fleste vil være enig i at kunstnerisk kvalitet og formidlingskvali- 
tet henger sammen i performativ kunst, tror jeg forfatterne taper noe vesentlig 
ved å la alle aspekter inngå i begrepet kunstnerisk kvalitet. Jeg mener som 
nevnt at det kan være klargjørende for DKS-debattene å bruke begge disse 
begrepene for å tydeliggjøre to typiske aspekter ved kvalitet i denne sammen- 
hengen. Kunstneriske og formidlingsmessige utfordringer løses og vektlegges 
forskjellig i monologisk og dialogisk formidling. En analyse av kunstnerisk 
kvalitet og formidlingskvalitet vil dermed kunne få frem ulike typer kvalitet i 
skolekonserter og andre DKS-produksjoner. 

Ønskekvistforfatternes fokus på handlingsaspektet ved performativ kunst 
er også lite kontroversielt. De prosessorale sidene ved musikk og scenekunst 
er åpenbare. Likevel kan den ensidige vektleggingen av prosesskvalitet i 
Ønskekvistmodellen være problematisk. Bedømming av kunstnerisk kvalitet 
og formidlingskvalitet vil også i denne type kunst innebære vurderinger av 
både produkter og prosesser. I skolekonserter vil for eksempel programmet og 
kunstnernes utøving i stor grad kunne være utformet på forhånd gjennom fer- 
digkomponerte musikkverk og gjennomkomponerte produksjoner. Også i 
mer improvisasjonsbaserte og interaktive konserter ligger det et materiale 
til grunn for kunsthandlingene og elevaktivitetene. Og i organiseringen av 

skolekonsertvirksomheten skapes det distribusjonssystemer og maler for 
arrangørarbeid. Relasjonen mellom produkt- og prosesskvalitet i skolekonser- 
ter vil dermed kunne være sentral i partenes vurderinger. Spørsmålet er imid- 
lertid hva slags kriterier som er anvendelige i dette bedømmingsarbeidet. Det 
blir viktig å få avklart hva kvalitetskriterier for bedømming av skolekonserter 
kan innebære. 


Kvalitetskriterier for skolekonserter 

I denne studien undersøker jeg om det er mulig å formulere praksisnære 
kvalitetskriterier som både er kommuniserbare og relevante i bedømmelsen 
av beslektede typer skolekonserter. Målet er som nevnt å bringe diskusjonen 
og det praktiske samarbeidet om kvalitet i skolekonserter videre. Hva 
betyr kriterium i denne sammenhengen, og hvilke typer kriterier kan være 
hensiktsmessige for å vurdere kunstnerisk kvalitet og formidlingskvalitet i 
skolekonserter? 

I likhet med kvalitet er ordet kriterium ofte blitt brukt om faste egenskaper 
ved det vurderte. Den etymologiske betydningen av kriterium (av gresk krite- 
rion) er blant annet skjelnemerke, det vil si «kjennetegn som gir grunnlag for 
bedømming» (Store norske leksikon). Når termen kvalitetskriterier blir 
anvendt i vurdering av skolekonserter kan en dermed gi inntrykk av at det fin- 
nes et klart skille mellom faste kjennetegn for gode og dårlige produksjoner. 
Det blir da spesielt viktig å understreke kvalitetskriterienes kontekstavhengig- 
het. Samtidig trenger partene som nevnt å klargjøre noen felles retningslinjer 
for sitt samarbeid, og det er her Finks begrep om kvalitet som et adverbialt 
fenomen kan bli en løsning på dilemmaet. Hvis partene er samstemte i sine 
beskrivelser av måter skolekonserter fremstår som gode, blir grunnlaget for 
bedømmingen klarere (jf. Fink 1992: 21). Slike adverbiale kvalitetskriterier 
kan formuleres kort gjennom åpne begrepskategorier og mer utfyllende i et 
detaljert og konkret språk. Jeg velger derfor å bruke termen kvalitetskriterium 
i en vid betydning om både generelle kategorier og spesifikke kvalitetsbeskri- 
velser i denne studien. 

I Ønskekvistmodellen, som Kulturtankens programråd bruker i kvalitets- 
sikringen av skolekonserter, er det åpne begrepskategorier som anvendes. Selv 
om jeg savner en distinksjon mellom kunstnerisk kvalitet og formidlingskvali- 
tet i denne modellen, synes jeg deres «kernebegreper» for kunstnerisk kvalitet 

er interessante (Langsted et al., 2008: 14). Villen, Kunnen og Skullen omfatter 
ikke bare ulike aspekter ved kvalitet i kunstformidling, men også taus og talt 
kunnskap om kunst. Kunnen og Skullen brukes om de aspektene som trolig er 
lettest å beskrive med ord, nemlig formidlernes kunstfaglige kunnskap og 
deres relasjoner til publikum og situasjonens kontekst. Med begrepet Villen 
prøver forfatterne i likhet med Langer å sirkle inn nonverbale, mer emosjo- 
nelle aspekter ved kunstnerisk kvalitet (Langer 1942/1952). I sine beskrivelser 
av hva Villen betyr, bruker de ord som engasjement, indre glød og drøm 
(Langsted et al., 2003: 148). Ønskekvistmodellens samtalerom åpner dermed, 
som Humes krav til den gode kritiker, for kunstvurderinger basert på både 
judgment og sentiment (Hume 1757). Disse evalueringsmodellene represente- 
rer altså to beslektede eksempler på kriterier for kunstnerisk kvalitet. 

Villen-begrepet i Ønskekvistmodellen er interessant på flere måter. 
Forfatterne skiller nemlig mellom uttrykksviljen, som de kaller en innenfra og 
utad-vilje, og kommunikasjonsviljen, en mer dialogisk vilje (Langsted et al., 
2003: 148). Selv om de understreker at all performativ kunst er dialogisk, gir 
de altså med begrepet Villen et ord for monologiske og dialogiske aspekter ved 
denne type kunstformidling. Jeg tolker dem dermed slik at de i likhet med meg 
mener det kan være fruktbart å skille mellom et mer monologisk og dialogisk 
fokus i formidling av performativ kunst. 

Med sine kjernebegreper prøver Ønskekvistforfatterne altså å sirkle inn 
tause så vel som uttalte aspekter ved musikk og scenekunst. Disse begrepene er 
dermed analytiske kriterier for hva som skal vurderes, og de er som nevnt 
generelt formulert. Også KKD opererer med analytiske kvalitetskriterier i sin 
DKS-melding, men disse er mer spesifikke. Her står det at vurderingen skal «ta 
omsyn til mange faktorar», som for eksempel innholdet i formidlingen og utø- 
vernes formidlingsevner, lærernes kulturkunnskaper og skolens tilretteleg- 
ging, kommunikasjonen i samarbeidet og elevenes opplevelser (St.meld. nr. 8 
(2007-2008): 39). Med disse kriteriene sies det ingenting om hva som er et godt 
innhold, gode formidlingsevner og en god kommunikasjon og tilrettelegging, 
men departementet klargjør mer spesifikt enn Ønskekvist-forfatterne hva par- 
tene skal vurdere. 

Selv om de analytiske kriteriene i DKS-meldingen ikke inneholder normer 
for hvilke kvaliteter kulturformidlingens ulike faktorer bør ha, er heller 
ikke slike kriterier objektive. I utvalget av faktorer ligger det verdimessige 
føringer, så også her spiller den kulturelle konteksten for vurderingen inn. 

Departementets kriterier er implisitt preget av et dialogisk formidlingssyn ved 
at alle DKS-aktørenes kompetanse og bidrag skal vurderes. De analytiske kri- 
teriene er slik sett i samsvar med det normative grunnsynet i meldingen. 
Ønskekvist-modellens kvalitetskategorier er imidlertid eksplisitt både norma- 
tive og analytiske. Med begrepene Villen, Kunnen og Skullen retter forfatterne 
fokuset mot kunstformidlernes intensjoner, kompetanse og relasjoner. Dette 
er de faktorene ved kunstformidlingen som skal vurderes, men kategoriene 
inneholder også normer for disse faktorenes kvalitet. Kunstformidlernes 
intensjoner skal preges av engasjement og originalitet, deres kompetanse av 
profesjonalitet og personlig preg, og formidlingens relasjoner av dialog og 
kunstnernes mot (Langsted et al., 2008: 15). 

I Ønskekvistmodellen er de normative kriteriene abstrakte og prosessorien- 
terte, og de kan dermed tolkes og konkretiseres på mange ulike måter. 
Vurderingsmodellen er som nevnt ment å være en åpen samtalemodell. Likevel 
har forfatterne tatt stilling. Rammen rundt samtalen er ikke åpen for alle slags 
kunstsyn. Den er lukket av et prosess- og handlingsorientert syn på performa- 
tiv kunst representert ved begrepene Villen, Kunnen og Skullen. Siden begre- 
pene er så abstrakte, kan samtalene likevel føre til mange ulike beskrivelser 
av kvalitet i hver enkelt kunsthandling. Forfatterne mener derfor at de med 
Ønskekvistmodellen innarbeider et konsensusnivå i kvalitetsdebattene. 

Årsaken til mange av stridighetene om kunstnerisk kvalitet, hevder de, er at 
man ikke skiller mellom konfliktnivået, «hvor de daglige kampe om normer for 
god kunst udspiller seg», og konsensusnivået, et dypereliggende, mer abstrakt 
og stabilt nivå. Dette konsensusnivået dannes «på baggrund af de daglige 
kampe og stridigheder om, hva kunst og kunstnerisk kvalitet er» (Langsted 
et al., 2003: 144). Fordi konsensusnivået ikke er knyttet til en spesifikk kunst- 
form, sjanger eller stilretning, åpner i følge forfatterne dette nivået for varia- 
sjon slik begrepene Villen, Kunnen og Skullen gjør det. Langsted, Hannah og 
Larsen drøfter ikke her konsensusnivået i relasjon til kulturell variasjon, men 
de understreker at heller ikke begrepene Villen, Kunnen og Skullen er «ahisto- 
riske og værdifrie» (Ibid: 146). Det blir dermed viktig å presisere at også kon- 
sensusnivået er kontekstavhengig. Selv om dette nivået er mer stabilt enn 
konfliktnivået, vil hva det er enighet om være forskjellig innenfor ulike kultur- 
områder og tidsepoker. 

Ønskekvistmodellen har som nevnt fått stort gjennomslag blant kulturaktø- 
rer i Skandinavia, og det virker derfor som de har truffet mange med 

sitt konsensusnivå. Et spørsmål er imidlertid hvor åpen og konfliktfri model- 
len egentlig er. Siden Ønskekvisten stadig anvendes av Kulturtankens program- 
råd for musikk i DKS, kan det være viktig for skolekonsertsamarbeidet å få 
undersøkt om modellen i praksis fungerer som et konsensusnivå for samar- 
beidspartenes syn på kvalitet. Et annet spørsmål er om Ønskekvistmodellen er 
tydelig nok og dermed anvendelig til å innfange det spesifikke ved kvalitet i 
skolekonserter. Jeg undersøker derfor hvordan Ønskekvistmodellen er blitt 
brukt av Rikskonsertenes tidligere programråd og produsenter i deres bedøm- 
ming av skolekonserter generelt og i studiens musikkproduksjoner spesielt 
(jf. kapitlet «Ønskekvisten i praksis»). 

DKS-meldingen og Ønskekvistmodellen viser både noen av mulighetene og 
dilemmaene samarbeidspartene står overfor i sitt arbeid med kvalitetskriterier 
for musikk og annen performativ kunst i DKS. Slike kriterier kan være analy- 
tiske og normative, generelle og spesifikke, abstrakte og konkrete. De kan hen- 
vise til tause og mer uttalte kvalitetsaspekter og være uttrykk for konflikt- eller 
konsensusnivået i kvalitetsdebattene. Deltakernes løsninger kan dermed få 
betydning både for kriterienes relevans i ulike skolekonsertsituasjoner og for 
kommunikasjonen mellom samarbeidspartene i vurderingsprosessene. 


Prosesskvalitet og produktkvalitet 


Ønskekvistmodellens kvalitetsbegreper er altså abstrakte og prosessorienterte, 
og de er dermed generelle kriterier for vurdering av performative kunsthand- 
linger. Blant kunstkritikere er det imidlertid lang tradisjon for å anvende kva- 
litetskriterier som er mer konkrete og produktorienterte. Fra antikken og til vår 
moderne tid har det i ulike stilepoker og innenfor ulike kunstområder oppstått 
detaljerte regler for kvalitet i kunstverk. Noen av idealene for musikken var for 
eksempel i barokken ornamentikk og polyfoni, mens de etterfølgende wiener- 
klassisistene la vekt på symmetri og homofoni (jf. Overgaard 1979: 72-74, 
122-124). Slike kvalitetskriterier er altså ikke stabile over lengre tid. De skifter 
med tidsånden avhengig av hvem som blir toneangivende i «de daglige kam- 
pene om normer for god kunst» (jf. Langsted et al., 2003: 144). 

Samtidig finner vi også i den europeiske kunsthistorien et slikt konsen- 
susnivå som forfatterne av Ønskekvistmodellen beskriver, med dypere, 
mer abstrakte og stabile kvalitetskategorier. Disse kategoriene er imidlertid 
mer stilbundne og dermed mer innholds- og verkorienterte enn 

Ønskekvistmodellens kjernebegreper. Fra antikken til romantikken er for 
eksempel mange av de skiftende, spesifikke stil- og sjangerreglene ulike vari- 
anter av idealene om konsistens i stil og harmoni i kunsten. Gjennom roman- 
tikken og modernismen vokser kravet om nyskaping frem ofte i kombinasjon 
med idealene om autentisitet, stilbrudd og dissonans. I postmodernismen vin- 
ker mange farvel til kravet om grensesprengende, nyskapende kunst, og flere 
vender seg mot det førmoderne igjen (jf. Christensen 2010: 71ff). Selv om 
konsensusnivået gjerne er stabilt over lengre tid, skjer det altså endringer i 
kvalitetsoppfatningene også her, og reaksjoner møtes av motreaksjoner. 

Kategorien Autentisitet er interessant i denne sammenhengen. Dette blir 
både en moralsk kategori i den forstand at kunstneren skal være ekte, tro og 
ærlig mot sitt eget indre, og en estetisk kategori med regler for ekte, original 
og uforfalsket kunst (jf. Kivy 1995: 3-6). Termen autentisitet anvendes altså 
som uttrykk for to forskjellige kunstsyn. Til tross for at autentisitet er et 
abstrakt og forholdsvis stabilt kvalitetskriterium som dermed skulle tilhøre 
konsensusnivået i kunstdebattene, blir det på grunn av sin tvetydige betyd- 
ning uttrykk for konfliktnivået. Autentisitet koples på den ene siden til 
romantiske og modernistiske idealer om den originale, nyskapende kunstner 
som ikke kopierer fortidens kunstverk og stilarter, men er tro mot seg selv og 
sine egne, nyskapende ideer. Denne type kunstner bryter med den euro- 
peiske kunsthistoriens regler for harmonisk og stiltro kunst og skaper stil- 
brudd og dissonanser i kunsten. På den andre siden blir autentisk kunst et 
mål for historismens talsmenn, som nettopp vil at kunsten skal være tro mot 
fortidens idealer. De er ikke opptatt av nyskaping i kunsten, men av å ta vare 
på kunsttradisjoner og fortidens originale i betydningen opprinnelige kunst- 
verk. I musikken kommer dette synet på autentisk kunst til uttrykk gjennom 
historisk oppføringspraksis innenfor europeisk kunstmusikk og gjennom 
tradisjonstro fremføring av folkemusikk. Musikerne skal formidle fortidens 
stilidealer og følge komponistenes og tradisjonsbærernes intensjoner og 
anvisninger. De skal ikke gjenskape, omskape og nyskape den historiske 
musikken etter egne ideer (Ibid). 

I postmodernismen og nyere tid lever ulike stilidealer side om side, og de 
kombineres ofte i cross-over-kunst. Det alvorspregete idealet om autentisitet i 
kunsten svekkes, mens bruk av ironi og humoristisk lek med ulike stilarter blir 
vanlig. Fokuset er nå på dialog med publikum, og man er derfor opptatt av 
at kunsten først og fremst skal kommunisere (jf. Christensen 2010: 105ff). 

I det postmoderne, multikulturelle samfunn er det overordnede idealet 
kulturelt mangfold. Også denne betegnelsen anvendes på ulike måter. Når 
kulturelt mangfold knyttes til begrepene multikultur og flerkultur, omfatter 
kategorien først og fremst det nye kulturelle mangfoldet som migrasjon og 
globalisering har ført til. I kunstfeltet brukes termen da om ulike former for 
kunst- og kulturuttrykk fra forskjellige etniske grupperinger. 

Kulturelt mangfold blir imidlertid også ofte koplet til det utvidede kulturbe- 
grepet og målet om kulturell bredde. Da innebærer kulturelt mangfold en 
inkludering av alle kulturformer, ikke bare etniske, men også populærkultur, 
arbeiderkultur, barne- og ungdomskultur og kulturuttrykk fra andre gruppe- 
ringer og enkeltpersoner. Ordet blir her altså et uttrykk for idealet om kulturelt 
demokrati.* Haukelien og Kleppe viser i sin evalueringsrapport hvordan begge 
disse betydningene av kulturelt mangfold anvendes av samarbeidspartene i 
DKS (Haukelien og Kleppe 2009: 87ff). Når det gjelder musikkområdet er den 
vide betydningen av kulturelt mangfold blitt vel så relevant som den smale for 
kvalitetsdebattene. Her er for eksempel diskusjonen om kunstmusikk kontra 
populærmusikk like sentral som dikotomien «norsk musikk» og verdensmu- 
sikk (jf. Gripsrud (red.) 2002). Jeg anvender derfor termen kulturelt mangfold 
i betydningen kulturell bredde i fortsettelsen. 

Det stilbundne konsensusnivået i europeisk kunsthistorie og norsk kultur- 
politikk er selvfølgelig mye mer nyansert og variert enn det som kommer frem 
i disse korte eksemplene.” Disse historiske stilidealene er likevel interessante 
for skolekonsertdebattene fordi de er eksempler på kvalitetskriterier som er 
mer produktorienterte. Ønskekvistmodellen og stilspesifikke kunstidealer 
representerer altså ulike typer kvalitetskriterier. Her er det imidlertid ikke noe 
skarpt skille. Selv om de historiske kriteriene først og fremst er blitt anvendt på 
kulturprodukter og kunstverk, brukes generelle kategorier som nyskaping og 
kulturelt mangfold i dag også om kulturelle prosesser og kunsthandlinger. En 
kunstformidling kan bli beskrevet som nyskapende og alles deltakelse i DKS 
som kulturelt mangfold. Siden bedømming av kvalitet i skolekonserter inne- 
bærer vurderinger av både produkter og prosesser, vil dessuten begge typer 
kriterier være relevante i partenes evalueringsarbeid. 


8 Jf. Sigrid Røysengs analyse av begrepet om det gode mangfoldet i norsk kulturpolitikk fra 1970-tallet og 
frem til begynnelsen av 2000-tallet (Røyseng 2006: 141-147). 

9 For en grundigere gjennomgang av historiske syn på kunst og kvalitet, se Wagle Christensen og 
Christensen i Grothen/Reksten (red.) 2010. 

I sin presentasjon av Ønskekvisten skriver forfatterne at modellen kan brukes 
både på evalueringens mikro- og makroplan. På mikroplanet vil evalueringen 
dreie seg om en konsert eller forestillings Villen, Kunnen og Skullen, mens den 
på makroplanet vil omfatte hele institusjonens Villen, Kunnen og Skullen 
(Langsted et al., 2003: 39, 207). Det gjelder også andre abstrakte og generelle 
kvalitetskriterier. Spesifikke og konkrete kvalitetskriterier for kunst lik de reglene 
som er blitt anvendt gjennom den europeiske kunsthistorien, er derimot kun 
anvendelige på mikroplanet i vurderingen av kunstverk og kunsthandlinger. 

I DKS, der både produksjons- og organisasjonsoppgavene fordrer et samar- 
beid mellom mange aktører fra ulike sektorer og institusjoner, vil imidlertid 
mikro- og makroplanet påvirke hverandre gjensidig. Det institusjonelle sam- 
arbeidet påvirker kvaliteten på kulturmøtene i skolen, og kvaliteten på kultur- 
møtene påvirker partenes samarbeid videre. Fordelen med generelle kategorier 
for kvalitet i DKS er at de kan brukes for å tydeliggjøre disse sammenhengene. 
Samtidig vil partene, eksplisitt eller implisitt, anvende mer spesifikke kriterier 
i vurderingen av hvert enkelt produksjons- og organisasjonsbidrag. Det kan 
derfor være hensiktsmessig med en kombinasjon av generelle og spesifikke, 
prosessorienterte og produktorienterte kriterier for vurdering av kvalitet i 
DKS. For samarbeidet om kvalitet i skolekonserter blir det viktig at de anvendte 
kvalitetskriteriene til sammen er treffende for både skolekonsertenes makro- 
og mikroplan. 


Rammer for undersøkelsen 


Som begrepsanalysen viser er kvalitet i skolekonserter et omfattende tema. Det 
er ikke mulig å gå nærmere inn på alle relevante aspekter i én studie, og det er 
derfor nødvendig å presisere rammene for den videre undersøkelsen i skole- 
konsertfeltet. Temaet for studien er altså kvalitet i skolekonserter for elever på 
grunnskolens små- og mellomtrinn. Jeg utforsker mulighetsrommet for ver- 
balspråklig kommunikasjon om kvalitet i denne sammenhengen for å få tyde- 
liggjort konflikt- og konsensuslinjene i dagens skolekonsertdebatter. Målet er 
å bidra til partenes kunnskap om feltet, samt til deres kontinuerlige diskusjon 
om hva kvalitet i skolekonserter kan innebære, slik at de kan samarbeide om 
kvalitetsutvikling, tross ulike syn. 

I kvalitetsdebatter generelt er forholdet mellom det sikre og det usikre og mel- 
lom det målbare og det ikke målbare sentrale temaer (jf. Strannegård 2007). 


73 


KAPITTEL 2 


Dette blir spesielt tydelig i diskusjoner om kvalitative fenomener som kunst, 
der det vesentlige kanskje verken lar seg utsi eller måles, og der det som frem- 
står som sikkert og målbart kun kan være en projisering av aktørenes verdier 
over på kunstobjektene (jf. Bourdieu 1979/1995). Jeg undersøker om det like- 
vel er mulig å skille mellom verdsetting og vurdering i denne sammenhengen 
og dermed oppnå samstemte beskrivelser av måter noe fremstår som godt. Jeg 
søker altså adverbiale, praksisnære kvalitetskriterier som både er kommuni- 
serbare og relevante i bedømmelsen av beslektede typer skolekonserter 
(jf. Fink 1992: 21). Kvalitativ og kvantitativ kvalitet, utsigbar og uutsigbar 
kvalitet (jf. Wittgenstein 1977/1980: 16), konsensus og konflikt i kvalitetsbe- 
skrivelsene (jf. Langsted et al., 2003: 144) er dermed sentrale temaer i studien. 
Dette er arbeidets metaperspektiv og grunnlaget for undersøkelsen av samar- 
beidspartenes eksplisitte og implisitte kvalitetskriterier. 

Kvalitetskriterier kan knyttes både til makroplanet, organiseringen av skole- 
konserttilbudet, og til mikroplanet, vurdering av kvalitet i hver enkelt skole- 
konsert. I feltarbeidet retter jeg søkelyset mot mikroplanet og det konkrete 
møtet mellom utøvere og elever på den enkelte skole. Her utforsker jeg først og 
fremst kvalitetskriterier for produsentenes og utøvernes bidrag. Det er likevel 
viktig å ha makroplanet med som bakgrunn når en går inn i mikroplanet. 
Kultur- og opplæringssektorens samarbeid om DKS-ordningen har betydning 
for kvalitet i elevenes møte med skolekonserter. 

Partenes kriterier for kvalitet kan være analytiske og normative. De kan være 
generelle og abstrakte eller spesifikke og konkrete. Det er skrevet relativt mye om 
generelle, analytiske vurderingskriterier for DKS (jf. kapitlet «Studiens rolle i 
DKS-forskningen»). Generelle normative kvalitetskriterier for kunst er også 
behandlet av mange forskere fra både det kunstfilosofiske og kulturpolitiske 
fagfeltet. Det som kan trengs for å bringe skolekonsertdebattene videre er en 
synliggjøring av kvalitetskriterier som er så generelle at de er relevante for flere 
typer musikkproduksjoner og så spesifikke at de gir konkret innhold til disku- 
sjonene om kvalitet i den enkelte skolekonsert. Både analytiske og normative 
kriterier er interessante i denne sammenhengen. Skolekonsertdeltakerne tren- 
ger å klargjøre hvilke aspekter ved skolekonsertene de mener det er viktig å 
vurdere, og hvilke kvaliteter disse aspektene bør ha. Her vil både prosess- og 
produktorienterte kriterier være relevante. 

Hvis Ønskekvistforfatterne har rett, tilhører de spesifikke og konkrete kva- 
litetskriteriene debattenes konfliktnivå, «de daglige kampene om normer for 

god kunst», mens de mer generelle og abstrakte kvalitetskriteriene dannes på 
bakgrunn av de daglige kampene og befinner seg på et dypere, mer stabilt kon- 
sensusnivå (jf. Langsted et al., 2003: 144). I denne undersøkelsen befinner jeg 
meg i tilfelle både på konflikt- og konsensusnivået i kvalitetsdebattene. Jeg vil 
se hvor stor grad av konflikt og konsensus det egentlig er mellom samarbeids- 
partene i deres syn på og beskrivelser av kvalitet i skolekonserter. En kopling 
av disse nivåene i debattene vil dessuten kunne medføre en gjensidig forståelse 
mellom målbærerne av de ulike kvalitetskriteriene, slik at det blir mulig å sam- 
arbeide om kvalitet i DKS tross ulike syn. 

Det konkrete innholdet i dagens debatter dreier seg om flere aspekter ved 
kvalitet i DKS. Ett av dem er diskusjonen om monologisk kontra dialogisk for- 
midling. Denne diskusjonen henger sammen med to andre temaer, nemlig 
forholdet mellom produkt- og prosesskvalitet, og mellom kunstnerisk kvalitet 
og formidlingskvalitet. Disse tre beslektede dikotomiene er utgangspunktet for 
utforskningen av kvalitetsdebattenes innhold, men jeg åpner også for andre 
debatt-temaer, slik at jeg kan få beskrevet de aspektene ved kvalitet i skolekon- 
serter som deltakerne mener er mest relevante. 

Jeg anvender termen formidlingskvalitet om dialogiske aspekter ved skole- 
konserter som indre og ytre elevaktivisering, levendegjøring av kunst, og sub- 
jekt/subjekt-relasjoner mellom skolekonsertdeltakerne (jf. Dewey 1916/1961, 
1934/2005; Buber 1923/1967). Det finnes mye musikkpedagogisk forskning 
om lytting og musisering som er relevant for vurdering av indre og ytre elevdia- 
log i skolekonserter, men lite som eksplisitt knytter slike former for elevaktivi- 
sering til skolekonsertformidling. Også her overlater jeg makroplanet til den 
videre DKS-forskningen, der skole- og kultursektorens samarbeid om integre- 
ring av musikktilbudet i skolens undervisning blir et sentralt tema. Det nye 
prosjektet DiSko: Skole og konsert — fra formidling til dialog er et eksempel på 
en slik studie (NCA & CASE center 2016-2020). Målet med DiSko er nettopp 
å bidra til delt eierskap mellom kultur- og skolesektoren i DKS-ordningen, slik 
flere har etterlyst (jf. Borgen og Brandt 2006; Breivik og Christophersen 2013; 
Holdhus 2014). 

I denne undersøkelsen går jeg altså inn i mikroplanet - det konkrete møtet 
mellom utøvere og elever på den enkelte skole. Skolekonsertene jeg studerer 
inneholder ulike interaksjonsformer og dermed ulike typer elevdialog. I 
utforskningen av samarbeidspartenes syn på formidlingskvalitet vektlegger jeg 
de dialogiske aspektene som er relevante for vurdering av både monologiske 

og dialogiske skolekonserter, nemlig indre elevaktivisering, levendegjøring av 
kunst, og subjekt/subjekt-relasjoner mellom skolekonsertdeltakerne (Dewey 
1916/1961, 1934/2005; Buber 1923/1967). Dette er til dels tause aspekter ved 
formidlingen og dermed en type fortrolighetskunnskap som det er vanskelig å 
gripe gjennom verbalspråk og analyse (jf. Wittgenstein 1969/1973: 41). 
Spørsmålet blir altså hvordan vi kan få tilgang til det som skjer på skolekon- 
sertdeltakernes indre plan. Her blir det nødvendig å ta utgangspunkt i den 
indre dialogens ytre tegn, slik den viser seg i deltakernes handlinger, kropps- 
språk, utbrudd og utsagn (jf. Espeland 2011). Jeg ser på relasjonen mellom 
deres nonverbale kommunikasjon i konsertsituasjonene og deres verbale 
bedømming etter konsertene. Og jeg analyserer forholdet mellom deltakernes 
generelle utsagn om kvalitet i skolekonserter og deres bedømming av hver 
enkelt skolekonsert. Det blir dermed viktig å drøfte de metodiske konsekven- 
sene av studiens problemstillinger og fokus. Dette er tema i neste kapittel. 

Rommets muligheter 


I dette kapitlet avklarer jeg min forskningsposisjon og gjør rede for studi- 
ens forskningsdesign, herunder metoder, type empiri og prinsipper for 
utvalg. Utgangspunktet er redegjørelsen fra kapitlet «Studiens rolle i DKS- 
forskningen», der jeg plasserte studien i forhold til tidligere DKS-forskning, 
samt diskusjonene fra begrepsutviklingen i kapittel 2. Jeg drøfter her prinsip- 
per for DKS- og skolekonsertstudier, og kapitlet er derfor også et innlegg i 
debatten om hva denne type kulturforskning er og bør innebære. 


Relasjoner i rommet 


Skolekonserter utvikles og utøves i ulike rom. Det jobbes i øverom, klasserom, 
gymsaler og konsertsaler. Jeg er opptatt av å få synliggjort hvilke muligheter 
deltakerne har i sitt samarbeid om kvalitet i disse rommene. Jeg studerer der- 
for hva kvalitet i spesifikke skolekonserter kan innebære. Utvikling av kvalitet 
i stadig nye musikktilbud er imidlertid avhengig av partenes kommunikasjon 
om tidligere praksis. Med utgangspunkt i konkrete skolekonsertsituasjoner 
utforsker jeg et mer abstrakt rom, nemlig mulighetsrommet for verbalspråklig 
kommunikasjon om kvalitet. Målet er å se hvor nær de konkrete erfaringene 
deltakerne kan komme i sin kommunikasjon om kvalitet, og hvor tydelig kon- 
sensus- og konfliktnivået i kvalitetsdebattene kan bli. 

Slik det konkrete samarbeidet om skolekonserter handler om relasjoner 
mellom deltakerne, er relasjonelle aspekter også viktig for partenes kommuni- 
kasjonsmuligheter. Her har jeg som nevnt valgt å fokusere på to forhold. 
Jeg studerer relasjonen mellom skolekonserter som observerbare kunsthand- 
linger og deltakernes eksplisitte og implisitte bedømming av disse. Og jeg 
undersøker forholdet mellom det generelle nivået og det konkrete, mer 
spesifikke nivået i partenes kvalitetsvurderinger. Hvordan utforsker man slike 
relasjoner? Metodisk sett er undersøkelsen av forholdet mellom ytre kunst- 
handlinger og indre kvalitetsoppfatninger og mellom generelle og konkrete 

kvalitetskriterier krevende. Utfordringen har vært å utforme et relevant 
forskningsdesign for studien. 

Nå er jeg ikke den første som studerer partenes kommunikasjon om kvalitet 
i DKS generelt og på musikkområdet spesielt. Som beskrevet i kapitlet 
«Studiens rolle i DKS-forskningen» bygger denne studien på tidligere fors- 
kningsbidrag og debattene i kjølvannet av disse. Samtidig er relasjonene jeg 
fokuserer på i undersøkelsen av kvalitetsoppfatninger i skolekonsertfeltet lite 
utforsket. Jeg har derfor valgt å kombinere deskriptive og eksplorative tilnær- 
minger i denne undersøkelsen (jf. Jacobsen 2015: 78ff). Utgangspunktet for 
studien er som nevnt debatten Borgen og Brandt reiste om spenninger mellom 
skole- og kultursektor (Borgen og Brandt 2006) og som flere har fulgt opp (eks. 
Breivik og Christophersen 2013; Holdhus 2014). Gjennom denne debatten 
trer noen temaer og hypoteser frem som det er viktig å få undersøkt nærmere. 
Jeg studerer samarbeidspartenes syn på de tre beslektede dikotomiene mono- 
logisk og dialogisk formidling, kunstnerisk kvalitet og formidlingskvalitet, 
produkt- og prosesskvalitet. Jeg undersøker dessuten hypotesen om at musikk 
som kunstnerisk objekt kan bli borte i skolekonserter med vekt på dialog, 
mens formidlingskvalitet er en utfordring i monologiske konserter. 

For å kunne tydeliggjøre konflikt- og konsensusnivået i debattene er det 
imidlertid viktig å komme nærmere praksisfeltet enn jeg gjør gjennom disse 
generelle debattemaene. Jeg søker partenes praksisnære kvalitetsoppfatninger 
for å se hva enighetene og uenighetene kan bunne i. Dette feltet er mindre 
utforsket, noe som gjør det nødvendig med en mer induktiv og eksplorerende 
tilnærming. Jeg går åpent ut og prøver å få beskrevet de kvalitetsaspektene 
deltakerne selv vektlegger. Analysen av disse aspektene er derfor ikke basert på 
kategorier i eksisterende kvalitetsteorier og modeller. Jeg lar i stedet funnene i 
det empiriske materialet styre kategoriseringsarbeidet. Målet er at jeg gjennom 
denne vekslingen mellom induktive og deduktive tilnærmingsmåter i under- 
søkelsen skal få frem nye momenter til partenes pågående diskusjoner og sam- 
arbeid om kvalitet i skolekonserter. 


Sentrale og marginale posisjoner 
De underprivilegertes posisjon 


I utforskningen av mulighetsrommet for verbalspråklig kommunikasjon om 
kvalitet i skolekonserter er som nevnt forholdet mellom subjektivitet og 

objektivitet sentralt. Både i de deskriptive og eksplorative tilnærmingsmåtene 
tar jeg derfor utgangspunkt i Hans Finks begrep om kvalitet som et adverbialt 
fenomen (Fink 1992: 21). Å søke beskrivelser av måter skolekonserter kan 
være gode på er relevant både i nærmere avklaringer av tidligere kartlagte 
kvalitetsoppfatninger og i undersøkelsen av ennå uutforsket kommunikasjon 
om kvalitet. 

Finks balanserte posisjon mellom «fundamentalistisk objektivisme og sub- 
jektivistisk relativisme» er besnærende og kan virke innlysende riktig, men er 
den gjennomførbar i studier av skolekonserter? Kan man oppnå samstemte 
beskrivelser av «objektive træk ved det vurderte» når objektet ikke er et objekt, 
men skolekonserthandlinger (Ibid)? Kommunikasjonen om observerbar kva- 
litet er som nevnt en utfordring her, og da særlig kommunikasjon om kvalita- 
tive og til dels tause aspekter som indre dialog (jf. Wittgenstein 1969/1973: 41). 
Er det mulig å utforske relasjonen mellom det observerbare og kommuniser- 
bare ved slike kvalitetsaspekter? 

I denne type kvalitetsstudier og kvalitetsdebatter kommer vi ikke utenom 
hermeneutiske betingelser. Vi bringer med oss vår forforståelse og dermed 
våre fordommer i fortolkningen av de kvalitetsaspektene vi beskriver. Som 
Gadamer påpeker, er dessuten fordomsfrihet en umulighet. Våre fortolkninger 
vil alltid være preget av våre fordommer (jf. Gadamer 1960/1975). Nå er det 
viktig å minne om at fordom i denne sammenhengen betyr noe annet enn i 
dagligtalen. Vi forbinder ofte ordet fordom med en negativ holdning, men 
som Gadamer sier, betyr for-dom kun en oppfatning fattet på forhånd, og den 
kan være positiv, negativ eller ingen av delene (Ibid: 255). Våre for-dommer er 
en del av våre kulturelle referanserammer, og de er dermed basert på vår kunn- 
skap og våre verdier. Dette styrer vårt blikk og våre fortolkninger. 

Knapt noen vil derfor i dag bestride Bourdieus eksterne forklaringer av 
rommet i «feltet for kulturell produksjon» (Bourdieu 1970/1996: 112-113). 
Det er ikke mulig å innta «the view from nowhere» som den amerikanske filo- 
sofen Thomas Nagel så treffende uttrykker det (Nagel 1986). Feltet og dets 
aktører er situert i gitte kulturelle kontekster, og jeg som forsker går inn i feltet 
med min situerte kunnskap. Deltakerne i skolekonsertsamarbeidet har med 
seg hver sine kvalitetsoppfatninger inn i debattene. Mine studier og fortolk- 
ninger farges av min forforståelse. Det er ikke bare våre verdier som er relative. 
Også vår persepsjon og vårt fokus preges av vår habitus og våre personlige 
historier (jf. Bourdieu 1979/1995). Vi ser og hører det vi bevisst eller ubevisst 

ønsker å se og høre. Hva blir det objektive i dette? Er det mulig å unnslippe 
subjektive og relative posisjoner? 

Her kan kanskje den amerikanske filosofen Sandra Harding bidra til å åpne 
den låste sirkelen. Heller ikke Harding forsøker å innta «the view from no- 
where», for også hun understreker at all kunnskap er situert, men hun mener 
det ikke er nok å påpeke dette. Da vil man bare kunne bli innfanget i det 
Harding mener er en lite fruktbar relativisme. Hun prøver derfor, i likhet med 
Fink, å finne en annen vei enn «the fruitless and depressing choice between 
value-neutral objectivity and judgmental relativism» (Harding 1991: 142). 
Mens Finks løsning er adverbiale beskrivelser av objektive trekk ved det vur- 
derte (Fink 1992: 21), er Harding opptatt av hvem som kan gi mest mulig 
objektive beskrivelser. 

Hardings felt er feministisk vitenskapsteori, og hun er i likhet med moderne 
vitenskapssosiologi opptatt av hvordan maktmekanismer preger kunnskaps- 
produksjonen. Siden enkelte grupper har mer makt enn andre i det vitenska- 
pelige feltet, preges vitenskapene ifølge Harding av deres interesser, ikke minst 
fordi disse mektige gruppene har interesse av å tildekke sine spor. Dermed har 
noen marginale gruppers perspektiv, som «for example, all African Americans 
and women of all races», en større kunnskapsteoretisk verdi (Harding 1991: 
143). De kan bringe inn andre vesentlige perspektiver og avsløre de mektiges 
dekkmekanismer. Dette kaller hun strong objectivity i motsetning til en weak 
objectivity som hun mener de mektigste aktørene innen vitenskapsteorien for- 
fekter, preget som de er av perspektiver hun karakteriserer som «Western, 
bourgeois, and patriarchal» (Ibid: 145): 


A feminist standpoint epistemology requires strengthened standards of objectivity. 
[...] They call for the acknowledgment that all human beliefs-including our best sci- 
entific beliefs-are socially situated, but they also require a critical evaluation to deter- 
mine which social situations tend to generate the most objective knowledge claims. 
[...] So they demand what I shall call strong objectivity in contrast to the weak objec- 


tivity of objectivism and its mirror-linked twin, judgmental relativism (Ibid: 142). 


Siden all kunnskap er sosialt situert er det i følge Harding viktig å bestemme 
hvilke sosiale situasjoner som kan generere mest objektiv kunnskap. Det er 
altså noen posisjoner i et felt som kan gi grunnlag for mer objektive beskrivel- 
ser enn andre. Her mener Harding situasjonene til enkelte marginaliserte 
grupper utmerker seg. De underprivilegertes posisjon kan nemlig avdekke de 

realitetene de privilegerte gruppene har interesse av å tildekke. Hardings 
teori innebærer dermed et supplement til Finks begrep om adverbiale kvali- 
tetsbeskrivelser. Gjennom å lytte til ulike marginale stemmer i et felt, blir 
grunnlaget for de deskriptive utsagnene mindre subjektivt. En får brutt de 
mektiges definisjonsmakt. 


Situerte posisjoner i DKS-forskningen 

Selv om Hardings utgangspunkt er feministisk teori og forskning på margina- 
liserte gruppers erfaringer, kan hennes forskningsideal være relevant også for 
andre praksisnære forskningsemner som skolekonserter i DKS. Slik Bourdieu 
har vist gjennom sine feltundersøkelser, preger maktmekanismer og maktspill 
alle sosiale felt (Bourdieu 1970/1996). Og Hardings perspektiv er relevant så 
vel for forskernes posisjoner som for posisjonene til aktørene i feltet. 

Som jeg gjorde rede for i kapitlet «Studiens rolle i DKS-forskningen», er det 
ingen av de tidligere skolekonsertstudiene hvor forholdet mellom monologisk 
og dialogisk formidling, kunstnerisk kvalitet og formidlingskvalitet, produkt- 
og prosesskvalitet blir sett i sammenheng. Det er heller ingen av disse studiene 
som er basert på Fink og Hardings mellomposisjoner. Mitt valg av forsknings- 
posisjon vil slik sett kunne innebære supplerende eller korrigerende kunnskap. 
Men hva med posisjonene vi ikke velger, men bare bærer med oss? Hva med 
forskernes situerte kunnskap og forforståelse? Skal jeg følge Hardings viten- 
skapsteori, blir det viktig å finne ut hva slags bakgrunn de mektige kontra de 
marginaliserte gruppene i DKS-forskningen har. Hvilke situerte posisjoner 
kan generere mest objektiv kunnskap eller korrigerende perspektiver på kvali- 
tet i DKS, og er det behov for mitt perspektiv her? 

Det er det vanskelig å svare entydig på, siden det etter hvert er gjort mange 
studier av DKS fra ulike typer forskere. Noen parametre er imidlertid ganske 
klare. Når det gjelder kjønn, som er Hardings utgangspunkt, er det ikke menn 
som har mest makt i DKS-forskningen. I Breivik og Christophersens oversikt 
over forskningsbidrag om DKS er det tvert i mot en stor overvekt av kvinnelige 
forskere (Breivik og Christophersen 2012). Hvis en skal følge Hardings reson- 
nement, kan det bety at dette forskningsfeltet har lavere status enn de feltene 
der menn dominerer. For å løfte frem viktigheten av forskning på DKS og få 
inn andre perspektiver, er det dermed kanskje behov for flere DKS-studier 
ledet av menn? I forhold til etnisitet ligner imidlertid DKS-forskningen det 

bildet Harding skildrer. Det mangler helt klart DKS- og skolekonsertstudier 
fra forskere med annen kulturell bakgrunn enn den vestlige. Ikke minst på 
grunn av den vekt Rikskonsertene har lagt på verdensmusikk i skolekonserter, 
kunne bidrag fra forskere med ikke-vestlig bakgrunn innebære viktig, korrige- 
rende kunnskap.* Når det gjelder kjønn og etnisitet tilhører jeg altså majorite- 
ten og dermed de «mektige» gruppene i DKS-forskningen. Jeg bringer ikke inn 
noen marginal forforståelse her, men kjønn og etnisitet får jeg ikke gjort noe 
med. Det eneste jeg kan gjøre, er å være bevisst min sentrale posisjon i denne 
sammenhengen. 

Makt handler imidlertid ikke bare om kjønn og etnisitet. Det er også viktig 
å avdekke maktforhold mellom andre typer sentrale og marginale grupperin- 
ger. Her er personenes erfaringer med forskningsfeltet et viktig parameter. Når 
det gjelder studier av DKS og skolekonserter, trenger vi da å vite om forskerne 
gjennom egen erfaringsbakgrunn er insidere eller outsidere i DKS- og skole- 
konsertfeltet. Dette handler altså ikke om hva slags forskerrolle vi velger, noe 
som er tema for de neste delkapitlene, men om hvilken situert rolle vi har (jf. 
Fangen 2004: 101ff). Er vi deltakere i DKS- og skolekonsertfeltet som studerer 
eget kulturområde innenfra, eller kommer vi utenfra og studerer feltet med 
utgangspunkt i andre erfaringer. Og hvis forskerne er deltakere og dermed 
insiders, blir spørsmålet om vi tilhører sentrale eller marginale grupper. 

Nå behøver det selvfølgelig ikke her være snakk om et enten eller, men heller 
et mer eller mindre. DKS-forskning skiller seg slik sett fra antropologiske stu- 
dier i andre land. Personer som forsker på DKS kan være deltakere på ulike 
arenaer i flere kulturelle felt gjennom yrkesliv, fritidsaktiviteter, vennskap og 
familieliv. Å avdekke forskeres detaljerte erfaringsbakgrunn er derfor ikke 
mulig uten å kjenne hver enkelt sin personlige historie. Når det gjelder 
spørsmålet om forskernes situerte rolle har imidlertid deres faglige profil stor 
betydning, og denne er allment tilgjengelig. I kapitlet «Studiens rolle i DKS- 
forskningen» beskrev jeg innholdet i tidligere DKS- og skolekonsertforskning 
med relevans for denne studien, men det kan også være relevant å se nærmere 
på DKS-forskernes faglige bakgrunn. Her finner vi både forfattere med gene- 
rell samfunnsvitenskapelig kompetanse og forskere med fagkunnskap om DKS 
sine kunst- og kulturområder (jf. Breivik og Christophersen 2012). Eksempler 
på dette er NIFU STEPs evaluering av DKS (Borgen og Brandt 2006) og Uni 


1  SeSjangerstatistikk for skolekonserttilbudet i «Appendix». 

Rokkansenterets DKS-studie (Breivik og Christophersen 2013). I begge disse 
studiene er forskergruppene satt sammen dels av samfunnsvitere og dels av 
personer med kunstfaglig kompetanse. Når det gjelder vitenskapelig profil er 
det altså god balanse mellom situerte insidere og outsidere her, men hva med 
de forskjellige kulturområdene i DKS? Hva slags kunst- og kulturkompetanse 
har forskerne? 

Det har som nevnt vært gjennomført lite forskning utover masteroppga- 
ver på musikkområdet i DKS. Selv om musikk har vært prioritert i DKS- 
ordningen, har dette feltet altså vært underrepresentert i DKS-forskningen 
(jf. Kulturtanken - DKS 2016). Da Rikskonsertene av denne grunn dels tok 
initiativ til og dels bidro med støtte til flere skolekonsertstudier, var det i første 
omgang prosjekter ledet av insidere som ble valgt ut. Både Kari Holdhus (2014), 
Kristin Kjølberg (2014) og jeg har musikkutdanning og erfaring med musikk- 
formidling. Holdhus og Kjølberg har også arbeidet innenfor skolekonsertord- 
ningen, og selv har jeg samarbeidet med Rikskonsertene om skolekonserter 
som del av min stilling ved Høgskolen i Sørøst-Norge. Med disse studiene 
bidrar vi til at musikk blir bedre representert i DKS-forskningen, men ingen 
av oss representerer med vår faglige profil marginale grupper i musikk- og 
skolekonsertfeltet. 

Vi som bærer med oss en musikkompetanse inn i skolekonsertforskningen 
står dessuten overfor et paradoks. Selv om vi har vært underrepresentert i 
DKS-forskningen og dermed kan representere noen marginale stemmer i den 
sammenhengen, tilhører vi med vår musikkfaglige kompetanse de privilegerte 
grupper i DKS-ordningen (jf. Harding 1991: 143). Musikk har som nevnt vært 
representert med en større andel produksjoner enn de andre kulturområdene 
i DKS (jf. Kulturtanken - DKS 2016). I tillegg representerer vi den gruppen 
som i følge Borgen og Brandt har hatt definisjonsmakten i DKS, nemlig 
kultursektorens formidlere som utformer og distribuerer kulturproduksjoner 
(jf. Borgen og Brandt 2006: 9-13). Heller ikke her bringer jeg med min situerte 
posisjon inn et marginalt perspektiv. 

Det finnes altså studier av DKS fra samfunnsvitenskapelige så vel som 
kunst- og kulturvitenskapelige forskere. DKS er blitt studert av personer både 
utenfra og innenfra feltets kulturområder, og musikk er i ferd med å bli bedre 
representert. Noen av de mest marginale gruppene i DKS-forskningen er der- 
med menn, ikke-vestlige forskere, forskere med skolebakgrunn i DKS- 
samarbeidet og elevene selv. I denne sammenhengen er elevene trolig den 

mest underprivilegerte gruppen. Selv om de er privilegerte mottakere av en 
unik formidlingsordning, har de liten formell innflytelse på innholdet i 
ordningen. Til nå har elever kun blitt trukket inn som kunstkritikere i enkelt- 
prosjekter” DKS-forskningen kunne trolig fått viktige korrektiv gjennom 
lærerledete undersøkelser, der elevene ble engasjert som forskningsassistenter 
i ulike typer prosjektarbeid. Siden jeg er voksen, kvinne og vestlig forsker med 
faglig tilknytning til kultursektoren, tilhører jeg ingen av disse marginale grup- 
pene. En kan dermed spørre seg om det da er behov for mitt perspektiv i 
DKS-forskningen? 

Hardings vitenskapsteori handler imidlertid ikke bare om hvem som bør 
forske på hva, men om hvordan den enkelte forsker bør forholde seg til feltets 
maktmekanismer i egen forskning. Dermed fører hennes objektivitetsideal 
meg tilbake igjen til Finks posisjon. Hans begrep om kvalitet som et adverbialt 
fenomen kan nemlig anvendes ikke bare på forskningsobjektet, men også 
på forskningsprosessen. På hvilke måter kan forskeren arbeide for å ivareta 
Hardings kvalitetskriterium om strong objectivity (Harding 1991: 142)? Selv 
om jeg som forsker ikke representerer marginale grupper, kan jeg i forsknings- 
arbeidet sørge for at marginale gruppers perspektiv blir synlig. For studier av 
skolekonserter ser jeg dermed tre viktige konsekvenser av Harding og Finks 
vitenskapssyn. Den ene er å tydeliggjøre min egen situerte erfaringsbakgrunn, 
slik at leseren kritisk kan kikke meg i kortene og avsløre de interessene jeg 
eventuelt måtte skjule, eller som jeg selv ikke klarer å gjennomskue.’ Den 
andre er å sørge for at marginale grupper blir representert i studiens utvalg. 
Her blir altså deltakernes situerte posisjoner i skolekonsertfeltet et viktig para- 
meter. Den tredje er å anvende undersøkelsesmetoder som kan gi forskningen 
størst mulig grad av gyldighet og pålitelighet. Bevisst utforming av forsknings- 
metodikk og en kontinuerlig kritisk vurdering av egen forskningsprosess blir 
altså viktig for å kunne nærme seg Harding og Finks objektivitetsidealer. Jeg 
går nærmere inn på valg av forskerrolle, metoder og empiri i de neste 
delkapitlene. 

Med utgangspunkt i Harding og Finks vitenskapsfilosofi søker jeg altså 
størst mulig grad av sterk objektivitet i skolekonsertdeltakernes samlede 


2 Se for eksempel Norsk Scenekunstbruks prosjekt «Unge stemmer» (ungestemmer.no) og Gunhild 
Horgmos prosjekt «Unge kritikere». 
3 Se «Om forfatteren». 

adverbiale kvalitetsvurderinger. Tross hermeneutiske grunnlagsproblemer, 
ser jeg dermed også muligheter i fortolkningsprosessene. Her kan Gadamer 
være til hjelp, for i likhet med Harding bidrar han til en åpning av den 
hermeneutiske sirkelen. Ved kontinuerlig å søke synspunkter og perspektiver 
som kan utfordre ens forforståelse, blir det mulig å skille sanne fordommer 
som en forstår med fra falske som en misforstår med, hevder Gadamer 
(Gadamer 1960/1975: 282ff). Da kan sirkelen bli en spiral. En kommer videre 
i fortolkningsprosessen, og en utvidet forståelse av feltet blir mulig. Som 
Gadamer skriver: 


Når man betrakter erfaringen med henblikk på dens resultat, hopper man over den 
egentlige erfaringsprosessen. Denne prosessen er nemlig vesentlig negativ. Den 
kan ikke uten videre beskrives som en ubrutt fremvekst av typiske allmennheter. 
Denne fremveksten skjer snarere ved at erfaringen stadig gjendriver falske allmenn- 
gjøringer, slik at det som blir ansett for typisk, så å si blir «avtypisert» (Gadamer 


1990/2010: 394).* 


Selv om Gadamers hermeneutikk omhandler lesning av skriftlige tekster, er 
den relevant også i fortolkning av handlinger og muntlige utsagn. Her blir 
konsekvensen av en slik fortolkningslære nettopp det dialektiske samspillet 
mellom deduksjon og induksjon som jeg legger vekt på i denne studien. 
Gjennom kopling av deskriptive og eksplorative tilnærmingsmåter i forsk- 
ningsprosessen prøver jeg å nå utover min forforståelse og mine hypoteser. Jeg 
søker svar på studiens grunnspørsmål, men jeg søker også det uventede, og jeg 
håper å bli overrasket. 


Kvalitativ studie av kvalitet 


Metoder og empiri 

Utforskning av mulighetsrommet for verbalspråklig kommunikasjon om kva- 
litet i skolekonserter er, som jeg viste i kapittel 2, en omfattende målsetting 
med mange mulige tilnærmingsmåter. Siden jeg ønsker å få synliggjort 


4 Dette kan føre tankene i retning av Karl Poppers posisjon, og i det 5. opplaget av Wahrheit und 
Methode, som utkom i 1986 (og inngikk i hans Gesammelte Werke) tilføyer da også Gadamer på dette 
punktet i teksten en fotnote som innledes slik (fotnote 299): «Karl Popper beskriver dette på en lig- 
nende måte gjennom begrepsparet trial and error» (Ibid). 

kriterier for taus så vel som talt kvalitet, fokuserer jeg altså på mindre målbare 
aspekter som indre dialog i denne studien. Målet er å oppnå en dypere innsikt 
i mangfoldet av meninger og vurderinger i skolekonsertfeltet, ikke minst de 
meningene som kanskje ikke blir hørt av de innflytelsesrike gruppene, slik at 
forholdet mellom konflikt og konsensus i debattene blir tydeligere (jf. Harding 
1991). Jeg retter derfor blikket mot praksis, deltakernes språk som del av denne 
praksisen og de kvalitetsoppfatningene som ikke er så lette å beskrive, ja, som 
kanskje ennå ikke er beskrevet (jf. Wittgenstein 1969/1973: 41). Det er dermed 
hovedsakelig kvalitativ informasjon jeg er ute etter, noe som får konsekvenser 
for valg av forskningsmetodikk. 

Fordi jeg ønsker å få frem variasjon og nyanser i deltakernes kvalitetsoppfat- 
ninger, legger jeg vekt på variasjon i type kontekster og empiri. Jeg har valgt en 
kvalitativ studie, der jeg undersøker ulike typer skolekonserter på ulike geo- 
grafiske steder og samler verbale og nonverbale data fra ulike typer involverte 
deltakere. For å få synliggjort de praksisnære og ofte mindre uttalte aspektene 
ved skolekonsertdeltakernes kvalitetskriterier gjennomfører jeg et feltarbeid, 
der jeg som delvis deltakende observatør går inn i forskjellige skolekonsertsi- 
tuasjoner. Her observerer jeg utøverne, elevene og lærernes handlinger og 
kroppsspråk, så vel som deres verbale kommunikasjon. Uformelle samtaler 
med ulike deltakere inngår også i dette feltarbeidet. 

I utforskningen av forholdet mellom det spesifikke og det generelle nivået i 
samarbeidspartenes uttalte kvalitetskriterier jobber jeg parallelt med flere for- 
skjellige metoder, og jeg bruker skriftlige så vel som muntlige kilder. Studien 
omfatter dokumentanalyser av sentrale planverk for DKS og skolekonserttil- 
budet, intervjuer med representanter fra samarbeidspartene og en spørreun- 
dersøkelse blant noen utvalgte elever. Også de uformelle samtalene i forbindelse 
med skolekonsertobservasjonene inngår i den kvalitative analysen av studiens 
diskursive data. 

Dokumentanalysen er som tidligere nevnt grunnlag for undersøkelsen av 
samarbeidspartenes generelle kvalitetskriterier, og formålet med denne er tosi- 
dig. Jeg søker her kunnskap om politiske og kunstfaglige føringer og dermed 
om skolekonsertdebattenes kontekst. Samtidig gir analysen av plandokumen- 
tene tilgang til skolekonsertfeltets formelle kvalitetskriterier som partene er 
forpliktet til å følge. Den danner dermed bakgrunn for utforskningen av de 
enkelte deltakernes egne kvalitetsoppfatninger, noe som er tema for intervju- 
ene og spørreundersøkelsen. Gjennom disse metodene undersøker jeg både 

personenes generelle kvalitetskriterier og deres vurderinger av spesifikke sko- 
lekonserter. Jeg går nærmere inn på metoder og utvalg i de neste delkapitlene. 
Først er det imidlertid nødvendig å avklare den forskerrollen jeg prøver å innta 
i møtet med skolekonsertdeltakernes handlinger og utsagn. 


Skolekonserten som forskningssubjekt 


Forskerrollen er delvis situert og delvis selvvalgt. Som beskrevet i kapitlet 
«Situerte posisjoner i DKS-forskningen», har forskeren i kraft av sin person en 
situert posisjon som preger den forforståelsen hun bringer med seg inn i sine 
studier. En bevissthet om den posisjonen en innehar og som en ikke kan velge 
bort er altså viktig i fortolkningsprosessene. Forskerens situerte rolle bør der- 
med få konsekvenser for den rollen hun velger. Med bakgrunn som deltaker i 
musikk- og skolekonsertfeltet, og et ønske om å bidra til partenes samarbeid 
om kvalitet, vil jeg lett kunne bli innfanget i den «godhetsdiskursen» som 
Breivik og Christophersen (red. 2013: 21-22) med flere har påpekt preger DKS. 
Min situerte posisjon vil da kunne forhindre arbeidet med å avdekke forhold 
skolekonsertdeltakerne tar for gitt. Kontinuerlig kritisk refleksjon rundt for- 
tolkningen av skolekonsertdeltakernes kvalitetsvurderinger blir derfor viktig, 
og en viss grad av distanse til feltets deltakere i undersøkelsen nødvendig. 

Samtidig kan også en distansert, objektiverende forskerrolle være 
problematisk i DKS-studier. Som Heidi Stavrum skriver i sin artikkel 
«Begeistringsforskning eller evalueringstyranni», er det ikke bare den man- 
glende distansen i det hun kaller begeistringsforskning på kunst for barn og 
unge som er uheldig. Når forskere leverer «analyser som ikke oppleves som 
gode nok eller som relevante for feltet», kan det oppstå et rituelt evaleringsty- 
ranni som heller ikke fører til endringer i de kulturpolitiske tiltakene, hevder 
hun (Stavrum 2013 i NKT: 166-167). Selv om temaet evalueringstyranni bare 
blir en liten parentes i Stavrums grundige redegjørelse for «den doble godhe- 
ten» hun mener preger diskursen om kunst for barn og unge, peker hun her på 
et viktig poeng. Manglende selvrefleksivitet er problematisk for kvalitetsutvik- 
ling i DKS både når den preger feltets aktører og dets forskere. 

De sterke reaksjonene på Borgen og Brandts evalueringsrapport og kritisk 
DKS-forskning behøver dermed ikke bare ha å gjøre med den godhetsdiskur- 
sen DKS-ordningens deltakere kan være innfanget i (jf. Borgen og Brandt 
2006). Det kan også være at viktig kvalitativ informasjon går tapt når forskere 

objektiverer sine informanter og kanskje litt for raskt generaliserer sine funn. 
Hvis det er dette som var tilfelle med NIFU STEPs evaluering, kan deltakerne 
ha delvis rett når de ikke kjenner seg og sin kulturformidling igjen. Distanse og 
objektivering kan slik sett være en like stor hindring for kunnskapsutvikling i 
DKS som nærhet og innlevelse. 

Bubers møtepedagogikk kan illustrere dette problemet. Hans kritikk av 
objektiverende kunstformidling er nemlig relevant også for objektiverende 
kunstforskning, ikke minst når temaet er kvalitet som i denne studien. Hvis jeg 
som forsker objektiverer og tingliggjør skolekonserten og dens deltakere, vil de 
ikke «komme meg levende i møte» (Buber 1923/1967: 12). Dataene jeg samler 
inn om personenes kvalitetsoppfatninger vil bli tørre, livløse og utvendige 
fakta, og taus kvalitet vil det bli trolig bli umulig å få beskrevet. Målet om nyan- 
serte og varierte beskrivelser av adverbiale kvalitetskriterier krever derfor nær- 
het mellom deltakerne i skolekonsertfeltet og meg som forsker. Jeg trenger å 
innta en forskerrolle, der jeg som subjekt møter andre subjekter. Som Fangen 
skriver i sin bok om deltakende observasjon: «Du deltar — ikke bare som for- 
sker, men også som menneske» (Fangen 2004: 29). En slik rolleforståelse blir 
nødvendig ikke bare i observasjonene, men også i de andre kvalitative meto- 
dene jeg anvender. Skolekonserten og dens deltakere blir da ikke forsknings- 
objekter. De blir forskningssubjekter som gjennom sine ord og handlinger 
forteller og viser meg hva kvalitet i skolekonserter kan innebære (Ibid: 30). Slik 
konfronterer de meg og min forforståelse med den annerledeshet de som feltets 
deltakere representerer (jf. Gadamer 1960/1975: 253). Skolekonsertstudien 
blir dermed et dialogisk prosjekt. 

Her kan insiderposisjonen også bli en styrke. Erfaringer fra forskningsfel- 
tet kan være en hjelp til å forstå hva deltakernes ord og handlinger betyr, 
enten de bekrefter eller avkrefter ens fordommer. Men hvor blir det da av den 
kritiske distansen jeg som situert insider trenger i utforskningen av feltet? 
Er det ikke en fare for at jeg blir blind for den annerledesheten deltakerne 
representerer med en slik forskerrolle? Og hvor blir Finks objektive træk ved 
det vurderte og Hardings prinsipp om strong objectivity av i disse subjekt- 
subjekt-relasjonene (Fink 1992: 21; Harding 1991: 142)? Målet om kvalitativ 
kunnskap om kvalitet i skolekonserter på den ene siden og sterk objektivitet i 
adverbiale kvalitetsbeskrivelser på den andre siden kan virke som en selvmot- 
sigelse. Går det an å forene disse tilsynelatende motsatte formålene i fors- 
kning på skolekonserter? 

Det interessante er at den kvalitative forskerens rolle nettopp handler om å 
balansere mellom motsatte posisjoner og hensyn. Denne balansegangen er et 
hovedpoeng i litteraturen om kvalitative studier og gjenspeiles i titlene, der 
ulike dikotomier anvendes på forskerens utfordringer og dilemmaer. Mellom 
nærhet og distanse kaller Pål Repstad det (Repstad 2007), Systematikk og innle- 
velse er Tove Thagaards billedlige tittel (Thagaard 2009), og metoden Deltagende 
observasjon blir i Kathrine Fangens bok både tittel og bilde på handlingsrom- 
met mellom de to ytterposisjonene (Fangen 2004). Her tar hun utgangspunkt 
i Hans Skjervheim, som med sin klassiske artikkel Deltakar og tilskodar bidrar 
med både språkbilde og innhold til den positivismekritikken som kvalitativ 
forskning hviler på (Skjervheim 1976/1996). 

I kvalitative metoder, som deltakende observasjon, balanserer forskeren mel- 
lom to i utgangspunktet uforenlige roller, nemlig den nærværende, innlevende 
deltaker og den distanserte tilskuer og observatør. I sin bok beskriver Fangen 
både hvordan rollene i sine mest ekstreme varianter kan arte seg og hvordan 
forskeren kan innta mange forskjellige mulige mellomposisjoner. Det behøver 
altså ikke å være et enten - eller, men som oftest heller et mer eller mindre. 
Fangen beskriver nettopp mange ulike grader av deltakelse og observasjon fra 
den fullt deltagende observatør til den ikke-deltagende observatør, der den som 
er litt av hvert, nemlig den delvis deltakende observatør, er den vanligste (Ibid: 
101ff). Både studiens problemstillinger og min situerte insiderrolle fordrer 
nettopp denne kombinasjonen av blikkene innenfra og utenfra. Hvis målet om 
praksisnære kriterier med sterk objektivitet skal kunne oppnås (jf. Harding 
1991: 142), må jeg balansere mellom nærhet og distanse, mellom rollen som 
deltaker og tilskuer. Jeg trenger innlevelse for å forstå, mens et kritisk blikk er 
nødvendig for å kunne avsløre egne fordommer og maktforhold i feltet. 

Det er altså ikke nødvendig å bli et fullt deltakende subjekt selv om jeg som 
forsker søker subjekt — subjekt-relasjoner. I utforskningen av skolekonsertfel- 
tet kan jeg både konkret og i billedlig betydning ta et skritt tilbake. Målet er 
som sagt balanse mellom nærhet og distanse, mellom deltakelse og observa- 
sjon. Distansen i min posisjon ligger i det kritiske blikket jeg retter mot studi- 
ens utvalg og egen forskningsprosess. Jeg deltar i feltet samtidig som jeg 
observerer, analyserer og reflekterer. Måten den kvalitative undersøkelsen blir 
gjennomført på blir dermed avgjørende for om jeg klarer å finne balansen mel- 
lom innlevelse og refleksjon. Studiens forskningsmetodikk er tema i de to 
neste delkapitlene. 

Å sette ord på observasjoner 


Som deltakende observatør i en skolekonsertsituasjon står jeg overfor samme 
utfordring som partene har i sin kommunikasjon om taus kvalitet. Hvordan 
sette ord på det ordløse? Kunstnernes utøving og elevaktivisering, lærernes til- 
rettelegging og deltakelse, elevenes handlinger og kroppsspråk — observasjon av 
skolekonserter gir store mengder og ulike typer nondiskursive data. I tillegg til 
den ikke-verbale kommunikasjonen som foregår i alle situasjoner er konsertens 
medium lyd, ikke ord. Uansett hvor grundig forskeren går til verks, vil derfor 
feltnotatene i sin kortfattede form kun få fatt i «en liten flik av det virkelige liv» 
i skolekonsertene (jf. Buber 1923/1967: 19). Kan de likevel danne grunnlag for 
språklige beskrivelser som er nærmere den praksisen jeg studerer? 

Her gir Wittgenstein ikke bare med sin språkfilosofi, men også med sin skri- 
vemåte en mulig løsning på dilemmaet. Wittgenstein viser oss forholdet mel- 
lom språk og praksis gjennom å skildre og reflektere rundt typiske eksempler 
på dette forholdet. Hans bruk av konkrete situasjonsbeskrivelser og språklige 
allegorier gjør at vi gjenkjenner de eksemplene han omtaler. Selv om han sier 
at det kun er «praksis som gir ordene deres mening», gjør Wittgensteins eksem- 
pelvalg og språkbruk at vi som lesere kommer ganske nær denne praksisen 
(Wittgenstein 1977/2000: $ 317). 

Katrine Fangen legger vekt på lignende innfallsvinkler i sine råd om skri- 
ving av feltnotater. «En god beskrivelse skal tillate leseren å tre inn i situasjo- 
nen og forstå det som foregikk der», sier hun (Fangen 2004: 79). Det handler 
om å beskrive konkret, direkte og detaljert det som skjer, slik at leseren kom- 
mer så nær praksissituasjonen som mulig. Samtidig understreker Fangen også 
hvor viktig utvalget av det en beskriver er. For å unngå «endeløse referater», 
blir det nødvendig å velge ut og «gi noen grundige øyeblikksbilder» av situa- 
sjoner som er interessante for den tematikken en utforsker (Ibid). Gjennom 
reflekterte utvalg av øyeblikksbilder blir det dessuten mulig å opprettholde en 
selvkritisk holdning i fortolkningsprosessen. Ellers er det lett å overse de situa- 
sjonene som ikke bekrefter de hypotesene og fordommene en bringer med seg. 

Her kan rollen som delvis deltakende observatør gi den balansen mellom 
nærhet og distanse som trengs både i persepsjonsprosessen og skrivearbeidet. 
Jeg deltar som publikum i skolekonsertene, men naturlig nok ikke i elevaktivi- 
tetene. Jeg sitter sammen med elever og lærere, men i utkanten slik at notatene 
jeg tar ikke blir forstyrrende for deltakerne. Jeg deltar i applaus og med mitt 

kroppsspråk, men jeg kommer ikke med utbrudd og andre innspill i konser- 
tene. Skolekonserten som feltarbeid er slik sett ideell for balansegang, siden 
kommunikasjonen mellom utøvere, lærere og elever oftest er så intens at for- 
skerens deltakelse får lite oppmerksomhet. De færreste bryr seg om flua på 
veggen eller forskeren på kanten. Jeg får dermed nok distanse til å kunne regi- 
strere relevante og interessante situasjoner. Samtidig er nærheten til deltakerne 
og det som skjer en hjelp i arbeidet med innlevende situasjonsbeskrivelser. 

Målet om interessante og grundige øyeblikksbilder er altså styrende for 
valget av observasjons- og notatteknikker. Feltnotatene er konkrete og 
detaljerte om kunsthandlinger så vel som deltakernes kommunikasjon. Jeg 
forsøker å oppdage typiske eksempler som kanskje kan være relevante for 
andre skolekonsertsituasjoner, og jeg leter etter overraskelser som kan utfordre 
min forforståelse. Disse tilnærmingsmåtene er en hjelp i utforskningen av 
samarbeidspartenes praksisnære kvalitetsoppfatninger. Samtidig kan vesent- 
lige sider ved skolekonserten som kunst- og kommunikasjonshandling lett 
glippe med et detaljfokusert, refererende grep. Her skiller skolekonserter som 
feltarbeid seg fra langvarige antropologiske studier, der forskeren går inn og 
deltar i menneskenes dagligliv. 

Skolekonserter har mer til felles med menneskers fortellinger om sitt liv. En 
konsert er som en fortelling en strukturert, avgrenset helhet. Den foregår i tid, 
men i et forholdsvis kort tidsrom, der den helheten hendelsene inngår i er 
avgjørende for deres betydning. Både fortellingen og konserten har dessuten 
en komponert form, der progresjonen og relasjonen mellom hver enkelt del 
utgjør komposisjonens struktur. I monologiske skolekonserter skapes denne 
strukturen av kunstnerne, mens strukturen blir til gjennom et samspill mellom 
kunstnere, elever og lærere i mer dialogiske konserter. Slik blir skolekonser- 
tene en form for nonverbale narrativer som kan leses som tekster. Det betyr 
ikke bare at man anvender hermeneutiske lesestrategier på handlinger, som 
beskrevet i kapitlet «Situerte posisjoner i DKS-forskningen». En leter i tillegg 
etter handlingenes mønster og innbyrdes sammenheng. Som Ricoeur sier det i 
essayet «The narrative function»>: 


The art of narrating, as well as the corresponding art of following a story, therefore 


require that we are able to extract a configuration from a succession. [...] This complex 


5 Originalt «La fonction narrative» i Etudes théologiques et religieuses, 54 (1979). 

structure implies that the most humble narrative is always more than a chronological 
series of events and, in turn, that the configurational dimension cannot eclipse the 
episodic dimension without abolishing the narrative structure itself (Ricoeur 


1979/1981: 278-279). 


I den komplekse strukturen enhver fortelling utgjør henger altså suksesjon 
og konfigurasjon uløselig sammen. Fortellingen «er alltid mer enn en kronolo- 
gisk serie med hendelser», og samtidig inngår rekken av hendelser i fortellin- 
gens form. Ut fra en slik fortolkningslære blir det viktig å studere sammenhengen 
mellom skolekonsertens helhetlige struktur og hvert enkelt øyeblikksbilde. 

Jeg legger derfor vekt på rekkefølgen av og relasjonen mellom enkeltsitua- 
sjoner i feltnotatene. Slik veksler jeg mellom detaljer og den helheten detaljene 
inngår i når jeg skriver. Dette er utfordrende, for det er lett å miste fokuset på 
observerbare hendelser når en konsentrer seg om mer abstrakte aspekter som 
konsertens oppbygning og helhet. Jeg forsøker derfor å beskrive så konkret 
som mulig det som skjer i øyeblikkene og hva deltakerne gjør for å skape pro- 
gresjon og sammenheng i skolekonserten. Med min situerte posisjon og valg 
av forskerrolle er jeg imidlertid ingen nøytral, analyserende tilskuer i observa- 
sjonene. Jeg lar meg berøre, begeistre og forarge, og i feltnotatene er derfor 
også mine reaksjoner med. Samtidig blir disse reaksjonene en hjelp til å tyde- 
liggjøre egen posisjon i forhold til skolekonsertdeltakerne. Jeg deltar som dem 
med situert kunnskap og mitt syn på kvalitet. 

De fortolkningsstrategiene og notatteknikkene jeg benytter i studien er 
altså et svar på de metodiske utfordringene som observasjon av skolekonserte- 
nes struktur og store mengder nonverbale data stiller forskeren overfor. 
Skolekonserter inneholder imidlertid også verbal kommunikasjon. I tillegg 
undersøker jeg som nevnt deltakernes uttalte kvalitetskriter. Studiens diskur- 
sive data er tema i neste delkapittel. 


Fra plandokumenter til spontane utbrudd 


I utforskningen av partenes verbale kommunikasjon om kvalitet anvender jeg 
metoder som kan gi mer kunnskap om skolekonsertdeltakernes eksplisitte kva- 
litetskriterier. For å få synliggjort flest mulige variasjoner og nyanser i delta- 
kernes utsagn, legger jeg også her vekt på ulike typer empiri. Kombinasjonen 
av dokumentanalyser, observasjoner, intervjuer og spørreskjemaer gjør det 
mulig å få utviklet det mangfoldet av verbale data som trengs i denne studien. 

Variasjonen er stor fra de lange og saklige utredningene i plandokumentene til 
elevenes korte og spontane utbrudd i skolekonsertsituasjonene. Midt i mellom 
finner vi deltakernes skriftlige og muntlige utsagn om sine generelle og spesi- 
fikke kvalitetskriterier. Å finne det kommuniserbare i alle disse verbale 
uttrykksformene er en utfordring, men variasjonen i diskursive data er altså 
nødvendig for målet om nyanserte og varierte kvalitetsbeskrivelser. 

Her er dessuten den balansen jeg søker gjennom valget av forskerrolle 
en hjelp i analysearbeidet. Ulike typer verbale data fordrer nemlig forskjellige 
lese- og fortolkningsstrategier. I tolkningen av elevenes verbale utbrudd i 
konsertsituasjonene blir åpenhet og innlevelse i situasjonen viktigst. Hva 
betyr utbruddet for eleven, og hva slags kvalitetsoppfatning er det uttrykk for? 
Disse spontane utbruddene er vel så mye i slekt med kroppsspråk og ansiktsut- 
trykk som med andre typer verbale utsagn. De er reaksjoner og uttrykk som 
viser like mye som de forteller hva elevene synes om det de opplever. Som 
Wittgenstein skriver: 


Hvis man spør seg selv hvordan et barn lærer seg «skjønn», «fin» osv., innser man at 
barnet lærer seg dem omtrent som utbrudd [...] Ordet innlæres som et substitutt for 
et ansiktsuttrykk eller en gest. Gester, betoninger osv. er i dette tilfellet uttrykk for 
bifall. Hva er det som gjør ordet til et bifallende utrop? Det er spillet det opptrer i, 
ikke ordformene (Wittgenstein 1966/2008: $ 5). 


Hva elevenes verbale utbrudd betyr avhenger altså av den sammenhengen 
utbruddene opptrer i og av de «gestene, betoningene og ansiktsuttrykkene» de 
ledsages av. Dette gjelder imidlertid ikke bare barnas uttrykk. Også i betydnin- 
gen av de voksnes verbale innslag spiller kroppsspråk og konsertens helhet 
inn. Gjennom ord og handlinger viser kunstnerne og lærerne sine syn på kva- 
litet. Selv om elevene og de voksnes verbale kommunikasjon i konserten er 
uttalt, representerer utsagnene også taus, kvalitativ informasjon om deres kva- 
litetsoppfatninger. De verbale innslagene i konsertsituasjonene blir dermed 
viktige både for tolkningen av deltakernes nonverbale kommunikasjon og for 
analysen av undersøkelsens øvrige diskursive data. 

Mens elevenes utbrudd er umiddelbare uttrykk, representerer plandoku- 
mentene en motsatt ytterlighet. Plantekstene er nettopp planmessige, saklige 
og skriftlige, ikke spontane, uttrykksfulle og muntlige. Jeg har dessuten andre 
mål for dokumentanalysen enn for tolkningen av skolekonsertdeltakernes 
utsagn. I analysen av sentrale planverk for musikk i DKS er målet å få frem 

kvalitetsdebattenes kontekst og de generelle kriteriene samarbeidspartene er 
forpliktet til å følge. Dokumentanalysen fordrer dermed andre lesestrategier. 
Kritisk distanse blir viktigere enn nærhet og innlevelse. 

For å kunne forstå hvilke syn på og kriterier for kvalitet som kommer til 
uttrykk i planene, trengs likevel det vi kan kalle en velvillighetens hermeneu- 
tikk, slik den foreskrives av Gadamer i Sannhet og metode. Selv om planene 
ikke leses med innlevende deltakelse, prøver jeg altså å stille meg åpen for tek- 
stene. Samtidig representerer planene som nevnt de sentrale gruppenes for- 
melle føringer for DKS- og skolekonsertfeltet (jf. Harding 1991). For å kunne 
avkle disse mektige aktørenes språk henter jeg også inspirasjon fra den mistan- 
kens hermeneutikk som Ricoeur beskriver (jf. Ricoeur 1969/1974). Gjennom 
en slik kritisk lesning blir det mulig å avdekke eventuelle maktstrategier i tek- 
stene og dermed hvilke kvalitetssyn DKS- og skolekonsertdeltakerne er for- 
pliktet til å følge. Dessuten er planverk ofte preget av kompromisser mellom 
ulike syn. Det blir derfor viktig å forsøke å avsløre mulige motsetninger og 
inkonsistenser i planene. 

Mens elevenes verbale utbrudd og plandokumentene representerer hver sin 
ytterlighet, befinner de voksne og elevenes øvrige utsagn seg i en mellomposi- 
sjon. I fortolkningen av de verbale uttrykkene i samtaler, intervjuer og spør- 
reskjemaer blir igjen nærhet og innlevelse viktig. Her er hovedmålet å forstå 
hvilke kvalitetsoppfatninger hver enkelt gir uttrykk for. Samtidig trenger jeg 
også en mistankens hermeneutikk i møte med de mest innflytelsesrike aktø- 
rene i skolekonsertfeltet, slik som Rikskonsertrepresentanter, produsenter og 
musikere, om jeg skal få avdekket hvilke kvalitetsoppfatninger som har størst 
gjennomslag i praksis. Å avsløre de mektiges språk blir dermed en del av mål- 
setningen også her. Likevel ligger det som nevnt en fare i det objektiverende 
blikket en slik tilnærmingsmåte innebærer. Ikke bare kan kvalitativ informa- 
sjon om disse sentrale deltakernes syn gå tapt gjennom objektivering. Det er i 
tillegg lett å miste det kritiske blikket på seg selv. I alle fortolkningsstrategiene 
blir det derfor viktig å prøve å unngå den hybris som manglende selvrefleksjon 
kan føre til. Jeg må altså rette mistankene også mot meg selv i en kontinuerlig, 
kritisk vurdering av egen forskningsprosess. 

Det store mangfoldet av verbale data som de ulike metodene gir, er en hjelp 
i studiens eksplorerende tilnærmingsmåter, der jeg induktivt utforsker parte- 
nes praksisnære kvalitetsoppfatninger. I de deduktive undersøkelsene er det 
imidlertid nødvendig med noen sammenlignbare svar om deltakernes syn på 

de debattemaene som er utgangspunkt for studien. Denne kombinasjonen av 
deduksjon og induksjon i forskningsarbeidet får konsekvenser for gjennomfø- 
ringen av samtalene, intervjuene og spørreundersøkelsen. 

I de uformelle samtalene bringer jeg debattemaene inn som en del av spørs- 
målene om den konserten personene nettopp har opplevd. Jeg går imidlertid 
mer systematisk til verks i intervjuene og spørreundersøkelsen. For å lette 
sammenligningen av deltakernes svar, er intervjuene basert på strukturerte 
intervjuguider med samme typer spørsmål som i spørreskjemaene. Her kom- 
binerer jeg åpne og lukkede spørsmål. I de lukkede spørsmålene blir delta- 
kerne bedt om å prioritere mellom ulike typer skolekonserter basert på de 
hypotesene og dikotomiene som er utgangspunktet for studien. Med de luk- 
kede spørsmålene undersøker jeg dermed deltakernes syn på noen generelle, 
tidligere formulerte kvalitetskriterier. I de åpne spørsmålene er jeg først og 
fremst ute etter personenes egne kvalitetsbeskrivelser. Disse spørsmålene inn- 
går dermed i de induktive undersøkelsene av det konkrete og generelle nivået 
i partenes kvalitetsoppfatninger. 

Intervjuene med de voksne deltakerne er gjennomført individuelt. Barn 
kan som nevnt ha et mindre utviklet språk for verbalisering om kvalitet. 
Som Samanta Punch skriver i sin artikkel Research with children: «Children 
(particularly younger) may have limited vocabulary and use different lan- 
guage» (Punch 2002: 326). Derfor kombinerer jeg ulike diskursive metoder i 
undersøkelsen av elevenes eksplisitte kvalitetskriterier. Gjennom klasseinter- 
vjuer, individuelle spørreskjemaer og uformelle samtaler forsøker jeg å få 
fatt i elevenes eget språk og egne beskrivelser. Samtaleformen i klasseinter- 
vjuene kan bidra til at elevene får flere assosiasjoner og dermed kommer 
frem med flere synspunkter enn de ville gjort i individuelle intervjuer. 
Samtidig er det en fare for at elevene påvirker hverandre i klassesituasjonen, 
og at det gruppetenkningsfenomenet som lett oppstår i grupper kan føre til 
mindre reliable svar (jf. Janis 1982). Hvert klasseintervju innledes derfor 
med en gruppeenquete, der elevene individuelt besvarer et spørreskjema. 
Spørreskjemaet til elevene har altså flere likhetstrekk med de strukturerte 
intervjuguidene. Temaer, struktur og forhold mellom åpne og lukkede spørs- 
mål er de samme, men skjemaet er forsøkt tilpasset elevenes utviklingsnivå. 
Spørsmålene til elevene er færre, og språket er enklere og mer konkret, 
slik at det vil være mulig for S-/M-trinnselevene i spørreundersøkelsen å 
besvare dem. 

Mens de voksnes svar ofte er lange og ordrike, bruker mange elever korte 
beskrivelser som «kjedelig», «spennende» og «gøy» når de skal vurdere en 
skolekonsert. Dette kan som nevnt ha med barns begrensede vokabular og 
annerledes språkbruk å gjøre (jf. Punch 2002: 36). Samtidig har S-/M-elever et 
større språklig repertoar enn mindre barn. I samtalene og intervjuene legger 
jeg derfor vekt på oppfølgingsspørsmål for å få deres beskrivelser av hva de 
mener med disse generelle karakteristikkene. Også i spørreundersøkelsen blir 
de bedt om å konkretisere hva de mener er bra og mindre bra i de enkelte sko- 
lekonsertene. Gjennom kombinasjonen av disse ulike metodiske tilnærmings- 
måtene og vektleggingen av oppfølgingsspørsmål prøver jeg å få synliggjort 
relasjonen mellom det generelle og konkrete nivået også i elevenes uttalte 
kvalitetskriterier. 

Det er som nevnt en krevende øvelse å forske på barns preferanser gjennom 
intervjuer og spørreskjemaer. Det gjelder ikke bare fortolkningsproblemene 
som kan oppstå i møte med barns vokabular og språkbruk. Spennet i barns 
oppmerksomhet kan være kortere enn hos voksne (jf. Punch 2002: 324). Barns 
uttalte svar i en testsituasjon er situasjonsavhengige og ikke nødvendigvis 
representative for et generelt syn. I en klassesamtale vil dessuten som nevnt 
gruppetenkningsfenomenet kunne virke inn (jf. Janis 1982). Samtidig kan 
naturligvis det de sier også være noe de mener. Kroppsspråket deres kan hjelpe 
oss å tolke ordene deres riktig. Jeg legger derfor vekt på relasjonen mellom 
elevenes kroppsspråk og utsagn i fortolkningen av deres svar. 

De fleste intervjuene med de voksne deltakerne er blitt foretatt skriftlig via 
e-post. Bruk av strukturerte e-post-intervjuer har noen svakheter med tanke 
på målet om nyanserte og varierte praksisnære kvalitetsbeskrivelser. Den 
skriftlige kommunikasjonsformen har fellestrekk med spørreskjemaer, noe 
som kan føre til kortere og mindre nyanserte svar enn i et kvalitativt intervju. 
Dessuten blir svarene mindre spontane, jeg får ikke tilgang til kroppsspråk, 
ansiktsuttrykk og stemmebruk, og det blir ingen direkte samtale oss imel- 
lom. E-post-kommunikasjon gir imidlertid også noen fordeler i denne sam- 
menhengen. I motsetning til rene spørreundersøkelser, åpner e-post-intervju 
for oppfølgingsspørsmål og presiseringer, slik som i et personlig intervju. 
Denne formen for e-post-korrespondanse har preget flere av intervjuene. 
Dessuten gjør e-post-formen at deltakerne får tid til å tenke gjennom helhe- 
ten i spørsmålene og sine egne syn på kvalitet i skolekonserter. Siden de tause 
aspektene ved dette temaet er vanskelige å beskrive i ord, vil dermed 

e-post-intervju kunne innebære mer presise og valide svar fra informantene 
enn et muntlig intervju. 

Bruk av samtaler, intervjuer og spørreskjemaer gir både muntlige og skrift- 
lige svar, og her kan målformen være forskjellig. Jeg skiller imidlertid ikke 
mellom muntlig og skriftlig målform når jeg siterer de voksnes utsagn. Siden 
deres skriftlige svar er i bokmål, anvender jeg også bokmål i de muntlige sita- 
tene. Jeg har imidlertid valgt en annen løsning for elevenes utsagn. De skriver 
nemlig ofte som de snakker med dialektord, slang og språk som er typisk for 
deres alder. Siden verbalspråk og praksis er hovedtema i studien, blir elevenes 
språkbruk ekstra interessant. Jeg gjengir derfor elevenes skriftlige svar slik de 
står og deres muntlige utsagn så nær deres talemåte som mulig. 

Verken de strukturerte intervjuene eller spørreundersøkelsen er del av noen 
statistisk representativ kartlegging av kvalitetskriterier. Studiens mål er å få 
synliggjort ulike kvalitetsoppfatninger i skolekonsertfeltet, ikke oppfatninge- 
nes utbredelse. Den eneste delen av undersøkelsen der statistisk representati- 
vitet er et tema, er i analysen av musikksjangre i skolekonserter. Her tar jeg 
utgangspunkt i den landsomfattende sjangerstatistikken for skolekonserttilbu- 
det og i konsertoversikter fra Telemark fylke. Men også for denne analysen er 
målet å få beskrevet variasjon og nyanser i deltakernes kvalitetsoppfatninger. 
Sjangeranalysen inngår derfor i utforskningen av de sentrale musikkrepresen- 
tantenes kvalitetskriterier. 

Med denne studien kan jeg altså ikke si noe om utbredelsen av ulike kvali- 
tetssyn i norsk skole- og musikkliv. Jeg kan heller ikke si noe generelt om hva 
kvalitet i skolekonserter er. Min ambisjon er å få synliggjort deltakernes 
eksempler på hvordan gode skolekonserter kan være. Målet for generalisering 
er dermed å få beskrevet typiske måter en skolekonsert kan være god, noe som 
kan være klargjørende for partenes diskusjoner om og samarbeid om kvalitet 
(jf. Fink 1992: 21). 


Sentrale og marginale eksempler 
Eksemplets makt 


I denne studien prøver jeg å synliggjøre partenes praksisnære kvalitetsoppfat- 
ninger gjennom eksempler. Siden det ikke er mulig å beskrive en praksis fullt 
ut i ord, blir løsningen å vise typiske måter en skolekonsert kan være god på 

(jf. Wittgenstein 1966/2008: $ 20; Fink 1992: 21). Med Wittgenstein som for- 
bilde stiller jeg «det ene eksemplet ved siden av det andre og håper på at slekt- 
skapet blir synlig» (jf. Johannessen 1987: 54). Gjennom en kvalitativ studie av 
de involvertes handlinger og utsagn i forbindelse med spesifikke skolekonsert- 
situasjoner, forsøker jeg å få konkretisert kvalitetsdebattene i DKS. 

Med min situerte posisjon representerer jeg som nevnt de privilegerte grup- 
per i skolekonsertfeltet, noe som gjør det ekstra viktig at marginale stemmer 
kommer til orde i undersøkelsen. Målet om sterk objektivitet i de samlede kva- 
litetsbeskrivelsene får altså konsekvenser for utvalget av produksjoner og infor- 
manter (jf. Harding 1991: 142-143). Et strategisk utvalg av marginale så vel som 
sentrale eksempler blir nødvendig om jeg skal få beskrevet praksisnære kvali- 
tetskriterier med relevans for ulike typer skolekonserter. Kategoriene for utvalg 
er derfor utformet med utgangspunkt i Hardings objektivitetsideal. Gjennom 
dette utvalget får jeg representanter for de ulike kategoriene. På grunn av under- 
søkelsens begrensede omfang og det tilgjengelighetsprinsippet utvalgsmetoden 
innebærer, er imidlertid representativiteten til produksjonene og informantene 
usikker. Som Thagaard skriver: «I kvalitative studier hvor utvalget er selektert 
på grunnlag av informanters tilgjengelighet for forskeren, er det klart at utval- 
gene ikke er representative» (Thagaard 2009: 58). Siden statistisk representati- 
vitet ikke er et mål for denne studien, behøver imidlertid ikke dette bli et 
problem. Det viktige er at de forskjellige kategoriene som utvalget er basert på 
vil kunne gjøre en utforskning av ulike typer kvalitetsoppfatninger mulig. 

Variasjon i type kontekst blir altså nødvendig i valg av eksempler, og feltar- 
beidet omfatter derfor ulike typer skolekonserter på ulike typer steder. Målet 
om sosiale situasjoner som kan generere mest objektiv kunnskap får konse- 
kvenser for kategoriene sted, produsent og produksjon (jf. Harding 1991: 142). 
Skolene, der feltarbeidet foregår, er valgt ut fra geografisk spredning, by- og 
landkommuner, små og store skoler, samt andel barn med innvandringsbak- 
grunn. Her er altså parameterne sentrum - periferi, stor — liten skole og andel 
majoritets- og minoritetselever ulike typer konkretiseringer av prinsippet om 
sentrale og marginale posisjoner i utvalget. I valg av spesifikke steder, spiller 
imidlertid tilgjengelighetsprinsippet inn. Som Fangen skriver vil «valg av 
sosial enhet og valg av sted ofte være nært forbundet» (Fangen 2004: 49). 
Utvalget av skoler er derfor påvirket av hvilke produksjoner som var tilgjenge- 
lige i perioden for feltarbeidet, av reisetid og reisekostnader, samt de to andre 
kategoriene for utvalget, nemlig type produsent og produksjon. 

Med kategorien produsent sørger jeg for at konserter fra produsenter med 
sentrale og mer marginale posisjoner er representert i utvalget. Undersøkelsen 
omfatter produksjoner fra Rikskonsertene sentralt, fra fylkesprodusenter regi- 
onalt og fra frie, uavhengige produsenter. I denne sammenhengen har jeg 
dessuten med et spesielt eksempel. En av skolekonsertene jeg studerer er 
produsert av Rikskonsertene, men ble ikke anbefalt av Rikskonsertenes pro- 
gramråd. Med denne konserten får jeg dermed, slik Fangen beskriver det, «et 
ekstremtilfelle som setter problemstillingen på spissen» (Ibid: 51). Her er to 
mektige grupper i skolekonsertfeltet i strid med hverandre. Dette spesielle 
eksemplet kan dermed bli interessant i utforskningen av de mest innflytelses- 
rike gruppenes kvalitetsoppfatninger. 

Gjennom den tredje kategoriseringen søker jeg ulike typer produksjoner 
som kan representere sentrale og marginale syn på kvalitet. Her er utvalget, 
foruten Hardings prinsipp, basert på dikotomiene og hypotesene som er 
utgangspunkt for studien. Jeg studerer skolekonserter med og uten ytre elevak- 
tivisering for å belyse debattene om monologisk og dialogisk formidling, 
kunstnerisk kvalitet og formidlingskvalitet og produkt- og prosesskvalitet. I 
utprøvingen av hypotesen om at musikk som objekt kan bli borte i skolekon- 
serter med vekt på dialog, blir dessuten musikkens rolle i konsertene sentral. 
Her undersøker jeg ikke bare type elevaktivitet, men også forholdet mellom 
musikk og andre kunstuttrykk i konsertene. Både tverrkunstneriske musikk- 
produksjoner og rene musikkproduksjoner er derfor representert i utvalget. 
Også i denne kategorien trekker jeg inn et spesielt eksempel for å sette tema- 
tikken musikk som objekt på spissen (Ibid). Jeg studerer en scenekunst- 
produksjon, der musikken har en sentral rolle. Siden vektingen mellom ulike 
kunst- og kulturområder til nå har vært skjev i DKS-tilbudet, er det interessant 
å drøfte hva som skiller musikk fra scenekunst.* Hva mener deltakerne kjen- 
netegner en god musikkproduksjon til forskjell fra en god teater- eller 
danseproduksjon? 

På grunn av fokuset på musikkens betydning, representerer skolekonser- 
tene i utvalget ulike musikksjangre. Forholdet mellom sjangrene er interessant 
på flere måter. Fordi improvisasjon anvendes i større grad innenfor noen stil- 
arter enn andre, vil en undersøkelse av skolekonserter med ulike musikksjan- 
gre kunne få frem aspekter ved skolekonserten som produkt og prosess. 


6  Sestatistikk over uttrykkenes andel i DKS-tilbudet i «Appendix». 

Dessuten er debatten om det høye og lave innenfor kunsten beslektet med 
temaet sentrale og marginale kvalitetsoppfatninger. Her har det vært vanlig å 
karakterisere kunstmusikk og populærmusikk som henholdsvis høy og lav 
musikk. Som Gripsrud og hans medforfattere viser i Kulturrådets rapport 
Populærmusikken i kulturpolitikken, har det imidlertid skjedd en utvikling i 
sjangerdebattene. Populærmusikk fremstår nå i mange sammenhenger som 
høy musikk, og det forskes i dag på populærmusikk så vel som kunstmusikk ut 
fra estetiske og samfunnsvitenskapelige perspektiver. (jf. Gripsrud (red.) 2002: 
15ff). Kunstnerisk kvalitet kan dermed være sjangeravhengig på flere måter. 
Spørsmålet er både om forholdet mellom høy og lav musikk fortsatt preger 
debattene om kvalitet i skolekonserter, og om skolekonsertdeltakerne knytter 
ulike kvalitetskriterier til de forskjellige musikksjangrene. 

Produksjonene i utvalget er altså forskjellige både i kunstnerisk innhold og 
formidlingsform. Disse kategoriene for valg av produksjoner er også grunn- 
lag for utforskningen av deltakernes ståsted i eksisterende kvalitetsdebatter. 
I samtaler, intervjuer og spørreskjemaer undersøker jeg derfor personenes syn 
på ytre kontra indre elevaktivisering, musikk- kontra tverrkunstneriske pro- 
duksjoner og deres eventuelle prioriteringer av musikksjangre. Gjennom å 
kople lukkede spørsmål til utvalget av produksjoner i feltarbeidet, får jeg 
undersøkt nærmere deltakernes eksplisitte og implisitte syn på de debattema- 
ene som er utgangspunkt for studien. 

Selv om kategoriene for utvalg av produksjoner skal sikre størst mulig 
bredde, har jeg gjort en avgrensning i forhold til målgruppenes alder. 
Undersøkelsen omfatter som nevnt først og fremst skolekonserter på 
små- og mellomtrinnet i grunnskolen. Også her trekker jeg likevel inn to 
spesielle eksempler som kan være strategiske for studiens problemstillinger. 
Aldersrelatert kunst er nemlig et omdiskutert tema. Som Danielsen skriver 
i sin artikkel Barn og unge som publikum, kan aldersprogrammert kunst- og 
kulturproduksjon bidra til å «sementere kategorier av typen kunst- og kul- 
turtilbud for barn og unge» (Danielsen 2014). Alternative og mer marginale 
kvalitetsoppfatninger vil da lett kunne bli avvist, noe som igjen vil kunne 
hindre en videreutvikling av tilbudene. Forskjellene mellom skoletrinnene 
er dessuten glidende. Jeg studerer derfor en barnehagekonsert og en ung- 
domsskolekonsert for å belyse kvalitetsutfordringene på skolens S-/M- 
trinn. Produksjonene i undersøkelsen vil bli nærmere beskrevet i neste 
delkapittel. 

Valg av sted, sosial enhet og informanter henger som nevnt nært sammen 
(jf. Fangen 2004: 52). Tilgjengelighetsprinsippet spiller dermed inn også i 
utvalget av informanter. Det er imidlertid ingen som har vegret seg for å delta 
i denne undersøkelsen. Det har ikke vært vanskelig å få informanter til inter- 
vjuene og spørreundersøkelsen fra de ulike partene i skolekonsertsamarbeidet. 
Alle elevene som var tilstede under klasseintervjuene fylte ut spørreskjemaene, 
og alle de voksne deltakerne jeg tok kontakt med takket ja til intervjuer. Både 
elevene og de voksne deltok dessuten med stort engasjement, og mange brukte 
mye av sin tid på samtaler og svar. Jeg har dermed fått ordrike svar fra ulike 
typer deltakere. Verken i utvalget av produksjoner eller informanter har altså 
studiens tilgjengelighetsprinsipp vært til hinder for det kategoribaserte utval- 
get jeg søker. 

Prinsippet om sentrale og marginale posisjoner har vært styrende også for 
kategoriseringen av informanter, og personer med ulik grad av innflytelse i 
skolekonsertsamarbeidet er representert i utvalget. De voksne deltakerne 
kommer til orde både i sine planer og sin utforming av DKS-tilbudet. Det er de 
voksne - særlig kulturaktørene, men også til dels skolens aktører - som 
bestemmer innholdet i og organiseringen av DKS. Kultursektoren har som 
nevnt hatt definisjonsmakten gjennom utforming av innholdet i DKS, mens 
skolen som arrangør har makten over arenaen og dermed over om og i tilfelle 
hvordan kulturproduksjonene skal inngå i skolens hverdag (jf. Borgen og 
Brandt 2006: 9-13; St.meld. nr. 8 (2007-2008): 22-24). Elevene har her ingen 
formell innflytelse. De er mottakere av kulturtilbudet i DKS. Dermed blir det 
ekstra viktig å få tydeliggjort elevenes syn og perspektiver på kvalitet i skole- 
konserter. Jeg legger derfor stor vekt på elevenes representasjon i utvalget. 

Samtidig kan det også være enkelte syn blant både kunstnere, pedagoger og 
elever som ikke blir lyttet til av de som legger premissene for musikktilbudet i 
DKS. Jeg leter derfor etter marginale stemmer blant alle partene i skolekon- 
sertsamarbeidet. Målet er å få frem de som vanligvis ikke kommer til orde, slik 
at de kan korrigere de mektiges perspektiv i kvalitetsdebattene. Hvem som 
representerer slike stemmer er det imidlertid vanskelig å vite på forhånd. Her 
blir de eksplorerende tilnærmingsmåtene i forskningsprosessen viktig for å 
oppdage disse personene. I tillegg prøver jeg altså å synliggjøre maktens språk, 
noe som gjør det nødvendig å ha med representanter også fra de mest innfly- 
telsesrike gruppene. Hvilke informanter som deltar i undersøkelsen blir nær- 
mere beskrevet i kapitlet «Steder og deltakere». 

Informantene har som nevnt både gitt sitt samtykke og vist stort engasjement 
i undersøkelsen. Når det gjelder konfidensialitet, har jeg anonymisert deltakerne 
i den grad det har vært mulig. Siden titlene er en viktig del av skolekonsertenes 
kunstneriske ide og uttrykk, har jeg likevel beholdt disse. Det er dermed mulig 
å spore tilbake produsentenes og utøvernes identitet, selv om heller ikke disse 
deltakerne navngis. Dette gjelder også medlemmene av Programrådet for sko- 
lekonserter. Nå er det imidlertid ikke personsensitiv informasjon jeg innhenter. 
Skolekonsertene er offentlige begivenheter, og både utøverne, produsentene og 
programrådsmedlemmene gir uttrykk for at de ønsker denne type forskning 
velkommen. Gjennom forskningsidealet om subjekt/subjekt-relasjoner legger 
jeg dessuten vekt på at deltakerne i undersøkelsen får komme frem med sine 
syn (jf. Fangen 2004: 9, 29). For å sikre rett gjengivelse av intervjusvar, har per- 
sonene også fått mulighet til å korrigere sine uttalelser i ettertid. 

Utgangspunktet for utvalg av produksjoner og informanter er altså Hardings 
ideal om sterk objektivitet (Harding 1991: 142). Målet for dokumentanalysen 
er imidlertid kun å få synliggjort sentrale retningslinjer for DKS og skolekon- 
serttilbudet. Her studerer jeg de mektiges språk, og jeg søker derfor ikke etter 
marginale eksempler i dokumentanalysen. Når det gjelder departementets 
føringer for DKS legger jeg vekt på den til nå siste DKS-meldingen, Kulturell 
skulesekk for framtida (St. meld. Nr. 8 (2007-2008). I analysen av formelle 
føringer for musikktilbudet i DKS sammenholder jeg dagens plandokumenter 
med de som var gjeldende i perioden for studiens feltarbeid. Her studerer jeg 
handlingsprogrammer og mandatet for Programrådets kvalitetssikring av sko- 
lekonserter. Jeg trekker også inn et historisk dokument med beskrivelser av 
kvalitetssyn i Rikskonsertenes første periode fra 1968 (Rikskonsertene 1993). 
Dessuten inngår Programrådets skriftlige vurderinger av studiens musikkpro- 
duksjoner i analysen av samarbeidspartenes spesifikke kvalitetskriterier. 


Presentasjon av produksjonene 

Skolekonsertene i studien representerer altså sentrale og marginale posisjoner 
både når det gjelder type sted, produsent og produksjon, og de har ulike for- 
mater.” Siden jeg utforsker praksisnære kvalitetsoppfatninger blir imidlertid 
de konkrete eksemplene i utvalget helt avgjørende for forskningsresultatene. 


7 Se beskrivelse av musikktilbudets ulike formater i DKS og bruksmåter av termen skolekonsert i det 
innledende kapitlet «Aktører, navn og forkortelser». 

Jeg vil derfor i dette og de neste delkapitlene presentere de spesifikke produk- 
sjonene, skolene og informantene som inngår i undersøkelsen. Først vil jeg gå 
inn på studiens produksjoner og de produsentene som står bak dem. 

Undersøkelsen omfatter ni produksjoner, der syv er små- og mellomtrinns- 
produksjoner og de resterende to en ungdomsskole- og barnehagekonsert. En 
av S-/M-trinns-produksjonene representerer en marginal posisjon i skolekon- 
sertfeltet på flere måter. Det er Trio for to skuespillere og spansk gitar. Denne 
forestillingen er produsert av den frie, uavhengige teatergruppen Transiteatret 
i Bergen, og den er i tillegg en scenekunst-produksjon med vekt på musikk, 
ikke en skolekonsert. Skolekonserten som i kategorien produsent representerer 
en mellomposisjon, er S-/M-konserten Det bittelille lyset. Den er produsert av 
tidligere fylkesmusikkprodusenter i Telemark. De andre konsertene er produ- 
sert av Rikskonsertene og representerer dermed skolekonserttilbudets til nå 
mest sentrale aktør. 

Produksjonene i undersøkelsen er altså forskjellige både i kunstnerisk inn- 
hold og formidlingsform. Når det gjelder formidlingsform studerer jeg eksem- 
pler på ulike typer dialogiske og monologiske skolekonserter. Som nevnt ble 
termen skolekonsert i feltarbeidsperioden brukt om alt fra en skoletimes kon- 
sertbesøk med eller uten ytre elevaktivitet til musikkverksteder (workshops) 
med lengre varighet. Slike musikkverksteder ble kalt utvidede skolekonserter, 
og dette er mer undervisningsorienterte produksjoner med workshop, hel- 
dagsbesøk og gjerne musikerdrevne undervisningsopplegg over lengre tid. 
Utvalget omfatter dermed skolekonserter med ulike interaksjonsformer og ulik 
grad av ytre elevaktivisering (jf. Nagel og Hovik 2014). 

Siden jeg vektlegger dialog i betydningen indre aktivisering og levendegjø- 
ring av musikk, er de fleste produksjonene i utvalget sceniske. Tre av dem er 
monologiske produksjoner uten ytre elevaktivisering. Det er Alene med 1000 
tanker, Det bittelille lyset og Trio for to skuespillere og spansk gitar. To av skole- 
konsertene er sceniske produksjoner med ulike interaksjonsformer mellom 
scene og sal. Det er Rare dyr og Solo solo — en griot forteller sin historie. Jeg 
studerer imidlertid også to verkstedsbaserte produksjoner. Den ene er den 
utvidede skolekonserten Lydoku 1 og 2, der musikere gjennom to forskjellige 
heldagsbesøk leder elevene i komposisjonsaktiviteter. Den andre er barneha- 
gekonserten JA! En dialog med førskolebarn som også i sin formidlings- 
form representerer et marginalt eksempel. Her anvender utøveren nemlig 
et spekter av de interaksjonsformene Nagel og Hovik skisserer i sin modell, 

fra monologisk formidling via ulike typer aktiviserende deltakelse til «Åpen 
improviserende interaktiv form», der barna involveres i improvisasjon (Ibid). 

Når det gjelder kunstnerisk innhold studerer jeg som nevnt både gjennom- 
komponerte, produktorienterte og mer prosess- og improvisasjonsbaserte 
skolekonserter. Jeg ser på konserter med ulike musikksjangre, produksjoner 
med vekt på musikk og mer tverrkunstneriske produksjoner. Utvalget av sko- 
lekonserter omfatter eksempler på alle de sjangertypene Rikskonsertene (og 
nå Kulturtanken) har benyttet i sin sjangerstatistikk, nemlig klassisk musikk, 
klassisk musikk samtid, tradisjonsmusikk norsk, world music tradisjonell, 
world music samtid, viser, jazz/blues og pop/rock (jf. Rikskonsertene: Notat 
2010, 2016). Disse sjangerkategoriene er imidlertid store og flertydige, og sjan- 
gerkategoriseringen er derfor problematisk på flere måter. 

Noen av produksjonene i undersøkelsen er konsentrert rundt én musikk- 
sjanger, mens det i andre formidles flere sjangre eller cross-over-musikk som 
ikke hører hjemme i noen av kategoriene. Dessuten kan elementer fra enkelt- 
sjangre bli berørt i improvisasjon uten at utøverne kan sies å formidle slik 
musikk. Et eksempel er barnehageproduksjonen JA! En dialog med førskole- 
barn. Her er det musikalske materialet hovedsakelig barnesanger og viser. Men 
utøveren bruker i tillegg dialogiske lydimprovisasjoner basert på teknikker 
innen både klassisk opera og modernistisk musikk, uten at hun dermed for- 
midler opera og samtidsmusikk. Jeg har løst disse dilemmaene ved å krysse av 
alle musikksjangre som involveres i større eller mindre grad i kategoriseringen 
av de utvalgte produksjonene (se tabell 3.1). Jeg går dessuten grundigere inn i 
problemene med denne sjangerkategoriseringen i analysen av de utvalgte sko- 
lekonsertene (jf. kapitlet «Musikksyn og sjangerpreferanser»). 

For å belyse musikkens rolle i skolekonserter, studerer jeg som nevnt også 
tverrkunstneriske musikkproduksjoner, og det var mange tilgjengelige produk- 
sjoner fra denne kategorien i perioden for feltarbeidet. Det var imidlertid van- 
skelig å finne eksempler på rene musikkproduksjoner for skolens S-/M-trinn. 
Dette kan tyde på at kombinasjon av musikk og andre kunstuttrykk og dermed 
formatet «kunstarter i samspill» er et typisk trekk ved mange skolekonserter for 
denne målgruppen. Her får jeg altså gjennom studiens tilgjengelighetsutvalg et 
interessant innspill til utforskningen av partenes syn på musikk som objekt i 
skolekonserter. Slike skolekonserter kan nemlig i praksis bli scenekunstpro- 
duksjoner. Selv om DKS tilbyr egne produksjoner innen teater og dans, jobbes 
det også i de tverrkunstneriske skolekonsertene med scenekunstelementer som 

Navn på produksjon 
musikk 


Klassisk Klassisk 
musikk musikk Music 
samtid 


Trad. World 


norsk trad. 


World 
Music 
samtid 


Viser Jazz/ Pop/ 


Blues Rock 


Alene med 1000 tanker x 
Det bittelille lyset 

LYDOKU 10g 2 

Rare dyr 


Solo solo - en griot 
forteller sin historie 


The musikal gate to India 

Trio for to skuespillere xX 
og spansk gitar 
(Scenekunst-produksjon) 

JA! En dialog med xX 


førskolebarn 
(Barnehage-produksjon) 


Songs of Conscience 
(U-trinnsproduksjon) 


Tabell 3.2 Visuelle og verbale kunstuttrykk i produksjonene. 


Navn på produksjon 


Fortelling Teater/dramatisering Dans 


Visuell kunst 


Alene med 1000 tanker 

Det bittelille lyset 

LYDOKU 1 og 2 

Rare dyr 

Solo solo - en griot forteller sin historie 
The musikal gate to India 


Trio for to skuespillere og spansk gitar 
(Scenekunst-produksjon) 


JA! En dialog med førskolebarn 
(Barnehage-produksjon) 


Songs of Conscience 
(U-trinnsproduksjon) 


på 


på 


X X 


manus, regi, dramaturgi og scenografi. I tillegg trekkes skuespillere, dansere og 


andre kunstnere inn som medutøvere i flere av konsertene. 


De fleste musikkproduksjonene inneholder derfor verbale og visuelle kunst- 


uttrykk i større eller mindre grad (se tabell 3.2). I tillegg inkluderer studien 


altså scenekunstproduksjonen Trio for to skuespillere og spansk gitar. Jeg har 

ikke kategorisert det Programrådet kaller «mellomstikk», nemlig utøveres 
muntlige kommentarer mellom musikkinnslagene i en konsert, som verbale 
kunstuttrykk (jf. Rikskonsertene 2009A). Men i analysen av skolekonsertene 
sammenligner jeg utforming og fremføring av muntlige kommentarer med 
verbale kunstformer som fortellerkunst og teater (jf. kapitlet «Musikk og 
mellomsnakk»). 

Når samarbeidspartene skal bedømme kunstnerisk kvalitet i tverrkunstne- 
riske skolekonserter, må de altså se på alle de kunstneriske deltakernes bidrag. 
Det er ikke bare musikken og de forskjellige utøverne som skal vurderes, men 
også produksjonens verbale og visuelle uttrykk. Og i vurderingen av helheten 
i slike produksjoner vil det kunne bli nødvendig å gå inn på scenekunstele- 
menter som manus, dramaturgi og scenografi. Spørsmålet blir da ikke bare hva 
slags kvalitetsoppfatninger deltakerne har, men også hva slags kompetanse par- 
tene i skolekonsertsamarbeidet trenger for å kunne vurdere kvalitet i ulike 
typer musikkproduksjoner. 


Partenes vurderingskompetanse 

I studien undersøker jeg om det er mulig å formulere praksisnære kvalitetskri- 
terier som både er kommuniserbare og relevante i bedømmelsen av beslektede 
typer skolekonserter. 

Kan hvem som helst formulere slike kriterier? Med utgangspunkt i 
Hardings prinsipp om strong objectivity velger jeg ut informanter som innehar 
marginale så vel som sentrale posisjoner i skolekonsertfeltet. Dermed får jeg 
sannsynligvis tilgang til kvalitetsoppfatninger med ulik grad av gjennomslag i 
skolekonsertfeltet. Men hvilke personer kan til sammen gi de mest objektive 
beskrivelsene av kvalitet i skolekonserter (Harding 1991: 142-143)? 

I følge filosofen David Hume må en god kunstkritiker ha talent for, kunn- 
skap om og erfaring med kunstvurdering (Hume 1757: 14,21ff). Forfatterne av 
Ønskekvistmodellen stiller ingen krav til «fintfølende smaksorganer» og «en 
god forstand», men i likhet med Hume understreker de viktigheten av person- 
lige egenskaper og faglig kompetanse hos dem som skal vurdere kunsthandlin- 
gene. «Villen, Kunnen og Skullen i et performativt kunstverk lader sig ikke 
bare samle op og opfatte af hvem som helst», skriver de. «At bestemme kunst- 
neriske udsagns Villen, Kunnen og Skullen kræver viden og analyse» (Langsted, 
Hannah, Larsen 2003: 148). 

I håndboka Ønskekvisten kommer de samme forfatterne med detaljerte krav 
til dem som skal evaluere performativ kunst. De skal ha kompetanse ikke bare 
i kunstarten og sjangeren, men også i rammene rundt formidlingen, det vil si i 
prosjektet, institusjonen og samfunnet kunsten formidles innenfor. Og som 
Hume legger Ønskekvistforfatterne vekt på både følelser og fornuft i vurderin- 
gene: Evaluator må kunne «kombinere sin faglighed med en personlig, ople- 
velsesmæssig dimension i bedømmelsen». Dessuten må evaluator ha muntlige 
og skriftlige kommunikasjonsevner (Langsted, Hannah, Larsen 2005: 39). Det 
er dermed en forholdsvis omfattende og elitistisk vurderingskompetanse 
Ønskekvistmodellens forfattere argumenterer for. Som de sier: 


Styrken her ligger i, at folk med indsigt i den faglighed, der skal evalueres, kan speci- 
ficere de relevante kriterier og anvende disse i vurderinger af innhold og kvalitet i 


indsatsen (Ibid: 31). 


De som skal vurdere kvalitet må altså ha relevant faglig innsikt. Gjennom de 
demokratiske direktivene for DKS skal imidlertid både kultur- og skoleaktøre- 
nes syn på kvalitet bli hørt. Er det mulig å stille krav til vurderingskompetanse 
og samtidig la alle delta i vurderingene? 

Det kommer trolig an på hva som menes med relevant kompetanse for vur- 
dering av kvalitet i skolekonserter. Siden alle sider ved musikkformidlingen 
skal vurderes, er det nærliggende å tro at de ulike partene i skolekonsertsam- 
arbeidet har relevant kunnskap og erfaring for vurdering av ulike sider ved 
musikkformidlingen. Som KKD skriver i DKS-meldingen: «Fordi kompetan- 
sen i sektorane utfyller kvarandre, må både opplæringssektoren og kultursek- 
toren vere involverte i dette arbeidet (kvalitetsvurderinger), med kvar sine 
roller» (St.meld. nr. 8 (2007-2008): 39). Departementet mener at en nettopp 
dekker behovet for vurderingskompetanse ved å la de ulike samarbeidspartene 
delta i kvalitetsvurderingene. 

Dermed er også departementet opptatt av kompetansen til dem som 
skal vurdere kvalitet i DKS, og de understreker at «kvaliteten skal sikres 
innenfor profesjonelle rammer». Men de mener at kultursektoren og opplæ- 
ringssektoren har ulike typer relevant kompetanse som kan utfylle hverandre. 
Begge sektorer får ansvar for å skape hver sine profesjonelle rammer for 
kvalitet i DKS. Mens kultursektoren skal kvalitetssikre «det kunstnarlege 
og kulturfaglege innhaldet, formidlingsmetodar og kulturarrangement», skal 
utdanningssektoren ta ansvar for læreplantilknytning og tilrettelegging for 

målgruppen (Ibid: 38-39). Profesjonalitet skal prege både de kunst- og kultur- 
faglige og de skolefaglige rammene. 

I likhet med Hume og forfatterne av Ønskekvistmodellen stiller altså depar- 
tementet krav om profesjonell vurderingskompetanse. Departementet knytter 
imidlertid ikke kravene til enkeltpersoners egenskaper og kunnskaper, men til 
skolen og kultursektoren som institusjoner. Den omfattende kompetansen 
Ønskekvistmodellens forfattere mener evaluator må ha, mener departementet 
de to sektorene skal dekke til sammen. Dermed kombinerer departementet et 
demokratisk og elitistisk syn på vurdering i DKS. Alle skal bidra i kvalitetssik- 
ringen, slik at de ulike sidene ved kvalitet i DKS blir ivaretatt. Det vil si, alle 
skal delta, unntatt elevene. Elevenes eventuelle vurderingskompetanse nevnes 
nemlig ikke. Det er for så vidt logisk, siden departementet vektlegger profesjo- 
nalitet, men det stemmer ikke med det dialogiske formidlingssynet som preger 
stortingsmeldingen. Hvis elevene skal trekkes inn som deltakere på kulturmø- 
tene i DKS, hvorfor skal de ikke også delta i vurderingene? 

Siden departementet bruker begrepet profesjonelle rammer, ikke aktører, 
kan en tenke seg at de voksne deltakerne fra skole og kulturliv skal sikre pro- 
fesjonelle prosedyrer for kvalitetsvurdering som involverer absolutt alle par- 
ter, og dermed også elevene. Nå har riktignok departementet understreket i 
sine senere tildelingsbrev til fylkene at «fylkeskommunene bør vurdere om 
elevrepresentanter fra skolene også kan involveres i samarbeidet» (jf. for 
eksempel KUD 09.06.2010: 3). Og i tildelingsbrevet for 2016 er formulerin- 
gen enda tydeligere. Her står det at «fylkeskommunene og kommunene bør 
sikre at elevene blir involvert i planleggingen» (KUD 19.06.2015: 3). Selv om 
departementet fortsatt kun bruker ordet bør og aktørene dermed ikke skal 
sikre elevinvolvering, vil departementets stadig tydeligere signaler på dette 
området kunne bidra til en utvikling mot større formell elevinnflytelse i 
DKS-ordningen. Ulike prosjekter der elever trekkes inn som kunstbedøm- 
mere tyder dessuten på at aktørene i DKS-samarbeidet er opptatt av elevenes 
deltakelse også her.’ 

Spørsmålet er altså hva profesjonalitet i vurdering av skolekonserter innebæ- 
rer. Det blir viktig å få belyst både hva som er relevant kompetanse for kvalitet- 
svurderinger i skolekonserter, og hva profesjonelle rammer for kvalitetssikring 


8 Se for eksempel Norsk Scenekunstbruks prosjekt «Unge stemmer» (ungestemmer.no) og Gunhild 
Horgmos prosjekt «Unge kritikere». 

innebærer i praksis. Studiens kategoribaserte utvalg sikrer informanter som 
innehar ulike posisjoner i skolekonsertsamarbeidet og ulik formell vurderings- 
kompetanse. Gjennom eksplorative tilnærmingsmåter søker jeg i tillegg etter 
variasjon og nyanser i deltakernes kvalitetsvurderinger. Utvalgskriteriene og 
forskningsmetodene muliggjør en sterk objektivitet i studien. Dermed håper 
jeg også å få beskrevet ulike typer reell kompetanse i kvalitetsarbeid og vurde- 
ring blant skolekonsertenes voksne, profesjonelle deltakere fra skole- og kul- 
tursektoren, og blant elevene på grunnskolens S-/M-trinn. 

Deltakernes vurderingskompetanse vil i undersøkelsen komme til syne 
gjennom deres verbale beskrivelser av kvalitet i skolekonserter. Forholdet mel- 
lom personenes kompetanse og begrepsbruk blir interessant i denne sammen- 
hengen. Mens kulturlivets aktører har kunstinterne koder for beskrivelser av 
kunstnerisk kvalitet, og skolens pedagoger har et begrepsapparat for pedago- 
gikk og formidling, mangler elevene et profesjonalisert språk for skolekon- 
sertvurdering. Det blir derfor viktig å få frem hvordan elever, voksne 
kulturformidlere og pedagoger formulerer seg, slik at nyansene og variasjo- 
nene i partenes språk om kvalitet blir tydelige. 

Det blir interessant å se om Hume og Ønskekvistmodellens forfattere har 
rett i at kvalitet i et kunstverk eller en kunsthandling ikke lar seg «samle op og 
opfatte af hvem som helst». I tilfelle er det ikke sikkert at dette kun er personer 
med den kunstkompetansen de beskriver. Noen av deltakerne blant både 
voksne, ungdom og barn, i skole så vel som kulturliv, har kanskje et bedre blikk 
for det de vurderer enn andre? Her søker jeg etter de stemmene som skiller seg 
ut og som bidrar med typiske eksempler på sentrale og marginale kvalitetssyn, 
og jeg er nysgjerrig på hvor disse stemmene finnes. 


Steder og deltakere 


Utvalget av produksjoner og informanter henger som nevnt nært sammen. 
Det gjelder ikke bare i observasjonene av og samtalene med personer som er 
til stede under hver enkelt skolekonsert. Også informantene i intervjuene og 
spørreundersøkelsen har vært involvert i forarbeid, gjennomføring og/eller 
bedømming av studiens skolekonserter. Det har likevel vært mulig å kombi- 
nere dette tilgjengelighetsutvalget med det kategoribaserte utvalget jeg 
ønsker. Informantene har ulike posisjoner og dermed ulik grad av innflytelse 
i skolekonsertfeltet. 

De mest innflytelsesrike aktørene, nemlig Rikskonsertprodusenter, fylkes- 
musikkprodusenter og Programrådet for skolekonserter, er representert. 
Frem til nå har det vært musikkprodusentene i Rikskonsertene (Kulturtanken) 
og fylkene som har produsert og valgt ut musikkproduksjoner til skolene, 
mens Programrådet for skolekonserter gjennom sine vurderinger har anbefalt 
skolekonserter til videre distribusjon (jf. Rikskonsertene 2008: 1; KT/RK: 
Nettnotat 2). Musikerne har også stor innflytelse på skolekonsertene i kraft av 
sine roller som utøvere og medprodusenter. De preger innhold og formid- 
lingsform i hver enkelt skolekonsert, og de er også representert i Programrådet. 

De minst innflytelsesrike deltakerne er elevene og allmennlærerne som ikke 
har noen formell innflytelse verken på produksjon, utvalg eller anbefaling av 
skolekonserter. Her mener jeg som nevnt at det er spesielt viktig å få frem elev- 
enes oppfatninger, og deres representasjon er vektlagt i undersøkelsen. Også 
allmennlærernes syn er interessante i denne sammenhengen. De har ikke noen 
representant i Programrådet eller blant dem som har produsentansvar for 
musikktilbudet i DKS. Hvis de ikke er kulturkontakter, har de heller ikke 
arrangøransvar for skolekonsertene. Samtidig er det allmennlærerne som føl- 
ger elevene før, under og etter konsertene og som kanskje best kjenner eleve- 
nes reaksjoner og syn. 

I tillegg til elever og allmennlærere kan involverte scenekunstnere represen- 
tere noen marginale gruppers motstemmer til de mektige musikkprodusent- 
og musikerstemmene i skolekonsertfeltet. De har innflytelse på produksjonene 
de deltar i, men i likhet med elever og allmennlærere er de ikke representert i 
Programrådet for skolekonserter eller blant dem som har produsentansvar for 
musikktilbudet i DKS. Dermed deltar heller ikke scenekunstnerne på de are- 
naene der prioritering og produksjon av skolekonserter blir diskutert og 
avgjort. Også involverte scenekunstneres kvalitetsoppfatninger er derfor viktig 
å få frem i denne undersøkelsen. 

Kulturkontakter og skoleledere innehar en mellomposisjon. Selv om skolene 
er mottakere av skolekonserter og til nå har hatt lite innflytelse på selve tilbudet, 
har kulturkontaktene og skoleledelsen som arrangør og samarbeidspartner 
makt til å påvirke gjennomføringen av skolekonsertene (jf. Borgen og Brandt 
2006: 9-13). De målbærer dessuten skolenes reaksjoner og vurderinger av hver 
enkelt skolekonsert til DKS i fylkene. Fylkenes turnéansvarlige har en lignende 
mellomposisjon i skolekonsertsamarbeidet. De organiserer turneene for utø- 
verne og er mellomledd i kommunikasjonen mellom musikkprodusentene 

og skolene. De deltar også på Kulturtankens seminarer om musikk i 
DKS. Gjennom disse forskjellige rollene og formidlingsoppgavene har de 
turneéansvarlige en uformell innflytelse både i diskusjoner med fylkenes og 
Kulturtankens representanter, og i samarbeidet med skolene om arrangering 
av skolekonserter. Noen av dem har også programansvar og velger ut musikk- 
produksjoner til skolene i fylket. De får dessuten større innflytelse nå når fyl- 
kene overtar ansvaret for musikktilbudet til skolene (jf. KT/RK 12.10.2016). 
De turnéansvarliges oppfatninger vil dermed kunne innebære ytterligere 
nyanser i kvalitetsdebattene. 

Utvalget omfatter informanter fra alle disse kategoriene. I de neste delkapit- 
lene beskriver jeg nærmere hvilke representanter som deltar i undersøkelsen. 
Her skiller jeg mellom deltakere fra kultur- og skolesektoren og starter med de 
innflytelsesrike kulturformidlerne. 


Musikk- og scenekunstformidlere 


Blant de mektige kulturaktørene i skolekonsertsamarbeidet er det som nevnt 
Programrådet for skolekonserter som til nå har anbefalt musikkproduksjoner 
for videre distribusjon. Programrådet besto i feltarbeidsperioden av to musikk- 
produsenter fra Rikskonsertene, to fylkesmusikkprodusenter, en skolekonsert- 
musiker og en skolerepresentant. Jeg har gjennomført e-post-intervjuer med 
enkeltrepresentanter fra disse kategoriene (se tabell 3.3). 

Fra Rikskonsertenes tidligere og Kulturtankens ledelse i 2016 deltar FoU- 
lederen og den siste konsertsjefen i undersøkelsen.” De andre kulturformid- 
lerne i utvalget er musikkprodusenter, musikere og scenekunstnere som er 
involvert i de utvalgte produksjonene. Scenekunstinformantene er en koreo- 
graf, to skuespillere og en mimeskuespiller som kombinerer mimikk, dans og 
tegning i sine uttrykk (se tabell 3.4). 

Jeg har hatt uformelle samtaler med musikerne og scenekunstutøverne om 
deres syn på kvalitet og vurdering av egen produksjon. Også kontakten med 
fylkesmusikkprodusentene i Telemark har vært uformelle samtaler om kvalitet 
og studiens skolekonserter, kombinert med oppfølgingsspørsmål på e-post. 


9 I Kulturtankens nye organisasjonsstruktur fra 1.01.2017 er konsertsjefstillingen nedlagt og erstattet 
av en felles avdelingsdirektør for alle kunst- og kulturuttrykkene i DKS. FoU-lederstillingen er erstattet 
av en avdelingsdirektør for den nye avdelingen for forskning og utvikling (se «Aktører, navn og 
forkortelser»). 

Tabell 3.3 Programrådet for skolekonserter. 


Informanter fra Programrådet (Samme medlemmer i 2008 og 2009) Antall 
Rikskonsertprodusent 1 
Fylkesmusikkprodusent 1 
Skolekonsertmusiker 1 
Skolerepresentant 1 


Tabell 3.4 Musikk- og scenekunstinformanter. 


Andre musikkrepresentanter og scenekunstrere Antall 
Rikskonsertenes og Kulturtankens FoU-leder (2008-2016) 1 
Kulturtanken/Rikskonsertenes konsertsjef (2016) 1 
Rikskonsertprodusent (2008-2009) 1 
Fylkesmusikkprodusenter, Telemark (2008-2009) 2 
Skolekonsertmusikere (2008-2009) 18 
Koreograf (2008-2009) 1 
Skuespillere (2008-2009) 2 
Mimeskuespiller/danser/tegner (2008-2009) 1 


I tillegg har jeg gjennomført strukturerte intervjuer med FoU-lederen, en 
av de involverte Rikskonsertprodusentene og koreografen. Intervjuet med 
Rikskonsertprodusenten og FoU-lederen ble foretatt på e-post, mens inter- 
vjuet med koreografen ble gjort per telefon. Medlemmene i Programrådet, 
Rikskonsertprodusenten og FoU-lederen tok seg tydeligvis god tid i 
e-post-intervjuene. De har gitt omfattende svar, og det er ingen påfallende 
forskjell i svarmengde og detaljnivå mellom epost-intervjuene og telefoninter- 
vjuet. Jeg har dermed fått både nyanserte og detaljerte kvalitetsbeskrivelser 
gjennom alle disse intervjuene. 

Scenekunstprodusenten og regissøren Tore Vagn Lid som står bak produk- 
sjonen Trio for to skuespillere og spansk gitar, har skrevet artikler både om 
denne produksjonen og sitt syn på scenekunstformidling generelt. Her kom- 
mer han inn på noen av temaene i undersøkelsen, som forholdet mellom sce- 
nekunst og musikk og hva som er en viktig skolekonserterfaring. Jeg har ikke 
intervjuet Lid, men anvender Lids artikler sammen med eget innsamlet mate- 
riale i analysen (jf. Lid: Manuskript 1 og Lid 2006). 

Fylkenes turnéansvarlige er som nevnt formidlingsledd mellom kultur- og 
skolesektorens deltakere i skolekonsertsamarbeidet, og de representerer slik 

sett en mellomposisjon i feltet. Her har jeg valgt å gjennomføre uformelle 
samtaler og strukturerte e-post-intervjuer med to turneéansvarlige i Telemark, 
siden disse var involvert i formidlingen av skolekonserter til den 
Telemarksskolen, der hoveddelen av feltarbeidet er gjennomført. 

Rikskonsertenes tidligere og Kulturtankens FoU-leder frem til 2017 deltar 
altså i intervjuundersøkelsen. I tillegg har han vært min kontaktperson i 
Rikskonsertene og etter hvert i Kulturtanken gjennom hele studieperioden. 
Her har han jevnlig bidratt med oppdatert informasjon om rammer for og 
innhold i skolekonserttilbudet. I sluttfasen av arbeidet har Kulturtanken/ 
Rikskonsertenes konsertsjef svart på spørsmål om Programrådets kvalitetssi- 
kringsarbeid i dag. Også for denne kommunikasjonen har mediet vært 
e-post, og konsertsjefen har i likhet med sine kolleger gitt grundige og 
omfattende svar. De har dermed tydeliggjort hva som er endret siden studiens 
feltarbeidsperiode og hva som fortsatt består i de formelle retningslinjene for 
skolekonserttilbudet. 


Skoler og skolerepresentanter 

Undersøkelsen omfatter som nevnt skolekonserter på små- og mellomtrinnet 
i grunnskolen, der én ungdomsskolekonsert og én barnehagekonsert blir 
trukket inn for å få belyst kvalitetsutfordringer på disse to trinnene. Ellers er 
skolene jeg besøkte valgt ut fra kategoriene geografisk spredning, by- og land- 
kommuner, små og store skoler, samt ulik andel minoritetselever. Hovedvekten 
av feltarbeidet er blitt gjennomført ved en stor barneskole i en landkommune 
i Telemark. Her har jeg observert tre forskjellige produksjoner og studert sko- 
lekonsertdeltakernes syn på hver enkelt produksjon og helheten i dette tilbu- 
det. Feltarbeidet omfatter i tillegg enkeltbesøk ved en mellomstor barneskole i 
en bykommune i Vest-Agder, en stor flerkulturell skole med elever fra cirka 20 
nasjoner i storbyen Oslo, og en liten og mellomstor barneskole i to landkom- 
muner i Telemark. I alle skolene unntatt Oslo-skolen er elevene fra andre 
nasjoner i mindretall. Se tabell 3.5 for oversikt over konsertstedene. 

I tillegg til uformelle samtaler under observasjonene gjennomfører jeg som 
nevnt klasseintervjuer og en gruppeenquete blant utvalgte S-/M-trinnselever. 
På grunn av de yngste elevenes begrensede skrivekunnskaper, har jeg valgt 
de eldste elevene på småtrinnet til denne delen av undersøkelsen. Jeg har 
foretatt klasseintervjuer med innledende gruppeenquete i én småtrinnsklasse 

Tabell 3.5 Skolene og barnehagen i undersøkelsen. 


Skole/Barnehage Totalantall elever/barn 
Barneskole Telemark, stor 360 
Barneskole Telemark, mellomstor 173 
Barneskole Telemark, liten 125 
Barneskole Vest-Agder 180 
Barneskole Oslo 290 
Ungdomsskole Telemark 207 
Barnehage Telemark 68 


Tabell 3.6 Elevinformanter i dybdeundersøkelsen (Gruppeenquete og klasseintervju). 


Barneskole 4. trinn 6. trinn 


Telemark, stor (360 elever) 22 elever 24 elever 


(4. trinn) og én mellomtrinnsklasse (6. trinn) ved den Telemarksskolen, der 
mesteparten av feltarbeidet er gjennomført. Gjennom kulturkontakten på 
Vest-Agder-skolen har jeg fått ti elever fordelt på 5. og 7. trinnet til å svare 
skriftlig på samme type spørreskjema som er anvendt på Telemarksskolen. For 
en oversikt over elev-informantene i dybdeundersøkelsen, se tabell 3.6. 

Jeg ba også kulturkontakten ved Oslo-skolen om å gjennomføre en liknende 
elevundersøkelse, men han fulgte dessverre ikke opp dette. Studien har dermed 
litt færre elevdata fra Oslo-skolen. Det har derfor vært vanskeligere å få sam- 
menliknet elevsvarene fra denne flerkulturelle skolen med de andre skolene, 
der minoritetselever er i mindretall. Det har imidlertid ikke vært noen påfal- 
lende forskjeller i elevenes reaksjoner under konsertene og i de uformelle sam- 
talene på de ulike skolene. Variasjonen i elevreaksjoner er ofte stor innad på 
den enkelte skole, men virker mindre skolene imellom. Kategoriene sentrum - 
periferi, stor — liten skole og andel minoritetselever synes altså i liten grad å 
avspeile sentrale og marginale kvalitetsoppfatninger blant elevene i denne 
undersøkelsen. Jeg har derfor ikke vektlagt type skoletilhørighet i analysen av 
elevenes syn. Dette sammenfallende mønsteret i elevenes svar på de ulike sko- 
lene er imidlertid interessant, for det kan tyde på at elevenes stedstilknytning 
ikke er så avgjørende for hva de mener kjennetegner gode skolekonserter. Her 
trengs det imidlertid mer forskning, siden utbredelsen av kvalitetsoppfatninger 
hos deltakerne i denne kvalitative studien ikke kan generaliseres. 

Tabell 3.7 Allmennlærere og barnehageansatte i undersøkelsen. 


Skole/Barnehage Allmennlærere Førskolelærer - Assistent 


Barneskole Telemark, stor 2 


Barneskole Telemark, mellomstor 1 


Barneskole Telemark, liten 1 
Barneskole Vest-Agder 1 
Barneskole Oslo 2 
Ungdomsskole Telemark 1 
Barnehage Telemark 1-1 


Tabell 3.8 Kulturkontaktene i undersøkelsen. 


Skole Kulturkontaktens stilling (og bakgrunn) 
Barneskole Telemark, stor (360 elever) Inspektør (allmennlærer m/musikk) 
Barneskole Vest-Agder (173 elever) Inspektør og lærer (allmennlærer u/kunstfag) 
Barneskole Oslo (290 elever) Lærer (allmennlærer u/kunstfag) 


Som i utvalget av musikk- og scenekunstnere representerer de voksne sko- 
leinformantene forskjellige grupper i skolekonsertsamarbeidet. Jeg har gjen- 
nomført uformelle samtaler med deltakende allmennlærerere på alle skolene 
og med ansatte i barnehagen (se tabell 3.7). I tillegg har jeg foretatt struktu- 
rerte intervjuer med kulturkontaktene ved tre av skolene. Kulturkontaktene 
har ulik faglig bakgrunn, ulike yrkesoppgaver, og to av dem inngår i skolens 
ledelse (se tabell 3.8). 

To av kulturkontaktene er altså allmennlærere uten musikk eller andre kunst- 
fag i fagkretsen. Den ene er både inspektør og lærer, og den andre lærer på full- 
tid. Intervjuene med dem ble foretatt per e-post. Den tredje kulturkontakten har 
bakgrunn som allmennlærer med fordypning i musikk ved den Telemarksskolen, 
der dybdeundersøkelsen er foretatt. Hun var på dette tidspunktet inspektør i 
100 % stilling. Intervjuet med henne er et personlig intervju, men basert på de 
samme strukturerte spørsmålene som i e-post-intervjuene med de andre kultur- 
kontaktene. Hun fikk også tilsendt disse spørsmålene på e-post før vi møttes. 
Utgangspunktet for de tre intervjuene var derfor likt. Siden alle de voksne skole- 
representantene har lærerutdanning og er eller har vært lærere, bruker jeg fel- 
lesbetegnelsen lærere når jeg refererer deres svar som gruppe. I gjengivelsen av 
enkeltutsagn presiserer jeg imidlertid om læreren også er kulturkontakt. 

Mens alle musikkinformantene i undersøkelsen tok seg god tid i epost- 
intervjuene og ga omfattende og detaljerte svar, er forskjellen større mellom 
kulturkontaktene. Selv om både de åpne og lukkede spørsmålene blir besvart 
av alle tre, er svarene i det muntlige intervjuet mye mer omfattende og detal- 
jert. Det hadde nok derfor vært en fordel for undersøkelsen om jeg hadde 
gjennomført muntlige intervjuer med alle kulturkontaktene. Mens musikkfor- 
midlerne i undersøkelsen har skolekonserter som sitt spesialområde, må kul- 
turkontaktene fordele sitt engasjement og sin tid på mange ulike fag og 
oppgaver. Muntlige intervjuer hadde lettet deres svarsituasjon og trolig gitt 
mer detaljerte kvalitetsbeskrivelser. Likevel er svarene kulturkontaktene gir 
profilerte og nyanserte både i kvalitetssyn og språklige virkemidler. Jeg har 
derfor fått en rimelig stor variasjon i kvalitetsbeskrivelser gjennom de tre 
intervjuene. 

Det totale utvalget av informanter, produksjoner og konsertsteder i under- 
søkelsen representerer altså ulike typer sentrale og marginale posisjoner i sko- 
lekonsertfeltet. Gjennom kvalitative undersøkelsesmetoder får jeg dessuten et 
mangfold av verbale og nonverbale data. Og med eksplorative og deskriptive 
tilnærmingsmåter i forskningsprosessen utforsker jeg deltakernes kvalitets- 
oppfatninger og undersøker nærmere deres syn på eksisterende kvalitetsde- 
batter. Med mitt valg av forskningsdesign legger jeg til rette for en synliggjøring 
av mulighetsrommet for verbalspråklig kommunikasjon om skolekonserter. 
Her er dokumentanalysen utgangspunkt for undersøkelsen av deltakernes 
kvalitetsoppfatninger. Gjennom studier av sentrale planverk søker jeg som 
nevnt kunnskap om skolekonsertdebattenes kontekst og de generelle kvali- 
tetskriteriene partene er forpliktet til å følge. Departementets føringer for DKS 
og formelle retningslinjer for musikktilbudet er tema i neste kapittel. 

Formelle kvalitetskrav 


De formelle føringene for DKS og skolekonserttilbudet er nedfelt i departe- 
mentets og Kulturtankens plandokumenter for DKS. Her finner vi de kvali- 
tetskravene samarbeidspartene er forpliktet til å følge og som dermed 
representerer det formelle grunnlaget for kvalitetsdebattene. Når det gjelder 
departementets retningslinjer legger jeg i dokumentanalysen vekt på den siste 
stortingsmeldingen om DKS, Kulturell skulesekk for framtida. Meldingen kom 
i november 2007, året før studiens feltarbeid begynte, og har vært retningsgi- 
vende for DKS-ordningen siden da. I analysen av spesifikke føringer for 
musikktilbudet i DKS sammenholder jeg dagens plandokumenter med de 
som var gjeldende i perioden for feltarbeidet. Her studerer jeg Kulturtankens 
mandat og merkevareplattform, Rikskonsertenes handlingsprogrammer og 
Programrådets mandat for kvalitetssikring av skolekonserter. Først er det 
imidlertid viktig å se nærmere på de sentrale føringene som har preget DKS- 
ordningen helt siden 2008 og som fortsatt er gjeldende, nemlig KKDs stor- 
tingsmelding om DKS. 


Departementets føringer for DKS 


I kapitlene 1, 2 og 3 gikk jeg inn på noen av departementets retningslinjer 
for DKS, slik de kommer til uttrykk i St.meld. nr. 8 (2007-2008): Kulturell sku- 
lesekk for framtida. Her beskrives prosedyrer for kvalitetssikring av DKS og 
analytiske kvalitetskriterier for kultur- og opplæringssektorens ansvarsområ- 
der. Samtidig målbærer meldingen et dialogisk formidlingssyn. DKS skal pre- 
ges av dialogiske formidlingsprosesser gjennom kulturmøter og samarbeid 
mellom kultur- og skolesektor. Selv om hovedvekten av kvalitetskriteriene er 
analytiske, har Kulturell skulesekk for framtida altså et normativt, prosessorien- 
tert grunnsyn. 

Meldingen inneholder også noen få normative og mer produktorienterte 
kriterier som rettes mot kunst- og kulturproduksjonene. Innholdet i 

kulturmøtene skal være nyskapende, utfordrende, kulturelt mangfoldig og pro- 
fesjonelt (St.meld. nr. 8 (2007-2008): 39-41). Dette er kvalitetskategorier som 
brukes av mange kulturaktører i norsk kulturliv og som har preget konsensus- 
nivået i de europeiske kunstdebattene i nyere tid. Departementet fremhever 
her modernismens og postmodernismens generelle og abstrakte kvalitetskri- 
terier for kunst sammen med kravet om profesjonalitet." De konkretiserer ikke 
hva de mener med nyskapende og utfordrende produksjoner, men de er litt 
mer konkrete i omtalen av kulturelt mangfold og profesjonalitet i DKS. 

Målet om kulturelt mangfold i DKS handler om å gi rom for «ulike kunst- og 
kulturuttrykk med røter i eit mangfold av kulturar og frå ulike tidsepokar» 
(St.meld. nr. 8 (2007-2008): 22). I utgangspunktet bruker altså departementet 
begrepet kulturelt mangfold i vid betydning. Kulturelt mangfold er her ensbe- 
tydende med kulturelt demokrati (jf. Røyseng 2006: 144). I deres konkretise- 
ringer av hva kulturelt mangfold innebærer i DKS legger de imidlertid vekt på 
«eit mangfald av kunst- og kulturuttrykk [...] til dei nasjonale minoritetane og 
til dei nye minoritetsgruppene» (St.meld. nr. 8 (2007-2008): 41-42). Da anven- 
der departementet begrepet kulturelt mangfold i smal betydning, nemlig om 
ulike minoriteters kultur, ikke om kulturell bredde i vid forstand. De skiller 
dessuten mellom bredde og kulturelt mangfold som to ulike målsetninger for 
DKS. Når det gjelder bredde, brukes denne betegnelsen i en uvanlig og smal 
betydning. Bredde betyr i meldingen profesjonelle uttrykk innen ulike kunst- 
og kulturområder, samt «variasjon i formidlingsmåtane», ikke brede målgrup- 
per eller fokus på minoriteters kultur (Ibid: 22). Begrepet gis altså en snevrere 
betydning i DKS-meldingen enn det fikk i 70-åras kulturpolitikk, der kulturell 
bredde betyr «breiast mogleg deltaking» og omfatter også amatørers kulturak- 
tiviteter og alle andre personer og grupperingers kulturuttrykk (St. meld. nr. 8 
(1973-74): 46). 

Kravet til profesjonalitet blir dermed overordnet målene om kulturelt 
mangfold og bredde i departementets retningslinjer for DKS. Kulturelt mang- 
fold og bredde i DKS betyr profesjonelle kulturuttrykk fra ulike kulturer, tids- 
epoker og kunst- og kulturområder formidlet på ulike måter. Men hva 
innebærer profesjonalitet i denne sammenhengen? Siden profesjonalitet i lik- 
het med kvalitet er et hovedmål for DKS, blir det viktig å avklare hva profesjo- 
nalitet i DKS kan bety. 


1 Jf. Wagle Christensen og Christensen i Grothen og Reksten (red.) 2010. 

Kvalitet som profesjonalitet 

KKD bruker begrepene kvalitet og profesjonalitet om hverandre i DKS-meldingen 
og definerer slik sett det ene gjennom det andre. I sin beskrivelse av prinsippet 
om høy kvalitet skriver de at «elevane skal møte profesjonelle kunst- og kulturtil- 
bod med høg kunstnarleg kvalitet» (St.meld. nr. 8 (2007-2008): 23). Profesjonalitet 
skal altså innebære høy kvalitet og motsatt. Men på hvilke måter skal kunst- og 
kulturtilbudet i DKS preges av profesjonalitet og høy kunstnerlig kvalitet? 

Som beskrevet i kapitlet «Prosesskvalitet og produktkvalitet», kan kvalitets- 
kategorier som nyskaping og kulturelt mangfold anvendes om både kultur- 
formidlingens produkter og prosesser. Det samme gjelder for kategorien 
profesjonalitet, og i sine beskrivelser av profesjonalitet peker departementet 
nettopp på formidlingsprosessene og kulturproduktene i DKS: 


Gjennom Den kulturelle skulesekken skal elevar i grunnskulen, og etterkvart den 
vidaregåande skulen, få møte profesjonell kunst og kultur i alle sjangrar. [...] Arbeidet 
eller produksjonen må i alle høve kvalitetssikrast innanfor profesjonelle rammer 
(Ibid: 23, 38). 


Her omfatter departementets mål om profesjonalitet to helt forskjellige 
utfordringer i DKS. Sosiologen Mie Berg Simonsen har funnet den samme diko- 
tomien i debatten om profesjonalisering av norske kor. Hun kaller disse to beskri- 
velsene av profesjonalitet for ulike syn på profesjonalitet i sin Kulturrådsrapport 
Profesjonalisering av kor: «Det ene [synet] definerer profesjonalitet i forhold til 
resultatet og det andre til arbeidsbetingelser» (Simonsen 2010: 11). Både i stor- 
tingsmeldingen om DKS og debatten om profesjonalitet i kor knyttes altså krite- 
riet profesjonalitet på den ene side til det kunstneriske resultatet på mikroplanet, 
og på den andre side til arbeidsbetingelser på makronivået. På makroplanet 
handler profesjonalitet om «organisatoriske og økonomiske vilkår» og dermed 
om mer kvantitative rammer for arbeidsprosessene (Ibid). I forhold til mikropla- 
net defineres imidlertid profesjonalitet mer kvalitativt som «høg kunstnarleg kva- 
litet» ved kunst- og kulturtilbudet (St.meld. nr. 8 (2007-2008): 23). 

Departementets beskrivelser av profesjonalitet i DKS omfatter dermed to 
helt forskjellige arbeidsområder som fordrer helt ulike typer rammer og kom- 
petanse. Som Simonsen skriver: 


Disse to ulike forståelsene av profesjonalitet, som begge har et høyt kvalitetsnivå som 


mål, kan i praksis innebære ulike profesjonaliseringsprosesser, i den forstand at de vil 

se ulikt på hva som er nødvendige og fruktbare betingelser for å oppnå kvalitet 


(Simonsen 2010: 11). 


Med målet om profesjonalitet på både mikro- og makroplanet i DKS 
stiller departementet ulike typer krav til samarbeidsaktørene. Det er to for- 
skjellige profesjonaliseringsprosesser som skal gjennomføres og dermed ulike 
betingelser som må ligge til grunn. Profesjonalitet og kvalitet på det organisa- 
toriske makroplanet innebærer i KKDs beskrivelser prosedyrer for samarbeids- 
partenes planlegging, rapportering og evaluering. I gjennomføringen av 
kulturmøtene på mikroplanet i DKS handler profesjonalitet om personenes 
profesjonalitet. De skal kunne skape et innhold i tilbudet med høy kunstnerisk 
kvalitet (Ibid: 13). 

Når det på mikroplanet fokuseres på den profesjonelle kompetansen enkelt- 
personer eller grupper skal inneha, nærmer vi oss den klassiske definisjonen 
av profesjonalitet. Ordet profesjonalitet kommer av profesjon som betyr yrke, 
næringsgren og håndverk (Kunnskapsforlaget 1986). Profesjonalitet kan altså 
henvise til yrket en person innehar og til en persons utøvelse av et håndverk 
uavhengig av om utøvingen er del av personens yrke eller fritidsaktivitet. I den 
første betydningen av ordet dreier det seg om formell profesjonalitet uavhengig 
av nivået på personens yrkesutøvelse. I den andre betydningen handler det om 
reell profesjonalitet og dermed om at personens håndverk er profesjonelt 
utført. Profesjonelle personer kan dermed ha formell kompetanse, realkompe- 
tanse eller begge deler (jf. Nygren 2004: 131). 

Hvordan er så forholdet mellom personenes formelle og reelle profesjonali- 
tet i DKS? I sin klassiske profesjonsdefinisjon beskriver sosiologen Ulf 
Torgersen profesjonalitet som skolering gjennom utdanning: 


I vår definisjon vil ikke uttrykket profesjon gå på en kategori yrker, men på en rela- 
sjon mellom yrker og en spesiell utdannelse. [...] Det er altså en bestemt type kombina- 
sjon av yrkesmotivasjon og utdannelsesmonopol som utgjør den profesjonen 


(Torgersen 1972: 10). 


I følge Torgersen innebærer profesjonsbegrepet dermed formell profesjona- 
litet. Personen må ha skaffet seg sin profesjonelle yrkeskompetanse gjennom 
en spesifikk utdannelse. Han kopler til og med profesjon til begrepet utdan- 
nelsesmonopol. Nå er det mange typer utdanninger som er relevante for alle de 
forskjellige samarbeidsaktørene i skolekonsertfeltet. Siden hovedfokuset i 

denne studien er musikeres formidling på mikroplanet, kan det imidlertid 
være interessant å dvele litt ved noe av det som har kjennetegnet utdannings- 
monopolet for musikere. 

Norsk musikerutdanning har helt til slutten av forrige århundre hovedsake- 
lig vært utdanning i notebasert kunstmusikk. Norge fikk for eksempel sitt før- 
ste utøverstudium i jazz, Jazzlinja i Trondheim, først i 1979 (NTNU nettnotat). 
Her er det altså kunstmusikken som har hatt monopol, og en utdannet musi- 
ker har vært ensbetydende med en skolert utøver av kunstmusikkens stilarter. 
Innholdet i dette utdanningstilbudet har dermed vært preget av det sosialan- 
tropologen Robert Redfield kaller den store tradisjon, nemlig en kultivert, sko- 
lert og skriftlig formidlet elitekultur for de få, i motsetning til den lille tradisjon 
som er betegnelsen Redfield bruker om den uskolerte og muntlig overleverte 
folkekulturen for de mange (Redfield 1956: 41f). Med sin analytiske dikotomi 
får Redfield dermed beskrevet ulike trekk ved disse kulturtradisjonene som 
ofte betegnes med de normative begrepene høy og lav kultur. 

Etter hvert har det imidlertid blitt utviklet musikerutdanningstilbud også i 
«den lille tradisjon», slik som muntlig tradert folkemusikk og andre populære, 
muntlig overleverte sjangre som jazz, pop og rock. For eksempel tilbyr Norges 
musikkhøgskole nå utøvende studier i folkemusikk og improvisert musikk/ 
jazz i tillegg til klassisk (NMH: Nettnotat), og Universitetet i Agder har utø- 
vende studier i rytmisk musikk/populærmusikk (UiA: Nettnotat). Nå er det 
altså mulig å snakke om godt skolerte musikere også innen populære i betyd- 
ningen folkelige sjangre for de mange.’ Tross stadig nye utdanningstilbud har 
likevel handlingsbåren kunnskap vært vel så viktig som skolert kunnskap i 
musikernes yrkesutøvelse. Det gjelder både i utøvelsen av kunstmusikk, ulike 
typer populærmusikk og de etter hvert mange variantene av cross-over-musikk 
(jf. Gripsrud (red.) 2002: 15ff). Musikeroppdrag og stillinger tilbys på bak- 
grunn av prøvespill, innspillinger og kjennskap, ikke bare vitnemål fra utdan- 
ningsinstitusjoner. Profesjonalitet som musiker har dermed først og fremst 
betydd profesjonell yrkesutøving som musiker, ikke avlagte skoleeksamener. 


2 Her er musikkviteren Anne Svånaug Blengsdalens anvendelse av Redfields begreper på maktforholdet 
mellom kunstmusikk- og folkemusikk-tradisjonen i Norge fra 1660-1800 illustrerende for utviklingen 
av norsk musikerutdanning (Blengsdalen 2015). Blengsdalen tar i sin analyse utgangspunkt i Peter 
Burkes videreutvikling av Redfields kulturteori (Burke 1978). 

3 Den opprinnelige betydningen av termen populær er nettopp folkelig, «det som tilhører folket» og 
dermed «det som er godt likt av mange» (jf. Gripsrud (red.) 2002: 11). 

I forhold til musikeres jobbmuligheter er det derfor ikke nødvendigvis 
så viktig hvordan de tilegner seg sine kunnskaper. Reell profesjonalitet som 
musiker betyr handlingskompetanse. Det avgjørende er altså kvaliteten ved 
eller nivået på personenes musikkutøving, enten de har tilegnet seg sin real- 
kompetanse gjennom utdanning eller egenerfaring. Nå er det heller ikke bare 
formell profesjonalitet som er hovedmålet med musikerutdanningene. Selv 
om mange profesjonsutdanninger kritiseres for ikke å være praksisrettete nok, 
skal forholdet mellom utdanning og praksisfelt per definisjon vektlegges i slike 
utdanninger. Utvikling av studentenes handlingskompetanse er slik sett like 
viktig som deres innfrielse av formelle krav også her.* Musikerutdanningene 
og DKS har dermed et felles mål, nemlig å bringe frem profesjonelle musikere 
i betydningen handlingskompetente personer. 

Departementet tar konsekvensen av at kulturformidlerne i DKS både er 
skolerte, profesjonelle yrkesutøvere og ressurssterke «enkeltpersonar med 
lokal og handlingsbåren kunnskap», og åpner for begge typer kompetanse 
(St.meld. nr. 8 (2007-2008): 38). Kulturformidlerne behøver derfor ikke være 
kulturutdannede personer med kulturformidling som profesjon. Det er inn- 
holdet i og rammene rundt formidlingen som skal være profesjonelle, og i 
departementets føringer fremstår rammene som det primære. Både arbeidet 
og produksjonene skal «kvalitetssikrast innanfor profesjonelle rammer». 
Kultursektoren skal kvalitetssikre «det kunstnarlege og kulturfaglege innhal- 
det, formidlingsmetodar og kulturarrangement», mens utdanningssektoren 
har ansvar for læreplantilknytning og tilrettelegging for målgruppen (Ibid: 
38-39). Profesjonalitet skal altså prege både de kunst- og kulturfaglige og de 
skolefaglige rammene. 

Departementet fordeler her ansvaret for de profesjonelle rammene rundt 
DKS sine kulturmøter på kultur- og skolesektoren, men de klargjør likevel ikke 
hva profesjonalitet i denne sammenhengen innebærer. KKD er ikke tydeligere 
i sine beskrivelser av profesjonalitet enn de er i sine definisjoner av kvalitet. 
Også når det gjelder profesjonalitet presenterer de kun noen generelle, analy- 
tiske kriterier for rammene rundt formidlingen og vurderingen, uten å si noe 
om hvilke kvaliteter disse rammene skal ha. Dessuten blir ikke forholdet mel- 
lom de voksnes profesjonelle formidling og elevenes medvirkning i dialogisk 


4 Seblant annet psykologen Pär Nygrens bok om forholdet mellom utdannings-, yrkes- og privatsfæren 
i utvikling av personers profesjonelle handlingskompetanse (Nygren 2004). 

formidling drøftet i forbindelse med målet om kvalitet og profesjonalitet. 
Departementet gir dermed heller ingen kriterier for utøvernes 
formidlingskompetanse. 

I kapitlet «Partenes vurderingskomperanse» viste jeg at det er behov for en 
klargjøring av hva profesjonalitet i vurdering av skolekonserter innebærer. Det 
kan se ut som det samme behovet er tilstede for kulturformidlerne i DKS. Når 
departementet kun skriver at det profesjonelle kunst- og kulturtilbudet skal 
preges av høy kunstnerlig kvalitet uten å være tydeligere på hva kvalitet og 
profesjonalitet i DKS skal innebære, opererer de bare med sirkeldefinisjoner 
(Ibid: 23). Dette er i følge Breivik og Christophersen vanlig i styringsdoku- 
menter og enkeltpersoners muntlige og skriftlige kommunikasjon om DKS: 


I mange tilfeller ser begrepene «kvalitet» og «profesjonalitet» ut til å fungere som 
forklaringer for hverandre: God kvalitet er profesjonell kunst, som har god kvalitet, 


og dermed er profesjonell” (Breivik og Christophersen (red.) 2013: 182). 


En avklaring av hva profesjonalitet i skolekonserter på mikroplanet innebæ- 
rer, handler dermed om å utdype hva kvalitet kan bety i denne sammenhen- 
gen. Denne studien av samarbeidspartenes praksisnære kvalitetskriterier vil 
dermed være relevant også for kommunikasjonen om profesjonalitet i DKS. 


Sentrale føringer for musikk i DKS 


Med opprettelsen av Kulturtanken som nasjonal enhet for alle kulturområdene 
i DKS samordnes også de sentrale føringene for de ulike uttrykkene. 
Kulturtanken har derfor utformet en merkevareplattform som skal ligge til 
grunn for hele DKS (jf. Kulturtanken: 23.11.2016). Frem til nå har imidlertid 
Rikskonsertenes handlingsprogrammer vært retningsgivende for skolekon- 
serttilbudet. Handlingsplaner endres for hver ny planperiode, og spørsmålet 
blir da hva som forandres og hva som føres videre i disse planene? Jeg sam- 
menholder her Rikskonsertenes siste handlingsprogram med det dokumen- 
tet som var gjeldende i perioden for feltarbeidet (Rikskonsertene 2016, 
2008-2009). Målet er å få avklart hvilke formelle kvalitetskrav som studiens 
musikkrepresentanter skulle forholde seg til, og samtidig få synliggjort 
hvilke krav som preger Rikskonsertenes føringer det året de omdannes til 
Kulturtanken - Den kulturelle skolesekken Norge. Jeg trekker dessuten inn 
Kulturtankens mandat og merkevareplattform for å se om Rikskonsertenes 

verdier blir videreført i de nye retningslinjene for DKS. Siden Rikskonsertene 
som organisasjon er utgangspunktet for den nye DKS-etaten, blir det viktig for 
kvalitetsdebattene fremover å ha kjennskap til den tradisjonen Kulturtanken 


bygger på. 


Visjoner og mål 
Mens det normative grunnsynet i DKS-meldingen fra 2007-2008 er dialogisk 
og prosessorientert, har Rikskonsertenes visjon og formål vært mer monolo- 
gisk og verkfokusert. Frem til 2006 hadde Rikskonsertene som visjon «å gjøre 
levende musikk av høy kunstnerisk kvalitet tilgjengelig for alle mennesker i 
landet» (Rikskonsertene 1995). Og selv om Rikskonsertene i 2006 utformet en 
ny visjon, slapp deikke tak i den gamle. Den ble ført videre som Rikskonsertenes 
formål, og ti år etter innleder dette formålet fortsatt deres retningslinjer for 
musikk i DKS (jf. Rikskonsertene 2008-2009; KT/RK: Nettnotat 1). Ordlyden 
er riktignok justert litt, for den ambisiøse målsettingen om å nå alle mennesker 
i landet, er erstattet av det mer pragmatiske «flest mulig». Målet om levende 
musikk av høy kunstnerisk kvalitet står likevel fast. 

Rikskonsertenes visjon fra 2006, som i likhet med formålet er ført videre 
i deres planverk frem til nå, har et helt annet fokus. Her heter det at 
Rikskonsertene - berører, overrasker og begeistrer (jf. Bergroth-Plur 2008; 
Rikskonsertene 15.03.2016). Med denne visjonen rettet Rikskonsertene 
fokuset bort fra formidlingens innhold og frem mot deltakernes opplevelser. 
Som i departementets føringer for DKS ble også visjonen for skolekon- 
serttilbudet dialogisk og prosessorientert. Samtidig er Rikskonsertenes 
monologiske og verkorienterte formål altså ført videre hver gang deres hand- 
lingsprogram er blitt fornyet. Det er dermed oppstått en spenning i disse ret- 
ningslinjene som det blir interessant å se hvordan Rikskonsertene har løst i 
praksis. Her kan det nemlig bli et spørsmål om hva som veier tyngst i deres 
vurderinger. Vil de først og fremst gjøre kvalitetsmusikk tilgjengelig eller er 
hensynet til elevenes opplevelser og ønsker viktigere? Legger de størst vekt 
på formidling av kvalitetsprodukter eller på utøvernes ledelse av kvalitets- 
prosesser? Og siden denne spenningen er ført videre i Kulturtankens ret- 
ningslinjer, vil forholdet mellom prosess- og produktkvalitet bli et viktig 
diskusjonstema også i deres videre virksomhet. Den nye DKS-etaten skal 
nemlig preges av de prosessorienterte verdiene Modig, Engasjerende, 

Samlende, mens musikk- og kulturtilbudet fortsatt skal ha høy kunstnerisk 
kvalitet (Kulturtanken 23.11.2016; KT/RK 12.10.2016). 

Det er imidlertid ikke bare spenningen mellom prosess- og produktkvalitet 
som har preget føringene for musikk i DKS frem til nå. Ser vi nærmere på 
Rikskonsertenes retningslinjer kommer enda et trekk til syne. Med visjonen 
fra 2006-2016 legger de også vekt på deltakernes positive opplevelser — de skal 
bli berørt, overrasket og begeistret -, mens de i mindre grad betoner utfordrin- 
ger, slik KKD gjør med sin vektlegging av «nyskapande produksjonar [...] som 
kan utfordre dei førestillingane vi har om kunst» (St.meld. nr. 8 (2007-2008): 
40). Departementet understreker til og med at møter med kunst og kultur ikke 
alltid gjør at en blir positivt innstilt (Ibid: 22). Her ser det altså ut som 
Rikskonsertene og departementet gir uttrykk for to ulike syn på kunst og for- 
midling. Rikskonsertenes visjon gir assosiasjoner til den musiske pedagogik- 
kens idealer, der barnets estetiske opplevelser og selvutfoldelse står i sentrum 
(jf. Hanken/Johansen 2013: 180ff; Bjørkvold 2014). Departementets ordbruk 
er mer i tråd med kritisk kunstdidaktikk, der utvikling av elevenes kritiske 
bevissthet er et hovedanliggende (jf. Hanken/Johansen 2013: 227ff). Denne 
kunstdidaktikkens målbærere har til og med stått i opposisjon til den musiske 
bevegelsen. De hevder at vektleggingen av harmonisk innlevelse og utfoldelse 
kan virke tilslørende på maktforhold og dermed bidra til undertrykking av 
elevene (jf. for eksempel Adorno 1970/1998: 153). 

Nå kan selvfølgelig visjonen om å overraske innebære utfordringer, så det er 
ikke sikkert Rikskonsertene har stått så langt fra departementets idealer i prak- 
sis. Kunstnerisk fornying betones nemlig i utdypingen av Rikskonsertenes for- 
mål både for feltarbeidsperioden og omstillingsåret 2016 (KT/RK: Nettnotat 1; 
Rikskonsertene 2008-2009). Og målet om fornying er videreført i Kulturtankens 
Merkevareplattform, der de skriver at «vi har tenkt å være innovative» 
(Kulturtanken 23.11.2016). Betyr det at Rikskonsertene før og Kulturtanken 
nå også er opptatt av kunstens kritiske funksjon? Og er i tilfelle den nye DKS- 
etaten tydeligere på forholdet mellom utfordring og utfoldelse i sine føringer 
enn det Rikskonsertene var? 

Det interessante er at direktøren nettopp fremhever utfordringer i sine første 
programerklæringer for virksomheten. I et intervju med Morgenbladet, der 
hun blir spurt om hva som er hennes mest utpregede ambisjon for Kulturtanken, 
svarer Lin Marie Holvik: «At barn og ungdom skal utfordres kulturelt» 
(Morgenbladet 1.07.2016). Og det ser ut som hun har resten av etaten med seg, 


125 


KAPITTEL 4 


for i Kulturtankens verdier legges det vekt på mot. Den skal som nevnt være 
«modig, engasjerende og samlende» (Kulturtanken 23.11.2016). Samtidig pre- 
ges også disse verdiene av den spenningen vi så mellom DKS-meldingen og 
Rikskonsertenes siste visjon. Kulturtanken skal være modig, utfordrende og 
samtidig positivt samlende. Dermed vil DKS trolig også i fremtiden måtte 
balansere mellom musiske og kritiske idealer. Igjen blir spørsmålet hvordan 
studiens musikkrepresentanter løser denne spenningen i sitt arbeid. Vil de 
først og fremst skape positive og samlende kulturopplevelser, eller legger de 
større vekt på modige og utfordrende kulturmøter? 

Kvalitet er altså et overordnet mål i regjeringens mandat for Kulturtanken, 
slik det har vært det i Rikskonsertenes handlingsprogram for musikk i 
DKS. Kulturtanken skal «styrke den kunstneriske og formidlingsmessige 
kvaliteten i DKS-tilbudet innen alle kunstretninger» (KUD 18.08.2015). Hva 
kvalitet innenfor de ulike uttrykkene skal innebære, sier imidlertid verken 
regjeringens mandat eller Kulturtankens merkevareplattform noe om. Er 
Rikskonsertenes siste handlingsprogram for musikk i DKS tydeligere her? I sitt 
omstillingsår skal Kulturtanken/Rikskonsertene som tidligere «gjøre levende 
musikk av høy kunstnerisk kvalitet tilgjengelig [...]» (Rikskonsertene 2008- 
2009, 2016). Og i fortsettelsen understrekes viktigheten av kunstnerisk forny- 
ing, men bortsett fra dette, hva mener de egentlig med musikk av høy 
kunstnerisk kvalitet? 

Heller ikke Rikskonsertene er veldig konkrete i sine handlingsplaner, men 
noen aspekter går stadig igjen. De vil tilgjengeliggjøre det beste, og de vil ha 
sjangerbredde. I feltarbeidsperioden ville Rikskonsertene «nå eit stort publi- 
kum i alle delar av landet med det beste frå ulike musikksjangrar og musikk- 
kulturar» (Rikskonsertene 2008-2009). Og i handlingsplanen for 2016 er de 
ikke snauere enn at de vil «sikre og utvikle verdens beste skolekonsertordning» 
(Rikskonsertene 2016: 2). Også i denne planen koples det beste til sjangre og 
musikk-kulturer. De vil «være døråpner for all verdens musikk» og «utvikle 
[...] konserter innen alle sjangre» (Ibid: 1-2). 

Mens departementet vil ha profesjonell kunst og kultur i DKS, har 
Rikskonsertene valgt det enda åpnere begrepet best. Likevel er KKD og 
Rikskonsertene trolig ganske samstemte her. Departementet definerer som 
nevnt profesjonalitet på mikroplanet til høy kunstnerlig kvalitet (St.meld. nr. 8 
(2007-2008): 22). Det er samme formulering som Rikskonsertene siden 2006 
har anvendt i sitt formål, og de vil altså formidle høyest mulig kunstnerisk 

kvalitet gjennom det beste. Selv om Rikskonsertene her, i likhet med departe- 
mentet, opererer med sirkelforklaringer (høy kunstnerisk kvalitet er det beste 
som har høy kunstnerisk kvalitet), gir de en viktig presisering. De knytter 
målet om kvalitet og det beste til kulturelt mangfold i vid betydning. «Verdens 
beste skolekonsertordning» skal ha bredde både i tilbudet («alle sjangre») og i 
målgruppen («stort publikum», «flest mulig»). Målet er som tidligere å utvikle 
de beste skolekonsertene innen et kulturelt mangfoldig tilbud for et stort og 
mangfoldig publikum. Og selv om Kulturtankens retningslinjer ikke innehol- 
der slike presiseringer, ønsker de tydeligvis å bygge videre på «verdens beste 
skolekonsertordning». Deres overordnede mål er nemlig å gjøre «Norge til en 
ledende kunst- og kulturnasjon for barn og unge» (Kulturtanken 23.11.2016). 

Det er interessant å se at Rikskonsertenes visjoner og mål tross stadig skif- 
tende planer er veldig stabile, og at flere av deres målsettinger er ført videre i 
Kulturtankens retningslinjer. De innebygde spenningene mellom et prosess- 
orientert og et produktfokusert formidlingssyn og mellom musiske og kritiske 
idealer i dokumentene fra 2000-tallet preger også dagens føringer for musikk i 
DKS. Det samme gjør kvalitetskriteriene profesjonalitet, nyskaping og kulturelt 
mangfold. Og mens spenningene først ble synlig i departementets og 
Rikskonsertenes ulike formuleringer, er de to aktørene mer samstemte i sine 
beskrivelser av disse tre kvalitetskriteriene. I St.meld. nr. 8 (2007-2008) og 
Rikskonsertenes handlingsprogram koples det overordnede målet om kvalitet, 
profesjonalitet og det beste til nyskaping og kulturelt mangfold i vid betydning. 
Dette er svært generelle kvalitetskriterier, så her preges planene tydeligvis av 
det dypereliggende, mer abstrakte og stabile konsensusnivået i kvalitetsdebat- 
tene som Langsted og hans medforfattere henviser til i boka Ønskekvist- 
modellen (Langsted et al., 2003: 144). Det blir dermed viktig å få synliggjort 
hvilke spesifikke kriterier studiens Rikskonsert-representanter har anvendt for 
å velge ut det beste og det nyskapende fra hver enkelt musikksjanger og 
musikk-kultur. 

Kvalitet skulle og skal imidlertid ikke bare prege innholdet i skolekonsert- 
tilbudet. I studiens feltarbeidsperiode ønsket Rikskonsertene «å bli oppfatta 
som ein moderne og effektiv organisasjon med høg kvalitet på leiing, forvalt- 
ning og gjennomføring» (Rikskonsertene 2008-2009). Og i handlingsplanen 
for 2016 kopler de målet om å sikre og utvikle verdens beste skolekonsertord- 
ning ikke bare til ordningens innhold, men også til organisatoriske utfordrin- 
ger som kompetansedeling (Rikskonsertene 2016: 2). Målet om kvalitet og det 

beste anvendes altså både på mikroplanet, nemlig om skolekonsertene, og på 
makroplanet og dermed om Rikskonsertene som organisasjon, produsent, for- 
midler og forvalter. Denne koplingen mellom mikro- og makroplan preger 
også Kulturtankens mandat. Deres oppdrag er å styrke og utvikle kvaliteten 
både i DKS-tilbudet og i DKS-ordningen (KUD 18.08.2015). 

Som planene og mandatet viser, er retningslinjene også her generelle og sta- 
bile over tid. Hvordan Kulturtanken i tiden fremover skal kunne nå sitt mål om 
kvalitet på makroplanet er et viktig spørsmål som ikke blir besvart med denne 
studien, siden temaet er skolekonserten som et konkret møte på mikroplanet. 
For analysen blir det likevel nødvendig å gå nærmere inn på de sidene ved 
makroplanet som har direkte innvirkning på mikroplanet, nemlig Programrådet 
for skolekonserter og deres kvalitetssikring av hver enkelt musikkproduksjon. 


Programrådets kvalitetssikring 


Kulturtankens mandat er altså «å styrke den kunstneriske og formidlingsmes- 
sige kvaliteten i DKS-tilbudet innen alle kunstretninger». Og rammene for dette 
kvalitetsarbeidet skal som for resten av omstillingsprosessen være klare innen 
høsten 2018 (KUD 18.08.2015; KT/RK 28.09.2016). Kulturtanken skal da ha 
utviklet nye ordninger for kvalitetssikring av de ulike kulturtilbudene i DKS (jf. 
KT/RK 12.10.2016) Inntil videre er det imidlertid stadig Programrådet for 
skolekonserter som har ansvar for å kvalitetssikre musikktilbudet i DKS. 
«Produksjoner skal godkjennes i denne instansen (programrådet)» som det står 
i Kulturtankens dokument om overgangsordningen for skolekonsertene (Ibid). 
Programrådet har retningslinjer for både rådets sammensetning og deres 
vurderinger (jf. KT/RK: Nettnotat 2). Her finner vi de kvalitetskriteriene pro- 
gramrådsmedlemmene er forpliktet til å anvende og som skolekonsertprodu- 
senter og utøvere må forholde seg til om de skal få anbefalt sin produksjon. 
Også i studiet av disse retningslinjene er det nødvendig med en analyse av det 
dokumentet som gjaldt for studiens feltarbeidsperiode (jf. Rikskonsertene 
2008). Det er imidlertid skjedd større og mer vesentlige endringer i 
Programrådets retningslinjer enn i målsettingene for musikk i DKS siden da. 
For kvalitetsdebattene i skolekonsertfeltet er det derfor interessant å gå grun- 
digere inn i disse endringene enn jeg gjorde i analysen av musikktilbudets 
visjoner og formål. Sammenligning av nye og gamle retningslinjer for 
Programrådet får dermed en sentral plass i denne fremstillingen. Det siste 

mandatet for Programrådet ble utformet i 2015, året før omorganiseringen av 
Riskonsertene. Dette mandatet er fortsatt gjeldende, men i rådets arbeid er 
navnet Rikskonsertene nå erstattet av Kulturtanken (Iversen 07.02.2017). 

Kriteriene for sammensetning av Programrådet er uendret siden 2008. Både 
i feltarbeidsperioden og nå skal Programrådet for skolekonserter «samlet 
ha en bred faglig kompetanse». Sammensetningen er spesifisert, og rådet 
skal som tidligere bestå av 2 fylkesprodusenter, 1 Rikskonsertprodusent 
(nå «Musikkfaglig representant for Kulturtanken»), 1 musikerrepresentant, 
1 grunnskolerepresentant og en utvalgsleder fra Rikskonsertene (nå 
Kulturtanken) (Rikskonsertene 2008: 1, 2015: 1; Iversen 07.02.2017). Selv om 
det ikke uttales eksplisitt, er det her underforstått at fylkesprodusentene er 
musikkprodusenter. I de formelle føringene for bred faglig kompetanse og 
erfaring vektlegges altså ulike typer musikkfaglig utdanning og yrkeserfaring 
med skolekonserter. Samtidig bringes også skolens pedagogiske spesialkompe- 
tanse inn gjennom den ene grunnskolerepresentanten. 

I Programrådet for 2008 og 2009 hadde også grunnskolerepresentanten 
musikkfaglig bakgrunn. Han hadde musikk i fagkretsen og jobbet både som 
musikklærer og skolekonsertmusiker. Rådets musikerrepresentant var i likhet 
med musikklæreren skolekonsertmusiker, og i tillegg til musikkutdanning 
hadde hun etterutdanning i tverrkunstnerisk musikkformidling. Ellers hadde 
Programrådet for denne perioden ingen formell spesialkompetanse i andre 
kunstuttrykk enn musikk. Allmennlærere var heller ikke representert, selv om 
musikklæreren tidligere hadde jobbet som allmennlærer. Dessuten ble ikke 
elevrepresentanter trukket inn i vurderingsarbeidet. Programrådet represen- 
terte dermed både formelt og reelt bred kunnskap om musikkformidling i 
grunnskolen, ikke bredde i betydningen ulik performativ kunstkompetanse 
eller alle parter i skolekonsertsamarbeidet. 

Også i dag består altså Programrådet for skolekonserter av musikkformid- 
lere og en grunnskolelærer. Som konsertsjefen i Kulturtanken/Rikskonsertene 
sier det: «Det er fortsatt musikk- og skolebakgrunn som er faste kompetanser 
i Programrådet». Scenekunstnere og elever har dermed heller ikke nå noen 
formell rolle i Programrådets kvalitetssikringsarbeid. Konsertsjefen begrun- 
ner det generelle bortvalget av scenekunstkompetanse slik: 


Scenekunstkompetanse er mulig å trekke inn i vurderinger, men er sjelden nødven- 


dig fordi konsertformen bruker sceniske virkemidler til å styrke musikkformidlingen 

og sjelden som et eget uttrykk. Da er balansegangen mellom virkemidler ift musik- 


kens plass i konserten det viktigste, og ikke en isolert vurdering av scenekunsten. 


Det er altså en åpning for å trekke inn scenekunstkompetansei Programrådets 
vurderinger. Konsertsjefen mener likevel dette sjelden er nødvendig, siden 
scenekunst i skolekonserter kun brukes som «virkemidler til å styrke musikk- 
formidlingen», ikke som selvstendige uttrykk. Når det gjelder elevene sier 
konsertsjefen at «elevenes stemme er viktig å få inn i evalueringsprosesser», og 
at de ønsker å formalisere arbeidet med elevdialog: 


Dialogevaluering med elever har vært under utvikling og utprøving høsten 2015, 
med noe oppfølging våren 2016. Vi ser at det er hensiktsmessig at andre enn produ- 
senten gjennomfører dialogen, men ser at skolen har problemer med å ta et systema- 
tisk ansvar. Hittil har vi brukt informasjonsrådgivere fra Rikskonsertene i dette 
arbeidet. På sikt ønsker vi å inkludere elevdialog som en del av dokumentasjonskrav 


til Programrådet. 


I praksis gjennomfører vi elevdialog umiddelbart etter konserten med en elevgruppe 
av 5-7 elever. Vi vil alle helst velge elevene selv for å unngå at skolen setter sammen 
en elevgruppe med positiv basis. Dialogen tar cirka 20 minutter og dokumenteres i 


en skriftlig oppsummering. 


Kulturtanken/Rikskonsertene ønsker altså at elevdialog skal være en del av 
dokumentasjonskravene til Programrådet, og arbeider med å utvikle måter å 
gjennomføre slike dialoger. Her har de foreløpig valgt informasjonsrådgivere 
som et mellomledd mellom skolene og musikkprodusentene. De ønsker også 
kritiske elever inn i dialogen, ikke «en elevgruppe med positiv basis», og de 
legger vekt på skriftlig dokumentasjon. Selv om elever ennå ikke er formelt 
representert i kvalitetssikringsarbeidet, har elevene dermed trolig en større 
reell innflytelse på vurderingen av noen musikkproduksjoner i dag enn de 
hadde i studiens feltarbeidsperiode. 

Om Rikskonsertenes utvikling av elevdialoger blir modell for 
Kulturtankens videre arbeid med kvalitet i DKS-tilbudet, er for tidlig å 
si. Både programrådsordningen og elevdialogene er utviklet innenfor 
Rikskonsertenes system, mens de andre nasjonale aktørene i DKS har hatt 
ansvar for kvalitetssikring av sine kulturområder. For eksempel har Norsk 
scenekunstbruk et kunstnerisk råd for vurdering av scenekunstproduksjo- 
ner, og de har et prosjekt for ungdom som kunstkritikere, der arbeid med 

elevdialog inngår (jf. Scenekunstbruket: Nettnotat). Her vil Kulturtankens 
omstillingsprosess vise hvilke metoder for kvalitetsutvikling som blir videre- 
ført, og hvilke nye ordninger som blir opprettet (jf. KT/RK 12.10.2016). 
Elevdialog vil imidlertid være en felles utfordring for hele DKS. 

Selv om Kulturtanken/Rikskonsertene har jobbet aktivt for å inkludere de 
til nå lite innflytelsesrike elevene i Programrådets kvalitetssikring av skolekon- 
serter, er det fortsatt de sentrale musikkformidlerne som trolig har størst inn- 
flytelse i dette arbeidet (jf. Harding 1991). De har stort flertall i Programrådet, 
grunnskolen har kun én representant, og scenekunstnere trekkes i liten grad 
inn i vurderingen av tverrkunstneriske musikkproduksjoner. Spørsmålet blir 
da hvilke formelle kvalitetskriterier Programrådet skal anvende, og i hvilken 
grad også mer marginale syn på kvalitet i skolekonserter her er representert. 


Programrådets vurderingsgrunnlag 


Når det gjelder de vurderingskriteriene som Programrådet for skolekonserter 
skal anvende, har det skjedd en stor endring siden perioden for studiens 
feltarbeid. De kriteriene som gjaldt for programrådsmedlemmene i undersø- 
kelsen var analytiske og detaljerte (jf. Rikskonsertene 2008: 2). I disse ret- 
ningslinjene nevnes det kun at Rikskonsertenes valg av evalueringsmodell, 
Ønskekvisten, skal anvendes i vurderingsarbeidet (jf. Langsted et al., 2003). 
I dagens mandat for Programrådet er spesifikke vurderingskriterier fjernet 
(jf. Rikskonsertene 2015). Nå er det Ønskekvist-modellen alene som skal 
utgjøre det formelle grunnlaget for rådets kvalitetssikring av skolekonserter 
(jf. KT/RK: Nettnotat 2). 

Samtidig bruker Programrådet i følge konsertsjefen også prinsipper fra 
Sokratisk evaluering til å styre dialogen, og han begrunner valget av dette 
styringsredskapet slik: 


Det er viktig at vurderingsdialogen har en egen struktur og metodikk. Vi har brukt 
en sokratisk form i vår helhetsdialog når først Ønskekvistmodellen har definert kon- 


tekst og rammer for dialogen. 


Med utgangspunkt i Berit Hedemanns arbeid med Sokratisk evaluering 
hos NRK har Rikskonsertene utarbeidet et notat om denne metodikken 
som altså har Sokrates' dialogform som forbilde. I notatet skriver de at «den 
Sokratiske dialogform går ut på å stille målrettede spørsmål for å belyse, 

bekrefte og begrunne de forskjellige synspunktene som kommer i dialogen» 
(Rikskonsertene: Udatert notat). Sokratisk evaluering inneholder dermed ikke 
spesifikke kvalitetskriterier, men er kun et redskap til å strukturere dialoger i 
ulike typer evalueringsarbeid. 

Da Kristin Kjølberg gjennomførte sin studie av Programrådets arbeid, fant 
hun at «Ønskekvisten bare til en viss grad var integrert i vurderingsarbeidet» 
(Kjølberg 2014: 47). Det kan tyde på at koplingen mellom Ønskekvistmodellen 
ogvurderingskriteriene ikke var klar noki det gamle mandatet for Programrådet 
(jf. Rikskonsertene 2008). Siden retningslinjene i starten av Kjølbergs studie og 
i perioden for denne studiens feltarbeid var de samme, blir det spennende å se 
om manglende bruk av Ønskekvisten også preger Programrådets vurderinger 
her. For studiens tematikk er imidlertid Rikskonsertenes vending fra spesifikke 
til generelle retningslinjer for kvalitetssikring interessant. Når dagens 
Programråd skal basere sine kvalitetsvurderinger på en samtalemodell med 
kun tre generelle kategorier, blir det viktig å få kunnskap om hvordan model- 
len tolkes og anvendes i praksis. Hvordan konkretiserer programrådsmedlem- 
mene Ønskekvistens kategorieri vurderingen av hver enkelt musikkproduksjon? 
Og hvilke kvalitetskriterier blir til slutt styrende for de konklusjonene 
Programrådet fatter? Dette er sentrale temaer i intervjuene med Rikskonsert- 
representantene og i analysene av Programrådets spesifikke vurderinger. 
Studien vil dermed i likhet med Kjølbergs rapport kunne gi kunnskap om utfor- 
dringer og eventuelle dilemmaer ved implementeringen av Ønskekvistmodellen 
i Programrådets arbeid. 

I feltarbeidsperioden anvendte Rikskonsertene norske navn på 
Ønskekvistens danske begreper. Villen ble kalt Engasjement, Kunnen 
ble erstattet av Kompetanse, og de brukte ordet Relevans på den tredje 
Skullen-kategorien. Både engasjement og relevans er underbegreper som 
Ønskekvistforfatterne bruker i sin presentasjon av henholdsvis Villen og 
Skullen (jf. Langsted et al., 2008: 15). Kompetanse som norsk tittel for Kunnen 
var imidlertid Rikskonsertenes eget valg i denne perioden. I dag har 
Programrådet i følge konsertsjefen gått tilbake til de danske begrepene. Han 
mener disse navnene er mer nøytrale, og at «det er lettere å bygge mening 
rundt dem enn det er med eksisterende norske begreper». Spørsmålet blir da 
om dette også er erfaringen til Rikskonsert-informantene i undersøkelsen. 
De anvender nemlig både norske og danske titler når de konkretiserer kate- 
goriene i sine svar. Her vil undersøkelsen vise om det er forskjeller i måten 

de danske og norske versjonene av Ønskekvist-begrepene blir fortolket av 
disse representantene. 

Ønskekvist-begrepene er som nevnt både analytiske og normative. 
Rikskonsertenes vurderingskriterier fra 2008 er imidlertid kun analytiske, 
i likhet med de fleste av KKDs kriterier for kvalitet i DKS-meldingen. 
Departementet går kun kort inn på de faktorene samarbeidspartene i DKS skal 
vurdere, selv om det står at vurderingen skal «ta omsyn til mange faktorar». 
Når det gjelder kultursektoren har denne i følge KKD altså «kompetanse til å 
vurdere det kunstnarlege og kulturfaglege innhaldet, formidlingsmetodar 
og kulturarrangement» (St.meld. nr. 8 2007-2008: 39). I sine retningslinjer fra 
2008 beskriver Rikskonsertene grundigere enn departementet de faktorene 
Rikskonsertene som kulturaktør i DKS skal ta hensyn til. Programrådets vur- 
deringskriterier for denne perioden kan derfor tolkes som en konkretisering 
av departementets generelle kategorier (Rikskonsertene 2008: 2): 


PRODUKT 

* Programmets kvalitet (innholdskvalitet) 
* Utøverkvalitet (framføringskvalitet) 

* Formidlingskvalitet 


TILRETTELEGGING 
Produsentfaglige grep 
Dramaturgi 
Scenografi 


Produksjonsspesifikke faktorer (arena, annet) 


KONTEKSTTILNÆRMING 
Forhold til målgruppa 
Informasjonsmateriell 


Forarbeid/etterarbeid 


* obligatoriske, må besvares 


øvrige kan besvares 


Både i KKDs stortingsmelding og i Rikskonsertenes retningslinjer fra 2008 
er vurderingskriteriene altså beskrivelser av de aspektene ved kulturproduksjo- 
nene som skal vurderes. Rikskonsertenes Produkt-kategori omhandler noe av 

det som kalles «innhald og formidlingsmetodar» i DKS-meldingen, og med 
kategoriene Tilrettelegging og Konteksttilnærming går Rikskonsertene inn på 
kunstneriske, pedagogiske og arrangementstekniske sider ved departementets 
kategori «kulturarrangement» (St.meld. nr. 8 (2007-2008): 39). Rikskonsertene 
og departementets vurderingskriterier kan dermed her utfylle hverandre, men 
ingen av disse kriteriene sier noe om hva som er et godt produkt, en god tilret- 
telegging og en god konteksttilnærming. 

Et interessant trekk ved Programrådets første og eneste obligatoriske vurde- 
ringskategori i disse retningslinjene er at den er produktorientert, mens 
Rikskonsertenes visjon fra 2006 har fokus på prosesser og publikums opplevel- 
ser. Selv etter to år med ny visjon var det altså den gamle visjonen (og det nye 
formålet) om «levende musikk av høy kunstnerisk kvalitet» som preget ret- 
ningslinjene for Programrådet (jf. Rikskonsertene 2008-2009). Spørsmålet er 
om dette var en villet dualisme eller om den nye visjonen ikke ble trukket inn 
i utformingen av mandatet for rådets arbeid. Hvis det første var tilfelle, mente 
kanskje Rikskonsertenes planskapere at de gode prosessene oppstår gjennom 
elevenes møte med gode produkter? Og siden denne spenningen mellom 
en prosessorientert visjon og et produktorientert formål er videreført i 
Rikskonsertenes siste handlingsprogram, er dette kanskje fortsatt deres offisi- 
elle syn det året de omdannes til Kulturtanken (jf. Rikskonsertene 2016; KT/ 
RK: Nettnotat 1)? Da er det i så fall stadig et monologisk formidlingssyn som 
preger skolekonserttilbudets idegrunnlag, og Borgen og Brandts analyse av 
kultursektorens aktører blir treffende også for dagens virksomhet (jf. Borgen 
og Brandt 2006: 11, 17). 

Vurderingskategorien Produkt brukes dessuten i en smal betydning, det vil 
si kun om konsertens program, utøvernes fremføring og formidling, ikke om 
totalproduksjonen (jf. Rikskonsertene 2008: 2). Ved å bruke overskriften 
Produkt, betones heller ikke de dialogiske og prosessorale sidene ved kunst- 
nernes utøving. Her er det altså en konflikt mellom Programrådets vurde- 
ringskriterier og den evalueringsmodellen de skulle bygge på. Ønskekvisten 
avspeiler som nevnt et prosessorientert kunstsyn. Performative kunstverk er i 
følge dem kunsthandlinger som skapes i øyeblikket av utøverne i dialog med 
publikum (jf. Langsted/Hannah/Larsen 2003: 143). I presiseringen av pro- 
dukt-kategorien skiller Rikskonsertene mellom «innholdskvalitet, framfø- 
ringskvalitet og formidlingskvalitet» (Rikskonsertene 2008: 2). Dette er heller 
ikke i tråd med Ønskevistmodellen, der alle sider ved en kunstnerisk 

produksjon er knyttet sammen i begrepet kunstnerisk kvalitet. Det fremgår 
dessuten ikke hvordan de normative aspektene ved Ønskekvistmodellens 
begreper Villen, Kunnen og Skullen skal knyttes til de analytiske vurderingskri- 
teriene i Programrådets retningslinjer. Her blir det viktig å få undersøkt 
hvordan programrådsmedlemmene løste disse uklarhetene i sine vurderinger 
av studiens musikkproduksjoner. 

Rikskonsertenes inndeling i innholdskvalitet, fremføringskvalitet og for- 
midlingskvalitet samsvarer altså ikke med Ønskekvistmodellens begreper, 
men inndelingen kan minne om dikotomien kunstnerisk kvalitet og formid- 
lingskvalitet, som jeg anvender i denne studien. Jeg mener som sagt at 
Ønskekvistforfatterne gjennom sitt holistiske kvalitetsbegrep ikke får tydelig- 
gjortdisse to typiske aspektene ved kvalitetimusikkformidling. Rikskonsertenes 
tre kvalitetskriterier i Produkt-kategorien er på samme måte som denne diko- 
tomien en tydeliggjøring av karakteristiske aspekter ved skolekonserter, nem- 
lig innhold i betydningen et forhåndsbestemt program, utøvernes fremføring 
som skapes i konsertsituasjonen, og formidlingen som her blir et mer uklart 
kriterium. Programrådets spesifikke vurderingskriterier fra 2008 utgjør der- 
med et mer konkret og detaljert analyseapparat enn Ønskekvistmodellens tre 
generelle kvalitetskategorier. Slike konkrete og detaljerte kriterier kan gjøre det 
lettere for Programrådet å sammenlikne produksjoner og foreta en mer lik og 
systematisk vurdering av utøverne og produsentenes prosjekter. Spørsmålet 
blir da om Programrådet gjennom å fjerne sine analytiske vurderingskriterier 
kan ha kastet barnet ut med badevannet. Det er nemlig ikke sikkert at 
Ønskekvist-kategoriene alene er presise nok for rådets kvalitetssikring av 
skolekonserter. 

Kulturtanken/Rikskonsertenes konsertsjef er enig i at Programrådets tidli- 
gere vurderingskriterier kan være lettere å anvende, men begrunner bortvalget 
av disse slik: 


Vårt arbeid tar sitt utgangspunkt i at kvalitet i performativ kunst er kontekstavhengig, 
og at en fellesforståelse av konteksten er nødvendig som forprosess til evaluering. 
Ønskekvisten som dialogmodell er til hjelp i å gi oss et verktøy for å definere disse 
kontekster samt gjennomføre en evalueringsdialog innenfor gitte rammer. [...] Vi 
har funnet over tid at faste vurderings- eller suksesskriterier (selv om de er enklere å 
ha med å gjøre) tar ikke stor nok høyde for det mangfold av kontekster som finnes 


rundt skolekonsertene. 

Ved å vektlegge skolekonsertenes kontekst gir konsertsjefen uttrykk for et 
mer relativistisk kvalitetssyn i tråd med det kulturelle mangfoldet de har som 
målsetting å formidle (jf. Rikskonsertene 2016: 1-2). Kontekstualisering av 
vurderingssituasjoner er nødvendig og lite kontroversielt, men som Harding 
påpeker er det ikke nok å henvise til sosiale kontekster (jf. Harding 1991: 142- 
143). Spørsmålet blir som nevnt da hvilke uuttalte kvalitetskriterier som får 
mest gjennomslag i vurderingene, og i hvilken grad mer marginale syn på kva- 
litet her blir representert. Det formelle grunnlaget for Programrådets kvalitets- 
sikring blir mindre tydelig både innad i rådet og utad for de andre partene i 
skolekonsertsamarbeidet, noe som kan tilsløre maktforhold i vurderingspro- 
sessene. Siden Programrådet kun består av musikkformidlere og en grunnsko- 
lerepresentant, har heller ikke Rikskonsertene og Kulturtanken sikret at 
oppfatningene til andre mindre innflytelsesrike samarbeidsparter kommer 
frem. Dermed er det en fare for at det samtalerommet Ønskekvisten skal bidra 
til å åpne kun blir fylt av de mest sentrale skolekonsertdeltakernes syn, selv om 
utviklingen av elevdialoger bidrar til å få deres stemmer inn i rommet. 

Det kan se ut som Programrådet med sin vending mot «konteksten» har gitt 
opp den mellomposisjonen Harding argumenterer for, nemlig å søke en annen 
vei enn «the fruitless and depressing choice between value-neutral objectivity 
and jugdmental relativism» (Ibid: 142). Både Hardings kriterier for strong objec- 
tivity og Finks begrep om adverbielle værdidommer kan som nevnt være en hjelp 
til å finne denne veien, og her vil studiens funn kunne bli interessante (Fink 1992: 
21). Hvis undersøkelsen viser at det er mulig å formulere praksisnære kvali- 
tetskriterier som både er kommuniserbare og relevante for beslektede typer sko- 
lekonserter, vil Kulturtanken få innspill til å tydeliggjøre en slik mellomposisjon. 

Undersøkelsen i praksisfeltet er tema for de fire neste kapitlene, og dette er 
den største delen av arbeidet. Mens jeg her har analysert skolekonserttilbudets 
formelle kvalitetskrav, vil jeg nå se nærmere på de ulike deltakernes egne, reelle 
kriterier for kvalitet i skolekonserter. Hva kjennetegner vurderingene til 
Programrådet i praksis? Og i hvilken grad samstemmer programrådsmedlem- 
menes syn med de andre skolekonsertdeltakernes vurderinger? Hvordan er 
forholdet mellom informantenes generelle og konkrete kvalitetsbeskrivelser 
og mellom deres eksplisitte og implisitte bedømming? Jeg fordyper meg altså i 
praksisfeltets kvalitetskriterier, slik de viser seg gjennom deltakernes utsagn 
om og handlinger i noen typiske skolekonsertsituasjoner. 

Kvalitet er gode utøvere 


Kvalitet i praksis 


Gjennom undersøkelsen i praksisfeltet har det vært interessant å se hvordan 
deltakernes analytiske og normative kriterier for kvalitet i skolekonserter 
henger sammen. Når de beskriver hva som kjennetegner gode og dårlige 
skolekonserter, peker de samtidig på de aspektene ved kvalitet de mener det 
er viktig å vurdere. Jeg lar derfor de ulike representantenes beskrivelser 
være styrende for kategoriseringen av praksisfeltets kvalitetskriterier. 
I utforskningen av mulighetsrommet for verbalspråklig kommunikasjon 
om kvalitet i skolekonserter er imidlertid også observasjonene viktige. 
Deltakernes handlinger og reaksjoner i konsertsituasjonen blir både en 
tydeliggjøring av deres uttalte kvalitetskriterier og et uttrykk for kvalitets- 
aspekter som de ikke nevner og som kanskje kan være vanskelige å beskrive 
med ord (jf. Wittgenstein 1969/1973: 41). Jeg sammenholder derfor 
eksempler fra observasjonene av konkrete skolekonsertsituasjoner med 
deltakernes utsagn. Målet er å få synliggjort både tause og uttalte aspekter 
ved kunstnerisk kvalitet og formidlingskvalitet i skolekonserter (jf. Polanyi 
1966/2000). 

I skolekonsertdeltakernes samlede kvalitetsbeskrivelser er det tre 
hovedkategorier som peker seg ut. De legger vekt på gode utøvere, god musikk 
og en god helhet i skolekonserten. Jeg bruker derfor disse tre kategoriene som 
utgangspunkt for analysen av deltakernes reelle kvalitetskriterier. Noen er 
opptatt av alle de tre faktorene, mens andre vektlegger enten utøverne, 
musikken eller aspekter ved skolekonsertens helhet. Selv om det formidles 
flere kunstuttrykk enn musikk i de fleste av studiens produksjoner, er 
musikkformidling hovedtema i analysen av de to første kategoriene. Jeg utfor- 
sker her musikkens rolle i skolekonserter for å imøtekomme behovet for 


137 


KAPITTEL 5 


praksisrelatert forskning på musikkområdet i DKS. I dette kapitlet om utø- 
verkvalitet («Kvalitet er gode utøvere») er hovedfokuset altså musikernes utø- 
ving i de aktuelle skolekonsertene. På samme måte handler det neste kapitlet 
(kapittel 6) om kunstnernes valg av musikk. Det tredje kapitlet, «Kvalitet er 
en god skolekonsert» (kapittel 7), omhandler skolekonserten som helhet og 
dermed flere aspekter enn musikkvalg og musikkutøving. Her er konsertens 
oppbygning og forholdet mellom musikk og andre kunstuttrykk sentrale 
temaer. I det fjerde og siste kapitlet om praksisfeltets kvalitetskriterier (kapit- 
tel 8) går jeg dypere inn i deltakernes prioriteringer for å se hva de mener 
kjennetegner en viktig skolekonsert. 

Spørsmålet om kunstnerisk kvalitet og formidlingskvalitet er sentralt i alle de 
fire kapitlene. Dette avgrenses som nevnt til kulturaktørenes bidrag og analy- 
seres i forhold til deres utøving, musikkvalg og helhetlige utforming og tilret- 
telegging av hver enkelt skolekonsert. Når det gjelder formidlingskvalitet er 
det altså indre aktivisering, levendegjøring av musikk, samt deltakernes rela- 
sjoner under skolekonserten som vektlegges (jf. Dewey 1916/1961, 1934/2005; 
Buber 1923/1967). Hovedfokuset i feltarbeidet er på indre, ikke ytre dialog. 
Diskusjonen om ulike typer elevaktivisering er imidlertid sentral for utfors- 
kningen av samarbeidspartenes syn på monologiske kontra dialogiske skole- 
konserter. Personenes oppfatninger i dette spørsmålet preger dessuten deres 
meninger om hva en god utøver og skolekonsert er. Temaet elevaktivisering 
inngår derfor i analysen av skolekonsertdeltakernes kriterier for utøveres og 
skolekonserters formidlingskvalitet. 

Hva kjennetegner utøverkvalitet i skolekonserter? Hva er egentlig en god 
skolekonsertmusiker? Dette er spørsmål som opptar mange av deltakerne 
i undersøkelsen. Jeg begynner altså med det aspektet som vektlegges 
i modellen som skal ligge til grunn for Programrådets vurderingsarbeid, 
Ønskekvisten, nemlig skolekonserten som kunsthandling (Langsted et al., 
2003; Rikskonsertene 2008, 2015). Språket de ulike deltakerne anvender 
om dette er på mange måter forskjellig. Musikkformidlerne gir omfattende 
og detaljerte beskrivelser av utøverkvalitet, mens lærerne og elevene er mer 
knappe. I analysen av hva utøverkvalitet kan innebære, får derfor de sen- 
trale musikkrepresentantenes beskrivelser mye plass. Elevene og lærerne er 
imidlertid like tydelige i sine beskrivelser, og de gir interessante innspill til 
debatten om sentrale og marginale syn på utøverkvalitet i skolekonserter 
(jf. Harding 1991). 

«Flinke musikere» 


Noen av lærerne i undersøkelsen gir uttrykk for at de synes det er vanskelig å 
vurdere skolekonsertenes kunstneriske kvalitet. De fleste kommer likevel inn 
på kunstfaglige vurderinger i sine svar. En av dem er kulturkontakten som også 
er lærer og inspektør ved barneskolen jeg besøkte i Vest-Agder. Etter visningen 
av Alene med 1000 tanker, der utøverne er en klarinettist, cellist, pianist og 
mimeskuespiller, sa han: 


Jeg synes vi har hatt konserter som har truffet bedre [...] Men de er jo flinke. Alt som 


kommer fra Rikskonsertene er jo bra. Det er dyktige musikere. 


Slik skiller han mellom kunstnerisk kvalitet og formidlingskvalitet og gir 
uttrykk for at det ene absolutt kan utelukke det andre. Selv om konserten er 
bra, kunne den ha «truffet bedre» og dermed hatt høyere formidlingskvalitet. 
Formidlingskvalitet i betydningen indre dialog med elevene kunne altså vært 
bedre. Men hvilke kunstneriske aspekter er det han mener er bra? Her fokuse- 
rer kulturkontakten på utøvernes kunstneriske kvalitet, ikke på konsertens 
musikkprogram og helhet. Det er dyktige musikere, som han sier. Dessuten 
opplever han tydeligvis Rikskonsertene som en sikkerhet for kunstnerisk utø- 
verkvalitet: «Alt som kommer fra Rikskonsertene er jo bra». 

Også to av 7. klasse-jentene på samme skole er opptatt av utøverne. På 
spørsmål om hva de likte best med denne konserten svarte den ene: «når han 
(mimeskuespilleren) dansa». Hun har altså festet seg ved skuespillerens dans, 
mens den andre er opptatt av musikernes spill: 


Jeg likte best åssen de klarte å spille så fint, og at de spiller likt. 


Det er interessant at 7. klassejenta her både vektlegger og beskriver musiker- 
nes kunstneriske kvaliteter. De er dyktige som enkeltmusikere («de klarte å 
spille fint») og i samspill («de spiller likt»). Dessuten opplever hun tydeligvis at 
utøverne også er gode formidlere. Den indre dialogen mellom henne og musi- 
kerne er god. Her har hun et annet syn enn kulturkontakten, for skolekonser- 
ten «traff» henne. Som hun sier det: 


Jeg syntes den var gøy, og den ga liksom åssen tittelen var. [...] Jeg likte alt egentlig! 


Hun opplevde altså en sammenheng mellom tittelen Alene med 1000 tanker 
og konsertens uttrykk, og hun likte alt, med utropstegn! Mens kulturkontakten 

skiller mellom kunstnerisk kvalitet og formidlingskvalitet ved denne produk- 
sjonen, gjør ikke 7. klassejenta det. Det er utøvernes dyktighet som musikere 
og forestillingens uttrykk hun syntes var gøy. 

Hva mente så de andre elevene om Alene med 1000 tanker? Av de ti 5. og 7. 
klasseelevene som deltok i enqueten på denne skolen, var det seks som svarte 
at forestillingen var «kjedelig», en som skrev den var «grei nok» og tre som var 
veldig positive. Kulturkontakten har derfor rett, og han tar feil. Elevenes svar 
tyder på at forestillingen ikke traff alle, men at den i alle fall traff noen. Siden 
jeg ikke har gjort en kartlegging av elevenes syn på produksjonen, og ikke har 
vært i kontakt med småtrinnselevene på denne skolen, vet jeg ikke om de posi- 
tive eller negative reaksjonene er i flertall. Jeg vet imidlertid at elevene er delt i 
sine uttalte syn, og at voksnes antakelser om elevers meninger ikke behøver å 
stemme. 

Kulturkontaktens antakelser stemmer imidlertid godt med det implisitte 
synet på formidlingskvalitet som hans utsagn kan være et uttrykk for, nemlig 
at barn og unge trenger spesielle formidlingsgrep for å bli grepet av voksnes 
kulturformidling. Når han utdyper hvorfor konserten ikke traff, sier han at 
«den manglet litt humor». God formidling innebærer altså ifølge denne lære- 
ren at utøverne tilpasser konsertens uttrykk til elevene. Kulturkontakten ved 
den største barneskolen i Telemark legger vekt på andre formidlingsgrep. I sine 
beskrivelser av hva som kjennetegner gode skolekonsertutøvere sier hun: 


Jeg tror det må være elevaktivitet på en eller annen måte: enten at de tar opp en med- 
elev på scenen - det er veldig populært — eller annen elevmedvirkning - at de har en 


god dialog med ungene, er flinke til å henvende seg til dem. 


Denne kulturkontakten mener altså at utøverne må være dyktige til å gjen- 
nomføre ytre dialog med elevene. I sin vurdering av utøverne i skolekonserten 
Rare dyr, der musikere og en skuespiller fremfører barnesanger om bitte små 
og kjempestore dyr, er det nettopp skuespillerens evne til å lede slike elevakti- 
viteter hun fremhever: 


Ungene må få lov til å være aktive. Men det må ikke bli kaos (ler). Det var det hun var 
så flink med, hun i Rare dyr. Sånn kontroll som hun hadde på elevmedvirkningen! 


Hun førte dem rett til værs og rett ned igjen, så var det helt stille. 


I følge denne kulturkontakten handler altså utøveres formidlingskvalitet om 
å ha «kontroll på elevmedvirkningen», slik at de kan gi elevene et stort spenn i 


140 


KVALITET ER GODE UTØVERE 


opplevelser gjennom ytre elevaktiviteter. Det er derfor interessant at noen 
elever tydeligvis ikke savnet dette i skolekonserten Alene med 1000 tanker. 
Deres reaksjoner viser at de kan bli engasjert av noe helt annet, nemlig av utø- 
vernes kunstneriske egenutøving. Disse elevene gir dermed uttrykk for et 
videre syn på formidlingskvalitet enn kulturkontaktene. Indre dialog er for 
dem tydeligvis ikke avhengig av humor eller at de får lov til å være aktive i ytre 
elevaktiviteter. Mitt inntrykk som observatør er også at det var kvaliteter ved 
musikernes kunstneriske utøving som fanget elevenes konsentrasjon i starten 
av denne konserten: 


Etter en kort verbal intro innleder musikerne konserten med romantisk kunstmusikk 
i rolig tempo (1. sats av den franske komponisten Vincent d'Indy sin Trio i B-dur). 
Musikerne er dyktige instrumentalister og får frem musikkens tematiske og harmo- 
niske spenningsoppbygning gjennom intensitet i spillet og variasjoner i dynamikk og 
klang. Den sceniske løsningen i gymsalen er enkel. Musikerne er kledd i sort kombi- 
nert med ulike farger, noe som skaper både enhet og variasjon i antrekk. Gymsalen 
har ingen scene, og musikerne sitter på gulvet til venstre foran i gymsalen og spiller. 
De er altså ikke plassert i sentrum for elevenes blikk. Der, midt foran, ser elevene et 
stort lerret med to overhead-prosjektorer. Det er mørkt i salen. Fire lyskastere sender 
lys mot utøverne, to forfra og to bakfra. Bortsett fra denne sceniske utformingen blir 


ikke musikken ledsaget av visuelle eller andre uttrykk de første fem minuttene. 


Elevenes uro stilner med en gang konserten begynner, og de retter sin oppmerksom- 
het mot musikerne. De er rolige, konsentrerte, strekker seg for å se og følge med. 
Etter fem minutter ser noen av de største guttene bakerst på hverandre og småler. Så 
er de stille og følger med igjen. Lerretet er i sentrum på scenen, men med en gang 
musikerne begynner å spille, fester elevene blikket på dem. Musikerne fanger eleve- 
nes oppmerksomhet i flere minutter med levende klassisk musikk fremført uten visu- 


ell støtte eller ytre elevaktiviteter (Feltnotat 20.02.2009). 


Starten av enhver konsert vil være oppmerksomhetsfangende hvis elevene 
stiller med nysgjerrighet og forventning. Likevel er elevenes reaksjoner på denne 
konsertintroduksjonen et tegn på at elevene blir engasjert av det de hører. Det 
blir momentant stille, og elevene er «rolige, konsentrerte, strekker seg for å se og 
følge med» (Ibid). Hva slags utøverkvaliteter krever dette? En av musikerne i 
Alene med 1000 tanker uttrykte seg beskjedent på utøvernes vegne da hun på 
spørsmålet om hva hun tror er styrken ved deres formidling av klassisk musikk 

til barn, svarte: «De er ikke så vant med levende musikere på scenen. Musikken 
virker sterkt». Elevenes reaksjoner tyder også på at musikken virket sterkt på 
dem, særlig i starten av konserten, der det ikke skjer noe annet på scenen enn 
musikernes spill. Kanskje er grunnen at mange av dem sjelden opplever levende 
musikere, men det kan også ha med kvaliteten på musikernes utøving å gjøre. 
Som den ene 7. klassejenta sa: «Jeg likte best åssen de klarte å spille så fint». 

Kulturkontakten utdyper ikke hva han synes utøverne i Alene med 1000 tan- 
ker var dyktige til, og de to 7. klassejentene gir kun korte, generelle beskrivelser 
av dette. Programrådet for skolekonserter beskriver imidlertid produksjonens 
fremføringskvalitet mer detaljert i sin vurdering: 


Alle i trioen er godt skolerte musikere. Musikken fremføres dynamisk og levende. 
Mimekunstneren er en fremragende utøver og skaper interesse hos publikum i sin veks- 


ling mellom egen aktivitet på scenen og tegning på overhead (Rikskonsertene 2009B: 1). 


Programrådet legger her vekt på utøvernes kunstneriske kvaliteter, men 
også på deres formidlingsevner. I motsetning til kontaktlæreren, men i likhet 
med 7. klassejentene, mener Programrådet at utøverne i tillegg til å vise kunst- 
faglig dyktighet engasjerer elevene. Det er særlig mimekunstneren som blir 
fremhevet. Han «skaper interesse hos publikum» fordi han er en dyktig utøver 
som behersker flere kunstformer, men også hos musikerne beskriver 
Programrådet kunstnerisk kvalitet som grunnlag for formidlingskvalitet. Fordi 
de er «godt skolerte musikere» fremføres musikken «dynamisk og levende». 
Programrådet bruker altså samme uttrykk som Dewey og Buber, nemlig leven- 
degjøring av kunst, og kopler denne formidlingsevnen til musikernes kunstne- 
riske kompetanse (jf. Buber 1923/1967: 12; Dewey 1934/2005: 2, 4). God 
formidling oppstår da i denne skolekonserten gjennom en variert og levende 
kunstnerisk utforming, ikke gjennom ytre dialog eller andre formidlingsgrep. 

Det er interessant å se at alle parter, både representanter for produsenter, 
utøvere, lærere og elever, er enige om at utøverne i Alene med 1000 tanker er 
kunstfaglig kompetente. Skolekonsertdeltakerne har dermed tross ulik bak- 
grunn, alder og kunstfaglig kompetanse sammenfallende kriterier for kunstne- 
risk utøverkvalitet i klassisk musikk og mimeteater, selv om kriteriene deres er 
mer eller mindre uttalt, og de uttrykker seg språklig forskjellig om dette. 
Naturlig nok gir Programrådet med sine musikkrepresentanter mer detaljerte 
og faglige beskrivelser av kunstneriske kvaliteter ved utøvingen. Programrådets 
utsagn er dessuten en del av deres begrunnelser for anbefaling av 

produksjonen, noe som krever at de utdyper sine syn. Det er likevel tydelig at 
alle parter er enige om at kunstnernes utøving er bra. 

Det mest overraskende er at noen av elevene viser kompetanse i å vurdere 
kunstnerisk utøverkvalitet, og at de vektlegger utøvernes kunstneriske ferdighe- 
ter høyt i sine vurderinger av Alene med 1000 tanker. De er dessuten mer sam- 
stemte med musikkformidlerne enn med lærerne i sitt syn på utøvernes 
formidlingskvalitet i denne produksjonen. I likhet med Programrådets medlem- 
mer skiller de ikke her mellom utøvernes formidlingskvalitet og kunstneriske 
kvalitet. Det er musikernes spill og skuespillerens dans de syntes var «gøy» og 
likte best ved konserten. Dermed kommer disse elevene med overraskende 
innspill til debatten om sentrale og marginale posisjoner i skolekonsertfeltet 
(jf. Harding 1991). Her samstemmer nemlig noen av de marginale elevposisjo- 
nene mer med det sentrale Programrådets posisjon enn med de mindre 
innflytelsesrike kulturkontaktene. Det er kulturkontaktene som representerer 
motstemmene gjennom sin vektlegging av spesielle formidlingsgrep. De begrun- 
ner det med at elevene «må få lov til å være aktive» eller at fokus på andre aspek- 
ter enn de kunstneriske er nødvendig for å «treffe» elevene. Siden flere elever i 
ettertid uttrykte at Alene med 1000 tanker var kjedelig, stemmer trolig deres 
antakelser med en del av elevene. Det interessante er imidlertid at noen av de 
elevene kulturkontaktene her snakker for, gir uttrykk for et helt annet syn. 

Musikerne i Alene med 1000 tanker var masterstudenter ved Norges musikk- 
høgskole (NMH) da de turnerte med denne produksjonen, og det kan være en 
grunn til at Programrådet for skolekonserter beskriver dem som godt skolerte 
(NMH 2009). Profesjonell utøver kan som nevnt bety skolert i betydningen 
profesjonelt utdannet, noe det er lang tradisjon for innen kunstmusikk (jf. 
Torgersen 1972: 10). Men hva innebærer det å være en godt skolert i betydnin- 
gen godt utdannet musiker? Studieplan for Diplomstudiet i utøving ved NMH 
der musikerne i Alene med 1000 tanker gikk, inneholder en ganske omfattende 
beskrivelse av utøverkvalitet. Noen av målene for hovedemnene i studiet, 
Repertoarstudier og Diplomarbeid, er at studentene skal: 


- utvikle sine instrumentale ferdigheter og sin kunstneriske uttrykksevne 

- tilegne seg et allsidig og omfattende repertoar og utvikle forståelse for ulike stilarter 
- utvikle evnen til å formidle musikk på en interessant, personlig og stilsikker måte 
- utvikle sitt potensiale som en selvstendig utøvende kunstner på høyt nivå (NMH 


2009: 7,9) 


143 


KAPITTEL 5 


I likhet med Programrådet beskriver NMH her kunstnerisk kvalitet som et 
grunnlag for formidlingskvalitet. Studentene skal utvikle sine utøvende ferdig- 
heter og musikkunnskaper og i tillegg kunne vise denne kompetansen gjen- 
nom en selvstendig og personlig uttrykks- og formidlingsevne. 

Selv om Programrådet ikke utdyper hva de mener med godt skolerte musi- 
kere, er deres beskrivelser av utøverkvalitet i Alene med 1000 tanker sammenfal- 
lende med NMHs vurderingskriterier. Begge parter er opptatt av utøvernes 
kunstneriske nivå («fremragende»/ «høyt nivå») som grunnlag for deres formid- 
lingsevner («skape interesse»/«interessant formidling»). I motsetning til kultur- 
kontaktene legger de altså ikke vekt på andre former for formidlingskompetanse 
enn den kunstneriske i denne sammenhengen. Dessuten bruker både NMH og 
Programrådet kvalitative, ikke-målbare beskrivelser av utøvernes kompetanse. 
Om interessant, personlig formidling betyr det samme som levende fremføring, 
er det vanskelig å si noe sikkert om, men begge betegnelsene er beskrivelser av 
mer tause aspekter ved utøverkvalitet. Selv i en studieplan som skal være grunn- 
lag for kvantitative målinger gjennom karaktersetting, anses tydeligvis slike 
ikke-kvantifiserbare sider ved musikkutøving som helt sentrale. 

Representantene for de ulike partene i skolekonsertsamarbeidet er altså sam- 
stemte i sine vurderinger av kunstnerisk utøverkvalitet, men mer uenige om utø- 
vernes formidlingskvalitet i skolekonserten Alene med 1000 tanker. Partenes 
uenighet kommer imidlertid ikke til uttrykk i Programrådets vurdering av pro- 
duksjonen, og det er synet til noen av de mindre innflytelsesrike skolekonsertdel- 
takerne som her ikke er representert. Den kritikken kulturkontakten og enkelte 
elever kommer med er ikke en del av Programrådets uttalelser. Uttalelsene sam- 
stemmer derimot helt med kvalitetskriteriene til en annen mektig musikkaktør, 
nemlig den sentrale utdanningsinstitusjonen NMH. Samtidig blir de tilsynela- 
tende klare maktlinjene mellom kultur- og skolerepresentantene forstyrret av noen 
enkeltelevers kvalitetsvurderinger. Med sin begeistring for kunstnerisk utøving 
uten ytre elevaktivisering eller andre formidlingsgrep støtter de ikke bare de sen- 
trale musikkaktørenes syn. Disse elevene representerer også noen motstemmer i 
skolen som deres her mektige lærere tydeligvis ikke lytter til (jf. Harding 1991). 


Ønskekvisten i praksis 


Norges musikkhøgskole (NMH) og Programrådets beskrivelser av utøverkva- 
litet kan relateres til det som med Ønskekvistmodellens begreper kalles 

utøvernes kunstneriske Villen, Kunnen og Skullen (Langsted et al., 2003). 
«Godt skolerte musikere» i betydningen gode instrumentale ferdigheter, dyna- 
misk musikkfremføring og repertoar-/stil-kunnskaper, kan omfattes av 
Kunnen, utøvernes kunnskaper og ferdigheter. Deres selvstendige utøving, 
interessante og personlige musikkformidling og levende fremføring kan dek- 
kes av Villen, utøvernes uttrykks- og kommunikasjonsvilje (Rikskonsertene 
2009B: 1; NMH 2009: 7, 9). Disse mer tause og til dels dialogiske aspektene 
ved utøvingen kan imidlertid også ha med modellens tredje begrep Skullen å 
gjøre, som handler om utøvernes relasjon med publikum og samtiden, og som 
dermed er beslektet med den delen av utøvernes Villen, kommunikasjonsvil- 
jen, som retter seg utover mot publikum. 

Programrådet for skolekonserter skal som nevnt bruke Ønskekvistmodellen i 
sine kvalitetsvurderinger, selv om modellens begreper ikke ble koplet eksplisitt 
til Programrådets skriftlige vurderingskriterier i feltarbeidsperioden (jf. 
Rikskonsertene 2008, 2015). Det var altså uklart i dette mandatet hvordan 
Ønskekvistmodellen skulle anvendes. Kategoriene i Ønskekvisten er også mer 
prosess- og utøverorientert enn Programrådets egne vurderingskriterier for 
denne perioden. Villen, Kunnen og Skullen er kvalitetsbegreper for kunsthand- 
linger, mens det i mandatet skilles mellom «utøverkvalitet, programmets kvalitet 
og formidlingskvalitet» under Produkt-kategorien (Ibid: 2). Her blir altså kun ett 
av vurderingskriteriene knyttet til utøverne. Siden fokuset i Ønskekvistmodellen 
er kunstutøving, velger jeg likevel å analysere forholdet mellom denne modellen 
og Programrådets vurderingspraksis samlet i kapitlet om utøverkvalitet. Målet 
er å få vist hvordan de to vurderingsmodellene er blitt koplet i praksis. 

I Programrådets skriftlige vurderinger av studiens musikkproduksjoner, 
trekkes Ønskekvist-begrepene kun inn i konklusjonene. Siden jeg ikke har 
observert rådets vurderingsmøter, vet jeg ikke hvordan modellen er blitt 
anvendt i deres diskusjoner av utøverkvalitet, programmets kvalitet og formid- 
lingskvalitet i hver enkelt produksjon. Dette var imidlertid hovedtema i 
Kjølbergs studie av Programrådets kvalitetssikringsarbeid i perioden oktober 
2011 til mai 2012. Hun hevder som nevnt at Ønskekvistmodellen bare til en 
viss grad var integrert i Programrådets vurderingsarbeid (Kjølberg 2014: 47). 
Nå er perioden for mitt feltarbeid en annen, nemlig skoleåret 2008-2009. 
Likevel kan den manglende integreringen av Ønskekvistmodellen i 
Programrådets skriftlige vurderinger av produksjonene i denne perioden, tyde 
på at Kjølbergs konklusjoner har relevans også her. 

Selv om Ønskekvistbegrepene kun dukker opp i rådets skriftlige konklusjo- 
ner, kopler noen av programrådsmedlemmene og studiens øvrige Rikskonsert- 
produsent de to modellene i sine individuelle svar. I e-postintervjuet beskriver 
skolerepresentanten Programrådets bruk av Ønskekvistmodellen slik: 


Programrådet har brukt begrepene Engasjement, Kompetanse og Relevans for å ha et 
felles språk når vi snakker om kunstneriske, produksjonsfaglige og formidlingsmes- 
sige kvaliteter ved en forestilling. De har utspring i Ønskekvist-modellens begreper: 
Villen (som handler om engasjement, kommunikasjon, ambisjon, originalitet), 
Kunnen (evner og ferdigheter, håndverksmessige kunnskaper, profesjonalisme og 
personlig preg) og Skullen (nødvendighet, samspill med tiden, dialog med publikum, 
mot, øyenåpnende effekt.) Det har vært gode verktøy for å se på programmets kvali- 


tet, utøverkvalitet og formidlingskvalitet. 


Som skolerepresentantens beskrivelse viser, anvendte Programrådet andre 
betegnelser for Ønskekvistkategoriene i studiens feltarbeidsperiode. Istedenfor 
det danske Villen brukte de Engasjement, for Kunnen hadde de valgt 
Kompetanse, og Skullen kalte de Relevans. Skolerepresentanten mener altså at 
disse kategoriene er gode verktøy for å vurdere programmets kvalitet, utøver- 
kvalitet og formidlingskvalitet. Han gir eksempler på hvordan han tenker 
rundt koplingen av Ønskekvisten til Programrådets analytiske 
vurderingskriterier: 


En utøver kan ha en god idé og et godt sammensatt program, men savne formidlings- 
evne til et ungt publikum. En musiker kan være en dyktig utøver, men ikke makte å 
sette sammen en forestilling som virker relevant i skolekonsertsammenheng. [...] 
Det handler om å finne en balanse mellom ønsket om å tilrettelegge og komme elev- 
ene i møte, uten at man går på kompromiss med de kunstneriske kvalitetene i 


musikkutøvelsen og valget av musikk. 


Skolerepresentanten fokuserer her særlig på to av Ønskekvist-kategoriene, 
nemlig Kompetanse (Kunnen) og Relevans (Skullen): Det hjelper ikke med et 
kompetent, «godt sammensatt program» hvis utøveren mangler formidlings- 
evne og dermed evne til å skape relevans for elevene. Og en kompetent, dyktig 
utøver er heller ikke nok hvis forestillingen ikke «virker relevant i skolekon- 
sertsammenheng». Det er interessant at han bruker betegnelsene formidlings- 
evne for utøverens Relevans og kunstneriske kvaliteter for programmet og 
utøverens Kompetanse. Slik knytter han Kompetanse til kunstnerisk kvalitet 

og Relevans til formidlingskvalitet i skolekonserter. Han understreker dessu- 
ten viktigheten av formidlingskvalitet og kunstnerisk kvalitet ved både skole- 
konsertens program og utøvere. 

Programrådets —fylkesprodusent anvender Engasjement (Villen), 
Kompetanse (Kunnen) og Relevans (Skullen) litt annerledes i sine svar. På 
spørsmålet om hva hun legger vekt på når hun vurderer kunstnerisk, produk- 
sjonsfaglig og formidlingskvalitet ved et skolekonsertprogram, svarer hun: 


e At programmet representerer kompetanse - både i musikerprestasjonene og 
i formidlingen 

e At programmet har relevans - en god lære- og opplevelsesmessig grunn til å bli 
presentert i skolen 


e At det oppnås engasjement - både hos musikerne og elevene 


Kategorien Relevans anvender hun først og fremst om konsertprogram- 
met som skal ha «en god lære- og opplevelsesmessig grunn til å bli 
presentert i skolen». Kompetanse bruker hun som kriterium for både utø- 
verkvalitet («musikerprestasjonene») og formidlingskvalitet («formidlin- 
gen»). Dessuten er hennes beskrivelse av Engasjement interessant. Dette 
handler hos henne ikke bare om utøverne. Hun gir kategorien et dialogisk 
innhold og kopler den til målet om et felles engasjement hos både musi- 
kerne og elevene. 

Studiens Rikskonsert-produsent anvender Ønskekvistmodellen på en tredje 
måte. Hun bruker modellens danske begreper i sine svar: 


e Musikerne skal ville noe med sitt program/sin konsert, de skal ønske å spille for sitt 
publikum, og vise tilstedeværelse 

e Musikerne skal kunne noe, ergo de skal være dyktige instrumentelt og musikalsk 

e Musikerne skal skulle noe med programmet/musikken, ha en klar intensjon, skape 
relevans for elevene (mulig på svært mange plan, fra det følelsesmessige, til gjen- 


kjennelse eller tema) 


Denne produsenten retter fokuset mot utøverkvalitet slik også 
Ønskekvistmodellens forfattere gjør gjennom sin vektlegging av kunst som 
handling. Det er musikerne som skal ville, kunne, skulle noe med sin konsert. 
Kunnen beskriver hun som musikernes dyktighet både «instrumentelt og 
musikalsk». Her får Kunnen samme betydning som i to av målene for NMHs 
diplomutdanning (jf. NMH 2009: 7, 9). Dessuten viser hun slektskapet mellom 

kategoriene Villen («ønske å spille for sitt publikum») og Skullen («ha en klar 
intensjon, skape relevans for elevene»). Begge kategorier anvendes altså om 
utøvernes intensjoner og relasjoner. 

Den forskjellige bruken av Ønskekvistmodellen er interessant. 
Skolerepresentanten i Programrådet anvender modellens kategorier til å 
beskrive aspekter ved så vel skolekonsertens program som dens utøvere. Både 
program og utøving må i følge ham ha kompetanse og relevans. 
Fylkesprodusenten bruker modellen til å tydeliggjøre det hun anser som 
hovedaspekter ved hver enkelt vurderingskategori i Programrådets mandat. 
Programmet skal preges av relevans. Utøving og formidling skal være kompe- 
tent. Dessuten kopler hun kategorien Engasjement til skolekonserten som dia- 
logiskkunsthandling. Rikskonsert-produsentenanvender Ønskekvistmodellens 
danske begreper og kopler disse konsekvent til utøvernes kvaliteter og dermed 
til skolekonserten som kunsthandling. Det er musikerne som skal ville, kunne 
og skulle noe med sin konsert. 

Kjølberg hevder i sin rapport at Programrådets bruk av Ønskekvistmodellen 
var ustrukturert og virket tilfeldig i hennes observasjonsperiode. Hun «obser- 
verte at konseptene villen, kunnen og skullen i fellesskap var for lite gjennomar- 
beidet og diskutert i gruppa til at Ønskekvistmodellen som metodikk ga dybde 
og kunne berike og nyansere vurderingsarbeidet» (Kjølberg 2014: 47). Selv om 
perioden for mitt feltarbeid er en annen, kan representantenes ulike anvendelse 
av Ønskekvisten også her være et tegn på en manglende systematikk og grundig- 
het i Programrådets vurderingsarbeid. Samtidig fremstår de enkelte personenes 
forskjellige bruk av vurderingskategoriene som reflekterte og iderike. 

Mangelen på samsvar i representantenes beskrivelser behøver derfor ikke ha 
med manglende grundighet i vurderingsarbeidet å gjøre. De tre forskjellige 
koplingene av Ønskekvistmodellen og Programrådets vurderingskriterier i 
deres svar viser også hvor åpne de to vurderingsmodellene er. De inneholder 
kun generelle føringer for kvalitetsbedømming, noe som åpner for ulike syn og 
vurderinger i praksis. Det avgjørende blir dermed hvordan hver enkelt tolker 
og vektlegger de ulike kriteriene i vurderingsmodellene. Ikke minst blir måten 
programrådslederen styrer og oppsummerer kvalitetsdiskusjonene i rådet vik- 
tig. Makten flyttes fra Programrådet som organ og dets formelle kriterier til 
enkeltpersoners fortolkninger og syn. Det blir nødvendig å se nærmere på 
modellenes styrker og svakheter som utgangspunkt for beskrivelser av kvalitet 
i skolekonserter. 

Ord om det tause 


Den danske Ønskekvistmodellen for evaluering av kunstnerisk kvalitet i per- 
formativ kunst blir anvendt på ulikt vis av studiens programrådsmedlemmer 
og øvrige Rikskonsert-produsent. Gjennom deres beskrivelser av kategoriene 
utøverkvalitet, programmets kvalitet og formidlingskvalitet i Programrådets 
mandat kommer både Ønskekvistens styrker og svakheter som evaluerings- 
modell frem (jf. Rikskonsertene 2008; Langsted et al., 2003). Kunnen, kompe- 
tanse, fremstår som et anvendelig kriterium. Det brukes først og fremst om 
musikkfaglige kunnskaper og ferdigheter og dermed om konkrete, lett beskriv- 
bare sider ved utøvingen eller konsertens program. Skullen, relevans, virker 
også som en forholdsvis konkret kategori som Rikskonsert-informantene 
anvender om musikernes formidlingsevner eller skolekonsertens relevans for 
elevene. Her er det stor grad av samsvar mellom representantenes tolkninger 
av de to begrepene. Kunnen brukes om kunstfaglig kvalitet og Skullen om for- 
midlingskvalitet, selv om måten Ønskekvistbegrepene koples til programråds- 
kategoriene utøverkvalitet og programmets kvalitet varierer. 

Villen er som nevnt mer abstrakt, og denne kategorien tolkes, vektlegges og 
anvendes mer forskjellig. Programrådets skolerepresentant nevner utøverens 
idé, men utdyper ellers ikke denne kategorien i sine svar. Fylkesprodusenten 
tolker kategorien som et dialogisk engasjement mellom musikere og elever, 
mens Rikskonsert-produsenten fokuserer på musikerens ønske om å spille for 
sitt publikum. Kjølberg hevder i sin rapport at Villen og Skullen lett blandes 
sammen i Programrådets diskusjoner (Kjølberg 2014: 47). Dette behøver 
imidlertid ikke ha med den manglende systematikken i deres vurderingsar- 
beid å gjøre, som hun beskriver. Også forfatterne av Ønskekvistmodellen 
utvisker forskjellene mellom Villen og Skullen når de fremhever det dialogiske 
aspektet ved Villen, nemlig kommunikasjonsviljen (Langsted et al., 2008: 16). 
Dessuten beskriver de, i likhet med studiens musikkinformanter, Villen med 
kvalitative termer og språkbilder. Slik blir Villen både i teori og praksis en 
kategori for ikke-målbare og tause aspekter ved performativ kunst. 

Ønskekvistforfatterne og musikkrepresentantene bruker ofte forskjellige 
ord om disse aspektene, men språkbildene ligner. Kunsthandlingens Villen bør 
preges av «indre glød og drøm», skriver forfatterne (Langsted et al., 2008: 14). 
«Utøverne må ha noe på hjertet», sier en musiker. Programrådet og NMH 
bruker uttrykkene «personlig formidling» og «levende fremføring», og 

Programrådets Rikskonsert-produsent uttrykker det slik: «De viser at de 
ønsker å bringe programmet sitt over scenekanten». Kanskje er det de samme 
nonverbale aspektene ved utøverkvalitet som Ønskekvistforfatterne og 
musikkrepresentantene prøver å gripe med sine beskrivelser. Det virker 
iallefall som både skaperne og brukerne av Ønskekvisten er på bølgelengde 
i sin billedbruk, men er alle ordene og språkbildene like treffende? 
Og er Ønskekvistmodellens Villen en god term for tause aspekter ved 
utøverkvalitet? 

Fylkesprodusenten har en interessant tilleggskommentar i sin beskrivelse av 
Villen-kategorien som hun altså anvender med Programrådets betegnelse 
Engasjement. Hun utdyper sin vektlegging av et dialogisk engasjement hos 
både musikere og elever slik: 


I tillegg legger jeg spesielt godt merke til når det oppnås en slags «flyt-tilstand» hos 
tilhørerne og noe magisk skjer - en under lyttingen får hvile - drømme - glemme. 


Det kunstneriske går inn i sansene på en spesiell måte [...] 


Her kopler hun Villen/Engasjement-kategorien til det motsatte av aktiv 
vilje, nemlig hvile. Samtidig anvender hun et av de ordene som 
Ønskekvistmodellens forfattere bruker i beskrivelsen av Villen, nemlig 
drøm. Slik får hun frem en mulig inkonsistens i Villen-kategorien som kan 
være en grunn til at den anvendes så forskjellig. For fylkesprodusenten 
betyr Engasjement at det oppnås en flyt-tilstand preget av «magi, hvile, 
drøm, glemsel». Det hun beskriver handler ikke nødvendigvis bare om 
utøverkvalitet. Det kan være mange forhold ved en musikkproduksjon som 
skaper en slik flyttilstand hos utøvere og publikum, men flyt er noe mange 
er opptatt av i forbindelse med utøving av kunst og andre ferdigheter. Her 
knytter hun altså an til et sentralt tema i litteraturen om ferdigheter og 
ferdighetslæring. 

Flyt eller flow og letting go som tennisspilleren W. Timothy Gallwey kaller 
det, er et hovedtema i hans bok The Inner Game of Tennis (1974). Musikeren 
Barry Green anvender Gallweys filosofi på musikk i sin bokversjon The Inner 
Game of Music. Green mener at vi gjennom et bedre «inner game of music» 
kan oppnå et bedre «outer game of music» både som musikere og lyttere 
(Green 1983: 10). Begrepet The Inner Game kan gi assosiasjoner til en del for- 
mer for mental trening, der utøverne arbeider med positiv tenkning gjennom 
verbal selvinstruksjon (Jf. for eksempel Railo 1983). Gallwey og Green legger 

imidlertid ikke vekt på dette. De mener tvert i mot at problemene oppstår når 
vi i nonverbale ferdigheter instruerer, korrigerer og informerer oss selv. Da 
utfører vi et indre spill som hindrer vårt musikalske potensiale i å utfolde seg: 


Letting go finally happens when we can give up conscious control and allow ourselves 


to receive and transmit the musicianship of Self 2 (Green 1983: 89-90). 


Green prøver å unngå begreper som bevissthet og underbevissthet, kropp 
og sinn, og bruker i stedet Gallweys begreper Self 1 og Self 2 for å beskrive 
«mental and bodily processes in terms of their results rather than their nature». 
Self 1 er alt som forstyrrer vårt potensiale, mens Self 2 er alt som uttrykker vårt 
potensiale. Flyt oppstår derfor når vi klarer å slippe taket i Self 1, slik at Self 2 
kan få utfolde seg. Dette skjer gjennom «relaxed concentration», ikke selvin- 
struerte og viljesstyrte handlinger (Ibid: 17). 

Slik fylkesprodusenten snakker om hvile, bruker altså Green ordet relaxed 
om den tilstanden som preger flyt i musikkutøving og musikklytting, og de er 
ikke alene om det. Også den danske musikeren Peter Bastian er opptatt av det 
uanstrengte i flyt-opplevelsen. «Vi går på vingene» kaller han det i sin bok Inn 
i musikken. «Opplevelsen av at musikken spiller seg selv er velkjent for mange 
musikere, og publikum flyr med», skriver han (Bastian 1988: 145). Som Green 
og Gallwey er Bastian opptatt av det som kan hindre oss i å «fly». Når vi spiller 
«fra egoet og dets tvingende indre budskap», klarer vi ikke å hengi oss til situa- 
sjonen, hevder han: «Jo mer vi vil bestemme, jo mer avskjærer vi oss fra det 
uventede.» Det som er optimalt for musikkopplevelsen er i følge Bastian «en 
intens, mykt sansende ubrutt konsentrasjon» han kaller avspent nærvær (Ibid: 
171-172, 137). Hans beskrivelse av flyt samsvarer her med deler av Rikskonsert- 
produsentens tolkning av Villen. «Musikerne skal [...] vise tilstedeværelse», 
hevder hun. Selv om hun vektlegger musikernes målstyrte vilje («de skal ville 
noe med sin konsert»), er hun også opptatt av deres nærvær. 

Green og Bastians tanker om musikk gir assosiasjoner til psykologiske 
mindfulness-teknikker, buddhistiske meditasjonsformer og den indre ro og 
balanse som søkes gjennom disse (jf. for eksempel de Vibe & Karem 2007; 
Dalai Lama 2002). Felles for disse tenkemåtene er at det ikke er vår vilje til å nå 
fremtidige mål som skaper flyt eller et godt liv, men en avspent konsentrasjon 
og tilstedeværelse her og nå. Forfatternes beskrivelser av kroppslig kompe- 
tanse i musikkutøving preget av flyt er også i tråd med Gardners begrep om 
kropps-kinestetisk intelligens. Kroppen har sin egen tause tenkemåte, og i 


151 


KAPITTEL 5 


utførelsen av bevegelser blir den lingvistiske og logisk-matematiske intelligen- 
sen bare forstyrrende (Gardner 1985: 205-236). 

Gardner er opptatt av fenomenet flow og har utgitt bøker om dette 
temaet sammen med den ungarskfødte psykologen Mihaly Csikszentmihalyi 
(eks. Gardner, Csikszentmihalyi og Damon 2002). Csikszentmihalyi har 
forsket på flow i flere tiår og beskriver denne tilstanden på lignende måter som 
Gallwey, Green, Bastian og fylkesprodusenten i undersøkelsen. I et intervju 
med den amerikanske skribenten og psykologen Geirland, der han blir spurt 
om hva han mener med flyt, svarer Csikszentmihalyi: 


Being completely involved in an activity for its own sake. The ego falls away. Time 
flies. Every action, movement, and thought follows inevitably from the previous one, 
like playing jazz. Your whole being is involved, and you're using your skills to the 


utmost (Geirland 1996: 1). 


Også Csikszentmihalyi legger vekt på nærvær (being completely involved) 
og fravær av ego (the ego falls away) i flytopplevelsen. Dessuten inneholder 
hans flyt-teori et interessant paradoks. Du er fullstendig involvert i en aktivitet 
for dens egen skyld, samtidig som du bruker evnene dine til det ytterste, sier 
han. Man virkeliggjør ens potensiale fullt ut, som Gallwey og Green ville sagt 
det, men dette skjer fordi man ikke har prestasjon som mål. Det er engasje- 
mentet i aktiviteten her og nå som fører til utfoldelsen av ens ferdigheter. 

Csikszentmihalyi mener altså i likhet med Gallwey, Green og Bastian at 
målstyrt, prestasjonsrettet vilje kan hindre flyt. Hvis det er musikernes flow 
som skaper «en magisk flyttilstand hos publikum», er det ikke sikkert at «musi- 
kerne klarer å bringe sitt program over scenekanten» hvis viljen deres er for 
sterk. Fokuset på å nå frem kan hindre dialogisk flyt. Og musikernes vilje 
balanseres ikke nødvendigvis av Kunnen og Skullen, slik Ønskekvistforfatterne 
hevder, men tvert i mot av en annen taus side ved utøveren som person, nem- 
lig evnen til avspent konsentrasjon, nærvær og engasjement i aktiviteten for 
dens egen skyld. 

Problemet med Villen som vurderingskategori kan være at den handler om 
kunstnernes intensjoner, ikke om hva de faktisk gjør og oppnår i situasjonen. 
Villen gir assosiasjoner til bevisste, målstyrte uttrykks- og kommunikasjons- 
forsøk, ikke til opplevelsene av en gjennomført konsert. Som publikum kan vi 
ikke oppleve utøvernes vilje og mål, like lite som vi kan oppleve deres bevisst- 
het, underbevissthet eller andre indre kroppslige og mentale prosesser. Ordene 

forfatterne av Ønskekvisten supplerer Villen med, engasjement, indre glød og 
drøm betegner noe som kan oppleves, selv om dette er uttrykk for tause kvali- 
teter vi kanskje ikke alltid vil være enige om at kunstnernes utøving har 
(Langsted et al., 2008: 14). Likevel er det ikke nødvendigvis utøvernes vilje til 
uttrykk og kommunikasjon som er årsaken til deres engasjement, indre glød 
og konsertens drøm. 

Nå sier også Ønskekvistforfatterne at det er den vilje som manifesterer seg 
som er interessant, og at «viljen har med den kunstneriske idé å gjøre» 
(Langsted et al., 2005: 17). Det er denne manifestasjonen av en kunstnerisk ide 
også Programrådets skolerepresentant betoner når han sier at «en utøver kan 
ha en god idé og et godt sammensatt program, men savne formidlingsevne til 
et ungt publikum». Men i motsetning til Ønskekvistmodellens forfattere 
kopler ikke skolerepresentanten idé til vilje. Selv om det nok kan ligge mye 
vilje bak mange kunstneriske ideer, er spørsmålet fortsatt om det er denne 
viljen som er hovedårsaken til at den kunstneriske ideen oppstår og blir gjen- 
nomført. I følge Bastian, Gallwey og Green er det tvert i mot avspent konsen- 
trasjon og nærvær som er den viktigste betingelsen for kreative prosesser. Det 
handler om personenes evne til å gi seg helt hen i det de gjør. Som fylkespro- 
dusenten uttrykker det: Utøvingens Kompetanse og Relevans folder seg ut 
gjennom hvile, ikke vilje. Da kan «noe magisk skje» slik at tilhørerne «under 
lyttingen får hvile - drømme - glemme». 

Trioen Villen, Kunnen og Skullen er en morsom språklig konstruksjon som 
kan synes relevant og enkel å bruke. Det virker likevel som Villen ikke er en 
treffende term for de tause aspektene ved utøverkvalitet som både musikkre- 
presentanter og de nevnte forfatterne er så opptatt av, og som Kunnen og 
Skullen ikke omfatter. Dessuten kan altså ikke utøvernes vilje observeres og 
oppleves. Det blir dermed utydelig hva som egentlig skal vurderes. Hva med 
Engasjement som Programrådet valgte å kalle Villen-kategorien i studiens 
feltarbeidsperiode? Er dette et bedre ord for disse kvalitetsaspektene? 

Ja, det virker som engasjement er en mer relevant betegnelse. Det var nett- 
opp fylkesprodusentens beskrivelse av engasjement som bidro til avdekkingen 
av det inkonsistente i Villen-kategorien. Det er også engasjement 
Csikszentmihalyi legger vekt på i sin beskrivelse av flytopplevelsen. Som han 
sier: «Your whole being is involved» (Geirland 1996: 1). Selv om heller ikke 
engasjement gir klare assosiasjoner til hvile, kan engasjement oppleves, og det 
er et mindre målrettet begrep. Det kan omfatte en fremoverrettet vilje, men 

også avspent, konsentrert nærvær. Engasjementet kan dessuten være både 
utadvendt og innadvendt. Det kan dermed være et godt grep av Kulturtanken, 
når de ikke bare gjeninnfører ordet engasjement, men til og med anvender det 
i grunnlaget for hele virksomheten gjennom verdiene modig, engasjerende, 
samlende (Kulturtanken 23.11.2016). Spørsmålet er imidlertid om dette får 
konsekvenser for deres anvendelse av Ønskevistmodellen. 

Villen viser hvor vanskelig og viktig det er å finne presise og dekkende beteg- 
nelser for nonverbale kvalitetsaspekter ved performativ kunst. Det gjelder i så 
vel poetiske som analytiske beskrivelser. Det poetiske språket kan i likhet med 
det analytiske være mer eller mindre presist og treffende. Valg av språklige 
bilder er derfor like viktige som hvilke analytiske begreper deltakerne bruker i 
kommunikasjonen om kvalitet i skolekonserter. Gjennom presisjon i begreps- 
bruk kan de få beskrevet kvalitetskriterier som åpner for større enighet om hva 
det faktisk er de vurderer. Da er det også lettere å se hva samarbeidspartene 
eventuelt er uenige om. 


Profesjonell musikkutøving 

Programrådet anvendte altså Engasjement, Kompetanse og Relevans istedenfor 
Ønskekvistmodellens danske titler Villen, Kunnen og Skullen i studiens feltar- 
beidsperiode. Er disse termene presise nok til at Programrådsmedlemmer og 
Rikskonsertprodusenter da var enige om hvilke utøverkvaliteter de skulle legge 
vekt på i vurderingene? Villen er tydeligvis en relevant kvalitetskategori, mens 
Engasjement virker som et mer treffende ord for tause aspekter ved musikkutø- 
ving. Hva så med Ønskekvistens andre kategori som Programrådet kalte 
Kompetanse? Er denne betegnelsen presis og dekkende? 

Kompetanse virker i utgangspunktet som et klart og entydig begrep. Både 
Rikskonsert-produsenten og programrådsmedlemmene anvender som nevnt 
dette om musikkfaglige kunnskaper og ferdigheter. Likevel gis begrepet kom- 
petanse forskjellig omfang både av profesjonsforskere og studiens musikkre- 
presentanter. Jeg har tidligere vist hvordan kompetanse brukes i definisjoner av 
profesjonalitet i DKS-meldingen, profesjonssosiologien og profesjonspsykolo- 
gien (jf. St.meld. nr. 8 (2007-2008): 38-39; Nygren 2004; Torgersen 1972). Her 
blir profesjonalitet i betydningen formal- og realkompetanse et like omfattende 
begrep som kvalitet. Er da profesjonalitet i musikkutøving mindre omfat- 
tende enn profesjonalitet innen andre profesjoner? Er musikerkompetanse 

ensbetydende med Kunnen, utøvernes kunstfaglige «evner og færdigheder», 
slik Ønskekvistforfatterne kategoriserer det? 

Spørsmålet blir dermed hvordan skolekonsertdeltakerne definerer profesjo- 
nell utøving. Som nevnt betyr profesjonell musikkutøving i mange sammen- 
henger realkompetanse i musikk, enten denne er tilegnet gjennom utdanning 
eller som handlingsbåren kunnskap. Men flere av musikk-informantene mener 
tydeligvis at musikkfaglig kompetanse ikke er nok. I Programrådets beskrivelse 
av musikerne i Alene med 1000 tanker blir kompetanse i stedet et overordnet 
begrep. Utøvernes «godt skolerte kompetanse» viser seg i deres «dynamiske og 
levende fremføring», og innebærer dermed både kunstnerisk kvalitet og for- 
midlingskvalitet. Det samme gjelder NMHs beskrivelser av utøverkompetanse 
i målsetningene for diplomstudiet i utøving. Studentene skal utvikle så vel per- 
sonlig formidlingsevne som instrumentale ferdigheter, musikkunnskap og 
kunstnerisk uttrykksevne (NMH 2009: 7, 9). Utøverkompetanse kan altså 
omfatte taus og talt kunnskap, og Villen så vel som Kunnen og Skullen. Dermed 
er vi like langt. Vi har bare fått tre overlappende begreper, nemlig kvalitet, pro- 
fesjonalitet og kompetanse, ikke ulike kriterier for kvalitet i musikkutøving. 

Mens Programrådet kan ha tapt en mer relevant kvalitetskategori ved å gå 
bort fra tittelen Engasjement, kan de derfor ha vunnet større presisjon ved å 
gjeninnføre den danske termen Kunnen for Ønskekvistmodellens andre kate- 
gori. En lignende presisering ville de ha oppnådd om de hadde beholdt den 
norske tittelen Ferdigheter som de kalte kategorien på et tidspunkt (jf. Kjølberg 
2014: 10), selv om ferdigheter kan ha en snevrere betydning enn kunnen. 
Kunnen gir i denne sammenhengen assosiasjoner til kunstfaglig fortrolighets- 
kunnskap, ikke bare ferdighetskunnskap. Ferdigheter er som nevnt også kun 
ett av underbegrepene forfatterne bruker i Kunnen-kategorien. Både Kunnen 
og Ferdigheter representerer imidlertid en tydeliggjøring av kvalitetskatego- 
rien og gjør den mindre altomfattende enn begrepet Kompetanse. 

Trolig trengs det også flere typer kategorier for utøverkvalitet enn de 
Ønskekvistmodellen og Programrådets tidligere vurderingskriterier gir. 
Studiens musikkrepresentanter vektlegger nemlig mer personlig pregede 
utøverkvaliteter som et hovedkriterium i tillegg til mer håndfast kompe- 
tanse som instrumentale ferdigheter og musikkunnskap. Nå nevner også 
Ønskekvistforfatterne «personligt præg», men de kopler det kun til kategorien 
Kunnen. Flere av musikkinformantene gir derimot uttrykk for at personlige 
aspekter er viktige for både kunstnerisk kvalitet og formidlingskvalitet og 

dermed for alle Ønskekvist-kategoriene. Som Rikskonsert-produsenten legger 
til i sin beskrivelse av musikernes Villen, Kunnen og Skullen: «Jeg ser også på 
utøvernes egen estetikk, særpreg og identitet.» Hun knytter altså utøverens 
særpreg både til kunstfaglig kompetanse («estetikk») og til utøveren som 
person («identitet»). 

Tar vi utgangspunkt i musikkrepresentantenes vektlegging av musikkfaglig 
kunnskap og personlige egenskaper og kopler dette til Rikskonsert- 
informantenes beskrivelser av Ønskekvistkategoriene, trer to hovedkategorier 
for musikeres utøverkvalitet frem: 


e  Musikkfaglig kompetanse: Instrumentale ferdigheter, stil- og repertoar- 
kunnskaper, variasjon i kunstnerisk uttrykk, selvstendighet, originalitet, 
eget kunstnerisk særpreg. 

e Personlig uttrykks- og formidlingsevne: Engasjement, ha noe på hjertet, 
levende fremføring og formidling, flyt, avspent nærvær, hvile, drøm, magi, 
identitet, personlig særpreg. 


Vi får dermed ett begrep for utøvernes musikkfaglige kompetanse som i stor 
grad er spesifikke kunnskaper og ferdigheter musikkinformantene har et uttalt 
faglig språk for, og et annet begrep for utøvernes personlige uttrykks- og for- 
midlingsevner som viser seg i de mer tause og i utgangspunktet nonverbale 
sidene ved kunstopplevelsen. Dette er aspekter som skolekonsertdeltakerne 
oftest beskriver i språklige bilder. 

Musikkrepresentantene kopler imidlertid også det musikkfaglige og per- 
sonlige sammen. De mener utøveren som person preger måten han eller hun 
anvender sin musikkfaglige kompetanse til å skape kunstneriske uttrykk med 
eget særpreg. Språket de anvender om disse kvalitetsaspektene blir typisk nok 
mindre musikkfaglig, mer personorientert og illustrerende. Det handler om 
selvstendighet, originalitet og særpreg. Samtidig brukes ordet særpreg ikke bare 
til å beskrive utøvernes kunstneriske uttrykk, men også til å skildre måten utø- 
veren fremstår som person i sine uttrykk og sin formidling. Særpreg blir da et 
kriterium for både musikkfaglige og personlige aspekter ved musikkformid- 
lingen og inngår dermed i begge kategoriene. 

Kategoriene som trer frem gjennom deltakernes kvalitetsbeskrivelser viser 
at det er flere mulige måter å kategorisere utøverkvalitet i skolekonserter på 
som kan være relevante, men alle er ikke nødvendigvis like anvendelige i alle 
situasjoner. Gjennom å prøve ut ulike kategorier i praksis, vil det bli tydeligere 

for samarbeidspartene hvor kommuniserbare og treffende de valgte begrepene 
er i hver enkelt vurderingssituasjon. Valg av presise kvalitetskategorier løser 
imidlertid ikke alle problemer med anvendelsen av vurderingsmodeller som 
Ønskekvisten, Programrådets tidligere vurderingskriterier og min todelte 
kategorisering. Kategoriseringer er idealtyper som atskiller ting som i praksis 
henger sammen. Musikeres personlige egenskaper og evner kan virke inn på 
deres musikkfaglige kompetanse og motsatt. Utøveres engasjement kan være 
rotfestet i et ønske om relevans, og deres kunstfaglige kompetanse kan gi dem 
nye ideer og nytt engasjement. Ved å skille det som henger sammen, får imid- 
lertid samarbeidspartene beskrevet ulike kvalitetsaspekter og dermed tydelig- 
gjort hva de skal vurdere. 

Gjennom Rikskonsert-informantenes bruk av Ønskekvistmodellen har 
noen styrker og svakheter ved begrepene Villen (Engasjement) og Kunnen 
(Kompetanse) kommet til syne. Hva med Ønskekvistens tredje kategori? Er 
Skullen eller Relevans enklere å bruke? Det virker slik. «Formidlingsevne», 
«skulle noe» og «skape relevans» anvendes på lignende måter av disse infor- 
mantene. Uttrykkene brukes dessuten om hverandre og gis dermed overlap- 
pende betydninger. Det er i tillegg interessant å se at formidlingsaspektet i 
musikkrepresentantenes kvalitetsbeskrivelser ikke bare omhandler utenom- 
musikalske tilretteleggingsgrep i konserten, slik det gjør i lærernes svar. 
Musikkrepresentantene anvender termen formidling også om sider ved musi- 
kernes kunstneriske utøving, nemlig om måten musikerne med sine kunnska- 
per og sin personlighet former musikken på. Og her er de på bølgelengde med 
noen av elevene. Det er kunstnernes utøving disse elevene synes er «gøy». De 
ulike skolekonsertdeltakerne vektlegger imidlertid flere aspekter ved utøver- 
nes og skolekonsertenes formidlingskvalitet og relevans. Det går jeg nærmere 
inn på i neste delkapittel og i kapittel 7 «Kvalitet er en god skolekonsert». 

Ellers er det verdt å merke seg at studiens programrådsmedlemmer og 
øvrige Rikskonsert-produsent opplever Ønskekvistkategoriene som et godt 
redskap for sine diskusjoner av kvalitet i skolekonserter. Enkelheten og åpen- 
heten som de tre kategoriene representerer gjør modellen tydeligvis til et 
anvendelig utgangspunkt for kvalitetsdiskusjoner. Dette er også hovedmålet til 
forfatterne. De ønsker som nevnt å etablere et samtalerom, ikke nødvendigvis 
et grunnlag for presise kvalitetsbeskrivelser (Langsted et al., 2003: 143). Likevel 
bør grunnlaget for dette samtalerommet være relevant og åpent for så vel mar- 
ginale som sentrale kvalitetssyn (jf. Harding 1991). Det fordrer en kontinuerlig 

debatt om de kvalitetsmodellene som anvendes, ikke minst en modell som har 
fått et så stort hegemoni som Ønskekvisten. Siden modellen anvendes av kul- 
turaktører i hele Skandinavia, blir de danske forfatternes tanker om kvalitet i 
performativ kunst dominerende for kvalitetsdiskusjonene i veldig mange vur- 
deringssituasjoner. Svakhetene ved modellen som viser seg gjennom 
Rikskonsert-informantenes ulike tolkninger av Ønskekvistbegrepene kan tyde 
på at det også trengs andre og mer presise kategorier for kvalitet i skolekonser- 
ter som kunsthandling. 


Musisering og aktivisering 

I vurderingen av Alene med 1000 tanker pekte kulturkontakten og noen av 
elevene på utøvernes dyktighet som det beste ved produksjonen. Dermed ble 
Alene med 1000 tanker et naturlig utgangspunkt for temaet utøverkvalitet i 
skolekonserter for S-/M-trinnet. Dette er en skolekonsert uten ytre elevaktivi- 
teter. Bekrefter informantene hypotesen om at formidlingskvalitet er en utfor- 
dring i slike skolekonserter? Siden jeg til nå kun har analysert partenes syn på 
utøverkvalitet, er det for tidlig å svare utfyllende på dette spørsmålet. 
Kulturkontaktens og enkelte elevers kritikk kan imidlertid tyde på at formid- 
lingskvalitet var en utfordring i forhold til dem i denne skolekonserten. 
Samtidig viser de positive reaksjonene fra andre elever og Programrådet at 
meningene om utøvernes formidling i en monologisk skolekonsert kan være 
delte. Samtlige elevers ro og konsentrasjon under mesteparten av konserten 
tyder dessuten på at det oppsto indre dialog mellom utøvere og elever, selv om 
noen elever uttrykte seg negativt i etterkant. Hva så med dialogiske skolekon- 
serter? Er kunstnerisk kvalitet en utfordring her? Kan musikk som objekt bli 
borte i skolekonserter med vekt på ytre dialog? Og fører det dialogiske fokuset 
på formidlingskvalitet til at de kunstneriske utøverkvalitetene blir lavere i pro- 
duksjoner, der elevene er aktive medutøvere? 

I denne studien er det bare én produksjon hvor utøvernes kunstneriske kva- 
litet blir kritisert, og det er i den monologiske skolekonserten Songs of 
Conscience. Her er det Programrådet og involverte lærere som fremfører kri- 
tikken, mens elevene i de uformelle samtalene var fornøyd med musikerne 
også i denne. Selv om elevene ikke samstemmer denne gangen, er det interes- 
sant at både kultur- og skolerepresentanter kan være enige i sine vurderinger 
av kunstnerisk kvalitet også når de mener den er for lav. «Dette kunne våre 

musikklærere gjort like bra», uttrykte en allmennlærer det. Programrådets 
kritikk er nok en gang mer detaljert, og de skriver blant annet: «Musikalsk 
oppleves det som relativt flatt. Det mangler flerstemt sang og instrumentale 
soli [...]» (Rikskonsertene 2009A: 1). Musikerne kritiseres altså for manglende 
variasjon både i instrumentale ferdigheter og musikalsk uttrykk. Det er også 
interessant at denne type kritikk kommer i forbindelse med en monologisk 
produksjon. Både Programrådet og de øvrige skolekonsertdeltakerne er enige 
om at utøverne i alle studiens dialogiske skolekonserter er kunstfaglig 
kompetente. 

Det er dermed ingenting ved studiens interaktive skolekonserter som tyder 
på at utøverne her er mindre dyktige innen sitt kunstneriske spesialfelt, enten 
det er deres hovedinstrument, en musikksjanger/-stil eller improvisasjon/ 
komposisjon. Men musikerne bruker flere sider av seg selv som kunstneriske 
utøvere i de dialogiske produksjonene, og ikke alle blir vurdert som kunstfag- 
lig kompetente i alt de gjør. Et eksempel på dette er verksteds-produksjonen 
LyDoku 1 og 2 som fant sted på Oslo-skolen med et par måneders mellomrom. 
I LyDoku 1 lærte elevene å lage lyddokumentarer gjennom å komponere med 
utgangspunkt i opptak av konkrete lyder. Musikerne presenterte først lydtema- 
ene Klasserom, Ute, Gym, Ganger/trapper og gjorde deretter lydopptak etter 
forslag fra elevene. De fleste elevene deltok aktivt, og det ble konkurranse om 
å få være med og bestemme type lyder. Spontan applaus og latter brøt ut hver 
gang en lyd var tatt opp. Så lærte elevene å redigere selvvalgte lyder i et data- 
program til små lydkomposisjoner. Komposisjonsprosessen ble avsluttet i det 
andre musikerbesøket, LyDoku 2, med elevledete lydstasjoner og musikernes 
konsert basert på elevenes komposisjoner (Feltnotat 07.11.08 og 22.01.09). 

I vurderingen av denne produksjonen lovpriste Programrådet musikernes 
kunstneriske kvaliteter, men de mente likevel at enkelte sider ved utøvingen 
deres trekker ned helhetsinntrykket: 


Meget dyktige utøvere til å manipulere lyd og skape uvante landskap og rytmer. [...] 
Kreativt cellospill binder programmet sammen på en fin måte og skaper harmoni. 


[...] Middels vokalprestasjoner til slutt (Rikskonsertene 2008A: 1). 


Musikerne er altså «meget dyktige utøvere» når det gjelder musikkteknologi, 
komposisjon og cellospill, mens vokalprestasjonene deres bare er «middels». 
Det kan dermed være at det trengs mer allsidige musikere med høyt kunstne- 
risk utøvernivå på flere områder, eller flere utøvere med hver sine spesialfelt, 

hvis den kunstneriske utøverkvaliteten skal bli ivaretatt i produksjoner med 
vekt på elevenes egenaktivitet. Samtidig var det ingen av lærerne eller elevene 
jeg snakket med som kritiserte musikernes vokalprestasjoner. «Kjempegøy å 
lage musikk», sa to oppglødde 5. klassejenter, mens kulturkontakten på spørs- 
målet om hvordan han vurderte LyDoku i forhold til de andre skolekonsertene 
i tilbudet, svarte: 


LyDoku ruler. Meget bra. [...] elevene får en stor deltakelse i aktiviteter som er en helt 
ny erfaring for dem og som de synes er kult å oppleve at de får til på en enkel måte. [...] 


Godt utført av de ansvarlige. 


Verken kulturkontakten eller elevene kommenterer musikernes egenutø- 
ving. Det er utøvernes ledelse av ytre elevaktiviteter de fokuserer på i sine vur- 
deringer. Det er dette som er «gøy» og «en helt ny erfaring» for elevene. Betyr 
det at musikk som objekt faktisk blir borte for dem i denne dialogiske produk- 
sjonen? Programrådets uttalelser kan tyde på at de mener det er en fare. I sin 
vurdering av produksjonen LyDoku skriver Programrådet: 


Som LyDokumentar er det bra - men savner at kunstnerne står med egne innslag og 
spiller/fører ferdige verker for elevene som en del av konserten. [...] La dem spille 


mer selv og gi elevene forbilder mht både det musikalske og det utøvende (Ibid: 1, 2). 


Medlemmene i Programrådet mener altså at musikerne i større grad bør ha 
egne innslag, og de begrunner sitt syn med viktigheten av musikalske og utøvende 
forbilder for elevene. Utøverne kritiseres for å gi for liten plass til egen utøving, slik 
at elevene ikke får opplevd dem som kunstnere i stor nok grad. I produksjonen 
Solo solo, der en senegalesisk musiker formidler musikk og fortellerkunst fra 
Senegal, synes også Programrådet det blir for lite av musikerens eget spill: 


Hans (utøveren i produksjonen Solo solo) kora-spill er fremragende, og det er nød- 
vendig med mer av dette for å skape variasjon og la musikken få sin plass i konserten 


(Rikskonsertene 2009C: 2). 


I følge programrådsmedlemmene blir musikken i betydningen musikernes 
egenutøving for lite fremtredende i disse dialogiske skolekonsertene. Dessuten 
er de tydeligvis opptatt av å ivareta slike kunstneriske kvaliteter også i skole- 
konserter med vekt på ytre elevdialog. De uttrykker til og med at det er nød- 
vendig med mer av dette både av hensyn til variasjon, musikkens rolle og for å 
«gi elevene forbilder». Det er derfor interessant at verken lærere eller elever har 

etterlyst mer utøverspill i disse skolekonsertene, og at både voksne og barn på 
skolene kun gir uttrykk for begeistring. 

Betyr lærerne og elevenes reaksjoner at de er mindre opptatt av musikkens 
plass i skolekonserter? Også dette spørsmålet er det for tidlig å svare på. 
Partenes syn på musikkens rolle er et sentralt tema også i de neste kapitlene om 
musikkvalg og skolekonserten som helhet (se kapitlene 6-8). Det er imidlertid 
tydelig allerede nå at deltakerne har forskjellige syn på hva slags type elevakti- 
visering som er viktigst. Musikkrepresentantene understreker viktigheten av 
elevenes lytting til musikernes spill, mens lærerne og elevene ikke ser ut til å 
savne dette når utøvernes ledelse av ytre dialog er god. Men er dette en riktig 
fortolkning? Hva mener de ulike deltakerne egentlig om indre og ytre dialog i 
skolekonserter? Her gir både studiens uformelle samtaler og strukturerte 
spørsmål i intervjuer og spørreskjemaer klarere svar. 

Jeg spurte noen av 5. klassingene ved Oslo-skolen om de helst vil ha skole- 
konserter som LyDoku, der de er med og lager musikk, eller konserter der det 
er musikerne som spiller. «Begge deler», svarte de jeg snakket med, og ei jente 
begynte begeistret å fortelle om en monologisk skolekonsert hun hadde opp- 
levd. I likhet med noen av Agderskoleelevene synes de altså det kan være gøy 
å oppleve musikernes egenutøving, selv om Oslo-elevene samtidig viser at de 
setter pris på utøvernes ledelse av ytre elevaktiviteter. Hva mener så de andre 
elevene i undersøkelsen om dette? Og hva er de voksne musikk- og skolerepre- 
sentantenes syn? I den systematiske undersøkelsen av temaet elevaktivisering, 
kommer noen interessante mønstre frem. 

På spørsmålet om de mener skolekonserter skal være rene konserter, kon- 
serter med ytre elevaktiviteter, workshops eller andre undervisningsbaserte 
produksjoner, svarer mange elever og samtlige lærere at de ønsker alle typer 
skolekonserter. Det gjelder også kulturkontakten som i sin beskrivelse av hva 
som kjennetegner en god skolekonsert for S-/M-trinnet, sa at hun «tror det må 
være elevaktivitet på en eller annen måte». Til tross for dette utsagnet ønsker 
hun altså forskjellige skolekonsertformer i det samlede tilbudet. Det samme 
gjør utøverne, produsentene og de turneéansvarlige. Oslo-elevenes «begge 
deler» får støtte fra alle parter i undersøkelsen. Det er stor enighet om at elev- 
ene både bør få oppleve kunstnerne som utøvere og selv få være aktive med 
egne aktiviteter. Disse funnene stemmer også med Fjelds undersøkelse av 16 
læreres syn på monologisk og dialogisk formidling, der alle ga uttrykk for at de 
ønsket begge formidlingsformene (Fjeld 2007: 50). 

Betyr dette at Borgen og Brandt har diktet opp spenningene mellom kultur 
og skole i spørsmålet om monologisk og dialogisk formidling (Borgen og 
Brandt 2006: 11, 17)? Har høringsinstansene rett i at spenningene ikke er så 
store lokalt, og at partene er enige om at de ønsker et variert tilbud (jf. St.meld. 
nr. 8 (2007-2008): 20, 40)? Samtidig bekrefter som nevnt UNI Rokkansenterets 
forskere i sin DKS-studie at det er spenninger (Breivik og Christophersen 
(red.) 2013). Spørsmålet blir dermed hva som skjer når ressursene er begrenset 
og partene må prioritere. Jeg spurte derfor informantene om hva slags typer 
skolekonserter de mener er viktigst. Da kom noen interessante forskjeller i sva- 
rene frem. 

Musikkprodusentene og Programrådets medlemmer ønsker alle typer pro- 
duksjoner, men prioriterer deretter rene skolekonserter uten ytre elevaktiviteter. 
De vektlegger altså elevenes opplevelse av kunstnerne som utøvere. 
Kulturkontaktene har også alle typer produksjoner som førsteprioritet, men de 
setter konserter med ytre elevaktivitet som andreprioritet. De ønsker tydeligvis 
en større balanse mellom kunstnernes egenutøving og elevenes egne aktiviteter. 
Her stemmer musikkformidlernes og kulturkontaktenes avkryssinger med deres 
vurderinger av LyDoku og de andre dialogiske skolekonsertene i studien. Både i 
sine generelle kriterier og konkrete kvalitetsvurderinger vektlegger musikkinfor- 
mantene kunstnernes egenutøving, mens kulturkontaktene fremhever elevakti- 
vitetene. Hos elevene er svarene i spørreundersøkelsen mer forskjellige. Noen vil 
helst ha skolekonserter, der de hører og ser konserten (12 av 55 elever). Litt, men 
ikke mange flere (16 av 55 elever) synes de bør få konserter, der de er med og 
lager musikken. Om lag halvparten av elevene (27 av 55 elever) ønsker i likhet 
med Oslo-elevene jeg snakket med begge typer skolekonserter. 

Siden jeg gjennomfører en kvalitativ undersøkelse, kan jeg ikke si noe gene- 
relt om hva skoleelever, lærere, utøvere og produsenter i Norge mener om 
dette. Kartlegging av partenes syn på kvalitet er som nevnt ikke et mål i denne 
studien. Tendensene i svarene er imidlertid interessante. De harmonerer med 
konklusjonene i Borgen og Brandts evaluering av DKS om at kulturlivets 
representanter er mest opptatt av monologisk kulturformidling uten ytre 
elevaktiviteter, og at skolens representanter prioriterer dialogisk formidling 
med ytre elevaktivisering (Borgen og Brandt 2006: 11,17). Men partenes syn er 
mer nyanserte enn det som kommer frem i denne evalueringen, siden både 
skole- og kulturinformantene i undersøkelsen er helt enige om at begge for- 
midlingsformer skal tilbys. 

Det mest overraskende er likevel elevenes svar. En skulle tro at elevene 
ønsket å være mest mulig aktive selv. Som nevnt hevder Christophersen i Uni 
Rokkansenterets DKS-studie at «ønsket om egenaktivitet og større grad av fri- 
het er et gjennomgående trekk» i intervjuene deres med barnetrinns-elever 
(Breivik og Christophersen (red.) 2013: 64). Men det er altså bare 16 av 55 
elever i denne undersøkelsen som vil ha egenaktivitet i alle skolekonserter. 
Riktignok vil de fleste (43 av 55) ha ytre elevaktiviteter enten i hver skolekon- 
sert eller av og til. Samtidig ønsker hele 39 av 55 elever at de i alle eller noen 
skolekonserter kun opplever kunstnernes utøving. Og det mest overraskende 
er at 12 av 55 elever ikke ønsker ytre aktiviteter i noen konserter. De vil 
bare være tilhørere. Mange elever setter altså stor pris på monologisk 
musikkformidling. 

Hva er det så disse elevene ønsker å oppleve ved musikernes kunstneriske 
utøving? Her er ikke svarene deres så konkrete og detaljerte, men kriteriene er 
tydelige. Elevene legger vekt på musikernes dyktighet som utøvere og følelsene 
de formidler. På spørsmålet om hva de likte best med skolekonsertene de 
hadde vært med på, svarer flere at «de (musikerne) var flinke til å synge og 
spille». Ei 7. klassejente ved Vest-Agder-skolen utdyper som nevnt dette med å 
si at hun «likte best åssen de klarte å spille så fint, og at de spiller likt». Hun 
vektlegger dermed også musikernes samspill. Flere av elevene er altså i likhet 
med musikkinformantene opptatt av utøvernes musikkfaglige kompetanse, 
selv om de kun gir generelle beskrivelser av dette. 

I sine beskrivelser av følelsesuttrykk svarer imidlertid elevene mer variert, og 
her kommer både deres positive og negative vurderinger til syne. En 6. klasse- 
gutt vil at en skolekonsert skal være «morsom og med innlevelse». «Rolig», sva- 
rer ei 4. klassejente. «Ikke for bråkete» samstemmer en 6. klassegutt. «Masse 
action», skriver en 4. klassegutt. Her er meningene tydeligvis delte. «En god 
skolekonsert skal ha mange forskjellige følelser», sier ei 7. klassejente. Hun får 
støtte fra flere av både guttene og jentene, småtrinns- og mellomtrinnselevene. 
«Morsom og spennand" og litt trist», skriver for eksempel ei 6. klassejente fra den 
største Telemarksskolen. Selv om elevene ikke kopler disse kriteriene eksplisitt til 
musikernes utøving, samstemmer deres vektlegging av følelser med musikkin- 
formantenes beskrivelser av utøvernes personlige uttrykksevner. Når for eksem- 
pel Programrådet fremhever utøvernes «dynamiske og levende fremføring», 
fokuserer de i likhet med mange av elevene på variasjon i uttrykk. Nok en gang 
er det samsvar mellom de sentrale musikkinformantene og noen av de mindre 

innflytelsesrike elevrepresentantene (jf. Harding 1991). Elevene bruker imidler- 
tid sine følelsesbetegnelser til å beskrive skolekonsertens helhetlige uttrykk, ikke 
bare musikernes utøving. Jeg trekker derfor med meg disse kriteriene inn i kapit- 
tel 7, der jeg analyserer partenes syn på en god skolekonsert. 


Utøverkvalitet i ulike sjangre 


Deltakerne er tydeligvis uenige om hvor viktig musikernes egenutøving er i 
skolekonserter, men de har samstemte kvalitetskriterier for utøvernes musise- 
ring. Spørsmålet er imidlertid hvor allmenne eller stilavhengige disse kriteri- 
ene er. Utgangspunktet for analysen av utøverkvalitet er de klassisk skolerte 
musikerne i Alene med 1000 tanker, Rikskonsert-representantenes anvendelse 
av Ønskekvistmodellen (Langsted et al., 2003) og de ulike musikerne i studiens 
dialogiske skolekonserter. Anvendes de kriteriene jeg har funnet for musikeres 
egenutøving innenfor alle musikksjangre? Er musikkfaglig kompetanse og 
personlig uttrykks- og formidlingsevne viktig for den kunstneriske utøverkva- 
liteten til alle typer musikere? 

Det virker slik. Uavhengig av hvilke sjangre som spilles, er de forskjellige 
skolekonsertdeltakerne samstemte om musikernes dyktighet, og de bruker lig- 
nende beskrivelser av god musikkutøving i alle de musikkproduksjonene stu- 
dien omfatter. Det gjelder i produksjoner som for eksempel Rare dyr, der 
musikerne fremfører barnesanger i rock- og jazz-versjoner, i Solo solo, der en 
senegalesisk folkemusiker formidler sin musikk- og fortellertradisjon og i pro- 
duksjoner med klassisk musikk som Alene med 1000 tanker. Også elevenes 
vektlegging av følelser fremstår som et sjangeruavhengig kriterium. Elevene 
anvender følelsesbetegnelser både i sine generelle kvalitetsbeskrivelser og 
spesifikke vurderinger av skolekonserter med forskjellige typer musikk. 
Nå er imidlertid de kriteriene for utøverkvalitet som deltakerne uttrykker 
forholdsvis generelle. Hadde de blitt bedt om å vurdere musikernes fremføring 
av enkeltverk, sanger og låter innenfor ulike sjangre, ville trolig kvalitetskrite- 
riene variert noe mer." Samtidig er det interessant at deltakerne både i sine 
generelle beskrivelser og spesifikke vurderinger av kunstnerisk utøverkvalitet 


1  Sefor eksempel Gripsrud, J. (red): 2002. Her gir de ulike bidragsyterne analyser av populærmusikkens 
kvaliteter i forhold til andre musikksjangre (spesielt vestlig kunstmusikk), noe som får konsekvenser 
for vurdering av utøverkvalitet. Anne Danielsen drøfter blant annet soundens betydning i populær- 
musikk kontra viktigheten av komposisjonens strukturelle utvikling i vestlig kunstmusikk (Ibid: 148). 

er samstemte. Kvalitetskriteriene er tydeligvis relevante innenfor ulike 
musikksjangre. 

De eneste sjangeravhengige kriteriene for god musikkutøving er det musikk- 
representantene som fremfører. I deres beskrivelser fremheves improvisa- 
sjonsevner og egne musikkarrangementer som et tilleggskriterium i 
produksjoner med samtidsmusikk og improvisasjonsbaserte stilarter. Dette 
gjelder for eksempel komponeringsproduksjonen LyDoku og jazz-produksjo- 
nen Rare dyr. I vurderingen av LyDoku legger som nevnt Programrådet vekt på 
musikernes evner «til å manipulere lyd og skape uvante landskap og rytmer» 
(Rikskonsertene 2008A: 1), og Rikskonsertprodusenten beskriver utøverfer- 
dighetene i Rare dyr slik: 


Rare dyr har musikere som er utrolige dyktige på sitt instrument. De lager dessuten 
fine arrangementer og et spennende lydbilde på et kjent materiale for de fleste, 


barnesanger. 


Evnen til å lage gode arrangementer og «et spennende lydbilde» er altså like 
viktige kvaliteter ved musikerne som at de er dyktige instrumentalister. I de 
produksjonene der musikken er komponert av andre enn utøverne, og der 
utøverne ikke improviserer, nevnes naturlig nok ikke improvisasjon og kom- 
posisjon som en utøverkvalitet. Deltakernes beskrivelser av god musikkutø- 
ving henger slik sett sammen med deres syn på musikkens kvalitet. Det bringer 
meg videre til kapitlet «Kvalitet er god musikk». Før jeg går inn på neste kate- 
gori, vil jeg imidlertid oppsummere hva jeg har fått beskrevet om utøverkvali- 
tet i skolekonserter, og hva som gjenstår å få belyst. 


Hva er en god skolekonsertmusiker? 


Skolekonsertdeltakerne ønsker seg dyktige musikere, men er en god musiker 
også en god skolekonsertmusiker? Stiller de andre krav til musikere i skole- 
konserter enn i andre konserter? Jeg kan ikke gi noe endelig svar på det, 
siden jeg ikke har gjort en sammenlignende studie av utøverkvalitet i kon- 
sertformer for ulike publikumsgrupper. Likevel virker informantenes musi- 
kerbeskrivelser ganske allmenne. De inneholder ikke spesifikke kriterier for 
kunstnerisk utøverkvalitet i skolekonserter utover et mulig krav om større 
kunstnerisk allsidighet i de interaktive skolekonsertformene. Det er dessuten 
ikke bare studiens informanter som vektlegger de grunnleggende kriteriene 

musikkfaglig kompetanse og personlige uttrykks- og formidlingsevner i vur- 
deringen av musikere. De samme kriteriene er vurderingsgrunnlag også i 
NMHis studieplan for diplomutdanning av musikere til alle slags konsertfor- 
mer og målgrupper (jf. NMH 2009). Skolekonsertdeltakerne har imidlertid 
flere og andre krav til utøvernes formidlingskvalitet i skolekonserter enn i 
andre konserter. Disse kravene handler ofte om flere aspekter ved skolekon- 
serter enn utøvernes musisering og ytre elevaktivisering, noe som behandles 
i kapitlene 7 og 8. 

Studiens produsenter, utøvere, lærere og elever viser altså stor enighet når 
de bedømmer kunstnerisk utøverkvalitet. Selv om de uttrykker seg språklig 
forskjellig og har ulik grad av utdypinger og konkretiseringer i sine beskrivel- 
ser, har de her, om ikke like, så i alle fall sammenfallende kriterier. De forskjel- 
lige skolekonsertdeltakerne er samstemte i sine vurderinger av hvilke musikere 
som er dyktige, selv om de ikke alltid er enige om deres formidlingsevner. Det 
er interessant at også en del elever viser kompetanse i å vurdere kunstnerisk 
utøverkvalitet. I likhet med musikkinformantene vektlegger disse elevene utø- 
vernes kunstneriske ferdigheter høyt når de vurderer en skolekonsert. 

Naturlig nok gir de musikkfaglige representantene flest detaljer i sine 
beskrivelser av kunstnerisk utøverkvalitet, som omfatter konkrete, delvis 
målbare instrumentale ferdigheter og musikkunnskaper, og abstrakte, 
mindre målbare personlige egenskaper og evner. Trolig dekker ikke 
Ønskekvistmodellens begrep Villen disse personlige utøverkvalitetene godt 
nok, men ellers finner jeg en overraskende samstemmighet om tause opple- 
velseskvaliteter ved kunstnernes utøving. Selv om informantene bruker ulike 
ord og språklige bilder, virker det som de beskriver samme fenomen, nemlig 
at de ulike musikerne med sin musikkfaglige kompetanse og sine personlige 
uttrykks- og formidlingsevner klarer å levendegjøre musikken og formidlin- 
gen (jf. Buber 1923/1967: 12; Dewey 1934/2005: 2, 4). At disse sidene ved 
musikernes utøving er mindre målbare, forhindrer tydeligvis ikke at de kan 
oppleves og verdsettes høyt. Med sine beskrivelser bidrar dermed de ulike 
skolekonsertdeltakerne til å gjøre kunnskapen om musikkopplevelsens tause 
sider mer uttalt. 

Når det gjelder samarbeidspartenes syn på ulike typer elevaktivisering, vil 
alle de voksne og de fleste elevene i undersøkelsen ha både monologiske og 
dialogiske skolekonserter i det samlede tilbudet. Hva slags skolekonserter de 
ulike deltakerne prioriterer er imidlertid mer forskjellig. Dette har tydeligvis 

med deres oppfatninger av musikernes utøverrolle å gjøre, og dermed om utø- 
vernes egenmusisering eller ledelse av ytre elevaktivisering er viktigst. Samtidig 
kan også deltakernes syn på musikk og produksjonens formidlingskvalitet her 
spille inn. Partenes preferanser blir derfor et sentralt tema også i kapitlene 6-8, 
der jeg analyserer de ulike informantenes syn på hva god musikk og en god 
skolekonsert kan være. 

Kvalitet er god musikk 


«Ikke på lissom» 


Det er tydeligvis ikke så vanskelig for partene i skolekonsertsamarbeidet å bli 
enige om hva som kjennetegner en god musiker. Selv om de har ulike oppfat- 
ninger av formidlingskvalitet, er representantene samstemte om musikeres 
kunstneriske utøverkvaliteter i skolekonserter. Er de like enige i hva som er 
god musikk? Har deltakerne også sammenfallende kriterier for kvalitet ved 
skolekonsertenes musikkvalg og program? 

Som beskrevet i kapittel 2 har kvalitet i musikk og annen kunst vært gjen- 
stand for debatt gjennom hele den europeiske kunsthistorien. Mens det fra 
antikken til modernismen stadig ble formulert nye, absolutte og stilbundne 
kvalitetskriterier for musikk, er det i vår tid konsensus om kvalitetskriteriers 
kontekstavhengighet (jf. Bourdieu 1970/1996). Hvor relative i betydningen 
subjektive kvalitetsvurderinger dermed nødvendigvis må være, debatteres 
imidlertid fortsatt (jf. Fink 1992; Harding 1991). Det er derfor interessant å se 
hva slags musikksyn de ulike skolekonsertdeltakerne målbærer, og om det 
fortsatt formuleres absolutter angående kvalitet i musikk. 

En skulle tro at spørsmålet om hva som er god musikk særlig engasjerte 
musikk-representantene, men et av de mest markante synspunktene jeg møtte, 
kom fra en 4. klassegutt på den største Telemarksskolen. Da jeg spurte klassen 
hans om hvordan de synes en god skolekonsert bør være, svarte han: 


Når de spiller rock eller pop, ikke lissom rock eller pop som «Rocketroll» eller «Jåjå» 


(lissom hiphop) - ikke late som på tull, men onkli musikk. Det skal vera god musikk. 


For denne 4. klassingen er det musikkvalget som er viktigst i en skolekon- 
sert. Han ønsker seg «onkli», ekte musikk fremført av musikere som «ikke later 
som på tull», men tar seg selv og elevene på alvor og viser at de kan sin musikk- 
sjanger. Med dette utsagnet går gutten rett inn i de historiske debattene om 

autentisitet i kunsten. Spørsmålet er imidlertid hva han mener med «onkli 
musikk» og hva slags autentisitetsideal han har. Ønsker han seg autentisk, tra- 
disjonstro musikk som er konsistent i stil og skapt i tråd med stilen og musikk- 
tradisjonens regler, eller nyskapende musikk fra musikere som er tro mot seg 
selv og sine egne ideer (jf. Kivy 1995: 3-6)? Eller innebærer hans motstand mot 
«lissom»-musikk at han vil ha ekte voksen-eksempler fra musikksjangeren, 
ikke spesialtilpasset musikk for barn? Uansett hva hans svar betyr, er det ingen 
relativist vi møter her. Denne 4. klassingens krav til god musikk er absolutt. 

Når gutten beskriver hva han mener med god musikk, kommer han med 
krav til musikerne og deres utøving. Hans svar viser dermed hvor vanskelig det 
kan være å skille musikkverket fra musikkutøvingen, siden musikk er noe som 
foregår i tid og som derfor skapes i konsertsituasjonen. Det gjelder enten 
musikken er ferdig komponert eller improvisert frem gjennom monologiske 
og dialogiske kunsthandlinger. 4. klassingen er tydeligvis opptatt av monolo- 
gisk formidling. Han vektlegger musikernes egenutøving. For ham er det viktig 
at musikerne ikke «later som på tull» og spiller «lissom»-musikk. Det kan bety 
at han vil ha musikere som har så god kjennskap til den musikken de fremfører 
at de både kan velge ut og spille musikk som er typiske for sjangeren. 
Viktigheten av musikernes musikkompetanse deler han i tilfelle med både 
musikere og musikkprodusenter. Som nevnt er de opptatt av at musikere må 
ha tilegnet seg de stilkunnskapene og instrumentale ferdighetene som kreves 
innenfor den aktuelle musikksjangeren. 

4. klassingens avvisning av «lissom»-musikk og ønske om «onkli musikk» 
kan imidlertid også være en reaksjon på det han opplever som en undervurde- 
ring av ham selv som publikum. I debatten om barns eller voksnes kultur bør 
danne utgangspunkt for kulturformidling, er en del opptatt av at innholdet i 
formidlingen må korrespondere med barns kultur og utviklingsnivå (jf. 
Danbolt og Enerstvedt 1995). I skolekonserter legges det da gjerne vekt på at 
musikken ikke er for vanskelig, musikkstykkene ikke for lange, og at musikk- 
valget korresponderer med elevenes egne erfaringer og uttrykk. Om en slik 
pedagogisk tilrettelegging av selve musikken er et godt formidlingsgrep i møte 
med alle S-/M-elever, kan tydeligvis diskuteres. Denne småtrinns-eleven 
ønsker seg musikk som er skapt ut fra sjangerens regler, ikke mottakernes alder 
og musikkunnskaper. 

Nå er ikke nødvendigvis denne gutten representativ verken for 4. klassinger 
eller andre barneskoleelever. Produksjonen han tenker på er trolig Rare dyr 

med barnesanger i jazz- og rock-arrangement, siden de fremførte både 
«Rocketroll» og barnesanger i hip-hop-drakt. Rare dyr skapte enorm begeist- 
ring hos både elever og lærere. De «lo høyt og fulgte intenst med under kon- 
serten» (Feltnotat 12.11.2008), og som kulturkontakten på skolen sa etterpå: 
«Den syntes alle var en supergod forestilling!» Likevel var det ikke musikken 
hun la vekt på i sin positive vurdering av denne produksjonen, men musiker- 
nes dialog med elevene: «Hun (sangeren) klarte å få med seg alle». De andre 
elevene vektla heller ikke musikken, men fremhevet konsertens dramatiske 
elementer og dyrelydene musikerne produserte med sine instrumenter. Det 
beste ved konserten var «lydene» og «da de fanga myggen», svarte flere av disse 
elevene. Det er derfor vanskelig å si hvor stor støtte 4. klassegutten har for sitt 
krav om «onkli musikk». 

Hvis hans utsagn innebærer et ønske om musikere som er autentiske og ekte 
i sin formidling, stemmer det imidlertid godt med det en del utøvere sier de har 
erfart i skolekonserter. Som musikerrepresentanten i Programrådet skriver om 
valg av formidlingsform: 


Hvem er musikeren! Hvordan formidler musikeren seg best? Det sanneste er det 


beste. Publikum (ikke minst barna) gjennomskuer uttapåklistra formidlingsmåter. 


Hun vektlegger her autentisitet, ekthet i den romantiske og modernistiske 
betydningen at utøveren skal være «sann» og tro mot seg selv som musiker 
(Kivy 1995: 3-6). Musikeren bør ikke prøve å tilpasse seg utvendige krav til 
formidlingsmåter, men formidle musikk på sin særegne måte. Hun understre- 
ker også at publikum generelt, og barn spesielt, gjennomskuer musikeren hvis 
han ikke er ekte og troverdig i sin formidling. En annen musiker, tubaisten 
Lars Andreas Haug, uttrykte noe lignende til tidsskriftet Musikk-Kultur i 
forbindelse med en reportasje om skolekonserter. «Barn gjennomskuer deg 
raskt hvis du faker, så det vi gjør må være ekte», sier han i følge journalisten 
(Kristensen 2005: 9). Både Haug og Programrådets musikerrepresentant 
anvender lignende ord som Telemarksgutten. Musikere skal ikke late som, fake 
eller anvende «uttapåklistra formidlingsmåter», men være ekte og sanne. De 
bør ta både sitt barnepublikum og seg selv på alvor, vise sine styrker som musi- 
kere og formidle det de kan best på sine særegne måter. 

4. klassingen får imidlertid ikke støtte fra de musikkfaglige representantene 
i sin kritikk av «lissom»-musikk, i alle fall ikke når det gjelder produksjonen 
Rare dyr. Studiens Rikskonsert-produsent fremhever nettopp musikkens 

kvalitet i denne produksjonen og sier at musikerne «lager fine arrangementer 
og et spennende lydbilde på et kjent materiale for de fleste, barnesanger». 
Programrådet for 2004 som vurderte Rare dyr, er også veldig positive til 
musikkarrangementene. Et av medlemmene skriver i sin vurdering «at arran- 
gementene av barnesangene er friske og oppfinnsomme». Disse musikkfor- 
midlerne mener altså at sjangerkoplingen mellom barnesanger og rock-/ 
jazz-musikk er en styrke, og at musikerne nettopp viser musikkompetanse og 
ikke minst evne til nyskaping i sine arrangementer. 

Kanskje bunner uenigheten mellom 4. klassingen og musikk-representantene 
derfor i to forskjellige musikksyn. Det kan selvfølgelig være at gutten bare synes 
det er barnslig med barnesanger, men det kan også være at han reagerer på 
sjangerblandingen og i tråd med historismens autentisitetsideal ønsker seg 
musikk som er konsistent i stil og tro mot tradisjonen og sjangeren. Hans reak- 
sjon på «lissom»-musikk og «late som på tull» er kanskje en reaksjon på post- 
modernistisk humor og lek med sjangerblanding. Produsentene og musikerne 
opplever sjangerkoplingene som nyskapende, og gir dermed uttrykk for et helt 
annet musikksyn. De begrunner sin positive verdsetting av postmodernistisk 
kombinasjonsmusikk med romantiske og modernistiske autentisitetskriterier. 
De vil ha musikere med eget særpreg og ser stilbrudd og sjangerblanding som 
tegn på autentisk, nyskapende musikk." 

Ønsket om nyskapt og nyskapende musikk kjennetegner også Programrådets 
vurderinger i feltarbeidsperioden. I vurderingen av for eksempel verksteds- 
produksjonen LyDoku fremheves musikkvalget som noe av det mest positive. 
At elevene både får lage og lytte til improvisert elektronisk musikk basert på 
opptak av konkrete lyder, viser i følge Programrådet «noen av elektronikkens 
kompositoriske muligheter og skaper auditiv nysgjerrighet [...] Dette er vik- 
tig!» skriver de i sin sluttvurdering (Rikskonsertene 2008A: 1). Programrådet 
gir her en pedagogisk begrunnelse for valg av denne musikken. Elektronisk 
samtidsmusikk er viktig fordi det kan skape auditiv nysgjerrighet, innsikt i 
kompositoriske muligheter og dermed fremme nyskaping hos elevene. 

Kanskje er 4. klassingen rett og slett mindre opptatt av nyskapt og nyskapende 
musikk enn det Programrådet er. Uansett hva som er en riktig fortolkning 
av guttens utsagn, viser dette eksemplet at konsensus på et generelt nivå ikke 
nødvendigvis fører til enighet på det spesifikke nivået i skolekonsertdebattene 


1 Jf. Wagle Christensen og Christensen i Grothen/Reksten (Red) 2010 samt Kivy (1995: 3-6). 

(jf. Langsted et al., 2003: 144). Den tilsynelatende enigheten mellom program- 
rådsmedlemmene og småtrinns-eleven om at det er viktig med «god, onkli, 
ekte musikk» forsvinner når de vurderer musikken i en konkret skolekonsert. 


Musikksyn og sjangerpreferanser 


Forholdet mellom autentisitet, tradisjon og nyskaping i musikk er altså et 
tema, der både konsensus- og konfliktnivået mellom enkelte sentrale og 
marginale deltakere i skolekonsertdebattene viser seg (jf. Harding 1991). Her 
målbærer de innflytelsesrike programrådsmedlemmene et romantisk og 
modernistisk autentisitetsideal gjennom sin vektlegging av nyskapende 
musikk med «eget særpreg». De gir pedagogiske begrunnelser for dette musikk- 
synet, men mener de også at noen sjangre og musikkuttrykk har høyere kunst- 
nerisk kvalitet enn andre? 

Da Rikskonsertene ble opprettet i 1968, var målet å «presentere eit rikt og 
variert utval av program innanfor ramma av kveldskonsertar, gruppekonsertar 
og skolekonsertar». Men variert programutvalg betød hovedsakelig ulike 
former for vestlig kunstmusikk i «solistkonsertar, kammermusikk, ny musikk, 
kyrkjekonsertar og tinga verk av norske komponistar». Ny musikk var tydelig- 
vis et satsningsområde også i Rikskonsertenes oppstart, men da i betydningen 
ny kunstmusikk. Eneste sjanger som nevnes i tillegg, er «seriøs jazz» 
(Rikskonsertene 1993: 4). Rikskonsertene utvider riktignok sjangerutvalget 
noe i de første årene. I de offentlige «ungdomskonsertene» formidles foruten 
kunstmusikk og jazz også viser, og i skolekonsertene blir folkemusikk presen- 
tert, men gjerne da i kombinasjon med kunstmusikk, slik som i Kjell 
Bækkelunds serie «Fra folkemusikk til kunstmusikk» (Ibid: 14-15). Gjennom 
den sterke vektleggingen av vestlig kunstmusikk, var Rikskonsertene i sine før- 
ste år med skolekonserter preget av et tradisjonelt syn på kunstmusikk som 
høy og populære musikkformer som lave. Dette understrekes av begrepsbruk 
som seriøs jazz. Av populære musikksjangre innlemmes verken pop eller rock, 
men kun den såkalt seriøse jazz-musikken og viser. 

Etter hvert er stadig nye musikksjangre blitt inkludert i Rikskonsertenes 
programutvalg, og allerede i 10-årsmeldingen står det at «Rikskonsertene har 
ikke noe ønske om å styre elevenes interesse inn i noe spesielt genreområde» 
(Ibid: 13). I dag er skolekonserttilbudet preget av mange musikksjangre. 
Tilbudet kategoriseres med utgangspunkt i sjangerbeskrivelsene «Klassisk 


173 


KAPITTEL 6 


musikk samtid, Klassisk musikk, Tradisjonsmusikk norsk, World Music 
tradisjonell, World Music samtid, Viser, Jazz/Blues, Pop/Rock» og «Annet» 
(Rikskonsertene: Notat 2010, 2016). Betyr det at Rikskonsertene og 
Kulturtanken tillegger alle musikksjangre lik verdi? Og hva mener de andre 
deltakerne i skolekonsertsamarbeidet om dette? Preger forholdet mellom høy 
og lav musikk fortsatt debattene om kvalitet i skolekonserter? 

I intervjuene og elevspørreundersøkelsen ble deltakerne spurt om hvilke 
musikksjangre de mener bør formidles i skolekonserter på S-/M-trinnet. Alle 
de voksne informantene er helt enige. Både produsenter, utøvere, turneéan- 
svarlige, inspektører og lærere svarer at «skolekonsertene bør presentere flest 
mulig forskjellige musikksjangre». Elevene er mer delt i sine svar. I likhet med 
4. klassingen som vil ha «onkli musikk» gir flere av dem uttrykk for klare 
musikkpreferanser. Elevenes syn kommer jeg tilbake til, men enigheten blant 
de voksne musikk- og skolerepresentantene er altså klar. Flere legger dessuten 
til at de synes det er viktig med størst mulig variasjon. Deres syn på sjangre er 
i tråd med et relativistisk musikksyn og målet om kulturelt mangfold i vid 
betydning. Slik grensene mellom høy og lav musikk er blitt mer flytende i 
norsk kulturpolitikk enn tidligere, skiller ikke disse skolekonsertdeltakerne 
mellom høye og lave musikksjangre (jf. Gripsrud 2002: 18). Betyr det at for- 
holdet mellom høy og lav musikk ikke lenger preger kvalitetsdebattene i 
skolekonsertfeltet? 

Også her er det interessant å se på forholdet mellom deltakernes generelle 
kvalitetskriterier og spesifikke vurderinger. Det er nemlig fullt mulig å anse alle 
musikksjangre som likeverdige og samtidig prioritere noen sjangre fremfor 
andre. Vi kan foreta prioriteringer når vi av ulike grunner mener det er vikti- 
gere å formidle noen musikksjangre fremfor andre, men vi kan også la vår egen 
musikksmak prege våre utvalg. Som Hume skrev, bunner kunstbedømmingen 
ikke bare i jugdement, men også i sentiment (jf. Hume 1757). Det vi opplever 
som god kunst har ikke bare med våre rasjonelle, bevisste kvalitetskriterier å 
gjøre, men med hva som tiltaler oss og griper sansene og følelsene våre. 

Spørsmålet blir dermed hvilke musikkvalg de voksne skolekonsertdelta- 
kerne foretar i praksis. I denne sammenhengen er særlig de innflytelsesrike 
musikkformidlernes prioriteringer av stor interesse, siden det er de som legger 
premissene for skolekonserttilbudet. Hvordan er egentlig sjangerfordelingen 
i musikkproduksjonene som skolene mottar? I neste delkapittel analyserer 
jeg skolekonsertenes musikksjangre med utgangspunkt i Rikskonsertenes 

landsomfattende sjangerstatistikk og sjangertall fra Telemark fylke, der hoved- 
vekten av feltarbeidet er gjennomført. Dette er interessante dokumenter, for 
her synliggjøres både noen dominerende og noen mer marginaliserte sjangre i 
skolekonserttilbudet. 


Sjangertallenes tale 

Rikskonsertene har ført sjangerstatistikk over skolekonserttilbudet i Norge 
siden 2004. Denne landsomfattende sjangerstatistikken omfatter alle musikk- 
produksjoner i skolekonserttilbudet, både fylkenes egne og Rikskonsertenes 
sentralproduserte produksjoner. Statistikken viser kun skolekonsertenes 
hovedsjangre basert på produsentenes rapporter, ikke undersjangre. Den inne- 
holder derfor også tilleggskategoriene Annet og Ikke bestemt for de musikkpro- 
grammene som ikke passer inn under de valgte sjangerbetegnelsene. Kategorien 
Ikke bestemt anvendes på de skolekonsertene, der det ikke er blitt fylt inn sjan- 
ger i rapportene Rikskonsertene har mottatt, og som derfor blir stående uten 
sjanger (jf. Rikskonsertene 2010). Disse manglene i sjangerregistreringen gjør 
at ingen vet de eksakte tallene for sjangerfordelingen i skolekonserttilbudet. 
Siden antallet skolekonserter er så stort, kan statistikkene likevel gi en peke- 
pinn om de ulike sjangrenes andel. Det forutsetter naturligvis at registreringen 
ikke er systematisk skjev, noe det altså ikke er mulig å få kontrollert fullt ut. 
Med dette forbeholdet er statistikkene interessante for sjangerdebattene. 

I analysen av skolekonsertenes musikksjangre er det viktig å få frem sjanger- 
fordelingen i feltarbeidsperioden 2008-2009 som er bakgrunnen for infor- 
mantenes utsagn om musikk. Samtidig er det interessant for dagens diskusjoner 
å få synliggjort utviklingstendensene i de årene sjangerstatistikken omfatter. Jeg 
sammenholder derfor tallene fra 2008-2009 med statistikkenes første periode 
2004-2007 og dens til nå siste år, 2015. Statistikkene viser at det totale antallet 
skolekonserter varierer noe fra år til år. I 2004 omfattet skolekonserttilbudet i 
Norge 7904 konserter, i 2009 ble det distribuert 9061 skolekonserter, og i 2015 
er det totale antallet 8381 skolekonserter (se tabell 6.1). I analysen anvender 
jeg derfor sjangrenes fordeling i prosent, slik at forskjellene i vekting blir tyde- 
ligere. For å lette lesingen har jeg rundet av prosentene til hele tall. 


2 For antall skolekonserter i hver sjangerkategori, se Sjangerstatistikk for skolekonserttilbudet i 
«Appendix». 

Tabell 6.1 Landsomfattende sjangerstatistikk for skolekonserter. 


Sjanger 2004 2005 2006 2007 2008 2009 2015 
Klassisk Musikk Samtid 16 % 14% 13% 9% 7% 7% 4% 
Klassisk musikk 19% 16 % 17% 23% 18% 13% 2% 
Tradisjonsmusikk norsk 7% 9% 9% 10 % 7% 7% 6% 
World Music tradisjonell 16 % 16 % 15% 14% 15% 13% 8% 
World Music samtid 3% 6% 4% 4% 5% 5% 2% 
Viser 5% 6% 6% 6% 9% 8% 4% 
Jazz/Blues 18% 15% 15% 14% 13% 17% 5% 
Pop/Rock 12 % 11% 13% 12% 14 % 15% 5% 
Annet 2% 3% 4% 4% 6% 5% 6 % 
Ikke bestemt 3% 5% 3% 4% 6 % 10 % 58% 


Totalantall skolekonserter 7904 8545 8690 9138 8594 9061 8381 


Ser man på sjangerstatistikken fra 2004 til 2015 under ett, er det endringene 
i kategorien Ikke bestemt som er mest iøyenfallende. Mens denne kategorien 
kun utgjør 3 % i 2004, er den mer enn tredoblet i 2009, og i 2015 er hele 58 % 
avskolekonsertene kategorisert uten sjanger (se tabell 6.1). I følge Kulturtanken/ 
Rikskonsertenes IKT-sjef er «den omfattende bruken av sjanger ikke bestemt 
også et uttrykk for at mange program i dag er sjangerovergripende og vanske- 
lig lar seg putte i en av båsene» (Brekke 2.06.16). Spørsmålet blir da på hvilke 
måter programmene er sjangerovergripende. Formidles det flere forskjellige 
sjangre i disse konsertene eller preges de av blandingssjangre? Og hvilke 
enkeltsjangre og blandingssjangre blir spilt? Det mest interessante med statis- 
tikken fra 2015 er derfor hva den ikke sier og alle spørsmålene den reiser. 
Siden kategoriene Ikke bestemt og Annet til sammen er på 64 %, får vi ikke vite 
noe om musikken som spilles i de aller fleste skolekonsertene. Når disse kate- 
gorienes andel er så stor, blir dessuten forskjellene i vekting mellom sjangrene 
i de resterende konsertene relativt små. Det blir derfor vanskelig å si noe 
sikkert om hva slags sjangre som prioriteres i dagens skolekonserter utfra 
disse tallene. 

Når det gjelder årene fra 2004 til slutten av feltarbeidsperioden i 2009 gir 
imidlertid statistikken mye informasjon om sjangerspredningen i skolekon- 
serttilbudet. I 2004 og 2009 har sjangrene World Music samtid, viser og norsk 
tradisjonsmusikk gjennomgående de laveste prosentandelene. Her er det klas- 
sisk musikk, World Music tradisjonell, jazz/blues og pop/rock som dominerer. 

Ser vi på utviklingstendenser, er kategorien Ikke bestemt som nevnt mer enn 
tredoblet fra 2004 til 2009, men endringene i de andre kategoriene er mindre. 
Andelen pop/rock er bare litt økende fra 12 % i 2004 til 15 % i 2009, mens 
andelen klassisk musikk nesten halvveres fra 23 % i 2007 til 13 % i 2009. Her 
er det altså en forholdsvis stor endring. Enda større forandring er det i omfan- 
get av klassisk musikk samtid som er mer enn halvert fra 16 % i 2004 til 7 % i 
2009. Dette er overraskende, både fordi ny kunstmusikk var et satsningsom- 
råde for Rikskonsertene i deres oppstartsperiode, og fordi nyskapt musikk 
fortsatt ble vektlagt som kvalitetskriterium av Programrådet i feltarbeidsperio- 
den (jf. Rikskonsertene 1993: 4 og 2008A). Tross nedgangen i historisk klassisk 
musikk er denne sjangeren fortsatt blant de prioriterte i 2009 med sine 13 %. 
Som i 2004 er det altså jazz/blues, pop/rock, World Music tradisjonell og klas- 
sisk musikk som dominerer skolekonserttilbudet i Norge i 2009 (se tabell 6.1). 

Hvis man samler beslektede musikksjangre i tre hovedkategorier, vestlig 
kunstmusikk, tradisjonsmusikk og rytmisk musikk, blir det tydeligere forskjeller 
også mellom de dominerende sjangrene. Da ser det ut som pendelen har snudd 
siden Rikskonsertene startet med skolekonserter. Det er de tidligere lave, 
populære og såkalt rytmiske eller groove-baserte musikksjangrene som i 2009 
er sterkest representert i norske skolekonserter. Dette året formidles disse 
sjangrene i 45 % og dermed i nesten halvparten av landets skolekonserter. 
Vestlig kunstmusikk har derimot gått fra å være dominerende musikkform i 
skolekonserttilbudets oppstart til kun å prege en femtedel av skolekonsertene i 
2009. Når det gjelder tradisjonsmusikk er det her kun små endringer fra 2004 
til 2009, og disse sjangrenes andel er i 2009 like lav som for vestlig kunstmu- 
sikk (se tabell 6.2). 

Forholdet mellom sjangergruppene varierer riktignok noe i årene fra 
2004 til 2009. I 2004 og 2007 er omfanget av vestlig kunstmusikk og rytmisk 
musikk forholdsvis likt (over 30 %), mens andelen tradisjonsmusikk er lavere 
(under 25 %). I de andre årene er forholdet mellom vestlig kunstmusikk og 
tradisjonsmusikk mer likt, og andelen rytmisk musikk større. Selv om disse 
tallene viser en dominans av rytmiske musikksjangre, er altså vektingen av de 


3 Rytmisk, groove-basert musikk er blitt en samlebetegnelse for mange ulike pop-, rock- og beslektede 
musikksjangre (deriblant ny verdensmusikk), der mange av låtene er basert på et «groove», dvs et 
repetitivt rytmisk mønster. Selv om ikke all musikk innenfor disse sjangrene er groove-basert, er det 
likevel vanlig å bruke termen rytmisk musikk som samlebetegnelse. (Se Anne Danielsens beskrivelse 
av «groovens estetikk» i Gripsrud, J. (red): 2002). 

Tabell 6.2 Vekting mellom sjangergrupper i landsomfattende sjangerstatistikk. 


Sjanger 2004 2005 2006 2007 2008 2009 2015 


Vestlig kunstmusikk 35% 30% 30% 32% 25% 20 % 6% 
(Klassisk musikk, klassisk 
musikk samtid) 


Tradisjonsmusikk 23% 25% 24% 24% 22% 20 % 14% 
(Tradisjonsmusikk norsk, 
World Music tradisjonell) 


Rytmisk musikk 38% 38% 38% 36% 41% 45% 16 % 
(World Music samtid, Viser, 
Jazz/Blues, Pop/Rock) 


Annet 2% 3% 4% 4% 6% 5% 6% 
Ikke bestemt 3% 5% 3% 4% 6% 10% 58% 
Totalantall skolekonserter 7904 8545 8690 9138 8594 9061 8381 


andre sjangergruppene også ganske stor. Statistikken avspeiler dermed et sjan- 
germangfold i det totale skolekonserttilbudet, noe som kan tyde på at 
Rikskonsert- og fylkesmusikk-produsenter også i praksis har vært opptatt av å 
sikre kulturelt mangfold. 

Spørsmålet er imidlertid hvordan sjangerfordelingen er i dag og blir i tiden 
fremover. Her gir som nevnt statistikken fra 2015 lite informasjon, men også 
tallene fra 2015 blir mer interessante gjennom samlekategoriene. Mens tradi- 
sjonsmusikk og rytmisk musikk har tilnærmet lik andel på henholdsvis 14 % 
og 16 %, er vestlig kunstmusikk kategorisert som hovedsjanger i kun 6 % av 
skolekonsertene dette året (Ibid). Med forbehold om at vestlig kunstmusikk 
kan ha inngått i programmene for konsertene i kategorien Ikke bestemt, kan 
det se ut som disse sjangrene er på vei ut av skolekonserttilbudet. Det ville i 
tilfelle true det sjangermangfoldet som preget ordningen i årene 2004-2009. 

Rikskonsertenes landsomfattende statistikk viser ikke hvordan sjangerfor- 
delingen er i hvert enkelt fylke. Det kan derfor være regionale forskjeller i hva 
slags sjangre elevene får oppleve på sin skole. Her har jeg som nevnt valgt å gå 
inni sjangertallene fra Telemark fylke, der hovedvekten av feltarbeidet er gjen- 
nomført. Også disse tallene er interessante. De både bekrefter og supplerer 
tendensene i Rikskonsertenes statistikk. Musikkprodusentene i Telemark utar- 
beider årlige oversikter over sitt samlede skolekonserttilbud som omfatter 
både sentralt og regionalt produserte skolekonserter. I disse oversiktene er ikke 
skolekonsertene kategorisert med de sjangerbenevnelsene som anvendes i 
Rikskonsertenes landsomfattende statistikk. Jeg har derfor i samarbeid med 

fylkesmusikkprodusentene i Telemark laget en sjangeroversikt for deres 
skolekonserttilbud i feltarbeidsperioden med utgangspunkt i Rikskonsertenes 
kategorier. 

Noen av disse skolekonsertene var sjangeroverskridende. Her ble det for- 
midlet flere sjangre, enten som atskilte sjangre eller som blandingssjangre, og 
det var ofte vanskelig å bestemme en hovedsjanger. Gjennom arbeidet med 
denne oversikten fikk jeg altså innsikt i de registreringsproblemene produsen- 
tene står overfor. Fylkesprodusentene og jeg løste disse problemene ved å 
registrere alle sjangre som er blitt formidlet i Telemarks skolekonserter de to 
årene, enten de fremføres i rendyrket form eller i cross-over-musikk. Dermed 
blir totalsummen for musikksjangre som er presentert større enn antall skole- 
konserter. Selv om denne forskjellen i kategorisering vanskeliggjør en nøyaktig 
sammenligning med Rikskonsertenes landsomfattende statistikk, gir registre- 
ringsmåten vi har valgt for Telemark et riktigere bilde av sjangerfordelingen i 
dette fylket. 

Alle sjangerkategoriene er representert i Telemarks skolekonserter i toårspe- 
rioden 2008-2009, noe som kan tyde på at målet om sjangermangfold også 
gjør seg gjeldende her (se tabell 6.3): 

Det er relativt få skolekonsertproduksjoner som formidles i hvert enkelt 
fylke gjennom et år. Antall produksjoner i Telemark i 2008 og 2009 er dermed 
for lite til å si noe sikkert om enkeltsjangre prioriteres fremfor andre i dette 
fylket. Tendensene i sjangeroversikten er imidlertid interessante. Når jeg også 


Tabell 6.3 Sjangeroversikt for skolekonserttilbudet i Telemark. 


Sjanger 2008 2009 
Klassisk Musikk Samtid 1 1 
Klassisk musikk 2 2 
Tradisjonsmusikk norsk 2 3 
World Music tradisjonell 4 3 
World Music samtid 2 
Viser 1 1 
Jazz/Blues 4 3 
Pop/Rock 2 

Annet 4 3 
Antall musikksjangre 20 18 
Totalantall skolekonsertproduksjoner 12 13 

her omgrupperer sjangrene til de tre hovedkategoriene vestlig kunstmusikk, 
tradisjonsmusikk og rytmisk musikk, synliggjøres en lignende sjangerfordeling 
som i Rikskonsertenes statistikk. I Telemarks skolekonserter for 2008 og 2009 
står den vestlige kunstmusikken nesten like svakt som i Rikskonsertenes sam- 
lede skolekonserttilbud for disse to årene. Her formidles det imidlertid mer 
folkemusikk. Dette kan være tilfeldig for disse to årene, men det kan også 
bunne i folkemusikkens tradisjonelt sterke stilling i Telemark (se tabell 6.4). 

I Telemark ble det altså formidlet vestlig kunstmusikk kun i 3 av skolekonsert- 
produksjonene, noe som er en fjerdedel av produksjonene i 2008 og 2009. 
Tradisjonsmusikk ble presentert i 6 produksjoner og dermed i ca. halvparten av 
skolekonserttilbudet begge årene. Rytmisk musikk var like sterkt representert 
som tradisjonsmusikk og preget 7 produksjoner i 2008 og 6 produksjoner i 2009. 
Tradisjonsmusikk og rytmisk musikk ble dermed formidlet dobbelt så ofte som 
vestlig kunstmusikk i Telemark disse årene. Siden det totale omfanget av 
Telemarks skolekonsertproduksjoner er lite, og analysen kun omfatter sjanger- 
fordelingen over to år, kan som sagt de store forskjellene i sjangervekting være 
tilfeldig. Tallene viser likevel at rytmisk musikk har en mye større andel enn 
kunstmusikk både i Telemarks skoleproduksjoner og landets samlede skolekon- 
serttilbud for 2008 og 2009, og at tradisjonsmusikken er sterkere representert i 
Telemarks skolekonserter enn i norske skolekonserter generelt disse to årene. 

Rikskonsertenes statistikk og sjangeroversikten fra Telemark er interessante 
tall, men det er igjen viktig å minne om at denne type kategorisering er proble- 
matisk. Den store økningen i bruken av kategorien Ikke bestemt fra 2004 til 
2015 tyder på at statistikkens sjangerkategorier oppleves som stadig mindre 
relevante for skolekonsertenes musikkprogram. Her peker som nevnt 


Tabell 6.4 Vekting mellom sjangergrupper i Telemark. 


Sjanger 2008 2009 
Vestlig kunstmusikk 3 3 
(Klassisk musikk, klassisk musikk samtid) 

Tradisjonsmusikk 6 6 
(Tradisjonsmusikk norsk, World Music tradisjonell) 

Rytmisk musikk 7 6 
(World Music samtid, Viser, Jazz/Blues, Pop/Rock) 

Annet 4 3 
Sum musikksjangre 20 18 
Totalantall skolekonsertproduksjoner 12 13 

Kulturtanken/Rikskonsertenes IKT-sjef på de sjangerovergripende konsertene 
som en mulig forklaring (jf. Brekke 2.06.16). Ikke bare er klassifiseringssyste- 
met med registrering av hovedsjanger problematisk for konserter, der det 
spilles musikk fra flere forskjellige sjangre. Sjangerkategoriene er i tillegg 
basert på tidligere tiders sjangerbetegnelser som ikke fanger opp dagens cross- 
over-musikk, der grensene mellom vestlig kunstmusikk, tradisjonsmusikk og 
rytmisk musikk er flytende. Ulike personer vil derfor trolig kategorisere mye 
av den nyere musikken i skolekonsertene på ulikt vis. 

Disse registreringsproblemene gjør at også tallene for de samlekategoriene 
jeg har utformet blir usikre. Dessuten er samlekategorien rytmisk musikk 
veldig stor. En del eksperimentell jazz, rock og verdensmusikk kan ha like 
mange fellestrekk med ny vestlig kunstmusikk som med mer kommersiell 
populærmusikk. Det kan dermed være at klassisk musikk samtid i betydnin- 
gen ny kunstmusikk er høyere prioritert enn det ser ut til i den landsomfat- 
tende statistikken. Også samlekategorien tradisjonsmusikk er mangfoldig. 
World Music tradisjonell omfatter for eksempel ikke bare folkemusikk slik 
som tradisjonsmusikk norsk, men også annen kunstmusikk enn den vestlige. 
På samme måte har mye av den vestlige kunstmusikken lenker til folkemusikk 
og rytmisk musikk. 

Det mest interessante med Rikskonsertenes og Telemarks sjangeroversikter 
er derfor ikke de eksakte tallene, men utviklingstrenden de viser. Tidligere 
avviste musikksjangre som blues, rock, pop og verdensmusikk formidles 
stadig oftere, mens vestlig kunstmusikk som opprinnelig dominerte skolekon- 
serttilbudet har en stadig lavere andel. Ulike former for rytmisk musikk er i 2015 
hovedsjanger i nesten tre ganger så mange konserter som vestlig kunstmusikk. 
Utviklingstendensene for tradisjonsmusikk ser ut til å være litt annerledes. Den 
forholdsvis lave andelen tradisjonsmusikk er konstant i perioden fra 2004 til 
2009, mens denne musikken er registrert som hovedsjanger i nesten like mange 
skolekonserter som rytmisk musikk i 2015. Det kan bety at også disse sjangrene 
er i ferd med å bli prioritert høyere i skolekonserttilbudet. 

Noe ser imidlertid ut til å være uforandret i skolekonsertenes musikkpro- 
gram fra oppstarten av virksomheten i 1968 til 2009, og det er fokuset på ny 
musikk (jf. Rikskonsertene 1993: 4). Ser vi sjangrene under ett, er omfanget av 
nyere musikk større enn omfanget av historisk musikk i nesten alle årene fra 
2004-2009. Unntaksåret er 2007 som også skilte seg ut med høyere andel hi- 
storisk klassisk musikk (se tabell 6.5). 

Tabell 6.5 Vekting mellom historisk og nyere musikk i landsomfattende sjangerstatistikk. 


Sjanger 2004 2005 2006 2007 2008 2009 2015 


Historisk musikk 42% 41% 41% 47 % 40% 33% 16% 
(Klassisk musikk, 

Tradisjonsmusikk norsk, 

World Music tradisjonell) 

Nyere musikk 54% 52% 51% 45% 48% 52% 18% 
(Klassisk musikk samtid, 

Viser, World Music samtid, 

Jazz/Blues, Pop/Rock) 


Annet 2% 3% 4% 4% 6% 5% 6% 
Ikke bestemt 3% 5% 3% 4% 6% 10 % 58% 
Totalantall konserter 7904 8545 8690 9138 8594 9061 8381 


Tallene fra 2015 er også her vanskelige å tolke. Det kan se ut som historisk 
og nyere musikk nå har omtrent samme andel med henholdsvis 16 % og 18 %. 
Samtidig kan den tallrike kategorien Ikke bestemt nettopp inneholde mange 
konserter med ny musikk som ikke lar seg klassifisere med de gamle sjanger- 
betegnelsene. Det er altså en mulighet for at den nyere musikkens andel er 
enda større i dag. Kriteriene for utvalg av denne musikken er imidlertid foran- 
dret. Ny musikk er ikke lenger ensbetydende med ny vestlig kunstmusikk (jf. 
Rikskonsertene 1993: 4). Tvert i mot er andelen klassisk musikk samtid som 
nevnt synkende og i statistikken fra 2015 kun 4 % (se tabell 6.1). Ny musikk er 
blitt et sjangerovergripende kvalitetskriterium, og her er det altså rytmiske sjan- 
gre som pop/rock og jazz/blues som vektlegges i studiens feltarbeidsperiode. 

Om ulikhetene i sjangerfordelingen er uttrykk for bevisste prioriteringer i 
Rikskonsertene, Telemark og de andre fylkene i Norge, gir ikke statistikkene 
og konsertoversiktene noen klare svar på. Jeg ba derfor to musikkprodusenter 
fra Telemark og to representanter fra Rikskonsertene om å kommentere sjan- 
gertallene. I sine e-postsvar gir de to Telemarksprodusentene noen mulige for- 
klaringer på den ulike vektingen av musikksjangre i skolekonserttilbudet for 
2008-2009. De skriver at det er mange andre forhold enn musikksjangre som 
styrer hva slags produksjoner de prioriterer: 


Et aspekt ved dette er tilgang på musikere og produksjoner av god kvalitet. Der vil det 


være en naturlig variasjon og noe som vil gi utslag i programleggingen. 


Telemarksprodusentene som i feltarbeidsperioden både formidlet 
Rikskonsert-produksjoner og produserte egne skolekonserter, foretok altså 

sine valg med utgangspunkt i Rikskonsertenes tilbud og andre tilgjengelige 
musikere og produksjoner. Fylkenes sjangerprioriteringer kunne dermed bli 
styrt like mye av Rikskonsertene sentralt og musikere regionalt som av fyl- 
kesprodusentene. De to produsentene sier også at de tar hensyn til skolenes 
ønsker når de velger produksjoner: 


Tilbakemelding fra skolene gir også utslag i programmet. Det er tydelige tilbakemeldin- 
ger på at Telemark har hatt for lite pop/rock-produksjoner og for mange folkemusikk- 


produksjoner den siste perioden. Dette har vi bevisst forsøkt å rette opp i årets program. 


Musikkprodusentene i Telemark har dermed prioritert rytmiske sjangre 
som pop og rock i denne perioden for å komme skolene i møte. Like viktig 
som produsentenes musikksyn kan altså målgruppens ønsker og tilgjengelige 
ressurser være. 

Når det gjelder Rikskonsertenes sjangerprioriteringer antyder deres 
FoU-leder lignende mulige årsaksforhold. Han kommenterer utviklingen i 
Rikskonsertenes landsomfattende sjangerstatistikk fra 2004 til 2009 slik: 


Statistikken gjelder for hele ordningen, og de bakenforliggende årsaksforholdene kan 
derfor være både nasjonale og regionale. Vi kan også veldig grovt anta at svarene har 
å gjøre med etterspørselen (økonomiske rammevilkår og faglige føringer for pro- 
grammeringen), eller tilbudet i markedet (tilgangen på musikere og programforslag). 
For Rikskonsertenes del er det i perioden ikke gitt noen føringer fra ledelsens side om 


en nedprioritering av klassisk musikk/samtidsmusikk. 


I likhet med Telemarksprodusentene mener han årsakene ikke ligger i bevis- 
ste nedprioriteringer av enkeltsjangre som klassisk musikk/samtidsmusikk, 
men heller i andre forhold. Som dem nevner han «tilgangen på musikere og 
programforslag» og «etterspørselen». Han knytter imidlertid ikke etterspørse- 
len til skolenes ønsker, men til Rikskonsertenes faglige føringer. Når det opp- 
står mangler i forhold til føringene, vil disse manglene i følge ham fungere som 
en etterspørsel i form av et udekket behov som både Rikskonsertene og fylkene 
må dekke. Rikskonsert-produsenten i intervjuundersøkelsen bekrefter dette. 
Hun sier om sine prioriteringer av skolekonsertprogram: 


Jeg ser programmet i en helhet med andre programmer, hva ville dette programmet/ 
denne musikken tilføre mangfoldet i skolekonsertordningen og i forhold til de kunst- 


neriske føringene vi har i Rikskonsertene. 

Denne musikkprodusenten lar altså hensynet til mangfoldet i tilbudet være 
medbestemmende for vurderingen av programmet og musikken i enkeltpro- 
duksjoner. FoU-lederen mener i tillegg at økonomiske rammebetingelser kan 
begrense tilgangen på enkelte typer produksjoner og utdyper dette: 


Myndighetene definerer budsjettrammene, partene i arbeidslivet definerer lønnsvil- 
kårene, og tjenestemarkedet definerer de tunge kostnadsfaktorene knyttet til logis- 
tikk, produksjon, o.a. Disse økonomiske rammebetingelsene begrenser størrelsen på 
produksjoner (antall musikere, utvidede modeller (tid), utviklingskostnader (pro- 


duksjon), utstyr, logistikk, osv.). Dette gjelder for både Rikskonsertene og fylkene. 


På grunn av de økonomiske rammene, må altså størrelsen på produksjonene 
begrenses. Det blir få utvidede skolekonserter med vekt på verksteder og gjen- 
besøk av utøvere, og små solo- og duo-produksjoner må prioriteres. Om disse 
rammene også virker inn på sjangervalg, er imidlertid usikkert. Et viktig tema 
for videre forskning er dermed hva som styrer tilgangen på gode musikkpro- 
duksjoner tilpasset faglige føringer og økonomiske rammer. Har dette for 
eksempel med jobbmuligheter for musikere å gjøre? FoU-lederen antyder en 
slik mulighet: 


Bak dette kan det ligge forklaringer av typen klassisk skolerte musikere søker og fin- 
ner andre levebrød, mens rytmiske musikere ikke så lett finner andre inntektskilder 


pga stor konkurranse. 


Han tror altså at rytmiske musikere er prisgitt en større konkurranse i 
jobbmarkedet enn klassisk skolerte musikere. Skolekonserter blir dermed mer 
attraktive engasjementer for denne type musikere. En annen mulig grunn kan 
ligge i musikeres oppfatning av skoleelever som målgruppe. Kan det være at en 
del musikere anser det som enklere eller mer relevant å formidle andre sjangre 
enn vestlig kunstmusikk i skolen? 

Tallene for historisk klassisk musikk i statistikken mener FoU-lederen like- 
vel kan være litt misvisende: 


Når det gjelder klassisk musikk har vi de senere årene gjort en del konserter med 
orkestre. Disse konsertene spilles som regel i store hus og tar mange flere publikum- 


mere pr konsert enn standard gymsaler. 


Siden disse orkesterkonsertene spilles i store hus, er det flere elever 
som får oppleve denne type klassisk musikk enn det som vises 

gjennom sjangerstatistikken. Her telles slike storkonserter likt som de mindre 
konsertene på hver enkelt skole. Hvilke fylker som mottar storkonserter går 
imidlertid ikke frem av sjangerstatistikkene. Telemark hadde for eksempel 
ingen storkonserter med orkestre i feltarbeidsperioden. 

Det er altså flere forhold som kan virke inn på utvalget av produksjoner i 
skolekonserttilbudet. Økonomiske og praktiske rammebetingelser kan være 
styrende for hva slags type skolekonserter det er mulig å distribuere. Samtidig 
skulle og skal den sentrale føringen om mangfold ligge til grunn for produsen- 
tenes valg både i Rikskonsertene (nå Kulturtanken) sentralt og fylkene regio- 
nalt. Dette målet er som nevnt alle de voksne musikk- og skolerepresentantene 
i undersøkelsen enig i. Siden sjangervektingen i skolekonserttilbudet likevel er 
så pass skjev i de årene analysen omfatter, er det interessant å se om årsakene 
ikke bare kan ligge i økonomiske rammer og tilgjengelige musikere. UNI 
Rokkansenterets forskere fant for eksempel i sin studie at «nettverk, vennskap 
og kjennskap» virker inn på valg av produksjoner til DKS (Breivik og 
Christophersen (red.) 2013: 29). Spørsmålet blir da om også musikkformidler- 
nes musikksyn kan ha en betydning. Og har samarbeidspartene også i dette 
spørsmålet ulike meninger om hva slags produksjoner som bør prioriteres? 
Skolekonsertdeltakernes syn på valg av musikk til skolekonserter er tema i 
neste delkapittel. 


Sjangerpreferanser og prioriteringer 


I følge Telemarksprodusentene og Rikskonsertenes FoU-leder er ikke den 
ulike vektingen av musikksjangre i skolekonserttilbudet et uttrykk for bevisste 
prioriteringer fra Rikskonsertene og fylkesprodusentenes side. De som produ- 
serer og velger ut skolekonserter har ikke noen overordnede føringer utover 
mangfold, nyskaping og «det beste» når det gjelder valg av musikk (jf. 
Rikskonsertene 2008-2009, 2016). Dermed er det ekstra viktig å undersøke 
hva slags musikksyn de enkelte representantene for Programrådet, musikk- 
produsenter og musikere målbærer. Siden skolenes ønsker kan virke inn på 
deres valg, er også lærerne og elevenes syn interessante i denne sammenhen- 
gen. Det blir nødvendig å gå dypere inn i de ulike skolekonsertdeltakernes 
utsagn om og prioriteringer av musikk. 

Noen av musikerne og musikkprodusentene kombinerer sitt ønske om 
sjangervariasjon med bevisste prioriteringer. En av dem er Programrådets 

musikerrepresentant som på spørsmålet om hvilke musikksjangre hun mener 
skolekonsertene bør presentere på S-/M-trinnet i skolen, svarer: 


I løpet av de 10 årene et barn går på skolen bør bredden ha blitt dekket innen ulike 
sjangre. I en slik formateringstid vi lever ser jeg det likevel som viktigst at de blir 
kjent med uttrykk som de ikke blir presentert for i dagliglivet. Det særeste og mest 
uvanlige kan sette i gang nye impulser i elevene som ikke de hadde fått ellers. Dette 
er etter min mening en av de viktigste oppgavene til Rikskonsertene. Savner modige 


produksjoner. 


Musikeren synes altså det er viktigst å gi elevene musikk de ikke har hørt 
før, oghenviser til medienes formatering og sterke styring av hva slags musikk 
som blir spilt i det offentlige rom. Det kan bety at hun vil nedprioritere popu- 
lære sjangre som rock og pop, men hun kopler ikke sitt ønske om «det særeste 
og mest uvanlige» eksplisitt til spesifikke sjangre. Hennes ønske om «modige 
produksjoner» kan derfor også innebære at hun vil prioritere nyskapende 
musikk uavhengig av hvilken sjanger som formidles. Hvis dette er en riktig 
tolkning, er hennes syn i tråd med retningslinjene i St.meld. nr. 8 (2007-2008) 
for DKS. Her vektlegges nyskaping uavhengig av kulturform og sjanger, og i 
likhet med Programrådets musikerrepresentant savner departementet utfor- 
drende produksjoner: 


Det er mangel på nyskapande produksjonar, produksjonar som kan spegle det sam- 
funnet vi har i dag, og produksjonar som kan utfordre dei førestellingane vi har om 


kunst (St.meld. nr. 8 (2007-2008): 40). 


Musikeren vil gjennom utradisjonelt musikkvalg «sette i gang nye impulser 
i elevene», og departementet vil ha nyskapende produksjoner som «kan utfor- 
dre dei førestellingane vi har om kunst». Målet med skolekonserttilbudet blir 
dermed ikke bare å gi elevene gode musikkopplevelser. Mens Rikskonsertene 
gjennom visjonen om å berøre, overraske, begeistre har fremhevet positive elev- 
reaksjoner (Rikskonsertene 2009, 2016), skriver som nevnt KKD: «Det er ikkje 
alltid at møte med kunst og kultur gjer at ein vert positivt innstilt» (St.meld. nr. 
8 (2007-2008): 22). Både Programrådets musikerrepresentant og departemen- 
tet betoner altså viktigheten av kunst som provoserer, utfordrer og dermed 
utvikler elevene som lyttere og kulturutøvere. Igjen er begrunnelsene for prio- 
riteringene pedagogiske, ikke kunstneriske. Verken musikerrepresentanten 
eller departementet hevder at noen sjangre eller kulturuttrykk har høyere 

kunstnerisk kvalitet enn andre. Ellers er det interessant at musikerrepresentan- 
ten med sin etterlysning av modige produksjoner bruker samme ord som 
Kulturtanken i sin merkevareplattform. Den skal som nevnt være Modig, 
Engasjerende, Samlende (Kulturtanken 23.11.2016). Både i ordbruk og målset- 
ting er det samsvar mellom musikkrepresentantens utsagn i 2009 og 
Kulturtankens føringer i dag. Hennes syn er dermed fortsatt i tråd med sen- 
trale retningslinjer for DKS. 

Rikskonsert-produsenten i intervjuundersøkelsen er også opptatt av at sko- 
lekonserttilbudet skal være en motvekt til den musikken som omgir dem, men 
hun argumenterer for en balanse mellom kjent og ukjent musikk for elevene 
på skolen: 


Jeg har troen på styrken i det å ha opplevd et vidt spekter av sjangere og type musikk. 
På den ene siden er det viktig å la elevene møte musikk de ellers ikke ville ha hatt 
tilgang til. På den andre siden er det viktig å la elevene møte musikk de ellers bare 
møter på plate. Jeg mener at ordningen skal kunne være en motvekt til den mer kom- 
mersielle musikkbransjen, uten at jeg på noen måte mener at dette betyr at vi skal 
ekskludere sjangre som rock og pop, disse sjangrene er like mangfoldige som jazz 


eller samtidsmusikk. 


Denne produsenten mener i likhet med Programrådets musikerrepresen- 
tant at elevene bør få møte musikk de ellers ikke ville ha møtt. Begrunnelsen 
hun gir, er imidlertid en annen. Det er ikke først og fremst for å utfordre elev- 
ene hun vil formidle ikke-kommersiell musikk, men for å skape «en motvekt 
til den mer kommersielle musikkbransjen». Den musikken elevene kjenner 
behøver altså ikke være den musikken de ønsker seg, men en musikk de er blitt 
påtvunget. Skolekonsertene kan gjennom å formidle ikke-kommersiell musikk 
dermed frigjøre dem fra en av vår tids mektigste musikkformidlere. Det er 
derfor den kommersielle musikkbransjen som bør utfordres. Her gir produ- 
senten uttrykk for et kulturkritisk musikksyn som i liten grad preger departe- 
mentets og Rikskonsertenes formelle retningslinjer.* Også i DKS-meldingen er 
det deltakerne som skal utfordres, ikke markedskreftene (jf. St.meld. nr. 8 
(2007-2008): 22, 40). 


4 Jf. for eksempel Hanken og Johansens redegjørelse for musikk som et kritisk fag og for kritisk didak- 
tikk som grunnlaget for dette musikksynet i Musikkundervisningens didaktikk (Hanken og Johansen 
2013). 

Samtidig er produsenten opptatt av at skolekonsertene også skal formidle 
kommersiell musikk som rock og pop og dermed musikk som elevene kjenner. 
Hun understreker imidlertid at «disse sjangrene er like mangfoldige som jazz 
eller samtidsmusikk». Det kan tyde på at hun vil prioritere pop- og rock- 
musikk som er mer mangfoldig enn den musikken mange av elevene møter til 
daglig. Når hun på denne måten sidestiller tradisjonelt høye musikksjangre 
som jazz og samtidsmusikk og lave musikksjangre som pop og rock, kan det 
bety at hun vil formidle den pop- og rock-musikken hun mener har like 
høy kunstnerisk kvalitet som det beste innen jazz og samtidsmusikk (ny 
kunstmusikk). 

I sin beskrivelse av pop og rock som dels kommersielle og dels mangfoldige 
sjangre, bruker produsenten betegnelsen pop og rock både i en kvantitativ og 
kvalitativ betydning. Som Gripsrud skriver i rapporten Populærmusikken i 
kulturpolitikken, kan populærmusikk kvantitativt bety «musikk som er godt 
likt av mange», det vil si kommersiell musikk innenfor ulike sjangre (Gripsrud 
2002: 19). Da omfatter betegnelsen den musikken, deriblant pop og rock, som 
er best kjent i alle aldersgrupper og dermed også blant barn og unge. 
Produsenten mener altså det er viktig at elevene møter denne musikken som 
de kjenner også i skolekonserter. Når hun i tillegg vektlegger mangfoldigheten 
innenfor disse sjangrene, anvender hun pop og rock som en kvalitativ kategori. 
Da blir pop og rock en samlebetegnelse for musikk med bestemte musikalske 
kjennetegn. 

Gjennom å klassifisere musikken med kvalitative, musikalske termer, 
beskriver produsenten et lignende hierarkisk system for høyt og lavt innad i 
pop-/rock-musikken som mellom populær- og kunstmusikk (Ibid: 19-20). 
God pop og rock innebærer da ikke-kommersiell musikk som til dels følger de 
musikalske sjangerkonvensjonene, men som også bryter med den mest salg- 
bare pop- og rock-musikken. Når produsenten sier hun «mener at ordningen 
skal kunne være en motvekt til den mer kommersielle musikkbransjen» uten å 
«ekskludere sjangre som rock og pop», kan det bety at hun nettopp vil priori- 
tere en slik ikke-kommersiell pop- og rock-musikk. Hun nyanserer dermed 
kategoriene pop og rock i forhold til tradisjonelle oppfatninger av kommersiell 
og ikke-kommersiell musikk. 

Produsentens hovedpoeng er imidlertid at elevene bør få oppleve både kjent 
og ukjent musikk i skolekonsertene. Når hun sier det er viktig «å la elevene 
møte musikk de ellers bare møter på plate», lanserer hun også levende musikk 

som en kvalitet. Å høre kjent musikk av levende musikere, vil altså kunne gi 
elevene noe annet og noe mer enn det de får når de lytter til opptak. Her er hun 
i tråd med Rikskonsertenes formål om «å gjøre levende musikk av høy kunst- 
nerisk kvalitet tilgjengelig for flest mulig» (Rikskonsertene 2009; KT/RK: 
Nettnotat 1). Produsentens syn på kjent og ukjent musikk samsvarer dessuten 
med departementets retningslinjer for DKS. KKD vil at «tilboda frå Den kul- 
turelle skulesekken skal vere både nyskapande og tradisjonelle» (St.meld. nr. 8 
(2007-2008): 26). DKS skal formidle både det nye og ukjente, og det tradisjo- 
nelle og kjente. Igjen ser vi at både skolekonsertdeltakere og departement 
beskriver det overordnede målet for DKS som kulturelt mangfold i vid 
betydning. 

Musikerrepresentantens og musikkprodusentens utsagn viser at enkelte 
skolekonsertformidlere kombinerer det generelle målet om sjangermangfold 
med bevisste musikkprioriteringer. De er begge opptatt av at elevene skal møte 
musikk og sjangre de ikke kjenner fra før i et mangfoldig skolekonserttilbud. 
Hva så med de andre skolekonsertdeltakerne? Hva slags syn på musikk og 
sjangerprioriteringer har de? Som nevnt vektlegger også de andre voksne del- 
takerne i undersøkelsen sjangermangfold. Det gjelder både turneéansvarlige, 
inspektører og lærere. Alle de voksne representantene svarer at «skolekonser- 
tene bør presentere flest mulig forskjellige musikksjangre». Kulturkontakten 
ved den største Telemarksskolen uttrykte i tillegg tilfredshet med at skolekon- 
serttilbudet ikke kommer fra distriktsmusikere som tidligere, men innebærer 
et møte med mange ulike utøvere: 


Et år (for lenge siden) hadde vi lokale fylkesmusikere, og da fikk vi folkemusikk om 
att og om att. Det ble mer eller mindre det samme. Vi grudde oss til slutt til vi fikk 
besøk... 


I likhet med 4. klasseguttens ønske om «onkli musikk», viser denne kultur- 
kontaktens utsagn at det kan være vanskelig å skille musikkverket fra utøver- 
nes musisering. Valg av musikk handler også om valg av musikere. Like viktig 
som variasjon i musikksjangre er altså variasjon i utøvere, slik at skolene ikke 
får «det samme om att og om att». Kulturkontakten virker dessuten i likhet 
med musikeren og musikkprodusenten opptatt av ukjent musikk. I sin vurde- 
ring av det samlede skolekonserttilbudet for skoleåret 2008-2009 sier hun 
blant annet: «Det var spennende å få inn den operabiten (Det bittelille lyset), 
fordi det er mange som ikke får oppleve det hjemme.» Og hun tilføyer: «Jeg tror 

aldri vi har hatt opera før.» Kulturkontakten er altså oppmerksom på sjangre 
som har manglet i tilbudet og vurderer det positivt når disse blir presentert for 
elevene. 

Mens skolekonsertenes voksne deltakere vil ha sjangermangfold, varierer 
som nevnt oppfatningene mer hos de 4. - 7. klasseelevene som deltok i spør- 
reundersøkelsen. Det er mange nyanser i elevenes svar på dette spørsmålet. På 
grunn av undersøkelsens tilgjengelighetsutvalg og begrensede omfang kan 
ikke fordelingen av svarene generaliseres. Det er likevel interessant å se hvor- 
dan noen dominerende og mer marginale musikksyn blant de utvalgte elevene 
kommer til syne gjennom disse tallene (jf. Harding 1991). Av 55 elever vil 20 
kun ha én sjanger, 19 vil ha to til fem sjangre, og 14 mener i likhet med de 
voksne at det bør være flest mulig forskjellige musikksjangre i skolekonsertene. 
To elever har ikke svart på dette spørsmålet. 

Det kan være flere grunner til at det er så stor forskjell i hvor mange forskjel- 
lige sjangre elevene har krysset av. Noen svarer muligens ut fra hvilke musikk- 
sjangre de selv liker best, mens andre i likhet med de voksne kanskje tenker på 
hva de mener skolen som undervisningsinstitusjon bør tilby. Det kan også 
være at noen liker flere musikksjangre enn andre eller at de er nysgjerrige på 
ulike musikkuttrykk. I disse elevsvarene er det nemlig 1/3 av elevene (18 av 55) 
som ønsker seg «Ny musikk (som ikke ligner noe du kjenner)», og i tillegg 
mener 14 elever at det bør være flest mulig forskjellige sjangre. Over halvpar- 
ten av elevene (32 av 55) uttrykker altså et ønske om å oppleve ukjent eller 
mest mulig forskjellig musikk. Dessuten ønsker 20 av elevene «Musikk fra 
andre land» som også kan innebære ukjente musikkuttrykk (se tabell 6.6). 

Disse elevsvarene vitner om en overraskende stor nysgjerrighet og åpenhet 
hos mange av elevene. Hvis de var i den kommersielle musikkbransjens makt, 
skulle en tro at flere av dem mente at skolekonsertene bare burde formidle den 
musikken som omgir dem i medier, butikker og utesteder. Når kun litt under 
halvparten av elevene (24 av 55) prioriterer pop- og rock-musikk i sine svar, 
behøver imidlertid ikke det bety at de ikke liker eller ønsker seg denne musik- 
ken. Det kan også være at de mener skolen bør tilby noe annet enn det de hører 
på fritiden. Dessuten vil de 14 elevene som synes det bør være flest mulig for- 
skjellige musikksjangre også ha pop- og rock-musikk. Det betyr at et flertall av 
elevene (38 av 55) ønsker å oppleve pop- og rock i skolekonserter. Den kom- 
mersielle musikkbransjens innflytelse er altså stor også hos elevene i denne 
undersøkelsen. Noe annet ville vært overraskende. Det mest påfallende med 

Tabell 6.6 Flevsvar på spørsmålet: Hva slags musikksjangre bør det være i skolekonsertene? Sett ett 
eller flere kryss. 


Svaralternativ Elevsvar 
Pop, rock 24 
Jazz 5 


lassisk musikk 


Norsk folkemusikk 6 
Musikk fra andre land 20 

y musikk (som ikke ligner noe du kjenner) 18 
Flest mulig forskjellige musikksjangre 14 
Annet: Country 1 
Annet: RnB og Hip Hop 1 
Sum sjangerønsker 91 
Sum antall elever 55 


disse elevenes svar er derfor ikke at mange vil ha pop og rock, men at de fleste 
elevene ønsker å møte flere forskjellige sjangre og musikk de ikke har hørt før. 
En 6.klasse-gutt skriver til og med som et generelt kvalitetskriterium at «en 
skolekonsert bør ha masse forskjellig musikk». 

Også forskjellene i svar mellom de voksne og elevene er interessante. Mens 
de voksne vil ha alt, og kun målbærer sjangeroverskridende kvalitetskriterier 
for musikk, gir de fleste elevene uttrykk for spesifikke sjangerpreferanser. 
Preferansene varierer imidlertid fra elev til elev. Samtidig er det interessant at 
representanter for både elevene og de andre partene i skolekonsertsamarbeidet 
ønsker at skolekonsertene formidler ukjent musikk. Det er altså ikke bare inn- 
flytelsesrike musikkformidlere som er opptatt av å utfordre elevene eller den 
kommersielle musikkbransjen. Også en del elever og lærere ønsker at de får 
oppleve noe annet. Men vektingen mellom kjent og ukjent musikk i det sam- 
lede skolekonserttilbudet er deltakerne mer uenige om. 


Musikksmak og musikkbedømming 


Når de voksne deltakerne i undersøkelsen vektlegger sjangermangfold i skole- 
konserter, ønsker de tydeligvis ikke å la sentiment, sin personlige musikksmak, 
styre utvalget av musikk. De anvender kriterier som variasjon, ekthet og nyska- 
ping, og er dermed opptatt av at musikkutvalget blir styrt gjennom judgment, 
en mer rasjonell bedømming av musikken (jf. Hume 1757). Det er muligens 


191 


KAPITTEL 6 


den samme fornuftstyrte tankegangen som preger noen av de elevene som også 
sier de vil oppleve flest mulige musikksjangre. Disse elevenes generelle sjanger- 
svar stemmer nemlig ikke alltid med deres konkrete skolekonsertvurderinger. 

En 6-klassegutt som krysset av på ønsket om flest mulig forskjellig sjangre, 
skrev samtidig i sin vurdering av skoleårets produksjoner at «skolekonserter 
bør være rockekonserter». En 4. klassegutt som heller ikke hadde noen sjan- 
gerprioriteringer i sitt generelle svar, fremhever klassisk musikk som det beste 
ved produksjonen Trio for to skuespillere og klassisk gitar: «Den (musikken) var 
bra og klassisk». Flere av elevene gir altså klart uttrykk for personlige musikk- 
preferanser når de vurderer konkrete produksjoner. Dessuten prioriterer som 
nevnt en del av elevene enkeltsjangre også i sine generelle svar. De voksne del- 
takernes utsagn er helt annerledes. De uttrykker samme åpne holdning både i 
sine prinsipper for musikkvalg og i sine vurderinger av konkrete skolekonser- 
ter med ulike sjangre. 

Hva er grunnen til disse forskjellene i voksne og elevers svar? Er de voksne 
representantene i praksis mer åpne for ulike musikkuttrykk enn en del av elev- 
ene? Det ville i tilfelle være ganske oppsiktsvekkende, siden det er vanlig å 
beskrive barn som mer nysgjerrige og mindre fordomsfulle enn voksne (jf. for 
eksempel Dahle 2005: 86). Musikkforskeren David J. Hargreaves hevder til og 
med at barn er mer «open-earedness» enn ungdom og voksne, fordi musikal- 
ske konvensjoner og regler i mindre grad er internalisert hos dem (Hargreaves 
1982). Svarforskjellene i undersøkelsen kan imidlertid også bety at mange 
elever er ærligere og mer umiddelbare i sine reaksjoner, slik Programrådets 
musikerrepresentant sa hun har erfart (jf. kapitlet «Ikke på lissom»). Det kan 
være at elevene snakker mer ut fra følelser og personlig smak, mens de voksne 
uttrykker sine rasjonelle musikksyn. 

Nyanser og motsetninger i enkeltelevenes sjangersvar kom altså klart til 
uttrykk gjennom de individuelle spørreskjemaene. Også i klassesamtalene var 
det en spenning mellom elevenes generelle og spesifikke utsagn. Da jeg spurte 
4. klassen jeg intervjuet om hvorfor de trodde de fikk skolekonserter, var de 
tydeligvis innforstått med de voksnes mål om kulturelt mangfold og skolen 
som et sted for læring. De fleste svarte nettopp «for at vi skal lære noe», og hva 
de trodde de skulle lære, var mye forskjellig: 


e Vite noe om forskjellige måter å spille på 


e Å leve oss inn i musikk og teater 

e Om rytmer fra mange land 

e Om musikk fra andre land en kan komme til 
e Om musikk fra mange tradisjoner 

e Om nye instrumenter 

e Å like ny musikk 

e Å se og høre bedre 

+ Å følge med 

e Effekter slik at man kan bli skuespiller selv 


Elevenes utsagn om alt de tror de skal lære, kan tyde på at fornuftsmessige 
vurderinger er sterkt inne i bildet. Samtidig avspeiler også disse svarene den 
samme åpne holdningen som de fleste elevenes sjangeravkryssinger tyder på. 
Elevene vet dessuten at læring i musikk kan være mye forskjellig. De nevner 
både nye kunnskaper om, ferdigheter i og holdninger til musikk. 

Samtidig er mange av elevene betydelig mer lukkede når de vurderer særlig 
én av skolekonsertene. Barneoperaen Det bittelille lyset får hard medfart fra en 
del elever både i klasseintervjuene og spørreundersøkelsen som på spørsmålet 
om det var noe de ikke likte med denne konserten, svarer «operaen». En 4. klas- 
segutt tilføyer i klasseintervjuet at «barn liker ikke opera». Opera er imidlertid 
den eneste sjangeren som blir negativt pekt ut i klassesamtalene og spørreskje- 
maene. Disse elevenes operakritikk står i kontrast til kulturkontaktens vurde- 
ringer av Det bittelille lyset. Hun mente som nevnt at det var positivt med en 
operaproduksjon, og hun sa til og med at «jeg tror ungene syntes det var spen- 
nende med opera». Her kan det igjen være at en kulturkontakt mistolker elev- 
enes reaksjoner, men det kan også være at hun snakker på vegne av elever som 
unnlot å flagge sitt syn i klasseintervjuene. Det var nemlig flere elever som ga 
positive vurderinger av Det bittelille lyset i de individuelle spørreskjemaene, og 
som her ikke uttrykte noen skepsis til opera. Ei 6. klassejente skrev om denne 
skolekonserten: «Det var spennende og morsomt; litt uvanlig. Jeg likte alt!». 

Nå er operamotstand blant en del elever ikke veldig overraskende. Disse 
elevene har også mange norske voksne med seg når de protesterer mot opera. 
Det behøver imidlertid ikke være opera-sjangeren som var hovedproblemet i 
denne produksjonen. De involverte utøverne og produsentene mente nemlig i 
likhet med de negative elevene at Det bittelille lyset hadde svake sider, noe 
jeg går nærmere inn på i kapittel 7. Det kan dermed være svakheter ved pro- 
duksjonen, ikke valget av musikk og sjanger som gjorde at elevene reagerte 

negativt på opera. Hadde barneoperaen engasjert elevene, ville kanskje deres 
generelle dom over opera-sjangeren blitt annerledes. Det kunne derfor vært 
interessant å undersøke de samme elevenes reaksjoner etter ulike typer opera- 
formidling. De fikk imidlertid ikke oppleve flere operaproduksjoner dette sko- 
leåret, og ifølge kulturkontakten var det altså første gang denne skolen hadde 
fått en operaforestilling. Hvis opera er like sjeldent i landets øvrige skolekon- 
serttilbud, vil det være vanskelig å få gjennomført slike komparative studier. 

Elevenes ulike svar er interessante, men det er igjen viktig å minne om dis- 
kursive metoders begrensninger i forskning på barns preferanser. Som nevnt 
kan spennet i barns oppmerksomhet være kortere enn hos voksne (jf. Punch 
2002: 324). Elevenes avkrysninger av sjangre og deres verbale utsagn om hva 
de vil høre og lære kan være situasjonsavhengig. Det behøver ikke være uttrykk 
for det de ønsker seg i andre situasjoner. Dessuten vil det altså lett kunne opp- 
stå gruppetenkning i klasse-og gruppesamtaler (jf. Janis 1982). Barn kan, i lik- 
het med voksne, la seg påvirke av hva de andre i gruppen sier eller av hva de 
tror de andre mener. Elevene kan dermed være både mer åpne og mer lukkede 
i forhold til ulike musikkuttrykk enn det de gir uttrykk for. Her kan kropps- 
språket deres gi utfyllende og eventuelt korrigerende svar. Det er imidlertid 
vanskelig å skille elevenes kroppslige reaksjoner på musikken fra deres opple- 
velser av skolekonserten som helhet. Jeg går derfor nærmere inn på forholdet 
mellom elevenes kroppsspråk og utsagn i kapitlene 7 og 8. 

Hovedforskjellen mellom de voksne deltakerne og elevenes svar er altså 
at de voksne fremstår som mer konsekvente enn elevene. De gir uttrykk for 
samme musikksyn både i sine utvalgsprinsipper og når de begrunner sine vur- 
deringer av enkeltproduksjoner. Er voksne dermed mer rasjonelle og mindre 
påvirkelige enn elevene? Svarene i undersøkelsen kan kanskje tyde på det. 
Samtidig styres som nevnt heller ikke vi voksne bare av våre uttalte meninger 
og vurderinger. Selv om de voksne representantenes generelle og konkrete 
kvalitetskriterier stemmer over ens, vil også deres personlige musikksmak 
kunne virke inn når de vurderer en skolekonsert. Det vi oppfatter som ekte, 
nyskapende og variert trenger ikke bare være basert på kunnskaper og rasjo- 
nell bedømming. Det kan også være uttrykk for vår musikksmak og våre emo- 
sjonelle reaksjoner. Judgment og sentiment henger sammen når vi reagerer på 
og bedømmer musikk (jf. Hume 1757). Et tema for videre studier er derfor 
relasjonen mellom de enkelte skolekonsertformidlernes uttalte kvalitetskrite- 
rier for musikk og deres utvalg av spesifikke musikkproduksjoner. 

Hva er god musikk? 


I begynnelsen av kapitlet spurte jeg om partene i skolekonsertsamarbeidet er 
like enige om hva som er god musikk, som de er i kjennetegnene på en god 
musiker. Undersøkelsen gir ikke noe klart svar på dette spørsmålet, men den 
viser at representanter for alle parter er opptatt av musikken som spilles i sko- 
lekonserter. Musikkvalg er altså et viktig analytisk kvalitetskriterium for både 
musikkformidlere, lærere og elever. Dessuten er det stor enighet blant de 
voksne skolekonsertdeltakerne om at det bør formidles mest mulig forskjellig 
musikk i det samlede skolekonserttilbudet, mens en del elever gir uttrykk for 
ulike typer sjangerprioriteringer. 

Alle musikere, produsenter, turneéansvarlige, inspektører og lærere i under- 
søkelsen poengterer altså at sjangermangfold er viktig. Ingen gir uttrykk for at 
noen musikksjangre har høyere kunstnerisk verdi enn andre, men to musikkre- 
presentanter fremhever sjangeroverskridende kvalitetskriterier. De knytter ikke 
debatten om høy og lav musikk til spesifikke sjangre, men til ulike typer musikk 
innenfor hver enkelt sjanger. Her legger de vekt på nyskapende musikk og kopler 
dette til ord som oppfinnsom, modig, utfordrende, sær og uvanlig. Noen musi- 
kere er også opptatt av autentisitet og fremholder det «sanne» og det «ekte» som 
det beste. En Rikskonsert-produsent lanserer levende musikk som kvalitet, og 
alle vil ha mangfoldig, variert musikk. Disse informantene gir imidlertid ikke 
kunstneriske, men kulturpolitiske og pedagogiske begrunnelser for slike priori- 
teringer. De vil formidle denne musikken som motvekt til den kommersielle 
musikkbransjen og medienes formatering, og for å stimulere elevenes utvikling. 

Det er ikke så lenge siden skolekonsertmusikere og -produsenter formidlet 
et mer sjangeravhengig syn på kvalitet. Da Rikskonsertene ble opprettet i 1968, 
var det vestlig kunstmusikk som dominerte skolekonserttilbudet. De prakti- 
serte dermed noen absolutte og stilbundne kvalitetskriterier for musikk (jf. 
Rikskonsertene 1993). Nå gir både musikkformidlere og lærere uttrykk for et 
mer relativistisk musikksyn. Noen av elevene har imidlertid mer absolutte 
krav til musikken, og her er det særlig gutter som spesifiserer sine preferanser 
i denne undersøkelsen. En 4. klassegutt vil ha «onkli», autentisk musikk, en 6. 
klassegutt vil ha rockekonserter, en annen 4.klassegutt fremhever klassisk 
musikk som bra, mens en tredje 4. klassegutt hevder at barn ikke liker opera. 
Likevel ønsker de fleste elevene i likhet med de voksne flere musikksjangre, og 
mange vil også høre musikk de ikke har hørt før. 

Tross den uttalte åpenheten hos både voksne og mange elever, gir altså flere 
av dem uttrykk for noen prioriteringer og preferanser. En del elever beskriver 
direkte sin personlige musikksmak både i sine generelle kriterier og når de 
vurderer enkeltproduksjoner. De voksne tar ikke utgangspunkt i egen smak, 
men noen gir prinsipielle begrunnelser for hvorfor de mener det er viktig å 
prioritere «musikk som elevene ellers ikke ville ha møtt», slik Rikskonsert- 
produsenten uttrykker det. 

Sjangeroversiktene fra Rikskonsertene og Telemark viser dessuten at noen 
sjangre ble spilt oftere enn andre i feltarbeidsperioden. Mens vestlig kunstmu- 
sikk dominerte skolekonserttilbudet da virksomheten startet i 1968, var det i 
2008 og 2009 flest konserter med ulike former for rytmisk musikk både i 
landets samlede tilbud og i enkeltfylket Telemark. Andelen rock og pop er 
dessuten noe økende fra 2004 til 2009. Her kan det imidlertid ha vært regio- 
nale forskjeller. Tradisjonsmusikken er for eksempel sterkere representert i 
Telemarks skolekonserter disse to årene enn i landet forøvrig. 

Fordi så mange som 64 % av skolekonsertene er registrert uten spesifikk 
sjanger i statistikken for 2015, er det vanskelig å si noe sikkert om sjangerfor- 
delingen i dag. Det ser imidlertid ut som den vestlige kunstmusikkens andel 
her er enda lavere, siden disse sjangrene kun er registrert som hovedsjanger i 
6 % av konsertene. Tradisjonsmusikk har med sine 14 % tilnærmet samme 
omfang som rytmisk musikk med 16 % dette året. Hva som preger musikken i 
de resterende 64 % av konsertene sier tallene altså ingenting om. 

I følge representanter for Telemarksprodusentene og Rikskonsertene er ikke 
ulikhetene i sjangervekting uttrykk for bevisste prioriteringer fra deres side. 
De mener i stedet at økonomi og tilgjengelige produksjoner her virker inn. 
Sjangertallene kan også tyde på at de har rett i dette, siden de musikkpreferan- 
sene noen av musikkformidlerne uttrykker, ser ut til å være lavere representert 
i statistikken. Hvis ønsket om å skape en motvekt til den kommersielle musikk- 
bransjen gjennom sær, oppfinnsom og uvanlig musikk sto sterkt hos skolekon- 
sertprodusenter og musikere flest, skulle en nemlig tro at andre sjangre enn 
populærmusikk, slik som tradisjonsmusikk og vestlig kunstmusikk, ble for- 
midlet oftere i feltarbeidsperioden. I stedet er det ulike former for rytmisk 
musikk som her dominerer skolekonserttilbudet. 

Samtidig viser ikke sjangerstatistikkene hva slags rytmisk musikk som for- 
midles utover de generelle sjangerbetegnelsene. Det kan derfor være at produ- 
senter og utøvere formidler musikk også innenfor de rytmiske musikksjangrene 

som er nyskapende og en motvekt til musikkbransjens mest kommersielle 
musikk. Kvalitetsbeskrivelsene til Programrådet, enkeltmusikere og produsen- 
ter kan tyde på at de i alle fall ønsker å prioritere det. Sjangeroversiktene viser 
dessuten at ny musikk dominerer skolekonserttilbudet både i Telemark og lan- 
det forøvrig den perioden feltarbeidet er gjennomført. Andelen nyere musikk 
er her som i skolekonsertordningens oppstart større enn andelen historisk 
musikk når en ser de ulike sjangrene under ett (jf. Rikskonsertene 1993: 4). 
Den omfattende bruken av kategorien Ikke bestemt i statistikken for 2015, 
kan dessuten være et tegn på at ny musikk som ikke lar seg klassifisere 
med de gamle sjangerbetegnelsene har en enda større andel i dagens 
skolekonserttilbud. 

Selv om den landsomfattende sjangerstatistikken fra 2004-2009 gir mye 
informasjon om sjangerspredningen i skolekonserttilbudet, virker det som 
klassifiseringssystemet også her blir stadig mindre relevant for skolekonserte- 
nes musikkprogram. Bruken av kategorien Ikke bestemt er tredoblet i denne 
perioden, og i 2015 er de fleste skolekonsertene registrert uten sjanger. 
Sjangerstatistikken fra 2015 reiser derfor flere spørsmål enn den besvarer. Det 
er dermed på høy tid at Kulturtanken reviderer sine sjangerkategorier og sitt 
system for registrering av skolekonsertenes musikk. Det trengs blant annet 
kategorier som kan fange opp den type musikk som flere musikkformidlere er 
opptatt av, nemlig eksperimentell, nyskapende musikk innenfor eller på tvers av 
ulike sjangre. 

Dessuten faller de sjangerovergripende skolekonsertene utenfor statistikkens 
kategorier. Her kunne Kulturtanken utvikle et nytt klassifiseringssystem, der 
det blir tydelig om programmene inneholder flere forskjellige sjangre eller 
ulike typer blandingssjangre. Med mer relevante kategorier for skolekonserte- 
nes musikkprogram ville trolig andelene til kategoriene Annet og Ikke bestemt 
gå ned. Da vil statistikken igjen kunne gi mer sikker informasjon om sjanger- 
fordelingen i skolekonserttilbudet. Kulturtanken kunne i tillegg trenge et 
registreringssystem, der det går frem hvordan sjangerfordelingen er i hvert 
enkelt fylke. Da vil en i større grad kunne se om sjangermangfoldet preger 
musikktilbudet til hver enkelt skole, ikke bare landsgjennomsnittet. 

I deltakernes kvalitetsbeskrivelser av musikk i skolekonserter har noen 
interessante likheter mellom elever og musikkformidlere kommet til syne. 
Det gjelder ikke bare slektskapet i språket mellom 4.klassegutten og to musi- 
kere når de fremhever viktigheten av «ekte», «sann» og «onkli» musikk. I sine 

musikkbeskrivelser er elevene i likhet med musikkrepresentantene ganske 
detaljerte. Selv om de ikke bruker fagbegreper, viser elevene her en faglig inn- 
sikt i musikk. De beskriver musikk som utøving («forskjellige måter å spille 
på»), som ulike musikalske parametre («rytmer fra mange land, nye instru- 
menter») og som forskjellige stilarter («musikk fra mange tradisjoner»). De 
viser dessuten kunnskap om at læring i musikk kan innebære mer enn fakta 
og ferdigheter og dermed også omfatte holdninger til musikk («lære å like ny 
musikk»). 

Et annet typisk trekk ved deltakernes utsagn om musikk er at både elever, 
musikkformidlere og lærere anvender språklige dikotomier i sine generelle 
kvalitetsbeskrivelser. Hva som er god musikk blir tydeliggjort gjennom beskri- 
velser av det motsatte, slik som «ekte, onkli — lissom, fake», «nyskapende, sær — 
tradisjonell, vanlig», «variasjon, masse forskjellig - det samme om att». Disse 
generelle dikotomiene får i tillegg konkret meningsinnhold når de knyttes til 
musikken i enkeltproduksjoner, slik informantene gjør i sine spesifikke kvali- 
tetsvurderinger. Her blir for eksempel konklusjonene til Programrådet og den 
nevnte 4. klassingen helt forskjellige til tross for et felles ønske om onkli, ekte, 
autentisk musikk. Det er dessuten interessant at skolekonsertdeltakerne anven- 
der kvalitetsdikotomiene også på skolekonserten som helhet. Her beskriver de 
hvordan en musikkproduksjon kan være tradisjonell, nyskapende, ensformig 
eller variert. Det bringer meg over til neste kapittel, der jeg analyser deltaker- 
nes syn på det kanskje viktigste spørsmålet for dette DKS-tilbudet: Hva er en 
god skolekonsert? 

Kvalitet er en god 
skolekonsert 


«Det må skje noe» 


Utøverkvalitet og musikkvalg er viktige analytiske kvalitetskategorier både for 
studiens musikkformidlere, lærere og elever. Representanter for alle parter i 
skolekonsertsamarbeidet mener at utøverne og musikken er avgjørende for 
skolekonsertenes kvalitet, selv om deres normative beskrivelser av dette er mer 
forskjellig. Dyktige utøvere og god musikk er imidlertid ikke nok. «Det må 
skje noe», være «spennende», «ikke kjedelig», svarer mange av elevene på 
spørsmålet om hva som er en god skolekonsert. Kulturkontakten på den stør- 
ste Telemarksskolen sier det samme: 


Det må være dynamikk i en forestilling, at det skjer endringer, overraskelsesmoment, 


at ikke alt er forutsigbart, spenning. 


Hun er opptatt av utviklingen i skolekonserten, at det her «skjer endringer», 
og som elevene vektlegger hun overraskelser og spenning. Også studiens pro- 
dusenter mener variasjon og sammenheng i konsertens helhet er viktig. Som 
Programrådets Rikskonsert-produsent sier det: «Det er viktig at programmets 
form og innhold er gjennomarbeidet, tydelig, variert». 

Deres ønske om en gjennomarbeidet og tydelig sammenheng i konsertens 
helhet er tema i kapitlet «Musikalsk variasjoner». Først vil jeg imidlertid se 
nærmere på det mest påfallende ved disse utsagnene: Alle skolekonsertdelta- 
kerne i undersøkelsen er opptatt av variasjon. De ønsker et variert skolekon- 
sertilbud, og de vil ha variasjon innad i den enkelte skolekonsert. Musikken 
skal være variert og mangfoldig, musikerne må kunne nyansere og variere 
spillet sitt, og skolekonserten som helhet må være preget av variasjon. 
Men rent konkret, hva innebærer variasjon i en skolekonsert for små- og 

mellomtrinnselever? Hva er det som kan skape «endringer, overraskelser og 
spenning»? Når prinsippet om variasjon konkretiseres, blir det høyere tempe- 
ratur i debattene og større uenighet mellom deltakerne. 


«Musikken må ikke forsvinne» 


Skal skolekonserter formidle musikk? Dette kan virke som et tøvete spørsmål. 
Selvfølgelig skal det formidles musikk i skolekonserter. DKS har en klar forde- 
lingsnøkkel mellom de ulike kunst- og kulturformene, og skolekonserter er 
musikkens område. Som Programrådets Rikskonsert-produsent formulerer 
det i intervjuet: 


Noe av meningen med rollefordelingen innen DKS er jo at Rikskonsertene leverer 


musikk, og andre institusjoner leverer andre kunstuttrykk? 


Tross den klare rollefordelingen i DKS er vektleggingen av musikkens rolle i 
skolekonserter forskjellig i kultur- og skolerepresentantenes kvalitetsbeskrivel- 
ser. Som beskrevet i kapitlet «Musisering og aktivisering», mener musikkfor- 
midlerne at musikk i betydningen musikernes egenutøving lett blir borte i 
skolekonserter med vekt på ytre elevaktivitet, mens verken lærere eller elever 
etterlyser mer musikk når de synes utøvernes ledelse av denne type dialog er 
god. Den samme variasjonen i svar preger partenes vurderinger av forholdet 
mellom musikk og andre kunstuttrykk i skolekonserter. Også her vil alle studi- 
ens produsenter, musikere og turneéansvarlige at musikken skal spille hoved- 
rollen. Som en turneéansvarlig skriver i e-postintervjuet: «Det er viktig at en 
konsert er en konsert og ikke crossover i så høy grad at musikken smuldrer 
vekk.» Programrådets musikerrepresentant advarer på lignende vis mot en for 
sterk vektlegging av andre kunstuttrykk. «Musikken er det absolutt viktigste», 
sier hun, og utdyper sitt synspunkt slik: 


Gjennom 1 % år i programrådet ser jeg også at der hvor det har vært regissører inni 
produksjoner syns jeg at nesten uten unntak blir musikken skadelidende og ytre 


påfunn overtar. 


Denne musikeren mener altså at det kan være en sjanse for at musikken blir 
«skadelidende» når regissøren og de andre involverte jobber med dramaturgi 
og tverrkunstneriske uttrykk i skolekonserter. I følge musikkformidlerne i stu- 
dien kan musikken dermed forsvinne også i mer monologiske konserter, når 

fokuset rettes mot indre dialog gjennom tverrkunstneriske uttrykk og regi. 
Koreografen i Alene med 1000 tanker er enig i at det er «viktig å ikke miste 
musikken», men hun sier likevel at regissører og koreografer bidrar til kvalitet 
i skolekonserter: 


Mer og mer ser jeg at produsentene som er helt ulærte i regi og koreografi helst vil 
lage hele konserten selv. Vi koreografer bidrar til kvalitet. Dette er våre spesialerfarin- 
ger. Da var det gøy med Hallgeir i Rikskonsertene og Johannes i Telemarkkonsertar. 


De inviterte meg til dette. 


I dette spørsmålet er det tydeligvis spenninger mellom musikkformidlere 
og scenekunstnere, og kritikken går begge veier. Mens musikerrepresentanten 
mener regissører mangler musikkunnskap og musikkforståelse, opplever ko- 
reografen at en del musikkprodusenter mangler kunnskap om og forståelse for 
scenekunstnernes kompetanse og «spesialerfaringer». Samtidig presiserer ko- 
reografen at det også finnes musikkprodusenter som inviterer scenekunstnere 
inn i skolekonsertsamarbeidet, og er glad for deres invitasjoner. 

Musikk- og scenekunstinformantene har altså forskjellig syn på om regissører 
og koreografer bør trekkes inn i arbeidet med skolekonserter, men de er enige om 
at musikken lett kan forsvinne i tverrkunstneriske musikkproduksjoner. Hvor 
står så lærerne og elevene i dette spørsmålet, og har kultur- og skolerepresentan- 
ter ulike prioriteringer også her? Gjennom de lukkede spørsmålene i intervju- og 
spørreundersøkelsen kommer nok en gang både enighet og uenighet frem. 

Alle de voksne informantene mener S-/M-trinnets tilbud bør inneholde 
både rene musikkproduksjoner og tverrkunstneriske konserter. Selv om 
musikkformidlerne stadig understreker musikkens plass i skolekonserter, er 
både de og lærerne enige i målet om mangfold også i dette spørsmålet. De 
prioriterer imidlertid forskjellig. Mens alle musikkrepresentantene mener det 
er viktigst å formidle rene musikkproduksjoner, prioriterer lærerne i undersø- 
kelsen tverrkunstneriske skolekonserter. Elevene er delt i sine svar også på 
dette spørsmålet, men denne gangen er de fleste mer samstemte med lærerne. 
Det er kun 7 av 54 elever som bare vil ha rene musikkproduksjoner, mens 24 
av 54 helst vil ha «konserter med fortellinger og skuespill». Omtrent like mange 
(23 av 54) mener de bør få begge deler. 

Mange elever legger som nevnt vekt på musikken i sine beskrivelser av hva 
som kjennetegner en god skolekonsert, men de vil gjerne at den koples til 
andre uttrykk. En 6. klassegutt skriver for eksempel at en god skolekonsert skal 

være «en god fortelling og skuespill med mye forskjellig musikk». Disse elev- 
ene er opptatt av musikken i skolekonsertene, men de færreste gir den hoved- 
rollen i sine svar. Musikken er dermed ikke det viktigste for lærerne og de fleste 
elevene i undersøkelsen. Det er også påfallende hvor vanskelig det var å finne 
rene musikkproduksjoner for skolens S-/M-trinn i feltarbeidsperioden. Alle 
S-/M-konsertene i utvalget er derfor tverrkunstneriske i større eller mindre 
grad. Selv om musikkrepresentantene i sine svar prioriterer rene musikkpro- 
duksjoner, produseres og formidles det altså i praksis mange tverrkunstneriske 
konserter. Det kan dermed være at musikkformidlere tross disse informante- 
nes skepsis anser kopling av musikk til andre kunstuttrykk som nødvendig for 
indre dialog. Eller har de i utgangspunktet mindre innflytelsesrike skolerepre- 
sentantene her fått større gjennomslag for sitt syn? 

Det er nemlig ikke bare lærerne som vektlegger dialog og formidlingskvali- 
tet. Som analysen av samarbeidspartenes syn på utøverkvalitet viste, er alle 
de voksne deltakerne opptatt av kommunikasjonen mellom utøvere og 
elever. De musikkfaglige representantene er dessuten positive til å bruke tverr- 
kunstneriske uttrykk og ytre elevaktiviteter i deler av skolekonserttilbudet. 
Programrådets musikerrepresentant uttrykker det slik: 


Barn som voksne er hele mennesker med mange sanser, og jo flere sanser man tar i 
bruk, jo større blir den kroppslige opplevelsen, og dermed forsterkes den enkeltes 


opplevelse av en konsert. 


Hun mener altså at konsertopplevelsen kan bli sterkere når flere sanser 
aktiviseres. Likevel sier både hun og de andre musikkinformantene at hovedfo- 
kuset må rettes mot musikken i skolekonsertene, og at elevene først og fremst 
skal nås med musikalske midler. Som Programrådets Rikskonsert-produsent 
formulerer det: «Det aller viktigste er selve musikken og oppbyggingen av 
konserten.» 

Spørsmålet blir da om det i praksis er en nødvendig konflikt mellom 
musikkformidlernes vektlegging av musikk og skolerepresentantenes ønske 
om ytre aktivitet og tverrkunstneriske uttrykk. Det blir viktig å undersøke hva 
som skjer med musikkens plass og rolle i skolekonserter, når hovedmålet er 
dialog både i indre og ytre betydning. Ivaretas musikk som estetisk objekt og 
skolekonserten som dialogisk prosess i studiens produksjoner? Eller har 
musikkinformantene rett i at musikken lett forsvinner i skolekonserter med 
vekt på ytre dialog og tverrkunstnerisk formidling? Det er dessuten interessant 

å se om det her er samsvar mellom deltakernes generelle svar og spesifikke 
vurderinger. Viser partenes ulike syn på musikkens rolle seg i deres oppfatnin- 
ger av hver enkelt skolekonsert? Disse spørsmålene er utgangspunktet for den 
videre analysen av deltakernes syn på skolekonserten som helhet, der observa- 
sjonene blir like viktige som den diskursive undersøkelsen. 

Musikkrepresentantene er altså opptatt av å skape variasjon gjennom skole- 
konsertens musikkprogram og utøvernes musisering, men er dette nok varia- 
sjon for elevene? For Dewey og Buber handler dialog i kunstformidling som 
nevnt om levendegjøring (Buber 1923/1967: 12; Dewey 1934/2005: 2, 4). Er 
det mulig å levendegjøre musikk for dagens S-M-elever kun med musikalske 
midler gjennom en hel skoletime? Også her er observasjonene vel så interes- 
sante som intervju- og spørreundersøkelsen, for elevenes kroppsspråk under 
skolekonserten samstemmer ikke alltid med deres uttalelser i etterkant. I de 
konkrete konsertsituasjonene viser elevene sine svar på når de synes musikken 
er «spennende og gøy», og når den oppleves som «kjedelig». 


Når musikken taler for seg selv 


I kapitlet «Flinke musikere» beskrev jeg hvordan klavertrioen i Alene med 1000 
tanker med sitt ekspressive og nyanserte spill av en romantisk sonate holdt elev- 
ene i ånde i fem minutter. Akkurat da blikket til mange av elevene begynte å 
flakke og en del av dem henvendte seg mot hverandre, entret mimeskuespilleren 
scenen, og alle elevene rettet oppmerksomheten mot utøverne igjen (Feltnotat 
20.02.2009). Selv om romantisk kammermusikk er full av musikalske variasjo- 
ner, og musikerne spilte uttrykksfullt og nyansert, skapte ikke dette nok varia- 
sjon i mer enn noen minutter for disse barneskoleelevene. Timingen av første 
musikkinnslag var dermed god i forhold til målgruppen på denne skolen. 

Fem minutters musisering av musikere som sitter rolig foran elevene er 
imidlertid lenge i forhold til de raske skiftene barn opplever på TV og gjennom 
andre digitale medier. Det er altså mulig å fange S-/M-elevers oppmerksomhet 
med levende musikk uten andre virkemidler lenger enn de er vant til fra sin 
digitale hverdag. Samtidig er det her viktig å minne om at barn og unge ikke er 
enhetlige grupper, noe elevenes ulike eksplisitte svar i undersøkelsen viser. 
Konsentrasjonsevne og musikkengasjement er forskjellig, og faktorer som 
konsert- og lytteerfaring, konsertlokale og andre til stede vil også virke inn. 
Hvor lenge S-/M-elever kan lytte konsentrert til musikk, vil derfor variere. 

Likevel viser dette konserteksempelet at lengden på musikkinnslagene kan ha 
betydning for den indre dialogen mellom utøvere og S-/M-elever gjennom en 
skolekonsert. 

Hvor lange musikkinnslagene kan være avhenger imidlertid ikke bare av 
musikernes dyktighet som utøvere og formidlere, av konsertsituasjonen og 
barnas konsentrasjons- og lytteevner, men trolig også av hva slags musikk som 
fremføres. Elevenes konsentrerte lytting under skolekonserten Alene med 1000 
tanker kan være et tegn på at ukjent musikk virker overraskende og gir spen- 
ning. Mange elever har aldri hørt romantisk kammermusikk live, og det kan 
være en grunn til at elevene fulgte oppmerksomt med. Overraskelsesmomentet 
var enda tydeligere i konserten Solo solo med den senegalesiske musikeren 
Solo Cissokho. Han åpnet konserten med sang, og hans kraftige og klanglig 
særegne sangstil vakte stor begeistring. Som jeg skrev i feltnotatene: 


Elevene smiler og småler til hverandre. Etter hvert lytter de konsentrert. Jublende 


applaus (Feltnotat 20.10.2008). 


I denne dialogiske skolekonserten var utøverens egne musikkinnslag korte 
og få, noe Programrådet som nevnt var kritiske til. De savnet mer musikalsk 
variasjon i skolekonserten og mente han burde spille mer (jf. kapitlet 
«Musisering og aktivisering»). Det var derfor interessant å se at elevene på 
denne mellomstore Telemarkskolen «lyttet konsentrert til Solos sanger og 
kora-spill', mens de ble urolige og flakkende i blikket når hans verbale histo- 
rier var lange og utflytende» (Feltnotat 20.10.2008). Det kan derfor være at 
også elevene hadde reagert positivt hvis de solistiske sang- og musikkinnsla- 
gene var flere. Deres uro under utøverens lange fortellinger tyder på at det ikke 
nødvendigvis er lettere å engasjere S-/M-elever med ord enn med musikk. 

Begge disse skolekonsertene begynner med at elevene får høre ukjent 
musikk. Nå vil som nevnt starten av enhver konsert være oppmerksomhets- 
fangende hvis elevene stiller med nysgjerrighet og forventning. Likevel viser 
elevenes reaksjoner på disse konsertintroduksjonene at musikerne og deres 
musikk engasjerer. Samtidig mister mange konsentrasjonen etter fem minut- 
ters spill i Alene med 1000 tanker. Kan en grunn være at det ukjente blir for 
ukjent og dermed paradoksalt nok for ensformig i lengden? 


1 Kora er en luttlignende harpe med 21 strenger som brukes av mandefolket i Vest-Afrika. (http: // 
no.wikipedia.org/wiki/Kora [Lest 16.08.2016]). 


204 


KVALITET ER EN GOD SKOLEKONSERT 


Mengden av ny informasjon i musikk er et tema som opptar musikkfiloso- 
fen Leonard Meyer i hans bok Music, the Arts and Ideas (1967). Meyer argu- 
menterer her gjennom sin informasjonsteori først for spenningens og 
overraskelsenes betydning. Han hevder at musikalsk mening oppstår når 
musikken ikke øyeblikkelig tilfredsstiller våre forventninger, men utvikler seg 
på en annen måte enn det vi hadde tenkt. Hvis vi ikke kjenner stilarten, får vi 
imidlertid ingen forventninger til musikkens utvikling når vi hører den, og 
musikken kan dermed oppleves som meningsløs. Meyer skiller derfor mellom 
ønskelig og ikke ønskelig usikkerhet: 


A distinction must be made between desirable and undesirable uncertainty. Desirable 
uncertainty is that which arises as a result of the structured probabilities of a musical 
style. Information is a function of such uncertainty. Undesirable uncertainty arises 
when the probabilities are not known, either because the listener's habit responses are 
not relevant to the style (which I have called «cultural noice» or because external 
interference (acoustical noise) obscures the structure of the situation in question 


(Meyer 1967/1994: 29). 


Den usikkerheten som oppstår når vi kjenner mulighetene i musikkstilen, 
men ikke helt vet hvordan de utvikles, er i følge Meyer en ønskelig usikkerhet. 
Da opplever vi en spenning i musikken. Men når våre lyttevaner ikke er rele- 
vante for sjangeren, blir all informasjon i musikken ukjent og ny, og vi klarer 
ikke å skape mønster og mening i lydene. Den usikkerheten vi opplever da, er 
forventningsløs, slitsom og ikke ønskelig. En meningsfull opplevelse av usik- 
kerhet og spenning kan lytterne bare få når de opplever en balanse mellom 
kjent og ny informasjon i musikken. 

Meyers informasjonsteori samstemmer godt med det kvalitetskriteriet den 
danske kunstfilosofen Søren Kjørup hevder har preget europeisk kunstbedøm- 
ming fra 1700-tallet og til i dag, nemlig enhet i mangfoldet. Han mener imid- 
lertid det burde hete: «en stor enhed i en stor mangfoldighed» (Kjørup 2000: 
188). Dette kriteriet rommer våre behov for balanse mellom det kjente og det 
ukjente. I følge Kjørup og Meyer finner vi altså mest mening i den kunsten vi 
opplever som kompleks, variert og samtidig overskuelig, enhetlig. Dette krite- 
riet lar seg anvende på hvert enkelt musikkverk, slik Meyer gjør, men også på 
skolekonserten som helhet. 

For mye ny informasjon og dermed manglende opplevelse av mening og 
sammenheng kan derfor være en grunn til at mange av elevene etter hvert 

koplet ut i skolekonserten The Musical Gate to India. Tross varierte inntrykk 
gjennom ulike indiske instrumenter, klær og dans, ble særlig mellomtrinns- 
elevene på den minste Telemarksskolen mer og mer urolige gjennom denne 
skolekonserten. Men da tablas-musikeren Mithilesh Kumar Jha plutselig tok 
scenen og fremførte et forrykende rytmisk nummer med stemme og trom- 
mer, lo elevene høyt og fulgte engasjert med (Feltnotat 02.04.2009). Her 
spilte nok overraskelsesmomentet inn, for tablas-innslaget var en tydelig 
kontrast til resten av musikken i konserten, noe som skapte musikalsk varia- 
sjon. Samtidig lignet dette musikkinnslaget mer på den rytmiske musikken 
vestlige barn møter gjennom populærkulturen og som dermed er kjent. Selv 
om rytmikken i indisk tablas-spill er annerledes og mer kompleks enn i mye 
av den vestlige populærmusikken, hadde innslaget et rytmisk driv som ga 
assosiasjoner til groove-basert musikk. Rytmisk musikk fra ulike sjangre og 
etniske kulturformer kan derfor skape gjenkjennelse for et vestlig publikum 
som norske S-/M-elever. Høyt tempo giret dessuten elevene opp til vill 
begeistring. 

Nå er det naturligvis flere sider ved musikk enn informasjonsmengden som 
er avgjørende for lytternes engasjement og konsentrasjon. Som Hume skriver, 
handler kunstbedømming både om sentiment og judgment, og våre musikk- 
vurderinger er basert på et samspill mellom følelser og fornuft (jf. Hume 1757). 
Musikklytting handler derfor også om smak, om hva vi liker og ikke liker, noe 
som viste seg i elevenes utsagn om musikkvalg i skolekonserter. Her ga som 
nevnt flere elever eksplisitt uttrykk for sine sjangerpreferanser (jf. kapitlet 
«Musikksmak og musikkbedømming»). Også elevenes vurderinger av skole- 
konsertenes helhet preges i noen tilfeller av deres musikksmak. Dette ble spe- 
sielt tydelig i U-trinnsproduksjonen Songs of Conscience. 

«Den var bedre enn de andre konsertene fordi det var bedre sanger», sa to 
gutter etter denne konserten som ble spilt på en ungdomsskole i Telemark. 
I Songs of Conscience spilte og sang to musikere fra USA amerikanske protest- 
viser fra 1960-årene med gitar, el-bass og keyboard. Selv om det var en del uro 
blant elevene gjennom hele konserten, oppsto det «spontant pulsklapping til 
en del av sangene», og elevene «klappet, plystret og jublet (yeah!) etter hver 
sang» (Feltnotat 03.10.2008). Det som er interessant er at elevenes bedømming 
er så positiv til tross for lite variasjon både i musikken og konserten som hel- 
het. Her var det tydelig at elever kan bli engasjert av enkel musikk med liten 
informasjonsmengde, dersom de synes musikken er bra. 

Programrådet er mye mer kritiske enn elevene i sin vurdering av Songs of 
Conscience, og konklusjonen deres er IA (ikke anbefalt) til tross for at konser- 
ten var produsert av Rikskonsertene. De skriver i sin vurdering av program- 
mets kvalitet: 


Konserten har liten variasjon musikalsk og visuelt, og mangler litt hva gjelder en 
logisk rød tråd. Instrumentering og tonen i forestillingen gjør at dette blir veldig 
ensartet for den som ikke har et forhold til Guthrie, Newman, Dylan og Billie Holiday 
(Strange Fruit). Musikalsk oppleves det som relativt flatt. Det mangler flerstemt 
sang, instrumentale soli og elevmedvirkning på de sangene elevene har øvd på 


(Rikskonsertene 2009A: 1). 


Konserten mangler både musikalsk og visuell variasjon, hevder altså 
Programrådet. Utøverne følger heller ikke opp planlagte elevaktiviteter med 
sanger som elevene har øvd på. 

Mangelen på variasjon i skolekonserten var også påfallende for meg som 
observatør. Som jeg skrev i feltnotatene: «Vanlig visekonsert med korte verbale 
introer over samme lest (This song is written by... Tema... Årstall)». Musikerne 
spilte en låt, presenterte kort bakgrunnen for neste låt, spilte den, presenterte 
ny låt osv (Feltnotat 03.10.2008). Programrådet kritiserer dette slik i sin 
vurdering: 


Hvis man ikke følger nøye med på tekstene vannes det hele ut og programmet kunne 
med fordel vært gjort litt klarere. Mellomstikk fremstår som avliring (Rikskonsertene 


2009Å: 1).* 


Min første assosiasjon under konserten var at mange musikklærere i norsk 
skole kunne gjennomført denne konserten vel så godt som disse amerikanske 
musikerne, ikke minst på denne ungdomsskolen, der en av musikklærerne er 
en dyktig jazz- og blues-musiker. Det samme sa som nevnt en av hans kolleger, 
en allmennlærer, etter konserten: «Dette kunne våre musikklærere gjort like 
bra». Jeg ble derfor nysgjerrig på hvorfor Rikskonsertene hadde valgt å bruke så 
mye penger på å hente disse to musikerne over fra USA, men også Programrådet 
deres er kritiske til dette. I vurderingen av utøverkvalitet skriver de: 


Chris Mills har fin utstråling, spiller og synger fint. Det stilles likevel spørsmål ved 
valget om å hente ham fra USA til å gi skolekonserter i Norge (Ibid). 


2  Mellomstikk betyr muntlige verbale kommentarer mellom musikkinnslagene. 

Programrådet er positive til konsertens idé, nemlig å presentere «politisk og 
samfunnskommenterende musikk». De mener også at den ledende utøveren 
Chris Mills har gode utøverkvaliteter («fin utstråling, spiller og synger fint»), 
men de er negative til mange sider ved konsertgjennomføringen. De er kritiske 
både til konsertens enkeltinnslag, mangel på oppbygning og elevaktivisering. 

Programrådet får altså støtte for sin vurdering blant lærerne, mens de ung- 
domsskoleelevene jeg snakket med var positive fordi de syntes sangene var bra. 
Det er dermed elever, ikke musikkrepresentanter som legger størst vekt på 
musikk- og sjangervalget i denne skolekonserten. Deres utsagn stemmer for så 
vidt med de sterke sjangerpreferansene enkelte elever ga uttrykk for i klassein- 
tervjuene og spørreundersøkelsen, men betyr dette at skolekonsertens helhet 
ikke er så viktig for dem? Har partene også i dette spørsmålet forskjellige opp- 
fatninger av hva som er viktigst? Deltakernes ulike vurderinger av Sounds of 
Conscience er interessante for den videre analysen av deres syn på variasjon og 
sammenheng i skolekonserter. 


Musikalske variasjoner 


I følge Programrådet mangler ungdomstrinns-produksjonen Sounds of 
Conscience variasjon både musikalsk og visuelt. Hva slags musikalske variasjo- 
ner er det de savner? Er det mangel på kontraster som gjør at det «musikalsk 
oppleves som relativt flatt»? Veksling mellom kontrasterende musikkinnslag er 
et vanlig variasjonsprinsipp i konserter. I klassisk musikk er det ofte helheten i 
hvert musikkverk som skaper slike kontraster. Verket kan da være bygget opp 
av ulike satser som er kontrasterende i tempo, styrkegrad, karakter, instrumen- 
tering og andre musikalske parametre. I konserter med populærmusikk skapes 
lignende variasjoner gjennom sammensetning av kontrasterende låter. Her 
kan også parametre som groove, sound og riff være sentrale virkemidler. 
Under konserten Songs of Conscience var det kun én form for musikalsk 
variasjon som preget musikernes spill. «De vekslet mellom rask låt - langsom 
låt, rask låt - langsom låt etc» (Feltnotat 03.10.2008). Bortsett fra tempovaria- 
sjoner var Songs of Conscience overraskende ensformig musikalsk sett, ikke 
minst fordi konserten var produsert av Rikskonsertene som er forpliktet til å 


3 Se for eksempel Anne Danielsens analyse av populærmusikkens ulike parametre i kapitlet ”Estetiske 
perspektiver på populærmusikk” (Gripsrud (red.) 2002). 

«gjøre levende musikk av høy kvalitet tilgjengelig» (Rikskonsertene 2008- 
2009; KT/RK: Nettnotat 1). Programrådet etterlyser flerstemt sang, instru- 
mentale soli og mer variasjon i instrumentering (Rikskonsertene 2009A: 1). 
Selv registrerte jeg at «låtene var melodisk, rytmisk og harmonisk enkle og 
ensartete, og at sangen og spillet til utøverne hadde stort sett samme dynamikk 
og sound gjennom hele konserten» (Feltnotat 03.10.2008). Programrådet opp- 
summerer dette slik i vurderingen av utøverkvalitet: «Lydbildet er relativt like- 
lydende» (Rikskonsertene 2009A: 1). 

Konserten mangler altså musikalsk variasjon i form av mer kontrasterende 
musikkinnslag, men hva med det andre kriteriet som Programrådets 
Rikskonsert-produsent kopler til variasjon, nemlig «tydelighet i programmets 
form og innhold»? Programrådet mener som nevnt at også konsertens totale 
oppbygning er mangelfull, og de utdyper det slik: 


Konserten [...] mangler litt hva gjelder en logisk rød tråd [...] programmet kunne 


med fordel vært gjort litt klarere (Ibid). 


I følge Programrådet er altså sammenhengen i konserten for uklar. De kvali- 
tetskriteriene Programrådet anvender i vurderingen av Sounds of Conscience 
ligner dermed på Kjørups dobbelte kriterium om enhet og mangfold (jf. 
Kjørup 2000: 188). Samtidig gir Programrådets kritikk et mer konkret innhold 
til dette doble kriteriet, nemlig mangel på musikalsk og visuell variasjon og en 
«logisk rød tråd». Programrådet bruker her en velbrukt metafor (rød tråd) i 
sitt ellers kunstfaglige språk for å synliggjøre hva de mener, og de er ikke alene 
om det. I sine beskrivelser av de dramaturgiske utfordringene ved produksjo- 
nen Alene med 1000 tanker gjør mimekunstneren det samme: «Det må ikke 
være en masse forskjellige innslag som bare er klasket sammen», sier han. 
«Man må bygge opp en helhet.» Med dette språkbildet konkretiserer han i lik- 
het med Programrådet kriteriet enhet i mangfoldet. Når konserten mangler 
helhet og en logisk rød tråd, fremstår innslagene som tilfeldig «klasket 
sammen». 

Programrådet og danseren vektlegger som Kjørup strukturer og oppbyg- 
ning, og de anvender dermed judgment-kriterier (jf. Hume 1757). Hva med 
elevenes mer sentiment-orienterte vurderinger av sangene? Er det bare elevene 
som er opptatt av følelsene i konserten? Nei, som nevnt er også Programrådet 
opptatt av konsertens uttrykk, og de synes at det «oppleves som relativt flatt» 
(Rikskonsertene 2009A: 1). Programrådets musikerrepresentant utdyper dette 

i sin vurdering av Songs of Conscience, og hun kopler sine sentiment-kriterier 
til konsertens dramaturgi: Svakheten ved produksjonen er «manglende spen- 
ningskurver i programmet som helhet», sier hun. Selv om hun i sin konklusjon 
er uenig med de elevene jeg snakket med, er hennes vurdering altså i samsvar 
med det kriteriet som både elever og lærere legger størst vekt på i sine generelle 
svar, nemlig spenning. Variasjon og sammenheng i skolekonserter behøver 
dermed ikke bare handle om mangfold og enhet, men også om spenningen 
innad i og mellom de mangfoldige innslagene. Som Meyer sier det: Lytteren 
trenger en opplevelse av desirable uncertainty, en ønskelig følelse av usikkerhet 
og spenning (Meyer 1967/1994: 29). 

Det er også interessant at skillet går mellom voksne og elever når denne 
konserten blir vurdert. Enkelte ungdomsskoleelevers dom over Songs of 
Conscience er mye mer positiv enn Programrådets og lærernes. To av guttene 
jeg snakket med syntes konserten var bra fordi det var «bedre sanger» enn i 
andre skolekonserter. Det behøvde altså ikke «skje noe» mer. Trolig skapte 
også det faktum at utøverne kom fra USA og ledet konserten på engelsk i 
populærkulturell stil, både gjenkjennelse og en form for spenning. Det er 
imidlertid ikke sikkert at populærmusikk og utøvere fra den store verden ville 
vært nok for barneskoleelever. Hvor avgjørende er dramaturgisk spenning for 
at S-/M-trinnselevene skal oppleve en skolekonsert som spennende og ikke 
kjedelig? Her gir særlig to av studiens produksjoner en inngang til de yngre 
elevenes implisitte svar, noe jeg ser nærmere på i neste delkapittel. 


Kontraster, lek og spenning 


I U-trinnskonserten Sounds of Conscience var variasjon gjennom kontraste- 
rende musikkinnslag det eneste variasjonsprinsippet utøverne anvendte. 
Gir dette nok variasjon for S-/M-elever, eller har Programrådets musikerre- 
presentant disse elevene med seg når hun vektlegger «spenningskurver i pro- 
grammet som helhet»? Er dramaturgisk spenning i en skolekonsert nødvendig 
for å nå denne målgruppen? Og er det her forskjeller mellom småtrinns- og 
mellomtrinnselevenes oppfatninger? Når det gjelder de yngste skoleelevene, ga 
studiet av en barnehagekonsert noen svar som kan være relevante for denne 
elevgruppen, siden overgangen mellom aldersgrupper som nevnt er glidende. 
Sangeren som både er utøver og produsent for JA! En dialog med førskolebarn, 
fremhever i vår samtale kontraster som det viktigste variasjonsprinsippet for 

førskolebarn. På spørsmålet om hvor viktig manus, dramaturgi og visuell 
utforming er i barnehagekonserter, svarer hun: 


Viktigere enn manus er en naturlig opplagt dramaturgi med mål og delmål. Variasjon 


og kontraster. 


Hennes prinsipp om variasjon gjennom kontraster kommer tydelig frem 
når jeg observerer Ja! En dialog med førskolebarn. Sang- og talestemme- 
innslagene er varierte både i tempo, styrkegrad, klang (operasang, ulike 
stemmelyder, barnesang etc.) og følelsesuttrykk. Ordet ja blir uttrykt på 
mange forskjellige måter (glad, overrasket, tvilende etc.). Også hennes bruk 
av bevegelser og dans, fortellinger, rytmeinstrumenter og berøring (eks. for- 
siktig tromming med fingrene på barna) skaper variasjon i konserten. 
Dessuten engasjeres barna stadig i sang-, bevegelses- og fortellingsaktivite- 
ter (Feltnotat 16.10.2008). Ordet og temaet JA! skaper her den røde tråden 
Programrådet etterlyste i Songs of Conscience, og enkeltinnslag har inne- 
bygde spenningskurver, men det er ingen generell spenningsutvikling 
i konserten som helhet. Dette er tydeligvis bevisst fra utøverens side 
som sier: 


Jeg dyrker det spontane og improviserende [...] Det viktigste er å være tilstede og 
bruke det jeg har som passer der og da. Når jeg får kontakt med barna og de stråler 


mot meg: Da har jeg gjort en god jobb! 


Kontakten med barna og det hun opplever passer i øyeblikket, styrer hennes 
valg av innslag og innslagenes rekkefølge i konserten. Når «det spontane og 
improviserende» er et hovedprinsipp, får naturlig nok utvikling og spennings- 
oppbygging i programmets helhet mindre vekt. Det virker heller ikke som 
dette er et savn for disse barnehagebarna. Bortsett fra en del uro under et 
vuggesanginnslag er de fleste barna konsentrerte gjennom hele konserten. 
De deltar med smil, engasjerte svar og sanger de har forberedt. Når sangeren 
beveger seg rundt, stryker hun ofte det lange og myke kjolestoffet inntil ansik- 
tene på alle barna. «De smiler og virker sanselig henført» (Ibid). Konserten 
fremstår dermed som en musisk, lekbasert barnehagekonsert i tråd med 
Bjørkvolds anvisninger i boka Det musiske mennesket. Her skriver Bjørkvold 
at voksnes formidling til barn i størst mulig grad må samsvare med barns 
naturlige lek som preges av spontanitet og helhetssansing (Bjørkvold 2014: 
141-146). Sangeren i JA! En dialog med førskolebarn bruker barnas innspill i 

improvisasjon, og musikken koples til flere uttrykk enn musikk. Slik blir 
barnas sanser bokstavelig talt berørt gjennom musikk, ord, bevegelser, visuelle 
og taktile inntrykk i denne produksjonen. 

Småtrinnselevene er nærmere førskolebarna i alder, og kanskje var det der- 
for de ble revet mer med enn mellomtrinnselevene under barneoperaen Det 
bittelille lyset. Også denne konserten ga nemlig stor variasjon av sanseinntrykk 
gjennom scenografi, regi og de tre musikernes utøving av sang, fløyte og slag- 
verk. Det var tydeligvis nedlagt mye arbeid i scenografi og visuelle uttrykk. 
Som en av lærerne på denne Telemarksskolen sa etter konserten: «Det var 
så estetisk vakkert - instrumentene, bakgrunnen og ballongene til slutt». 
Kostymer, scenisk utforming, lyssetting og mange fantasifullt utformede slag- 
verksinstrumenter ga stor variasjon i visuelle inntrykk. Dessuten fikk elevene 
høre et mangfold av lyder gjennom komponistens og utøvernes eksperimen- 
telle bruk av alle de forskjellige instrumentene. 

De fleste småtrinnselevene fulgte konsentrert med stort sett gjennom hele 
operaen og kom med høylydte begeistrede reaksjoner. Mellomtrinnselevene 
var imidlertid mer urolige. «De henvendte seg mot hverandre, smålo og himlet 
med øynene» (Feltnotat 02.04.2009). I intervjuene med en 4. og 6. klasse på 
skolen var som nevnt mange av elevene fra begge klasser negative. Disse 4. 
klasseelevenes konklusjon stemte dermed ikke med den begeistringen små- 
trinnselevene viste i konsertsituasjonen. Kanskje er 4. klassinger for nær mel- 
lomtrinnselevene i alder til å kunne utgjøre noen småtrinnskontrast? Mange 
av 4. og 6. klassingene sa nemlig at konserten var kjedelig og barnslig, og en 4. 
klassegutt konkluderte altså med at barn ikke liker opera (jf. kapitlet 
«Musikksmak og musikkbedømming»). Det bittelille lyset hadde tydeligvis 
befestet hans negative erfaringer med eller fordommer mot opera. På spørs- 
målet om det var noe de likte med denne konserten, svarte likevel flere enga- 
sjert: «Alle instrumentene», «hun var god til å synge, og det var gode klovner». 
En av fylkesmusikkprodusentene som var involvert i arbeidet med skolekon- 
serten, sier mellomtrinnselevenes reaksjoner har vært de samme på alle sko- 
lene, der produksjonen har blitt vist: 


Etter to prøveuker fikk vi tilbakemeldinger fra skolene: Utøving og scenografi smaker 


godt. Spennende lyder + dette er ikke noe for 5. — 7. klasse. 


I følge produsenten er skolene enige om produksjonens gode kvaliteter, 
nemlig «velsmakende» utøving og scenografi, samt «spennende lyder». De er 


212 


KVALITET ER EN GOD SKOLEKONSERT 


også enige i at konserten tross disse kvalitetene ikke er noe for 5. — 7. klasse. 
Kulturkontakten på den største Telemarksskolen sier det samme: 


Alt var veldig vakkert: Scenen, det var veldig fine kostymer, spennende instrumenter. 
Ungene synes det er veldig morsomt å se og høre så mange instrumenter. Storyen 
var litt for dårlig. Var det noen spennende slutt? [...] Temaet var for barnslig for 
de eldste. 


I likhet med produsenten og hans tilbakemeldinger fra de andre skolene 
mener kulturkontakten at scenografi og lydbilde («spennende instrumenter») 
var vakkert og morsomt. Problemet er at «storyen» var for dårlig og manglet 
en spennende slutt. Konsertens tema blir dermed for barnslig for de eldste. Det 
interessante er at også utøverne mener historien er den store svakheten ved 
produksjonen. I en fellessamtale med musikerne, de turneéansvarlige og en av 
de involverte fylkesmusikkprodusentene sa sangeren: 


De entydige tilbakemeldingene er: Dårlig historie, dårlig avslutning. Hvorfor ble 
lyset borte? Hvorfor kom det igjen? Det samme sa manusforfatteren da hun 
så forestillingen: «Dette er blitt et poetisk dikt som mangler dramaturgisk spen- 
ning». Historien er forutsigbar: Hun (heksa i forestillingen) maser og maser om 


dette lyset. 


I følge sangeren mangler historien både dramaturgisk sammenheng 
og spenning. Heksa i forestillingen «maser og maser» om det samme («dette 
lyset») gjennom hele konserten. Handlingen i barneoperaen blir dermed for- 
utsigbar, noe særlig mellomtrinnselevene synes er kjedelig. Hvis historien 
hadde hatt en klarere oppbygning og vært mer spenningsfylt, hadde de kan- 
skje heller ikke opplevd temaet i Det bittelille lyset som så barnslig. 

Det som er interessant med tilbakemeldingene på denne produksjonen er at 
alle skolekonsertdeltakerne er så enige. Både voksne og elever, musikkformid- 
lere så vel som skolens lærere sier det samme: Utøverne er bra, og det er stor 
variasjon i visuelle og auditive uttrykk, men historien, det vil si operaens tekst 
og handling, er for dårlig. Ja, til og med manusforfatteren er ifølge sangeren 
kritisk til sin egen historie og skal ha sagt at «dette er blitt et poetisk dikt som 
mangler dramaturgisk spenning». Siden teksten og handlingen i musikkfore- 
stillingen mangler en klar oppbygning og spenningsutvikling, kan tydeligvis 
verken god scenografi, et variert lydbilde eller dyktige utøvere veie opp for 
dette, i alle fall ikke når målgruppen er mellomtrinns-elever. 

For de skolekonsertdeltakerne som skapte, formidlet og opplevde Det bitte- 
lille lyset er dramaturgisk sammenheng og spenning dermed grunnleggende 
kvalitetskriterier for musikkdramatikk til skolens mellomtrinn. De mener 
også at spenningsoppbygning i tekst og handling, forestillingens historie, er 
helt avgjørende for konsertens dramaturgi. Men siden undersøkelsens musikk- 
informanter først og fremst vil nå elevene med musikalske midler, blir oppføl- 
gingsspørsmålet: Er det mulig å skape dramaturgisk sammenheng og spenning 
i en monologisk skolekonsert for S-/M-trinnselever uten en slik historie og 
kun gjennom musikk og utøvernes musisering? 

Siden det kun er U-trinnsproduksjonen Songs of conscience som er en ren 
monologisk musikkproduksjon, kan ikke denne studien gi noe klart svar på 
det. Det nærmeste jeg her har kommet en skolekonsert med spenningsutvik- 
ling i selve musikkprogrammet, er S-/M-produksjonen Alene med 1000 tanker. 
I denne konserten spiller musikerne hele Trio i B-dur av den franske komponis- 
ten Vincent d'Indy uten andre avbrudd enn pausene mellom satsene. Konsertens 
lengde tilsvarer dermed musikkverkets lengde. Trio i B-dur har i likhet med 
mye annen klassisk musikk en klar musikalsk struktur og spenningsutvikling 
både innad i hver sats og satsene i mellom. Musikken har dermed både inne- 
bygde spenningskurver og en spenningsoppbygging gjennom hele verket. 

Som beskrevet i kapitlet «Når musikken taler for seg selv», mister likevel 
S-/M-trinnselevene på Vest-Agder-skolen konsentrasjonen etter fem minutter 
kun med levende musikk. Sammenhengen og spenningen i denne musikken 
var altså ikke klar eller spennende nok for dem i mer enn noen få minutter. Det 
var da mimeskuespilleren entret scenen, at konsentrasjonen deres ble fanget 
igjen. Det har imidlertid vært interessant å studere forholdet mellom mimikk 
og musikk i denne konserten. Den viser noen typiske og karakteristiske former 
for samspill mellom auditive og visuelle uttrykk, og i deltakernes bedømming 
trer flere nyanser i deres syn på tverrkunstneriske skolekonserter klart frem. 
Jeg tar derfor utgangspunkt i Alene med 1000 tanker når jeg nå ser nærmere på 
de musikkdramatiske produksjonene i undersøkelsen. 


Skolekonserter som scenekunst 
«Det dominante øyet» 


Hvordan opplever deltakerne relasjonen mellom musikk og andre kunstut- 
trykk i studiens musikkdramatiske produksjoner? «Smuldrer» musikken lett 

vekk når den koples til andre kunstformer, slik flere av musikkrepresentantene 
hevder, eller kan varierte inntrykk også hjelpe elevene til å lytte? Programrådets 
musikerrepresentant mener det særlig er skolekonsertenes visuelle uttrykk 
som kan trekke elevenes oppmerksomhet bort fra musikken: 


Min erfaring med å koble andre uttrykk til musikken, er at musikken er den som blir 
skadelidende og raskest fungerer som kulisse for andre kunstneriske uttrykk. Både 
dans og bilder er uttrykk som påvirker øyet, og øyet er dominant overfor øret i de 


fleste tilfellene. 


Problemet er altså at «øyet er dominant overfor øret», sier denne musikeren. 
Når musikken koples til visuelle uttrykk som dans og bilder, vil musikken derfor 
lett bli en lydkulisse. Hennes utsagn bekreftes av den danske hjerneforskeren 
Kjeld Fredens. I følge ham er synssansen en av menneskets sterkeste sanser, 
og når den i tillegg forsterkes gjennom massiv visuell påvirkning, blir synssansen 
ofte en dominerende sans (jf. Fredens 1991: 12-13). Og det er nettopp en slik 
påvirkning som preger oppveksten til norske barn. De vokser oppi en visuell med- 
iekultur, musikkfaget er lavt prioritert i skolen, og mye av skolens undervisning 
foregår visuelt gjennom bøker, tavle og dataskjerm (jf. Kulturskoleutvalget 2010: 
20, 34). Elevene blir vant til å prioritere visuell informasjon. Under skolekonser- 
tene ser de på utøverne og det som skjer, slik de ser på musikkartistenes mange 
visuelle uttrykk i musikkvideoer. Det er altså mye som taler for at musikken lett 
kan bli en bakgrunn for elevenes visuelle inntrykk. 

Den logiske konsekvensen av dette vil være at jo flere og mer komplekse syns- 
inntrykkene er, jo mindre er sjansen for at elevene retter sin oppmerksomhet mot 
lydinntrykkene. En skulle derfor tro at mimeskuespilleren i Alene med 1000 tanker 
tok mest fokus fra musikken når han var aktiv og minst fokus når han var mer pas- 
siv. Det interessante er at det flere ganger i denne produksjonen fungerte motsatt: 


I starten fanger mimeskuespilleren elevenes oppmerksomhet ved å rette den bort fra 
musikken og mot forestillingens visuelle historie. Han tegner koreografiens tema på 
overhead, et ensomt barn på barnehjem som er «alene med 1000 tanker». Deretter 
danser han seg selv inn i tegningen som lyser i stort format på lerretet bak scenen. 
Så begynner han å visualisere musikken gjennom dans og trekker dermed barnas 
oppmerksomhet tilbake mot den. Først fokuserer han på instrumentene. Han leke- 
spiller cello med cellisten og overdriver cellistens karakteristiske spillebevegelser, for 


så å gjøre det samme med klarinettisten og pianisten. 

Deretter danser han musikkens ulike uttrykk: Han skvetter av musikkens brå rykk, 
setter seg og lytter henvendt mot musikerne når musikken blir roligere, og følger så 
videre musikkens rytmiske, dynamiske og følelsesmessige utvikling med sine beve- 
gelser. På slutten av 1. satsen legger han seg til å sove oppå pianoet og ramler for- 
skrekket av når musikerne starter den muntre og raske 2. satsen. Elevene ler (Feltnotat 


20.02.2009). 


Selv om mimeskuespillerens dans er aktiv og oppmerksomhetsfangende, 
fokuserer dansen likevel på musikernes utøving. Den visualiserer og konkre- 
tiserer det som skjer i musikken for elevene. Som koreografen sier det: 
«Elevene hjelpes til å forstå musikken [...] Vi gir dem en klarere og større 
opplevelse.» Når danseren tegner sin historiefortelling, rettes imidlertid 
elevenes oppmerksomhet mot bildene og bort fra musikerne. Som 
Programrådet skriver i sin vurdering: «Effektiv bruk av overhead fungerer 
fint, men bidrar til at musikerne lever litt i en skyggetilværelse» 
(Rikskonsertene 03.09.2009: 1). Lyset rettes altså bokstavelig talt mot tegnin- 
gene, ikke musikken. Tegningenes historie konkretiserer heller ikke musik- 
kens utvikling på samme måte som dansen. Her blir det kun en abstrakt 
sammenheng. Spenningsutviklingen i tegnehistorien korresponderer med 
spenningsutviklingen i musikken, og historien vokser frem ettersom 
mimeskuespilleren tegner og musikerne spiller. Men dette samspillet mel- 
lom musikkens og tegningenes dramaturgi fungerer mer som filmmusikkens 
underordnede funksjon i film. Tegningene tydeliggjør ikke musikkens opp- 
bygning og musikernes spill. Trioens tredje sats har et rolig tempo, og musik- 
kens karakter er her spenningsfylt og trist: 


På lerretet ser elevene tegningen av en baby som er helt alene. Mimeskuespilleren 
ligger i fosterstilling på en stol og skjelver. Den tragiske grunnstemningen i scene- 
bilde og musikk er sammenfallende, men så skjer det ikke noe mer visuelt. Danseren 
blir liggende på stolen, og tegningen blir liggende på overheadfremviseren. Uroen 
stiger blant de eldste elevene. De får tydeligvis ikke med seg dramaet verken i musik- 
ken eller koreografien — barnets ensomhet og musikkens intenst vemodige uttrykk 


(Feltnotat 20.02.2009). 


I denne satsen er det ikke noen stor mengde visuelle inntrykk som hindrer 
elevene i å lytte etter musikken. Det er i musikken variasjonene skjer, men de 
eldste elevene lytter likevel ikke. Årsaken kan være at de her ikke får visuell 

lytte-hjelp. Færre og mindre komplekse visuelle uttrykk behøver altså ikke å 
føre til større oppmerksomhet om musikken. Mange av dagens visuelt orien- 
terte skoleelever trenger trolig hjelp til å lytte når målet er aktiv lytting til 
musikk. Tross eller kanskje nettopp på grunn av synssansens dominans, kan 
visuelle uttrykk som dans tydeligvis være med på å åpne elevenes ører for det 
som skjer auditivt. 

Programrådets musikerrepresentant som i utgangspunktet advarte mot «det 
dominante øyet», mener visuelle kunstuttrykk også kan stå i musikkens 
tjeneste: 


Vi er hele mennesker og øyet kan hjelpe øret å oppfatte (lys, visuelle effekter av ulik 


slag). I tillegg er barn vant til mye samtidighet i kunstneriske uttrykk. 


Ifølge musikeren anvender vi aldri bare én sans. Siden sansene våre samspil- 
ler og barn er «vant til mye samtidighet i kunstneriske uttrykk», kan visuelle 
uttrykk hjelpe dem til å lytte. Her samsvarer hennes utsagn med Bjørkvolds 
beskrivelser av slektskapet mellom barns helhetssansing og vår tverrkunstne- 
riske mediekultur (Bjørkvold 2014: 141-146). 

Nå var ikke hovedmålet til utøverne og koreografen i Alene med 1000 tanker 
kun å formidle musikk. Utøverne sa i vår samtale at «målet har vært at musikk 
og mimeskuespill skal forsterke hverandres uttrykk - skape stemninger». De 
ønsket altså å forsterke elevenes opplevelse av mimikk så vel som musikk gjen- 
nom tverrkunstneriske uttrykk. Koreografen var også opptatt av dynamikken 
mellom musikken og koreografien: 


Det er viktig å kjenne på dramaturgien i musikken. [...] Musikken har en dramatikk 
i seg [...] Det var helt tydelig at jeg måtte gå mye mot musikken, få sårheten i musik- 
ken og hele scenebildet, så det ikke ble for glatt, nasjonalromantisk musikk. [...] Vi 
hviler for mye når vi hører nasjonalromantisk musikk. Jeg ønsker å konfrontere 
musikken. Et barnehjem får ikke gavene som miljøet rundt denne musikken har. 


Viktig å ha en kontrast til musikken. 


Det interessante med koreografens innfallsvinkel, er at hun både vil følge 
dramaturgien i musikken og skape en kontrast til musikken. Dette gjøres gjen- 
nom å plassere den i et annet miljø enn der den ble skapt og vanligvis formid- 
les. Musikken flyttes fra de privilegerte klassers situasjon i Paris på 1800-tallet 
og europeiske musikkinstitusjoner på 2000-tallet til «et barnehjem som ikke 
får gavene miljøet rundt denne musikken har». 


217 


KAPITTEL 7 


Hvilke sammenhenger, kontraster og uttrykk elevene oppfattet, har jeg ikke 
fått så klare svar på, men kroppsspråket og utsagnene deres gir noen antydnin- 
ger. Flere av elevene fikk med seg tegningenes historie og skriver i spørreskje- 
maet at Alene med 1000 tanker «handler om et barnehjem». En 7. klassegutt 
tror utøverne ville fortelle «at du kan si ting uten ord». Det kan bety at også han 
ble mest opptatt av tegningene, men det kan også være at han her tenker på de 
ulike visuelle og auditive virkemidlene musikerne og mimekunstneren anven- 
der. Han har uansett lagt merke til konsertens nonverbale uttrykk og tydeligvis 
funnet mening i dem. Ei7. klassejente mener som nevnt at det beste med kon- 
serten var at «de spilte så fint». Hun hadde altså hørt musikken. 

Ellers er det elevenes forskjellige konklusjoner som preger deres svar, der 
noen altså beskrev konserten som kjedelig og andre som gøy (jf. kapitlet 
«Flinke musikere»). Her gir imidlertid kroppsspråket deres interessant til- 
leggsinformasjon. Bortsett fra litt uro innimellom fra noen av de eldste gut- 
tene, spesielt under trioens rolige 3. sats, var det nemlig en påfallende ro blant 
de fleste elevene under denne konserten. Det var stort sett dypt konsentrerte 
ansikter å se hos elever som med alvor, smil og latter rettet oppmerksomheten 
sin mot utøverne (Feltnotat 20.02.2009). De fleste elevenes kroppsspråk står 
dermed i kontrast til de negative vurderingene enkelte 5. og 7. klassinger ga i 
etterkant. 


Når musikken blir synlig 


Programrådets Rikskonsertprodusent spør retorisk om ikke «noe av meningen 
med rollefordelingen innen DKS er at Rikskonsertene leverer musikk, og 
andre institusjoner leverer andre kunstuttrykk?» Han vektlegger musikkens 
rolle ikke bare innad i den enkelte skolekonsert, men også i DKS sitt helhetlige 
tilbud. Når skolekonserter blir ulike former for musikkdramatikk, blir spørs- 
målet hva som skiller musikk- og scenekunsttilbudet i DKS. Handler klassifi- 
seringen av disse produksjonene først og fremst om hvilken produsent og 
distributør som står bak? Til det svarte Rikskonsertenes FoU-leder i sin vurde- 
ring av Alene med 1000 tanker: «Bærebjelken i produksjonen er et musikkverk 
som framføres i sin helhet.» I følge ham er det altså musikkverkets grunnleg- 
gende rolle i Alene med 1000 tanker som gjør produksjonen til en skolekonsert. 
Men musikk og musikere kan spille en stor rolle også i DKS-produksjoner som 
går under betegnelsen scenekunst. Fører de mange tverrkunstneriske 


218 


KVALITET ER EN GOD SKOLEKONSERT 


musikkproduksjonene til at det blir et klassifiseringsproblem i DKS-systemet?* 
Er dette en grunn til at musikkinformantene insisterer på at musikken bør ha 
en hovedrolle i skolekonserter? 

Selv om lærerne og de fleste elevene i undersøkelsen prioriterer interart, er 
som nevnt også de opptatt av musikk og musikernes utøving i skolekonserter. 
Det blir dermed nødvendig å se nærmere på hva som skjer med musikken i de 
musikkdramatiske produksjonene uansett hvilken produsent eller distributør 
som står bak. I skolekonserten Alene med 1000 tanker viste utøverne hvordan 
dans kan visualisere musikk. Kan musikken bli mer synlig for S-/M-elever 
også gjennom andre kunstformer, eller har musikkrepresentantene rett i at 
musikken da lett vil smuldre bort? 

Her er forholdet mellom auditive og andre uttrykk i studiens scenekunst- 
produksjon interessant for skolekonsertdebattene. Trio for to skuespillere og 
spansk gitar - et visuelt hørespill for barn (Trio) er som nevnt et marginalt 
eksempel på flere måter. Det er en scenekunstproduksjon, ikke en skolekon- 
sert. Forestillingen er produsert av den frie, uavhengige teatergruppen 
Transiteatret i Bergen (TT-B), ikke av fylkesprodusenter eller Rikskonsertene. 
Dessuten er TT-B opptatt av å utforske forholdet mellom musikk og teater i 
sine forestillinger. Musikk og lyd har dermed en sentral plass i denne scene- 
kunstproduksjonen for S-/M-trinnet. Vektleggingen av musikk gjenspeiles 
også i teaterstykkets tittel gjennom musikkbetegnelsen Trio. Regissør, kompo- 
nist og manusforfatter Tore Vagn Lid utnytter sin kompetanse som både musi- 
ker og scenekunstner til å skape en syntese av musikk og dramatikk. Han kaller 
det «musikken i teateret og teateret i musikken»: 


Min grunnleggende ambisjon har lenge vært - og er fortsatt en scenekunst hvor syn- 
tesen musikk og scenespråk kan utgjøre en helhet ut over summen av delene. For å 
klare dette, er det av overordnet betydning for TT-B å legge til rette for et kontinuer- 
lig samarbeid mellom regissør og skuespillere/musikere i en arbeidsprosess hvor 
musikken ikke tilføyes et ferdig scenisk uttrykk eller vice versa. Sceneaktørene 
bevisstgjøres musikkens verden og blir musikere, samtidig som musikeren blir til 


kjenner av og aktør i det sceniske (TT-B H2008: 2). 


4 Her blir det interessant å se om det vil skje endringer i klassifisering og distribusjon av musikk- og 
scenekunstproduksjoner nå når Rikskonsertene under sitt nye navn Kulturtanken er nasjonal enhet for 
alle kunstuttrykk i DKS. Siden skolekonsertordningen blir nedlagt høsten 2018, er en mulig konsekvens 
at andelen kunstarter i samspill går opp og musikkens andel går ned (jf. Kapitlet «Aktører, navn og 
forkortelser»). 

Lid vil altså i likhet med koreografen og utøverne i Alene med 1000 tanker at 
de ulike kunstformene skal forsterke hverandre i et helhetlig uttrykk. Han 
beskriver også to viktige premisser for at dette skal kunne skje. Musikken må 
utvikles i dialog med det sceniske uttrykket, «ikke tilføyes et ferdig scenisk 
uttrykk». Dessuten må utøverne bevisstgjøres og utvikle sin kompetanse 
innenfor den kunstformen de koples til, slik at «sceneaktørene blir musikere 
og musikeren aktør i det sceniske». 

Det siste premisset er musikkprodusentene og de fleste musikerne i denne 
studien uenige i når det gjelder skolekonserter. De mener skolekonsertmusi- 
kere bør gjøre det de er best til, nemlig musisere. Det samme sier Programrådets 
skolerepresentant som både er lærer og skolekonsertmusiker: 


Elevene bør møte musikere, ikke amatørskuespillere som synger og spiller. 
Produsentene derimot burde jobbe med skuespillere og regissører for å plukke 
opp noen knep om hvordan man forteller en historie og beholder en rød tråd 


gjennom en konsert /forestilling. 


For skolerepresentanten er det viktig at musikerne i skoleproduksjoner ikke 
beveger seg over i kunstformer de ikke mestrer, slik at de blir «amatørskuespil- 
lere som synger og spiller». Han mener det er produsentene som bør ha scenisk 
kompetanse, slik at de kan hjelpe musikerne med å beholde den røde tråden i 
konserten. Også Programrådets fylkesmusikkprodusent mener musikere tren- 
ger hjelp til å mestre scenisk formidling som musikere, ikke skuespillere. På 
spørsmålet om skolekonsertmusikere bør utvikle seg som skuespillere, svarer 
hun «nei, men de må arbeide med forflytning, adferd på scenen, regi». I følge 
koreografen til Alene med 1000 tanker mangler mange musikere disse sceniske 
ferdighetene: 


Musikken har en dramatikk i seg, og hvis en ikke gjør noe mer enn å spille, vil for- 
midlingen bli svak. Det er viktig å få elevene med. Musikerne har ikke begrep om 
fysikk og rom. Utfordringen er å få musikerne til å bevege seg — få bevegelse i rom- 


met. Bare det med blikk og samspill mellom blikk - åpne ansikter. 


Koreografen mener altså at musikernes sceniske ferdigheter er viktige for 
kvaliteten på formidlingen. Skolekonsertmusikere behøver ikke å utvikle seg 
som skuespillere, men få mer kunnskap om «fysikk og rom». De trenger hjelp 
til å utvikle sitt kroppsspråk på scenen. Nå sier heller ikke Lid at musikere skal 
bli skuespillere, men at de skal bli «aktører i det sceniske». Kanskje er derfor 

ikke Lid, koreografen og musikkrepresentantene så uenige likevel i hva de 
mener musikere rent konkret bør kunne gjøre på en scene. Forskjellen er kan- 
skje heller at musikkprodusentene og musikerne vil at musikken skal ha hoved- 
rollen i skolekonserter, mens Lid ønsker en syntese av musikk og scenespråk 
som likeverdige uttrykk i sin scenekunst. Dessuten legger han tydeligvis større 
vekt på utøvernes bevissthet og kunnskaper om begge de to kunstformene. Her 
er han helt på linje med koreografen i Alene med 1000 tanker som sier: 


Jeg vil at alle skal bli dratt i, forstyrra, bli klar over eget ståsted, og at musikerne blir 
kjent med sine kapasiteter, både muligheter og begrensninger innenfor scenekun- 
sten. Få kjennskap til teater, dans og lys — så vet de hvor mye mer forsterket musikken 
kan bli. At dette kan gi denne dialogen, at konserten blir mer lyssatt, at alt blir 


klarere. 


Koreografen hevder at musikken kan bli mye mer forsterket når musikerne 
kjenner sine sceniske muligheter. Hun er enig med musikkformidlerne i 
at musikken er det viktigste i skolekonserter, og det er den hun ønsker å 
«lyssette». 

Lid og TT-B produserer ikke skolekonserter, og deres oppgave i DKS har derfor 
ikke vært å formidle musikk. Likevel gis altså musikk og lyd en stor rolle i S-M- 
produksjonen Trio. Også Lids syn på utøvernes gjensidig utvidede kompetanse 
viser seg i denne forestillingen. Her er verken musikeren amatørskuespiller eller 
skuespillerne amatørmusikere. Like fullt fungerer musikk og lyd som skuespill og 
skuespillernes spill som musikk. Stykkets handling er en kriminalhistorie om 
avisredaktøren Odd som prøver å vinne kappløpet om den beste juleoverskriften 
i kamp med julenissen. Mange av replikkene er rytmisk komponert og koplet til 
gitaristens rytmiske spill. Odds journalistlærling har for eksempel et navn som 
brukes rytmisk og dynamisk i forestillingen (jf. Lid: Manuskript 2 og 3). 

Telemarkselevene lo frydefullt av dette navnet, og en 4. klasseelev svarte i 
spørreskjemaet at det beste med forestillingen var «namnet til ho dama» (jour- 
nalistlærlingen). Hun het Tatakanavanavanavanava Ho, og rytmen i navnet 
korresponderer med stykkets ide og tittel Trio for to skuespillere og «spansk 
gitar» (min utheving). Som den mannlige skuespilleren i forestillingen sa det i 
vår samtale: 


Dette er en flamenco-forestilling. En del av replikkene er flamenco slik som «JA! — 


Hallo! Tatakanavanavanavanava Ho, var det deg?» 

Navnet til journalistlærlingen blir uttalt i drivende høyt flamencotempo 
med sterke betoninger under forestillingen (Feltnotat 25.11.2008). Jeg har her 
satt rytmisk notasjon til replikkene i Lids manus for å tydeliggjøre rytmikken 
i skuespillernes fremføring: 


II|IINNINT 


Ta taka nava nava nava nava Ho! (Lid: Manuskript 2: 2) 


Som i musikalsk improvisasjon gjentas dette motivet av et navn ad libitum i 
diverse rytmiske og dynamiske varianter gjennom forestillingen. Her er noen 
eksempler (Ibid: 4, 10): 


DAAA SAJAND AJAA 


Ta taka nava nava (svakt) TA TAKA NAVA NAVA HO! (sterkt) Taka nava nava (svakt) 


Flere av replikkene og dialogene skuespillerne i mellom er altså rytmisk kompo- 
nert og inngår i samspill eller «samtale» med gitaren. Lid skriver da replikkene på 
noter slik som i den første dialogen mellom redaktøren og journalistlærlingen: 


ga- ”, se sett Jo 


"Altså: (Så du) glemte altså dokumentasjonen, ikke sant? - Nei! - Jo da" (Lid: Manuskript 2: 2) 

I tillegg til disse rytmiske og musikalske bearbeidelsene av dialoger, replik- 
ker og navn, er det i følge den mannlige skuespilleren hele tiden «musikken 
som i stor grad strukturerer det som skjer på scenen». Han forteller at ulike 
gitar-motiv både setter i gang og akkompagnerer skuespillernes handlinger. 
Gitarens rolle forsterkes ved at gitaristen sitter på scenen, og gitarmusikken er 
dermed også visuelt til stede for elevene (Feltnotat 25.11.2008). 

Tross Lids aktive bruk av gitaristen i det sceniske uttrykket, er det tydeligvis 
ikke ham skoleinformantene husker best etter denne forestillingen. Da den 
involverte kulturkontakten ble bedt om å vurdere Trio for to skuespillere og 
spansk gitar, utbrøt hun overrasket: «Den gitaren, hvor kom den fram?» En 4. 
klassegutt hadde riktignok festet seg spesielt ved gitaren. Han beskrev gitaren 
som det beste, men mente forestillingen ellers var «dårlig». Her fremstår imid- 
lertid hans svar som et mer marginalt elevsynspunkt. Mange elever uttrykker 
nemlig stor begeistring for Trio, og ingen av dem nevner gitaren. Det er heller 
ikke scenografien og den verbale historien som preger deres kvalitetsbeskrivel- 
ser, slik tilfellet var med operaforestillingen Det bittelille lyset. Hva er det da de 
synes er så bra med denne forestillingen? Det interessante er at nesten alle 
elevene kommenterer lydene. 

I sin vurdering av Trio skriver ei 6. klassejente at forestillingen var «morsom 
med alle dei forskjellige lydane». Ei annen 6. klassejente beskriver lydbruken 
mer detaljert og sier at det beste med Trio var «hvordan dei spilte og at dei 
klarte å late som det var vegger, dører og vinduer i rommet». Også kulturkon- 
takten fremhever disse lydene: 


Jeg synes det var en spennende forestilling med andre virkemidler og med all denne 


spennende lyden. Jeg tror det var spennende for ungene. De lagde en imaginær verden. 


Det elevene og kulturkontakten skildrer begeistret på ulikt vis, er bruken av 
konkrete lyder og kroppslige bevegelser for å visualisere rommet rundt skue- 
spillerne. Lid utdyper denne ideen bak Trio som visuelt hørespill slik: 


I det omreisende eller (hurtig) flyttbare skoleteateret, er selve teaterrommets (egen-) 
magi borte. Den fremmede og forlokkende verden av rød fløyel, av ornamenter i gull 
og himmel i blått som møter barnet i de tradisjonelle scenehusene, knuses nådeløst 


av en sliten gymsals velkjente hverdagslighet (Lid: Manuskript 1). 


Trios regissør er altså opptatt av begrensningene i det rommet skoleteatret 
skal innta. Hvordan vil han så gjenskape «teaterrommets magi» i en sliten og 

hverdagslig gymsal? Svaret er en «scenografi bygget opp gjennom interaksjon 
mellom lyd og fysisk handling - visuell lyd»: 


Det er en slik begrensning - et slikt teatralt handikap som søkes løst gjennom ekspe- 
rimentet med barneteater som hva jeg har kalt et ‘visuelt hørespill. [...] Heller enn 
kulisser, lys, tepper og skygger, er det m.a.o. her lyden som - i eksakt interaksjon med 
skuespillernes handlinger og bevegelser - tegner opp det tredimensjonale landskapet: 
Dører som åpnes og lukkes, steg i snøen og iskald vind, alt blir fortalt gjennom 
lyd (Ibid). 


Lid kaller stykket et visuelt hørespill, fordi det er lydene elevene hører og 
skuespillernes handlinger og bevegelser som bygger scenografien, og dermed 
skaper de visuelle inntrykkene. Som kulturkontakten og den ene 6. klassejenta 
sa det: De skapte en «imaginær verden», der de «klarte å late som det var 
vegger, dører og vinduer i rommet». Barna ser bokstavelig talt lydene som 
sammen med skuespillernes bevegelser skaper en scenografi som visuelt ikke 
er tilstede. I følge den mannlige skuespilleren fungerer dette spesielt godt for 
de minste barna: 


Forestillingen var i utgangspunktet laget for de aller minste barna (1. - 4. klasse), og 
vi mener selv at den fungerer optimalt når vi spiller for dem. Dette fordi de minste 
barnas opplevelse av det visuelle hørespillet, hvor skuespillerne forholder seg til 
usynlige dører og vegger osv., har en mye mer direkte virkning. Når det er sagt, har vi 


stort sett hatt gode erfaringer med alle deler av publikumsskalaen, også de voksne. 


I Trio blir elevenes sanser dermed berørt på andre og likevel beslektede 
måter som under barnehagekonserten JA! En dialog med førskolebarn. For de 
yngste helhetssansende elevene fungerer den visuelle lyden både som en kon- 
kretisering av det auditive og som musiske, integrerte kunstuttrykk og sanse- 
inntrykk (jf. Bjørkvold 2014: 141-146). Forestillingen ble likevel godt mottatt 
også av mellomtrinnselevene i undersøkelsen, noe som bekrefter det skuespil- 
leren sier. 6. klasseelevene var i sine vurderinger minst like positive til Trio 
som 4. klassingene, og det var ikke mer uro blant de eldste enn de yngste elev- 
ene under forestillingen (Feltnotat 25.11.2008). 

Alle var imidlertid ikke like begeistret for disse lydene. De ble spilt elektro- 
nisk, og lydnivået var høyt. Kulturkontakten hadde fått en del reaksjoner fra 
lærerne: «Det var mye lyd, og jeg husker at flere av lærerne syntes det var for 
sterk lyd noen ganger.» Også en del av elevene reagerte på lydnivået. «Det var 

veldig bråkete», «veldig høy musikk» og «høye lyder», sa noen 4. og 6. klasse- 
gutter. Flere av elevene syntes også at tempoet i forestillingen var for høyt. Som 
en 6. klassegutt formulerte det: «Skjønte ikke så mye, de snakka så fort». Og 
konklusjonen til en 4. klassegutt var at «de brukte alt for mye energi». Elevenes 
reaksjoner under forestillingen kan også tyde på at de etter hvert ble slitne av 
det høye tempoet og lydnivået: 


De fleste elevene følger konsentrert med på forestillingens første del, men deretter 
blir det en del små-snakking særlig blant de bakerste elevene. Når spenningen stiger 
i handlingen mot slutten av forestillingen, forsvinner små-pratingen, og både store og 


små elever retter sin oppmerksomhet mot scenen igjen (Ibid). 


Mens flere elever kopler ut forestillingen etter første del, blir de tydeligvis 
revet med igjen av de dramatiske hendelsene som særlig preger slutten av styk- 
ket. Dette bekreftes av elevsvarene i spørreundersøkelsen. Som ei 6. klassejente 
skriver: Det hun likte best med Trio var «når datamaskinen eksploderte! Fordi 
han (redaktøren) gikk inn på noe som ikke var lov». En 6. klassegutt sier at 
«det beste var den ulovlige nettsiden». I tillegg til de visuelle lydene er det altså 
spenning og forbudte handlinger elevene trekker frem som det beste ved fore- 
stillingen. Forestillingens spenningsoppbygging som utløses på slutten når 
datamaskinen eksploderer, er kanskje en grunn til at også mellomtrinnsele- 
vene er så positive, selv om produksjonen primært er laget for yngre elever 
med sitt småbarns-vennlige tema om julenissen. Trio tilfredsstiller tydeligvis 
både de yngste elevenes behov for ulike sanseinntrykk og de eldre elevenes 
ønske om spenning. 


Spenning uten ord 


Alle deltakerne etterlyste en spennende historie i barneoperaen Det bittelille 
lyset, og noen elever savnet ord og en talt historie i musikk- og mimikk- 
konserten Alene med 1000 tanker. I teaterforestillingen Trio er den verbale his- 
toriens betydning tonet ned, men verken lærere eller elever virker kritiske til 
det. De beskriver Trio som spennende, så forestillingens dramaturgi er tydelig- 
vis godt nok ivaretatt gjennom andre virkemidler. Da er kanskje ikke verbale 
historier så viktig for S-/M-elevene likevel? I Trio skapes dessuten utvikling og 
spenning uten at det auditive fokuset blir borte, selv om gitarmusikken tyde- 
ligvis forsvinner for mange av elevene gjennom høy elektronisk lyd og høyt 

tempo i skuespillernes spill. Elevene virker faktisk mer oppmerksomme på 
lydene i denne scenekunstproduksjonen enn i flere av studiens skolekonserter. 
Forestillingen gir dermed eksempler på hvordan elevenes oppmerksomhet kan 
bli rettet mot auditive uttrykk i musikkdramatikk, slik at musikken ikke for- 
svinner, men tvert imot mer synlig for elevene. Det kan derfor være interessant 
å dvele litt ved de dramaturgiske virkemidlene som preger Trio. 

Her er både de implisitte kvalitetskriteriene som Trio representerer og regis- 
sør Tore Vagn Lids eksplisitte uttalelser om scenekunst relevante for skolekon- 
sertdebattene. I sin artikkel «Kall det heller teater - Den dramatiske teksten i 
kampsonen» tydeliggjør Lid det teatersynet som ligger til grunn for Trio og 
TT-B's øvrige produksjoner. Lid er her kritisk til det han kaller «tekstteater» og 
redegjør for sine inspirasjonskilder som blant annet er Hans-Thies Lehmanns 
begrep om postdramatisk teater. Lid søker som Lehmann i sin scenekunst: 


[...] en tendensiell frigjøring av teater ROMMET, hvor musikken, lyset, bevegelsene, 
scenebildet, ikke nødvendigvis kommer etter og skal støtte opp om (bestemmes av 
eller forsterke) den dramatiske teksten, men hvor det skjer en prinsipiell demokratise- 


ring av teateret (Lid 2006: 3). 


De visuelle uttrykkene (lyset, bevegelsene, scenebildet) og musikken er altså 
like viktige komponenter i Lids dramatikk som den dramatiske teksten. Hans 
demokratiske teatersyn er i tråd med likestilt dramaturgi, der visuelle, verbale 
og auditive uttrykk anses som likeverdige. 

Lids avvisning av tekstens forrang i scenekunst får dermed også konsekven- 
ser for manus. Manus blir mer en «performance text», som favner alt på sce- 
nen, enn en verbal, dramatisk tekst (jf. Gladsø et al., 2005: 170, 173). Lids 
manus for Trio er nettopp en slik forestillingstekst som består av et arbeidsma- 
nuskript og et dokument med noter (Lid: Manuskript 2 og 3). Ifølge den mann- 
lige skuespilleren er manuset heller ikke en ferdig tekst, men kun et 
utgangspunkt for improvisasjon og videre bearbeidelser. I arbeidsmanuskrip- 
tet står henvisninger til «visuell lyd», musikk, lys og bevegelsesmønstre side 
om side med replikkene, oginoteneeren delreplikker skrevet inn. Likestillingen 
av ord, lyd og bilde og den åpne, skisseaktige karakteren ved disse manuskrip- 
tene gjør det spesielt interessant å se hvordan Lids prinsipper manifisterer seg 
i praksis. Hva er det TT-B gjør rent konkret i denne forestillingen? 

For det første er måten de kopler lyd og bilde i forestillingen helt sentral. 
Mens Alene med 1000 tanker gir eksempler på hvordan visuelle kunstuttrykk 

som dans kan konkretisere og visualisere musikken, viser Trio en motsatt vei. 
Her brukes lyd for å skape visuelle inntrykk. Det er lyden som fanger elevenes 
oppmerksomhet om det visuelle. Disse to produksjonene gir dermed to ulike, 
typiske måter å skape auditivt fokus gjennom kopling til visuelle uttrykk. For 
det andre styrker Lid relasjonen mellom ord og lyd både som manusforfatter 
og komponist. Også de verbale innslagene i Trio har musikalsk karakter. 
Musikeren inngår i musikalsk samspill med skuespillernes rytmiske og dyna- 
misk fremførte replikker, slik at også de verbale delene av manus blir musikk 
uten at replikkene synges. 

For det tredje er forholdet mellom musikk, manus og skuespillernes fysiske 
spill spesielt i Trio og TT-B's øvrige scenekunst. Gjennom nedtoningen av tek- 
stens betydning blir skuespillernes kroppslige bevegelser viktige. Istedenfor 
et tekstteater skaper Lid og utøverne i Trio et fysisk teater. Her har de i følge 
den mannlige skuespilleren hatt den russiske instruktøren og skuespilleren 
Meyerholds «biomechanic» som en viktig inspirasjonskilde (jf. Bleikli 2001). 
Biomechanic er en egen trenings- og spilleteknikk som Meyerhold skapte for å 
utvikle skuespillernes fysiske og visuelle uttrykk. Slik la han i likhet med mange 
andre modernister vekt på teatrets nonverbale virkemidler, slik som bevegelse, 
gestikk, akrobatikk, rytme, musikalitet, positurer og pantomime (jf. Gladsø 
et al., 2005: 120, 132-133). I Trio bruker Lid og utøverne altså noen av de 
samme virkemidlene som koreografen og mimekunstneren anvender i Alene 
med 1000 tanker. Skuespillernes kroppsbevegelser og mimekunstnerens dans 
visualiserer musikk og handling i disse musikkdramatiske produksjonene. 

Kanskje er det nettopp fordi det verbale nedtones og fysiske bevegelser 
fremheves, at elevene blir så fokusert på lydene i Trio. Sammenhengen mellom 
lyd og bevegelse er sentral både akustisk og i barns musikalske utvikling. Lyd 
skapes gjennom bevegelse, og bevegelse skaper lyd (jf. Bjørkvold 2014: 17-24). 
Dermed er det trolig enklere å tydeliggjøre musikk for barn ved hjelp av beve- 
gelser enn med ord og stillestående bilder. I Trio blir koplingene mellom lyd og 
kroppsbevegelser like klare som i den nonverbale, koreograferte skolekonser- 
ten Alene med 1000 tanker. Dramaturgien i Trios musikk og bevegelser blir like 
talende som i stykkets verbale historie. 

Et fjerde trekk ved Trio, som også preger Alene med 1000 tanker, er at den 
lineære spenningsoppbyggingen i forestillingen kombineres med brudd og 
kontraster. Et eksempel på dette er en scene litt etter midten av forestillingen. 
Da roes det høye tempoet i forestillingen ned med en søvn- og drømmescene, 

før tempoet igjen økes mot den ville og dramatiske avslutningen med de for- 
budte hendelsene. Det skapes også stadig kontraster i forestillingen gjennom 
bruk av humor, overdrivelser og stadige overraskelser. Også her virker Trio's 
scenekunstnere inspirert av modernistisk dramaturgi i sin eksperimentering 
med ulike former for brudd og oppløsning av tekstens lineære utvikling og 
enhet (jf. Gladsø et al., 2005: 120, 126). Kombinasjonen av en lineær spen- 
ningsoppbygging med slike brudd gir forestillingen både de overraskelsesmo- 
mentene og den spennende slutten som produsenter, utøvere, lærere og elever 
etterlyste i Det bittelille lyset. Elevene blir tydelig engasjert av disse bruddene, 
for «det kom stadig latter og utrop til scenen fra elevene» (Feltnotat 25.11.2008). 

Trio som musikkdramatisk eksempel viser dermed et mulig konsensusnivå 
også i deltakernes konkrete, spesifikke kvalitetskriterier. I denne produksjonen 
får auditive uttrykk spille hovedrollen, slik musikkformidlerne ønsker, selv om 
de trolig ville ha ønsket et enda sterkere fokus på gitaristen. Samtidig får elev- 
ene og lærerne den spenningen, variasjonen og de overraskelsmomentene 
de mener er helt avgjørende for en god skolekonsert. «Det skjer noe» uten at 
«musikken forsvinner». 


Dramaturgien i barns magiske rom 
Dramapedagogen Faith Gabrielle Guss analyserer forholdet mellom dramatisk 
lek og teaterkunst i sin artikkel «To magiske rom» (Guss 2003B). Hun er betatt 
av «den dype gleden hos barn som er fortapt i sin egen lek», og mener scene- 
kunstnere bør bruke rollelekens formspråk i barneteater for å sikre seg adgang til 
«det magiske rommet i barns sinn». Teaterformidling for barn handler dermed 
om å skape en relasjon mellom to magiske rom, hevder hun. (Guss 2003B: 1, 19, 
24). De gledesfylte reaksjonene på Trio tyder på at scenekunstnerne her makter 
å få tilgang til det magiske rommet i barns sinn, som Guss skildrer i artikkelen 
og utreder i sin doktoravhandling (Guss 2001). Det kan derfor være interessant 
å se nærmere på forestillingens dramaturgi i relasjon til de dramaturgiske prin- 
sippene Guss mener kjennetegner barns rollelek. Kan en grunn til elevenes 
begeistring for Trio være at scenespråket korresponderer med rollelekens form- 
språk? Her er både Lids manuskripter og feltnotatene fra forestillingen utgangs- 
punkt for analysen av Trio (Lid: Manuskript 1-3 og Feltnotat 25.11.2008). 

I følge Guss begynner barns dramatiske lek med noe de er engasjert av 
og vil utforske, og så improviseres rolleleken frem (Guss 2003B: 21). Trios 

hovedtema er redaktøren Odd som er i markedskreftenes vold og vil vinne 
kampen om den beste juleoverskriften. Rolleleken foregår både på et 
handlingsplan (eventyrplan) og et mellommenneskelig plan (Ibid: 27). Ytre 
sett handler Trio om Odds kamp mot julenissen og avisens deadline. 
Mellommenneskelig er temaet forholdet mellom den egosentriske, autoritære 
redaktøren og den undrende, utadvendte journalistlærlingen. 

Hos barna blir fysisk handling, ord og andre uttrykk intuitivt integrert i 
samme lek, og rekvisitter og scenografi skapes underveis (Ibid: 21-23). I Trio's 
fysiske teater koples musikk, ord og bilde, og scenografien omskapes kontinu- 
erlig gjennom lyd, lys og skuespillernes bygging med sceniske klosser. Barn går 
inn og ut av rolleleken og kommenterer hverandre og sin egen lek (Ibid). Trio 
starter med at journalistlærlingen tar bilde av elevene og knytter temaet «barn 
på vei til teater» inn i handlingen. Også redaktøren henvender seg flere ganger 
til elevene og kommenterer lærlingens handlinger og sin egen konkurranse 
med julenissen. 

Leken er spontan og full av overraskelser. Barna imiterer ting de har opp- 
levd og lager fantastiske, urealistiske overdrivelser. Dessuten veksler leken 
mellom ulike stemninger: innadvendt/utadvendt, humor, glede, alvor og sorg 
(Ibid). Trio preges av overdrivelser og overraskelser. Humor så vel som det 
triste og mislykkede koples til stykkets alvorlige og samfunnskritiske grunn- 
tema: Kontrasten mellom medienes sensasjonskamp og julenissens fredelige 
budskap. 

Som disse eksemplene viser, er det mange aspekter ved barns rollelek som 
korresponderer med kunstnernes handlinger i forestillingen Trio. Likevel er 
det ett moment ved rolleleken som scenekunstnerne her ikke tar hensyn til. 
Det er tempo og tidsbruk, noe Guss er opptatt av: 


Tid er en viktig faktor i barns lek. I leken bruker barn så god tid som de vil for å for- 
dype seg i sine dramatiske utforskninger. [...] Det kan dannes en tilsvarende syntese 
i teatret dersom forestillingen gir barn tid til å dvele i og fordøye, sansemessig og 


følelsesmessig, betydningen av viktige øyeblikk på scenen (Ibid: 26-27). 


Som nevnt ble en del elever ukonsentrerte etter første del av forestillingen, 
og flere kritiserte det høye tempoet. De fikk altså ikke tid til «å dvele i og 
fordøye viktige øyeblikk på scenen» i Trio, slik Guss formulerer det. Det 
var særlig gutter som kommenterte det høye tempoet, og kritikken kom 
fra både små- og mellomtrinns-elever. Tid og tempo er tydeligvis et aktuelt 

diskusjonstema for kvalitet i musikkdramatikk, ikke bare i forhold til de før- 
skolebarna Guss skriver om, men også til gutter så vel som jenter på skolens 
barnetrinn. 

Guss er ikke alene om å fremheve lekens betydning i voksnes formidling for 
barn. Hennes anvisninger er i samsvar med den musiske pedagogikkens tals- 
personer (jf. Hanken/Johansen 2013: 180ff; Bjørkvold 2014). Nå er det imid- 
lertid ikke musisk teaterformidling som er Lids anliggende i Trio og TT-B's 
øvrige produksjoner. I sin artikkel «Kall det heller teater - Den dramatiske 
teksten i kampsonen» henviser Lid blant annet til Brecht og Adorno, som 
begge argumenterte for en modernistisk, spenningsfylt og samfunnskritisk 
kunst (Lid 2006: 1-2). Lid står dermed i en kunsttradisjon som er kritisk til den 
kunsten som har harmonisk innlevelse og selvutfoldelse som mål (jf. Adorno 
1970/1998: 153; Gladsø et al., 2005: 130). Han vil skape en eksperimentell, 
kritisk scenekunst som utfordrer publikum: 


Svaret på dette har for min del vært et forsøk på å tenke og å gjøre teaterrommet til 
et kritisk erfaringsrom; en testingssone av sosial og samfunnsmessig art, med åpne 


vindu mot tradisjonelt «teaterfremmede» tenke- og arbeidsformer (Lid 2006: 1). 


Lids uttalte mål er altså ikke å skape et musisk, men et kritisk erfarings- 
rom, der publikum får testet ut sine holdninger til kunst, samfunn og poli- 
tikk gjennom scenekunstnernes eksperimenter. Spørsmålet blir da om det 
må være en motsetning mellom å søke seg inn til «barns magiske rom» og 
utfordrende kulturformidling. Bjørkvold viser i Det musiske mennesket hvor- 
dan musisk pedagogikk nettopp kan fungere som en kritikk av det tradisjo- 
nelle «umusiske» kunnskapssynet i skolen (Bjørkvold 2014: 141, 150-151). 
Og selv om Lid rendyrker det kritiske perspektivet i sin artikkel, koples altså 
de to perspektivene i produksjonen Trio. Han og utøverne anvender noen 
dramaturgiske prinsipper som er i samsvar med barns rollelek og som der- 
med innbyr til innlevelse og indre med-spill så vel som kritikk. Samtidig 
utfordres elevene både av Trios samfunnskritiske tema og de eksperimentelle 
kunstuttrykkene. 

Guss mener dessuten at formspråket i barns rollelek korresponderer med 
flere former for moderne og postmoderne dramaturgi. Hun beskriver lekens 
simultane form, der ulike uttrykk koples sammen og opptrer samtidig. Barnas 
stadige skift inn og ut av lekfiksjoner ser hun som uttrykk for refleksivitet i 
tråd med metafiksjonell form. Hun kopler lekens ulike former for brudd til 

modernistisk, nonlineær dramaturgi, og barnas veksling mellom innlevelse og 
distanse til Brechts episke form (Guss 2001). Når det gjelder improvisasjon og 
den lekne tilnærmingen til rom, scene og skuespillernes fysiske spill som Lid 
anvender i Trio, finnes det også en korrespondanse mellom barns lek og 
modernister som Meyerholdt (jf. Gladsø et al., 2005: 124). De musiske trek- 
kene ved Lids dramaturgi behøver altså ikke være et utilsiktet tillegg, men en 
konsekvens av hans kunstsyn. Likhetstrekkene blir vel så påfallende som 
motsetningene mellom musisk formidling og nyere, kritisk scenekunst i det 
musikkdramatiske eksemplet Trio. 


Rommets betydning 

I diskusjonene om forholdet mellom musikk og visuelle uttrykk i skolekonser- 
ter bringer scenekunstnerne inn andre synspunkter og kunsthandlinger enn 
de sentrale musikk-representantene. Scenekunstnerne i studien er opptatt av 
rommets muligheter både i utøvelsen og opplevelsen av musikk som scene- 
kunst. Koreografen i Alene med 1000 tanker hevder som nevnt at «musikere 
ikke har begrep om fysikk og rom», og at «utfordringen er å få musikerne til å 
bevege seg — få bevegelse i rommet». I følge henne trenger skolekonsertfor- 
midlere mer kunnskap om hvordan de kan skape bevegelse i det fysiske rom- 
met skolekonsertene foregår i. Guss og Lid beskriver scenekunst også som et 
magisk og kritisk erfaringsrom (jf. Guss 2003B; Lid 2006: 1). Rom brukes altså 
i ordets konkrete betydning, men også som en metafor for barns erfaringsmu- 
ligheter i møte med scenekunst. Koreografen, Lid og Guss peker dermed mot 
kunstformidlingens romlige aspekter både i ytre og indre betydning. 

Betyr det at de også har eksplisitte kriterier for rommets rammer? Mener 
scenekunstnerne og de andre skolekonsertdeltakerne at det bør stilles bestemte 
krav til skolekonsertenes lokaler? Bør skolekonserter finne sted på skolen, i 
«gymsalens slitne hverdagslighet» som Lid kaller det, eller bør elevene få opp- 
søke et kulturhus eller et annet konsertlokale for å komme ut av skolen og 
oppleve «konsertsalens magi» (jf. Lid: Manuskript 1)? Jeg har ikke gjort noen 
systematisk undersøkelse av deltakernes syn på disse spørsmålene, men valg 
av rom ble et interessant tema i studien av Trio. I motsetning til de andre S-/M- 
produksjonene som alle ble gjennomført i skolens gymsal, ble Trio nemlig spilt 
i kommunens kulturhus. På grunn av produksjonens tekniske krav var ikke 
dette så overraskende, men det viste seg at verken forestillingens regissør eller 

dens mannlige skuespiller ønsket seg en teatersal. Skuespilleren hevdet tvert i 
mot at bruk av kulturhus er et minus for denne forestillingen: 


Vi taper nærheten til barna og at de sitter inne i lyden i en gymsal. Fokuset i forestil- 
lingen er forholdet mellom det visuelle og lyden. Det fungerer enda bedre i en gym- 


sal. Elevene sitter da og ser fra side til side etter lyden. 


Dialogen med elevene og deres opplevelse av de visuelle lydene kan altså bli 
preget av større nærhet i gymsalen. Ideen bak scenekunstproduksjonen Trio er 
som nevnt å omskape gymsalen til et magisk teaterrom gjennom visuelt høre- 
spill (jf. Lid: Manuskript 1). Kunstnerne får dermed ikke realisert forestillin- 
gens ide når den spilles i en teatersal. Hvorfor falt valget da på kulturhus 
som visningsarena for Trio i Telemark? Jeg spurte kulturkontakten ved den 
største Telemarkskolen om dette, og hun sa at årsaken nettopp lå i de tekniske 
kravene produksjonen stilte til lokalet og i antall elever som skulle med. Hun 
mener også at det er slike hensyn som bør være bestemmende for valg av 
visningssted: 


Jeg synes det er produksjonene som bestemmer det. Hvis det skal være helt mørkt, 
kan det være greit med kulturhuset. Selv om vi kan lage blending, blir det ikke helt 


mørkt. Det kan være greit med kulturhuset hvis en skal ha plass til mange. 


Kulturkontakten er her opptatt av skolens begrensinger når det gjelder pro- 
duksjonens krav, slik som blending og plass til et stort elevpublikum. Likevel 
ser hun også ulemper ved kulturhuset som visningsarena. «Det er praktisk lett 
med gymsalen. Ikke alltid til kulturhuset i alle fall», tilføyer hun. For lærerne 
kan det ifølge henne være viktig at de ikke må bruke for mye tid på organise- 
ring og reise, siden skoledagen er så travel. 

Scenekunstnerne i Trio ønsker seg altså et rom tilpasset produksjonens ide 
og formidlingsform. Kulturkontakten er opptatt av praktiske og arrangørtek- 
niske hensyn. Hva mener så elevene om valg av lokaler for skolekonserter? 
«Best her», svarte noen jenter smilende på vei ut fra Trio-forestillingen da jeg 
spurte om de foretrakk DKS-besøk på skolen eller i kulturhus, og en lærer sup- 
plerte: «Ja, det er populært». En annen lærer la som kulturkontakten vekt på 
konsertsalens størrelse og sa: «Det er større areal». De var altså generelt posi- 
tive til kulturhus som visningsarena og fornøyd med at Trio ble spilt der. For 
disse elevene innebærer kulturhuset tydeligvis en tilleggsopplevelse, mens de 
to lærerne vektlegger hensynet både til elevenes ønsker og praktiske forhold. 

Det interessante med Trio-eksemplet i forhold til temaet konsertrommets 
rammer er at de ulike samarbeidspartenes synspunkter er helt annerledes enn 
en kunne forvente. Det er ikke bare kunstnernes svar som er overraskende. 
Hvis Borgen og Brandt har rett i sine beskrivelser av «spenningen mellom pen- 
gemakt og arenamakt» i DKS, skulle en tro at skolens representanter ville legge 
større vekt på skolen som arena for kulturmøtene i DKS (Borgen og Brandt 
2006: 9). Men her er det altså lærere og elever som ønsker seg til kulturhuset, 
mens kunstnerne helst vil innta skolens lokaler. Valg av lokale for skolekonser- 
ter ser dermed ut til å være et komplekst tema. For det første spiller produksjo- 
nens ide og formidlingsform inn. Et konsertlokale kan innby til mer avstand 
og dermed mer monologisk formidling, mens gymsalen åpner for flere former 
for dialog. Hvilke fysiske rammer kunstnerne og lærerne ønsker seg vil der- 
med kunne avhenge av hva slags skolekonsert som skal gjennomføres. 

For det andre vil plasshensyn, tekniske og andre sceniske utfordringer 
ved produksjonene være avgjørende for om skolen er i stand til å arrangere 
konserten i sine lokaler. Ved bruk av skolens gymsal må skolekonserten kunne 
gjennomføres uten konsertsalens tekniske utstyr, og scenografien være så 
enkel at utøverne i samarbeid med skolen kan rigge til og ned på kort tid. Som 
kulturkontakten nevnte, er det for eksempel vanskelig for mange skoler å få til 
full blending i gymsalene. Utøverne i operaforestillingen Det bittelille lyset for- 
talte i fellessamtalen at de slet seg ut foran hver visning med å klatre ut på 
gymsalens tak for å få til den blendingen som skolenes ansatte ikke hadde fått 
gjort klar. 

For det tredje handler valg av konsertlokale tydeligvis også om det spørs- 
målet Borgen og Brandt reiser i sin evaluering, nemlig om DKS skal være et 
«ekstraordinært eller selvfølgelig» kulturtilbud i skolen (jf. Borgen og Brandt 
2006). For de elevene jeg snakket med var det å komme i kulturhuset noe 
annet og spesielt som de satte stor pris på. Da er det interessant å merke seg 
at både Lid og den mannlige skuespilleren i Trio mente det særegne ved deres 
forestilling best ble realisert i en gymsal, der de gjennom visuelt hørespill 
omskaper den selvfølgelige, hverdagslige gymsalen til et magisk, ekstraordi- 
nært erfaringsrom for kritisk musikkteater (jf. Lid: Manuskript 1). Elevenes 
indre erfaringsrom kan altså påvirke hvordan de opplever det ytre rommet. 
Relasjonen mellom rommets rammer og det som foregår innenfor disse ram- 
mene blir da avgjørende for om elevene opplever noe ekstraordinært eller 
selvfølgelig. 


233 


KAPITTEL 7 


Musikk og mellomsnakk 
«Ubetenksomme mellomstikk» 


Studiens tre musikkdramatiske produksjoner synliggjør deltakernes forskjel- 
lige syn på musikk og interart i skolekonserter. Samtidig viser to av disse pro- 
duksjonene at deres ulike oppfatninger også lar seg kombinere i praksis. I 
Alene med 1000 tanker og Trio for to skuespillere og spansk gitar får elevene den 
koplingen av «musikk og skuespill» som mange ønsker seg, uten at det auditive 
fokuset som musikkinformantene vektlegger blir «skadelidende». Musikk i 
betydningen utøvernes musisering mister riktignok hovedrollen, men lyd og 
elevenes lytting trer frem istedet. Produksjonene representerer i tillegg ulike 
måter å skape variasjon og sammenheng i en skolekonsert på, slik alle infor- 
mantene har et uttalt ønske om (jf. Fink 1992). 

Her blir Det bittelille lyset et eksempel på hvor komplekst forholdet mellom 
mangfold og enhet kan være (jf. Kjørup 2000: 188). Tross stor variasjon i visuelle 
og auditive uttrykk, opplever både musikkformidlere, lærere og elever at «det 
ikke skjer nok» i denne operaforestillingen. De peker alle på manglende spenning 
i historien som hovedproblemet, særlig i forhold til de eldre mellomtrinnsele- 
vene. Samtidig viser scenekunstproduksjonen Trio at dramaturgisk spenning kan 
ivaretas gjennom andre virkemidler enn ord. Her er det særlig koplingen mellom 
lyd og skuespillernes fysiske spill som skaper «utvikling og dynamikk» i forestil- 
lingen, slik kulturkontakten ved den største Telemarkskolen formulerer det. 

Ordenes rolle er altså forskjellig i de tre musikkdramatiske produksjonene. 
I Det bittelille lyset er de verbale innslagene en sammenhengende dramatisk 
tekst. Også i Trio er det tekstlige, tross brudd og vektleggingen av lyd og bilde, 
en del av forestillingens helhetlige oppbygning. Alene med 1000 tanker repre- 
senterer her et marginalt eksempel. Bortsett fra en verbal introduksjon spiller 
ordene ingen rolle i denne forestillingen. Alt uttrykkes gjennom musikk, teg- 
ninger og dans. Ellers snakkes det i alle de andre skolekonsertene som studien 
omfatter, men her består manus av flere enkelttekster. Utøverne fremfører 
ulike verbale kommentarer som dels virker ferdigkomponerte og dels impro- 
viseres frem mellom musikkinnslagene og elevaktivitetene. Gro Marie Svidal 
kaller denne type verbalisering for mellomsnakk i sin masteroppgave, der hun 
studerer den muntlige kommentarens betydning i hardingfelekonserter (Svidal 
2010). Programrådet benytter som nevnt termen mellomstikk om slike kom- 
mentarer i sine vurderinger (jf. Rikskonsertene 2009A: 1). 

Hvordan vurderer deltakerne mellomsnakket i skolekonsertene? Kan også 
de muntlige kommentarene bidra til alles ønske om variasjon og helhet i sko- 
lekonserten? Og hva skjer med musikkens rolle gjennom mellomstikkene? Blir 
musikken «mer lyssatt», slik koreografen i Alene med 1000 tanker var opptatt 
av, eller «smuldrer den bort» slik programrådsmedlemmene er redde for? Også 
her blir det nødvendig å analysere forholdet mellom informantenes uttalte kri- 
terier og deltakernes handlinger og utbrudd i konsertsituasjonen. Spesielt 
interessant er det å se hvordan elevene reagerer på utøvernes mellomsnakk. De 
nevner nemlig ikke de verbale innslagene i sine vurderinger, bortsett fra når 
de er fraværende, slik som i Alene med 1000 tanker, og når historien mangler 
spenning som i Det bittelille lyset. Det er stort sett bare musikkinformantene 
som kommenterer konsertenes mellomstikk i de uttalte vurderingene. 

Programrådets musikerrepresentant er skeptisk til det hun kaller ubevisste 
språklige mellomstikk: 


Man bør stille like store krav til tekstlig, bildemessig og bevegelsesmessig kvalitet 
som man gjør til musikken om det skal berettiges å bruke. (Jeg opplever ofte at man 


forkludrer musikkopplevelsen med ubevisste språklige mellomstikk:.) 


Musikeren etterlyser altså høyere kvalitet på visuelle og verbale innslag i 
skolekonserter. Dette er tydeligvis viktig, ikke bare for opplevelsen av disse 
innslagene, men også for musikkopplevelsen. Hun hevder til og med at man 
ofte forkludrer musikkopplevelsen med ubevisste språklige mellomstikk. Disse 
generelle kravene til muntlige kommentarer sammenfaller med det 
Rikskonsertenes FoU-leder la vekt på i sin vurdering av den verbale introduk- 
sjonen i Alene med 1000 tanker. Som nevnt innleder mimekunstneren denne 
skolekonserten med en muntlig kommentar, der han sier: 


Mens de spiller skal jeg fortelle en slags historie. Dere kan bruke fantasien. Dere kan 


følge med i vår historie eller lage deres egen (Feltnotat 20.02.2009). 
FoU-lederen er kritisk til denne kommentaren: 


Publikum gis noe informasjon om verkets (produksjonens) idé og intensjon [...] 
muntlig rett før start fra «scenen». Danseren sier at «mens de spiller denne musik- 
ken skal jeg fortelle en slags historie». Den integrerte sammenhengen mellom ele- 
mentene i verket påpekes ikke, snarere tvert i mot. Jeg velger å tolke dette som 


ubetenksomhet. 

I likhet med musikerrepresentanten mener FoU-lederen at ubetenksomhet, 
og dermed mangel på bevissthet om språklige mellomstikk, er årsaken til det 
han mener er en villedende kommentar. Mens forholdet mellom de ulike 
kunstformene i konserten er tett sammenvevet, henleder den verbale intro- 
duksjonen elevenes oppmerksomhet kun mot ett av kunstuttrykkene i konser- 
ten, nemlig den historien danseren skal fortelle. Kommentaren fanger derfor 
ikke «produksjonens idé og intensjon» som er «den integrerte sammenhengen 
mellom elementene i verket». Hvorfor innleder de egentlig med denne kom- 
mentaren? Jeg spurte utøverne om dette: 


Cellisten: - I begynnelsen sa vi ingenting på forhånd. Da ble de frustrerte fordi det 
ikke var noen historie. Nå sier vi at de kan tenke seg en historie, og det er utrolig hvor 
mye de får med seg! 

Jeg: - Hva er det de får med seg? 

Mimekunstneren: - De får med seg den historien vi har tenkt. Ikke at det er nødven- 


dig, men... 


Cellisten sier altså at elevene blir frustrerte når de ikke opplever at det er en 
historie. Flere av elevenes svar tyder på at utøverne har rett i det, og at en del 
elever ønsker seg ord og fortellinger. En 7. klassejente gir uttrykk for at hun 
savner verbale innslag i Alene med 1000 tanker. «Jeg likte ikke at de ikke snak- 
ket noe», skriver hun i sin vurdering. En 7. klassegutt tror som nevnt utøverne 
ville fortelle «at du kan si ting uten ord». Han fant tydeligvis mening i konser- 
tens nonverbale uttrykk. Kanskje hadde han også fulgt mimekunstnerens opp- 
fordring om å følge med på historien. Andre elever gjengir historien om det 
ensomme barnet på barnehjemmet, og bekrefter det mimekunstneren sier: 
«De får med seg den historien vi har tenkt». Det virker dermed som hans kom- 
mentar er med på å styre disse elevenes oppmerksomhet mot tegningenes his- 
torie. Det er denne de gjenforteller når de beskriver konserten i etterkant. Selv 
om de tydeligvis synes det er spennende å følge denne historien, kan det altså 
være at den verbale introduksjonen hindrer dem i å oppleve sammenhengen 
mellom de ulike kunstuttrykkene, slik FoU-lederen antyder i sin kritikk. 

Den verbale introduksjonen var ikke en del av produksjonens første versjon. 
Cellisten sier at «i begynnelsen sa vi ingenting på forhånd». Dermed har kan- 
skje FoU-lederen rett i sin antakelse om at denne kommentaren er mindre 
bevisst og gjennomtenkt enn resten av konserten. Hva kunne utøverne gjort 
med sin verbale introduksjon for å rette elevenes oppmerksomhet mot «den 

integrerte sammenhengen mellom elementene» i Alene med 1000 tanker? 
Hvis mangel på bevissthet rundt muntlige kommentarer i skolekonserter er så 
utbredt som Programrådets musikerrepresentant hevder, hva kjennetegner 
bevisst utformede mellomstikk? 

Det sier ikke informantenes svar så mye om. Musikkrepresentantene under- 
streker kun viktigheten av å peke mot musikken og konsertens idé, og at det 
bør stilles store krav til og jobbes bevisst med musikernes mellomsnakk. Her 
kan imidlertid det skillet mellom historiefortelling og saksformidling som tea- 
terviteren og musikkformidleren Ingvild Handagard opererer med i sin bok 
God i muntlig? være interessant for debattene (Handagard 2005). Bør muntlige 
kommentarer i skolekonserter preges av historiefortelling og dermed ligne 
dramatiske tekster, slik som i musikkdramatiske produksjoner, eller er mel- 
lomstikk saksformidling? Musikkformidleren Göran Bergendal beskriver i 
sin artikkel «Kommentatorsteknik» forskjeller mellom atmosfårskapande og 
belårande musikkpresentasjoner som minner om Handagards skille mellom 
historiefortelling og saksformidling: 


Den atmosfårskapande musikpresentationen [...] försöker därtill att försätta lyssna- 
ren i ett visst ståmningslåge, lämpat för den musik som följer (t.ex. genom att medve- 
tetarbetamedröstlåge, tempo, poetisk ordvalosv.); den belårande musikpresentationen 
innebår att man beråttar eller förklarar något för lyssnaren, som bedöms som viktigt 


för att musiken båttre skall komma till sin rått (Bergendal 1977: 60). 


Bergendal bruker ikke ordet belærende i negativ betydning slik det ofte 
gjøres, men beskriver to ulike måter å presentere musikk på, som begge kan 
være «låmpat för den musik som följer». Den belærende musikkpresentasjo- 
nen er en form for saksformidling som forklarer noe og gir læring, mens den 
andre skaper en atmosfære gjennom «röstlåge, tempo, poetisk ordval osv». 
Den atmosfæreskapende kommentaren inneholder altså ikke nødvendigvis 
historier, men er i sin form beslektet med historiefortelling gjennom poetisk 
ordvalg og fremføring. 

Dikotomiene til Handagard og Bergendal er moderne varianter av det klas- 
siske retoriske skillet mellom Pathos og Logos, der taleren gjennom sine appell- 
former kan velge å appellere til følelser eller fornuft hos tilhøreren 
(jf. Aristoteles 2006: 27-28). Ser vi nærmere på forholdet mellom den innle- 
dende introduksjonen og selve konserten Alene med 1000 tanker, er det nett- 
opp ulike former for appell som kommer til syne. I sin verbale introduksjon 

appellerer mimekunstneren til elevenes Logos, deres fornuft. Kommentaren 
hans er belærende og saksformidlende. Den forklarer noe av det som skjer i 
konserten og aktiviserer elevene i en observasjonsoppgave. I den gjennom- 
komponerte forestillingen appellerer imidlertid utøverne til elevenes Pathos, 
deres følelser. Konserten er «atmosfårskapande» gjennom den dramaturgiske 
spenningen i de tverrkunstneriske uttrykkene. 

Problemet med den innledende kommentaren behøver dermed ikke bare 
være at den kun hjelper de visuelle uttrykkene å komme til sin rett. Heller 
ikke i sin appellform korresponderer introduksjonen med den konserten som 
følger. Språkvalget i kommentaren er analytisk, ikke poetisk. Dessuten er 
mimekunstnerens stemme monoton og hans kroppsspråk i fremføringen av 
kommentaren stillestående (Feltnotat 20.02.2009). Ikke minst på grunn av 
uttrykksmangfoldet i forestillingen, fremstår introduksjonen som uttrykksfat- 
tig. Den blir ikke en integrert del av konsertens ellers mangfoldige kunstne- 
riske uttrykk. Spørsmålet blir derfor om en belærende sakskommentar er den 
mest hensiktsmessige introduksjonsformen i denne konserten. 

Nå er naturligvis skillet mellom å belære og skape atmosfære kunstig, siden 
skolekonserter kan gi både sakskunnskap og emosjonelle opplevelser. I likhet 
med Antikkens retorikere vil utøverne da appellere både til Pathos og Logos 
hos publikum. Uttrykksmangfoldet i Alene med 1000 tanker vil kunne enga- 
sjere hele mennesket, ikke bare elevenes følelser. 7. klasseguttens refleksjon 
rundt forestillingen som i følge ham viste «at du kan si ting uten ord», er et 
tegn på at tanker så vel som følelser var i sving hos ham. En innledende kom- 
mentar med et rikere uttrykk ville kanskje ha ført til det samme. Det er derfor 
ikke bare retorikkens appellformer som er relevant å anvende i analyser av 
muntlige kommentarer i skolekonserter. Det kan være like hensiktsmessig å 
trekke inn skillet mellom retorikk som manifestasjon og retorikk som funk- 
sjon, slik den amerikanske forfatteren Brummet gjør: 


A useful idea in connection to these issues is the distinction between the functions 


of rhetoric - what it does — and its manifestations, the form it takes (Brummet 

1994: 39). 

Tar vi utgangspunkt i denne retoriske distinksjonen, blir det ikke nok 
å studere retorikkens manifestasjoner som er de konkrete tekstene eller 


kommentarenes form i formidlingen. Vi bør også undersøke kommentarens 
funksjon — «what it does» - i skolekonserten. Sangeren Dorothy Irving 

beskriver konsertkommentarenes ulike funksjoner mer konkret i sin bok Yrke: 
Musiker, der hun skiller mellom «att skapa kontakt, och ge information för 
fördjupad upplevelse» (Irving 1987: 53). Mens målet med informasjonskom- 
mentaren er å åpne publikums ører for musikken, er kontaktkommentaren 
rettet mot «publikens utgångspunkter», sier Irving. I slike kommentarer tar 
hun altså ikke utgangspunkt i musikken, men i de erfaringene og interessene 
hun tror at hennes publikum kan ha (Ibid: 60). 

Her er funksjonene til de muntlige kommentarene i ungdomstrinns- 
produksjonen Songs of Conscience interessante for debatten. Som nevnt 
er Programrådet kritiske ikke bare til mangel på musikalsk og visuell variasjon 
i denne konserten. De hevder i tillegg at «mellomstikk fremstår som avliring», 
men heller ikke de er særlig konkrete i sine vurderinger av muntlige kommen- 
tarer (Rikskonsertene 2009A: 1). Siden de ensformige kommentarene var 
et påfallende trekk ved skolekonserten, ble de imidlertid et sentralt tema i 
feltnotatene. Der beskrev jeg altså musikernes mellomsnakk slik: «Vanlig 
visekonsert med korte verbale introer over samme lest (This song is 
written by... Tema... Årstall)». Også elevene virket lite engasjert av disse 
informasjonskommentarene: 


Mange elever mister konsentrasjonen under de verbale introene. Økende småprat. 


Jenter vandrer stadig ut og inn av konsertlokalet (Feltnotat 03.10.2008). 


Elevenes reaksjoner samstemmer altså med Programrådets kritikk av 
de likelydende musikkintroduserende kommentarene. Songs of Conscience 
inneholder imidlertid også en annen type mellomsnakk som Programrådet 
ikke nevner. Den ledende vokalisten kom nemlig stadig med slike kontakt- 
kommentarer som Irving beskriver: «How are you?», «Are you longing for 
holiday?» (konserten fant sted siste time før høstferien), «You might learn 
something today» og «Thank you, you're a wonderful audience!» var kommen- 
tarer som ga applaus og jublende plystring fra elevene (Feltnotat 03.10.2008). 
Disse kommentarene ga altså ikke «information för fördjupad upplevelse» av 
musikken, men de tok hensyn til «publikens utgångspunkter» (Irving 1987: 
53, 60). Kontaktkommentarene fungerte dessuten etter sin hensikt og skapte 
begeistring og kontakt mellom utøvere og publikum. Kanskje var utøvernes 
bruk av denne type mellomsnakk derfor en av grunnene til at de ungdoms- 
skoleelevene jeg snakket med var så fornøyd med Songs of Conscience, selv om 
de ikke nevner dette eksplisitt. 

Nå kan naturligvis også skillet mellom funksjonene informasjon og kon- 
taktskaping være problematisk. Handagard er i sin bok opptatt av hvordan 
saksformidling og historiefortelling kan berikes av hverandres formidlingstek- 
nikker. Slik en kan formidle sakskunnskap gjennom historier, kan en ved hjelp 
av historiefortellingens poesi og personlige fremføringsform gi liv til saksfor- 
midling (jf. Handagard 2005). Da blir informasjonskommentaren ikke bare 
«belårande», men også et middel til ulike former for kunnskap gjennom 
«fördjupad upplevelse». Med slike uttrykksrike kunnskapskommentarer vil 
utøverne kunne skape publikumskontakt gjennom å åpne publikums ører for 
musikken. På samme måte vil kontaktskapende kommentarer kunne utformes 
slik at de knytter «publikens utgångspunkter» til musikken som formidles 
(Irving 1987: 53, 60). Da blir det i tilfelle ingen nødvendig konflikt mellom 
musikkinformantenes eksplisitte krav om ord som peker mot musikken, og 
elevenes implisitte ønsker om kontaktskapende dialog. 

Hva med sammenhengen mellomstikkene imellom? Mangelen på rød tråd 
var som nevnt en av Programrådets hovedinnvendinger mot produksjonen 
Songs of Conscience, men heller ikke på dette punktet går de mer konkret til 
verks (Rikskonsertene 03.02.2009B: 1). Her er det elevene med sin generelle 
vektlegging av historier og fortelling som er tydeligst, mens musikkinforman- 
tene altså er redde for at musikken da vil forsvinne. Musikk- og elevrepresen- 
tanter møtes i et felles ønske om enhet, men virker uenig i virkemidlene. Også 
i denne debatten leverer Handagard noen interessante innspill. Hun beskriver 
hvordan historiefortellingens komposisjonsprinsipp kan anvendes også i 
annen type muntlig formidling. Kommentarer kan i likhet med historiens ele- 
menter «samles, sentreres og lenkes sammen» uten at de inngår i en kronolo- 
gisk historie (Handagard 2005: 91). 

Musikkrepresentantene etterlyser altså mer bevisste og varierte mellom- 
stikk, men ingen av dem uttaler noen mer spesifikke kriterier for mellomsnakk 
i skolekonserter. Likevel representerer de muntlige kommentarene som disse 
informantene kritiserer noen konkrete eksempler på hva de mener med ube- 
tenksomme mellomstikk. Med sine reaksjoner på disse mellomstikkene bidrar 
dessuten elevene til å tydeliggjøre og skape debatt om musikkformidlernes 
synspunkter. Elevreaksjonene er dels i samsvar og dels i konflikt med de vur- 
deringene musikkinformantene her gir. Både noen analytiske og normative 
kvalitetskriterier for muntlige kommentarer i skolekonserter trer dermed 
klarere frem. 

For elevene i Songs of Conscience er tydeligvis kontaktskapende, dialogisk 
mellomsnakk kjærkomment, mens musikkrepresentantene generelt vil at 
kommentarene skal peke mot musikken og konsertens ide. Den implisitte 
debatten dreier seg altså om hva slags innhold og funksjon mellomsnakket bør 
ha. Analysen viser også at språklig utforming og fremføring er avgjørende for 
hva slags appell kommentarene har. Her gir studien altså ingen klare, norma- 
tive svar, men den synliggjør en analytisk kvalitetskategori. Spørsmålet blir om 
utøverne appellerer mest til elevenes følelser eller fornuft med sine verbale 
innslag. I tillegg er måten mellomstikkene kombineres på avgjørende for om de 
bidrar til sammenheng og en rød tråd i skolekonserten. Noen av de valgmulig- 
hetene musikkformidlerne står overfor i sitt arbeid med mer bevisste mellom- 
stikk er blitt tydeligere. 


Når dialog blir musikk 

Muntlige kommentarer i skolekonserter kan altså ha ulik appell, ulike funksjo- 
ner og kan inngå i en historiefortelling eller en annen samlende form. En 
og samme kommentar kan i teorien ha flere funksjoner og dermed være både 
kunnskaps-, kontakt- og stemningsskapende. Den kan ikles et analytisk og 
poetisk språk og bli fremført i en musikalsk og dramatisk form. Men det var 
altså ingen av de mellomstikkene studiens musikkrepresentanter kommenterte 
som tilfredsstilte alle disse kriteriene. En kan derfor spørre seg om kriteriene 
lar seg kombinere i praksis. Type mellomsnakk var ikke et parameter i det stra- 
tegiske utvalget av produksjoner, men her ble en av studiens skolekonserter 
likevel et interessant eksempel. Den inneholdt nemlig slike overskridende ver- 
bale introduksjoner og mellomstikk. Og mens utgangspunktet for analysen av 
ubetenksomme mellomstikk var to monologiske produksjoner, skjedde dette i 
den dialogiske S-/M-konserten Solo solo - en griot forteller sin historie. 

Fra det øyeblikk den senegalesiske musikeren og fortellerkunstneren Solo 
Cissokho (Solo) kommer inn i rommet er konserten i gang. Elevene får ikke en 
innledende informasjonskommentar før den egentlige konserten begynner. 
Solo starter konserten med å skape en rytmisk solo/tutti-dialog med elevene 
gjennom temaet å hilse. Elevene reagerer momentant og svarer rytmisk med: 


Solo (alene): Yo, yo! 
Tutti (alle): Yo, yo! 
Solo: Aya, aya! 

Tutti: Aya, aya! 

Solo: God dag! 

Tutti: God dag! 

Solo: Good morning! 

Tutti: Good morning! 

Solo: Bon jour! 

Tutti: Bon jour 

Solo: Hvilket språk er det? 

Elev: Fransk 

Solo: Bra! Hva heter du? Applaus for... 

Solo/ Tutti: Deretter dialog-hilsing på mange språk til avslutningen: 
Solo: Djambo, djambo - JA! 

Tutti: Djambo, djambo - JA! 

Solo: Nå har dere lært å hilse på afrikansk! 

Solo: Annikke, annikke - AA 

Tutti: Annikke, annikke - AA 

Solo: Annikke, annikke — AA betyr «Hei!» (Feltnotat 20.10.2008) 


Ofte vil en start med hilsing kun innebære det Irving kaller kontaktska- 
pende kommentarer, men Solo kombinerer kontaktskaping med formidling av 
senegalesisk språk og musikk (Irving 1987: 60). Han forteller og spør gjennom 
analytisk mellomsnakk hva god dag heter på ulike språk, men både utformin- 
gen og fremføringen av dialogene er poetisk i betydningen musikalsk. Han 
bruker altså poetiske og musikalske virkemidler som tempo, rytme og klang, 
slik Lid gjør med dialogene i Trio (jf. Lid: Manuskript 2 og 3). Dialogene har 
en klar puls og rytmisk oppbygning, og i fremføringen varieres musikalske 
parametre som stemmeklang, tonehøyde og styrkegrad (Feltnotat 20.10.2008). 

Programrådet kritiserer som nevnt Solo for å spille for lite og bruke for mye 
tid på elevdialog: 


Utøveren bruker mye av tiden til dialog med barna - første stykke musikk kommer 


ikke før etter 14-15 minutter (Rikskonsertene 2009C: 1). 


Tross den solistiske tittelen Solo solo tar dialogen med elevene altså mye tid. 
Dessuten er noen av Solos muntlige kommentarer som nevnt lange fortellinger 
uten musikalsk utforming. Da blir elevene urolige og flakkende i blikket 

(jf. kapitlet «Når musikken taler for seg selv»). Men Solos introduksjon og 
mange musikalsk utformede verbale dialoger gjennom konserten er interes- 
sante eksempler på hvordan ord og elevdialog både kan skape kontakt, 
gi kunnskap og samtidig i sitt uttrykk bli musikk. Selv om musikken i betyd- 
ningen musikerens egenutøving «smuldrer bort» fordi Solos solistiske sang- og 
Kora-innslag blir forsvinnende få, blir Solos verbale dialoger med elevene også 
musikalske innslag. Det «første stykke musikk» kommer dermed ikke etter 
14-15 minutter, slik Programrådet skriver, men med en gang (Rikskonsertene 
2009C: 1). Den musikalske, verbale dialogen konserten starter med, er også 
musikk. 

Musikk som kunstnerisk objekt blir dermed ikke borte i denne konserten, 
bare forandret. Istedenfor å gi en vestlig monologisk konsertformidling utvik- 
ler Solo Cissokho musikkdialoger med elevene i tråd med afrikansk musikk- 
tradisjon. De verbale rytmisk og klanglig bevisst utformede dialogene blir 
autentiske fremføringer av afrikansk musikk i betydningen «ekte» senegalesisk 
solo/tutti-(tale-)sang. Samtidig gjør Solo elevene til kompetente med-utøvere. 
Han formidler en ukjent musikksjanger som for dem blir kjent og del av deres 
egen kompetanse gjennom elevmedvirkning. 

Det er også interessant å se hvor tydelig spenningen mellom Rikskonsertenes 
visjon og formål blir gjennom Programrådets vurdering av Solo solo. Deres 
etterlysning av mer Kora-spill er nemlig mer i tråd med det monologiske og 
produktfokuserte formålet om «levende musikk av høy kunstnerisk kvalitet» 
enn med den dialogiske og prosessorienterte visjonen om å «berøre, overraske, 
begeistre» (Rikskonsertene 2008-2009, 15.03.2016). Det kan være at musikk- 
synet til enkeltmedlemmene i Programrådet her gjør seg gjeldende, men 
årsaken kan også ligge i Programrådets formelle vurderingskriterier for 
feltarbeidsperioden. Deres kritikk av dialogen i Solo solo er nemlig i tråd med 
kategorien produkt i kriteriene de da var forpliktet til å følge. I denne katego- 
rien vektlegges som nevnt utøvernes program, fremføring og formidling (jf. 
Rikskonsertene 2008: 2). 

Selv om Programrådet er kritiske til at dialogene tar så stor plass, er de like- 
vel svært positive til Solos musikalske og formidlingsmessige kvaliteter. 
De mener at «den autentiske kulturformidlingen gjør at konsertbegrepet 
blir utvidet» (Ibid). Til tross for sine innvendinger viser de dermed også 
en positiv holdning til eksperimentering med konsertformen. Det er 
dessuten interessant at de her bruker begrepet autentisk både i en romantisk 

og historisk betydning. Solos formidling av senegalesisk musikk- og forteller- 
tradisjon har personlig særpreg, og den er tradisjonstro (jf. Kivy 1995: 3-6). 
Hans autentiske kulturformidling utvider derfor konsertbegrepet og utfordrer 
vår vestlige konserttradisjon. 

Muntlige kommentarer i konserter går under mange navn som dialoger, 
introduksjoner, presentasjoner, mellomsnakk og mellomstikk. Siden det er 
den siste varianten som brukes av det mektige Programrådet, kan det være 
viktig å se litt nærmere på denne betegnelsen. Mellomstikk er en morsom 
metafor med rytmiske og klanglige kvaliteter. Spørsmålet er imidlertid om den 
er dekkende for de kravene musikkrepresentantene mener bør stilles til munt- 
lige kommentarer i skolekonserter, eller om den heller innbyr til den bevisst- 
løshet de hevder ofte preger disse verbale innslagene? Det som stikkes imellom 
det egentlige, nemlig musikken, behøver ikke omfattes av særlig oppmerksom- 
het. Programrådet bør derfor vurdere sine sentrale begreper i lys av de kvali- 
tetskriteriene de ønsker å anvende. De som skal kvalitetssikre musikktilbudet i 
DKS bør være like kritiske til sin egen begrepsbruk som de er til utøvernes 
verbale kommentarer i musikkproduksjonene. 

Noen av musikkinformantene bruker som nevnt ordet manus istedenfor 
mellomstikk om skolekonsertenes muntlige kommentarer. Dette er en inter- 
essant betegnelse i denne sammenhengen, for i scenekunst er utforming og 
utøving av manus egne profesjoner. Ordet gir assosiasjoner til kompetent 
arbeid og bevisst utforming. Musikere er imidlertid verken manusforfattere 
eller skuespillere. Studiens musikkrepresentanter er dessuten opptatt av at 
musikerne heller ikke må bli amatører i det sceniske. En del vil kanskje også 
mene at praksisen med mer eller mindre improvisert mellomsnakk er noe av 
det som skiller konserter fra annen scenekunst. Kan manusbetegnelsen der- 
med bli misvisende? Her gir regissøren og manusforfatteren Lid innspill til 
en utvidet betydning av ordet manus. I hans produksjon Trio er manus som 
nevnt en performance text som favner alt på scenen, både gjennomkompo- 
nerte og improviserte elementer (jf. Gladsø et al., 2005: 170). Manusarbeid 
vil i en slik kontekst kunne innebære at de verbale kommentarene utformes 
og utøves som integrerte deler av skolekonsertens helhet. Da vil mellom- 
snakk kunne bidra, ikke bare til variasjon, men også til skolekonsertens 
enhet. Slik vil muntlige kommentarer kunne bli ett av flere virkemidler til å 
realisere de grunnleggende kriteriene for kvalitet i skolekonserter som alle 
deltakerne er enige om. 

Hva er en god skolekonsert? 


I analysen av deltakernes syn på kvalitet i skolekonserten som helhet har 
utgangspunktet vært deres generelle, samstemte krav om variasjon, utvikling 
og sammenheng. Jeg vil her oppsummere hvordan disse generelle kriteriene 
konkretiseres gjennom informantenes eksplisitte og implisitte vurderinger. 
«Det må skje noe», sier mange elever, «det må skje endringer», utdyper en 
kulturkontakt og samtidig skapes «en rød tråd», hevder Programrådet. Kjørups 
dobbelte krav om enhet i mangfoldet får stor tilslutning fra studiens deltakere 
(Kjørup 2000: 188). De er imidlertid mer uenige om hva som bør skape varia- 
sjon, utvikling og sammenheng i den enkelte skolekonsert. Her skiller de 
sentrale musikkrepresentantene seg ut med sin vektlegging av monologisk 
musikkformidling. Selv om de ønsker ulike typer produksjoner i det samlede 
skolekonserttilbudet, mener de elevenes opplevelse av utøvere som musikere 
er det aller viktigste. 

Oppfølgingsspørsmålet blir da om det er mulig å skape nok variasjon 
for S-/M-elever kun med musikalske midler i en hel skoletime? Her kan jeg 
ikke med denne kvalitative studien generalisere mine funn. For skolekonser- 
tene i undersøkelsen blir imidlertid svaret: Trolig ikke uten ytre elevaktiviteter. 
Når konserten har en mer monologisk formidlingsform, der dialogen kun 
skjer gjennom indre elevaktivisering, trenger elevene variasjon gjennom 
flere uttrykksformer enn musikk om de skal bli engasjert over lengre tid. 
Det viser elev-reaksjonene i skolekonsertsituasjonene og mange elevers 
prioriteringer av fortellinger, skuespill og tverrkunstneriske skolekonserter i 
spørreundersøkelsen. 

Samtidig viser undersøkelsen eksempler på at elevenes oppmerksomhet 
likevel kan bli rettet mot auditive uttrykk, siden det finnes flere måter å konkre- 
tisere og synliggjøre musikk med visuelle og verbale virkemidler. Her represen- 
terer de musikkdramatiske produksjonene Alene med 1000 tanker og Trio for to 
skuespillere og spansk gitar to alternative innfallsvinkler til en slik tverrestetisk 
musikkformidling. De er derfor interessante eksempler for videreutvikling av 
den monologiske skolekonsertformen. Det behøver tydeligvis ikke i praksis å 
være en konflikt mellom musikkrepresentantenes vektlegging av musikk og de 
andre deltakernes ønsker om samspill mellom flere kunstuttrykk. 

En 6. klasseelev oppsummerer variasjon i skolekonserter slik: «Det må skje 
forskjellige ting. Og ikke bare en ting.» Alle skolekonsertdeltakerne er enige i 

det, og som dette kapitlet viser, kan forskjellige ting være veldig mye forskjellig. 
I skolekonserter uten ytre elevaktivisering kan variasjon handle om å skape 
kontraster og spenning gjennom auditive, visuelle og verbale uttrykk. Samtidig 
er deltakerne også opptatt av at dette mangfoldet må balanseres av konsertens 
enhet. Det er tydeligvis ikke nok med kontraster og spenning. Konserten må 
ha en klar indre sammenheng, og observasjonene viser at auditive, visuelle og 
verbale kunstformer kan representere forskjellige virkemidler også her. 
Mulighetene for mangfold og enhet ligger både i hver enkelt kunstforms sær- 
trekk og i koplingen av ulike uttrykk. 

Variasjon og sammenheng kan imidlertid også skapes gjennom å enga- 
sjere elevene i ytre aktiviteter i mer dialogiske skolekonserter. Dette er 
noe særlig studiens lærere er opptatt av. Det er altså ikke noe unisont krav 
om ytre dialog fra elevene, slik det i følge Christophersen var i UNI 
Rokkansenterets DKS-studie (Breivik og Christophersen (red) 2013: 64). 
Undersøkelsen viser tvert i mot at det finnes S-/M-elever som ikke ønsker 
slik aktivitet, og de fleste elevene vil ha både monologiske og dialogiske sko- 
lekonserter. Samtidig er det også i denne studien noen elever som vil ha ytre 
dialog i alle skolekonserter. Enkelte beskriver dessuten elevaktiviteter som et 
generelt kvalitetskriterium. En god skolekonsert er «der vi er med og lager 
programmet», skriver en 6. klassegutt. 

Også slike former for dialog anvendes i flere av skolekonsertene. Studien 
viser eksempler på at ytre aktiviteter kan koples til flere kunstuttrykk i samme 
konsert, slik som i barnehageproduksjonen Ja! En dialog med førskolebarn. 
Samtidig kan ytre dialog tydeligvis også muliggjøre et sterkere fokus på 
musikk, fordi elevene gjennom egenaktivitet får den variasjonen de ønsker 
seg. Her er S-/M-konserten Solo solo og work-shopen Lydoku interessante 
eksempler. Mer dialogiske konsertformer med vekt på elevaktiviteter vil der- 
med paradoksalt nok kunne gi større rom for musikken enn de mer monolo- 
giske og tverrkunstneriske konsertene, selv om musikernes egenutøving også 
her får mindre plass. 

Det har i det hele tatt vært interessant å se hvordan ulike hensyn og kvali- 
tetskrav kombineres i flere av produksjonene. Her er det særlig to produksjo- 
ner som trer tydelig frem. I Trio for to skuespillere og spansk gitar stimuleres 
elevene først og fremst til å lytte, selv om dette er en scenekunstproduksjon 
med vekt på integrasjon av lyd, bilde og tekst. I skolekonserten Solo solo - en 
griot forteller sin historie blir musikken både et tverrestetisk objekt og en ytre 

dialogisk prosess. Gjennom musikalske verbale elevdialoger utfordrer og utvi- 
der musikeren og fortellerkunstneren Solo Cissokho elevenes begreper om hva 
musikk som kunstform og elevdialog kan være. Både i Trio og Solo solo utfor- 
dres dermed også de sentrale musikkaktørenes etablerte kategorier for kvalitet 
i skolekonserter (jf. Harding 1991). De implisitte kvalitetsoppfatningene disse 
produksjonene er uttrykk for kan dermed bidra til å bringe de eksplisitte kva- 
litetsdebattene i skolekonsertfeltet videre. 


247 


KAPITTEL 8 


Kvalitet er en viktig 
skolekonsert 


I undersøkelsen av praksisfeltets syn på kvalitet i skolekonserter er det ett gene- 
relt, felles kriterium som går igjen, nemlig variasjon og mangfold. Både musikk- 
og skolerepresentanter, voksne og elever ønsker ulike typer utøvere, musikk 
og skolekonserter i det samlede tilbudet til skolene. Men når de blir spurt om 
hva slags skolekonserter de mener er viktigst, stiger temperaturen. Da kommer 
også konfliktnivået i skolekonsertdebattene frem. Informantene vektlegger 
ulike kvalitetskriterier i sine svar, og gjennom sine handlinger og reaksjoner i 
de konkrete skolekonsertsituasjonene viser de at de har forskjellige preferanser. 
Noen ganger er musikkformidlere, lærere og elever innbyrdes enige om sine 
prioriteringer. Andre ganger varierer oppfatningene fra person til person. 

Skolekonsertdeltakerne har dermed ulike syn på hva slags utøvere, musikk 
og skolekonserter som i størst mulig grad bør prege DKS-tilbudet. Samtidig gir 
flere av dem uttrykk for noen tilleggskriterier som går på tvers av de tre analy- 
tiske hovedkategoriene. Det interessante er at disse kriteriene nettopp handler 
om at en skolekonsert bør være viktig. Det er tydeligvis ikke nok at utøverne, 
musikken og skolekonserten som helhet er god. Den må tilfredsstille noen til- 
leggskrav for å kunne prioriteres. Hva mener så de ulike skolekonsertdelta- 
kerne kjennetegner en viktig skolekonsert? Det er tema for dette siste kapitlet 
om praksisfeltets kvalitetskriterier. 


Tradisjon eller nyskaping? 

Det er i synet på musikkens rolle i skolekonserter at skillet mellom 
partene i skolekonsertsamarbeidet er tydeligst i denne undersøkelsen. 
Musikkinformantene mener som nevnt at musikken er viktigst. De hevder 
at musikken lett «smuldrer bort» i dialogiske og tverrkunstneriske skolekon- 
serter, og de ønsker derfor å prioritere monologiske musikkproduksjoner. 


249 


KAPITTEL 8 


Lærerne mener derimot at dialogiske skolekonserter med ytre elevaktivise- 
ring er viktigst, mens elevene her er delt i sine oppfatninger. I sin skepsis til 
tverrkunstnerisk musikkformidling står imidlertid de sentrale musikk- 
representantene alene. Verken lærerne, elevene eller scenekunstnerne i denne 
undersøkelsen virker opptatt av skillet mellom musikk og scenekunst. Lærerne 
og elevene prioriterer tvert imot eksplisitt tverrkunstneriske skolekonserter 
fremfor rene musikkproduksjoner på S-/M-trinnet. 

Gjennom sin artikkel «Kall det heller teater - Den dramatiske teksten i 
kampsonen» leverer scenekunstneren Tore Vagn Lid et interessant innspill til 
denne debatten: 


For meg som regissør og autor har alltid spørsmålet om «den gode dramatiske tek- 
sten» skygget for et mer overordnet spørsmål, nemlig: hva er en viktig teatererfaring? 
[...] Om noe kalles teater eller konsert, er altså for meg langt mindre interessant enn 
den kunstneriske erfaringen og virkningen som det konkrete kunstverket gir (Lid 


2006: 1, 2). 


Lid gir musikken stort rom i sine scenekunstproduksjoner, men heller ikke 
han er opptatt av å skille mellom konsert og teater. Han mener tvert imot at 
denne distinksjonen ikke er så interessant. For ham er deltakernes kunstne- 
riske erfaringer viktigere enn kunstnernes intensjoner. Det Lid skriver her er 
en kritikk av det han hevder er en tekstfiksert, norsk teatertradisjon, men 
samtidig utfordres også konsertformidlerne. Kan deres sterke betoning av 
musikkens hovedrolle i skolekonserter hindre nyskaping, slik «den dramatiske 
teksten» kan «skygge for hva som er en viktig teatererfaring»? Blir disse 
musikkformidlerne mer opptatt av å sørge for tradisjonell musikklytting enn 
av å gi elevene en viktig konserterfaring? 

Lid søker som nevnt en nyskapende, kritisk kunst som kan utfordre våre 
etablerte forestillinger om hva et samfunn og et kunstverk kan og bør være 
(Ibid: 1). I denne ambisjonen har han flere i DKS med seg. Som analysen har 
vist understrekes behovet for nyskapende og utfordrende produksjoner både i 
sentrale føringer for DKS og av Rikskonsert-representanter (jf. St.meld. nr. 8 
(2007-2008): 40; Kulturtanken 23.11.2016). Riktignok har Rikskonsertene 
som organisasjon i større grad betont musiske enn kritiske idealer gjennom 
visjonen om å berøre, overraske og begeistre (Rikskonsertene 2008-2009, 
15.03.2016). Samtidig har for eksempel Programrådet fremhevet nyskaping 
som et sentralt kvalitetskriterium i sine vurderinger, og i feltarbeidsperioden 

etterlyser rådets musikerrepresentant eksplisitt «modige produksjoner». 
Spørsmålet blir da om de også ønsker at det eksperimenteres med konsertfor- 
men, ikke bare med musikk som kunstnerisk uttrykk? Her virker det nemlig 
som musikkrepresentantene er mindre villige enn de andre deltakerne i skole- 
konsertsamarbeidet til å eksperimentere med dialogiske og tverrkunstneriske 
skolekonserter, der monologisk musikkformidling får mindre plass. 

Nå er det ikke bare nyskaping som skal prege DKS, siden ulike former for 
tradisjonsformidling også er en del av det overordnede målet om kulturelt 
mangfold (Ibid: 22). Musikkformidlere kan dermed påberope seg sentral 
støtte når de rendyrker den tradisjonelle konsertformen, så lenge de ikke har 
monopol på musikktilbudet i DKS. Det er trolig heller ikke den tradisjonelle 
konsertformen som er vanligst på S-/M-trinnet, siden det var vanskelig å 
finne rene musikkproduksjoner i feltarbeidsperioden. Alle studiens barne- 
trinnskonserter er som nevnt tverrkunstneriske i større eller mindre grad. 
Hvis dette er typisk for det samlede skolekonserttilbudet for denne målgrup- 
pen, kan det dermed være betimelig å etterspørre større vekt på musikk. 
Dessuten viser analysen av deltakernes syn på skolekonserten som helhet at 
det finnes mange muligheter for eksperimentering også i konserter, der for- 
midling av musikk står i fokus. Et eksempel på dette er Rare dyr, der arran- 
gementene av de kjente barnesangene er «friske og oppfinnsomme», slik et 
av programrådsmedlemmene formulerer det. Tradisjonsformidling kan da 
bli nyskapende. 

Også gjennom scenekunstproduksjonen Trio for to skuespillere og spansk 
gitar problematiseres forholdet mellom det gamle og det nye. Den mannlige 
skuespilleren i Trio sier forestillingen etter fem år på veien er blitt gammel: 


Denne forestillingen er fem år, og den er i ferd med å bli for gammel. Den fungerer 
ikke like sjokkerende lenger. Det lydmessige var veldig radikalt og sjokkerende - 
første gang noe slikt ble brukt i teatersammenheng. Dette låter nå kjent og gammelt. 
Da den kom, var det mange som reagerte på forestillingens innhold og form. De sa at 


dette kan man ikke presentere for barn. 


Selv om en del av lærerne i undersøkelsen reagerte på det høye lydnivået, 
var det ingen som mente at man ikke kan presentere dette for barn. Tvert imot 
mente de forestillingen var morsom og spennende for elevene. De syntes ikke 
lydene var «radikale og sjokkerende», bare for sterke. Skuespilleren har der- 
med trolig rett i at det lydmessige i Trio nå lyder mer kjent. 

Tradisjon og nyskaping henger sammen. Det nye skapes på grunnlag av det 
gamle, og det ukjente blir etter en tid kjent. Nyskaping er derfor en krevende 
øvelse som fordrer en kontinuerlig utvikling av det nye." Trio for to skuespillere 
og spansk gitar er kanskje ikke lenger en nyskapende skoleproduksjon, men er 
den viktig? Hva kjennetegner egentlig slike viktige kunsterfaringer som Lid 
argumenterer for (Lid 2006: 1, 2)? Her er nyskaping bare ett av de kriteriene 
skolekonsertdeltakerne anvender i sine beskrivelser av en viktig skolekonsert. 


«Skjellsettende» skolekonserter 


I intervjuene ble musikkformidlere og kulturkontakter spurt om de synes sko- 
lekonserter bør koples til annen undervisning på skolen. Det kommer an på, 
svarte kulturkontakten ved den største Telemarksskolen og fortsatte: «Det er 
gjerne bra å forberede litt, og etterpå kan en snakke om det, tegne opplevelser. 
Da blir det del av en større helhet. Men av og til skal det bare få være den ene 
konserten». Hennes nyanserte svar er typisk for både lærerne, de turneéan- 
svarlige, musikkprodusentene og musikerne i undersøkelsen. De fleste svarer 
både og. Skolekonserten bør «forankres i skolen og skolens læreplan», som 
Rikskonsertprodusenten sier det, men den bør også kunne «være en annerle- 
des opplevelse som har verdi i seg selv som kulturopplevelse», slik Programrådets 
skolerepresentant formulerer det. 

Ekstraordinært eller selvfølgelig? er både tittel og hovedspørsmål i Borgen og 
Brandts DKS-evaluering. De understreker viktigheten av at DKS ikke bare blir 
et ekstraordinært kulturtilbud til skolen, men en selvfølgelig og naturlig del av 
skolehverdagen (jf. Borgen og Brandt 2006: 12). Selv om departementet avvi- 
ser deres beskrivelser av spenninger mellom kultur- og skolesektoren, støtter 
de Borgen og Brandts hovedkonklusjon. De anvender til og med samme type 
dikotomi, ekstraordinært og naturlig: 


Den kulturelle skulesekken skal syte for dei ekstraordinære kunst- og kulturopplevin- 
gane i skulekvardagen. Samstundes er det viktig at born og unge kjenner at Den kultu- 


relle skulesekken er ein naturleg del av skulen [...] (St.meld. nr. 8 (2007-2008): 40-41).) 


1 Her står dagens skolekonsertformidlere overfor samme utfordring som modernismens kunstnere. 
Deres stadige jakt på nye virkemidler førte som kjent til påstanden om at «repertoaret av virkemidler 
var uttømt» (jf. Christensen 2010: 102). 

Også utfra denne studiens datamateriale virker det som Borgen og Brandt 
har grepet et forholdsvis uproblematisk konsensusnivå og ikke den spennin- 
gen mellom ulike fronter spørsmålstillingen kan innebære. Deltakerne i 
undersøkelsen er stort sett enige i at skolekonserter skal være noe annet, 
ekstraordinært og samtidig en naturlig, integrert del av skolens virksomhet. 
Spørsmålet blir imidlertid igjen hva de mener er viktigst? 

Borgen og Brandt knytter sitt hovedspørsmål til diskusjonen om monolo- 
gisk og dialogisk formidling i DKS og hevder blant annet at «mange kunst- 
nere i Den kulturelle skolesekken sier at skolen skal oppleve deres tilbud 
som det ekstraordinære i skolen» (Borgen og Brandt 2006: 12). Mens 
musikkformidlernes og lærernes ulike prioriteringer av monologiske og 
dialogiske skolekonserter kan stemme med de motsetningene mellom 
skole- og kultursektor som Borgen og Brandt beskriver, er imidlertid sva- 
rene i undersøkelsen annerledes når det gjelder spørsmålet om det ekstra- 
ordinære og selvfølgelige. Her er kunstnerne nemlig ikke alene om å 
understreke viktigheten av det særegne ved skolekonsertene. Også lærerne 
sier skolekonsertene bør representere noe annet. Kulturkontakten ved Vest- 
Agder-skolen mener til og med at skolekonsertene «generelt ikke» bør 
koples til annen undervisning på skolen. Han «synes skolekonserter skal 
være mer opplevelse enn undervisningssupplement». Det er derfor stor 
konsensus blant både studiens lærere og musikkformidlere om at skolekon- 
serter skal være en annerledes opplevelse, mens det i begge grupper varierer 
hvor stor vekt de legger på integrering av skolekonsertene i skolens øvrige 
undervisning. 

Flere av musikkformidlerne er i tillegg opptatt av de varige konse- 
kvensene elevenes skolekonsertopplevelser bør få. Som Programrådets 
Rikskonsertprodusent svarer på spørsmålet om hva han ønsker at elevene 
skal sitte igjen med etter en skolekonsert: 


En rørende konsertopplevelse som de husker resten av livet. Økt musikalsk toleranse 


og nysgjerrighet. Inspirasjon til selv å lytte og spille. 


Produsenten er opptatt av at konsertopplevelsen blir «husket resten av livet», 
og at den påvirker elevenes holdninger og handlinger i forhold til musikk. 
Målet er altså å gi konsertopplevelser som setter varige spor hos elevene. 
Tidligere kulturdirektør i Vestfold fylkeskommune, Vidar Thorbjørnsen som 

er en av opphavsmennene til DKS, skrev i tidsskriftet Arabesk at det er slike 
kulturmøter DKS handler om: 


«En dag kom en skådespelare inn i vårat klassrum. Det blev sjålsettande för mitt liv», 
uttalte skuespilleren Per Oscarsson i et intervju. Det er dette DKS handler om. Det 
kan ikke understrekes sterkt nok at elevenes kompetanseutvikling innenfor DKS- 
modellen handler om de profesjonelle, annerledes møtene (Thorbjørnsen i Arabesk 


2/2003: 58). 


Thorbjørnsen vil at DKS skal gi elevene den type profesjonelle og annerle- 
des møter som kan bli «sjålsettande» og dermed skape et skille i deres liv. Nå 
hevder Christophersen i sin studie av «Elevene og skolesekken» at vektleg- 
gingen av slike eksistensielle opplevelser er typisk for enkelte voksnes språk 
og perspektiv, mens elevene gjerne beskriver gode kunstopplevelser som 
«gøy» (Breivik og Christophersen (red.) 2013: 81, 179). Heller ikke i denne 
undersøkelsen uttrykker elevene store, abstrakte ord om sine opplevelser. 
Her er det en kontrast mellom voksne og barns språk, men det er viktig å 
legge merke til at elevene bruker ordet gøy om mye forskjellig. For eksempel 
sa en 7. klassejente om den dramatiske og gjennomgående alvorlige skole- 
konserten Alene med 1000 tanker at hun «syntes den var gøy». For jenta betyr 
ordet gøy i denne sammenhengen ikke noe lett eller morsomt, men noe hun 
gjerne vil være med på. 

Dessuten gir også elevene uttrykk for at de ønsker seg spesielle opplevelser, 
noe som viser seg gjennom deres generelle beskrivelser av en god skolekon- 
sert. De vil som nevnt ikke ha «kjedelige», men «spennende» skolekonserter, 
der «det skjer noe». Elevene som etter Trio-forestillingen sa de syntes det var 
best med DKS-opplevelser i kulturhuset, er også eksempler på elevers ønsker 
om noe annet. Ifølge læreren deres var disse elevenes syn ganske typisk, siden 
hun tilføyde: «Ja, det er populært» (jf. kapitlet «Rommets betydning»). Det 
behøver naturligvis ikke bety at de mener det aldri skjer noe spennende, gøy 
og ekstraordinært på skolen. Som Borgen og Brandt påpeker i evalueringsrap- 
porten er en hver skoledag ekstraordinær og full av uforutsigbare hendelser 
(Borgen og Brandt 2006: 12). Disse elevene, lærerne og musikkformidlerne 
sier bare at det er viktig med skolekonserter som skiller seg ut fra skolens ordi- 
nære undervisning. Samtidig ser de fleste lærerne og musikkformidlerne tyde- 
ligvis ingen motsetning mellom dette og forankringen av skolekonsertene i 
skolen. 

Hva slags skolekonserter kan bli så «skjellsettende» for elevene at livene 
deres blir forandret, eller med elevenes språk, så «spennende og gøye» at de 
aldri glemmer dem? En skulle tro at det ville være de bejublede konsertene 
som alle synes er best, men ved den største Telemarkskolen var det faktisk 
motsatt. Den skolekonserten både lærere og elever umiddelbart reagerte mest 
positivt på, var den produksjonen de husket dårligst i ettertid. Da kulturkon- 
takten ble bedt om å vurdere skoleårets samlede musikk- og scenekunsttilbud, 
fremhevet hun skolekonserten Rare dyr: 


Den syntes alle var en supergod forestilling! Morsomt lagt opp av den danske dama. 
Hun klarte å få med seg alle, både de små og de store, uten å tråkke på noen sine 


grenser. Fantastisk ide og i det hele tatt. 


Alle på skolen var ifølge henne enige om at dette var en «supergod forestil- 
ling». Kulturkontakten fremhever både konsertens ide og formidlingsevnene 
til den danske skuespilleren og sangeren. Hun husket altså skolekonserten og 
var veldig positiv til den, men det er betegnende at hun kaller den en forestil- 
ling. Hun husket ikke musikken de formidlet: «Musikalsk var det sikkert bra», 
tilføyde hun. 

Under konserten så det også ut som utøverne «klarte å få med seg alle». 
Både de voksne og elevenes oppmerksomhet fanges inn med en gang konser- 
ten begynner: 


Konserten starter med en intens, naturtro og musikalsk skapt mygg-lyd. Sangeren 
prøver å fange myggen (vifter, slår, fanger), og mygglyden følger rytmisk og melodisk 
hennes desperate jakt. De yngste elevene ler frydefullt, og en 1. klassegutt roper høyt: 
«Det er moro!» Ganske snart slutter de eldste guttene å se kritisk på hverandre og 
følger intenst med. Sangeren beveger seg inn blant elevene i myggjakten. Så synger 
hun sangen Jeg har fanget meg en mygg i jazzversjon akkompagnert av flygelhorn, 
keyboard og elektronisk slagverk. De eldste guttene ser kritisk på hverandre igjen, 
men så ler sangeren med hekselatter og «spiser» myggen mens hun gjør grimaser. 
Alle retter blikket mot sangeren, og også elevene skjærer grimaser når de «ser» myg- 


gen bli spist (Feltnotat 12.11.2008). 


Både i denne innledningen og resten av konserten berøres elevenes auditive, 
visuelle og kroppslige sanser på ulike måter. Sangeren beveger seg inntil elev- 
ene, utøverne dramatiserer sangtekstene, og rommet fylles av mange slags 
lyder. Rare dyr korresponderer med barns helhetssansing (jf. Bjørkvold 2014). 

Utøverne skaper dessuten overraskelser gjennom myggjakt, hekselatter og 
andre dramatiske handlinger, noe som tydeligvis tilfredsstiller elevenes ønsker 
om spenning. Gjennom konserten lager musikerne all verdens dyrelyder med 
sine instrumenter, og Programrådet roser dem altså for deres «friske og opp- 
finnsomme arrangementer av barnesanger» (Rikskonsertene 2004). Etter hvert 
involveres elevene i sang og andre elevaktiviteter. Konserten avsluttes med imi- 
tasjonslek, der utøverne bruker ha det til å improvisere utrop i rockmusikalsk 
drakt («Ha-aaa-det!»). «Elevene svarer med full styrke, og flere fortsetter med 
rocka sangrop ute i skolegården etterpå» (Feltnotat 12.11.2008). 

Det er tydelig at Rare dyr med sin musiske konsertform overrasker og 
begeistrer slik Rikskonsertene gjennom sin visjon har sagt de bør gjøre (jf. 
Rikskonsertene 2008-2009, 15.03.2016). Likevel husket mange av 4. og 6. 
klasse-elevene ingenting fra Rare dyr, da de i enqueten og klasseintervjuene vel 
fem måneder senere skulle vurdere skoleårets musikk- og scenekunstproduk- 
sjoner. Både lærerne deres og jeg prøvde å beskrive konserten på ulike måter, 
og da var det litt flere som husket den, men slett ikke alle. Trio for to skuespillere 
og spansk gitar husket elevene derimot veldig godt, selv om det var lengre tid 
siden de hadde opplevd den. Hvorfor husket de ikke Rare dyr? 

Rikskonsert-produsenten som distribuerte Rare dyr sa «det var sjelden de 
fikk så mange og positive tilbakemeldinger fra skolene som på denne skole- 
konserten». Den skapte ifølge henne en spesielt stor begeistring. Hun mente en 
årsak til at mange ikke husket den i ettertid kunne være at «den hadde for høyt 
tempo». Det var imidlertid mange som klagde over høyt tempo også i Trio uten 
at det tydeligvis gikk ut over hukommelsen. Da er kanskje kulturkontaktens 
vurderinger mer relevant å trekke inn. Hun kom nemlig med en tilleggskom- 
mentar om Rare dyr som kan innebære en mulig forklaring på hvorfor den ble 
glemt av mange. I intervjuet der hun skulle vurdere skoleårets samlede musikk- 
og skolekonserttilbud, reflekterte hun rundt forskjellene mellom skolekonser- 
ten Rare dyr, scenekunstproduksjonen Trio og barneoperaen Det bittelille lyset: 


Det var spennende å få inn den operabiten, fordi det er mange som ikke får oppleve 
det hjemme. Mange produksjoner er like, slik som Rare dyr - musikkinnslag som 
bindes sammen med en historie. Trio var rent teater og med mye lyd. Rare dyr var 
den mest tradisjonelle. Trio er abstrakt teater, men med mange spesielle virkemidler. 
Når det gjelder Det bittelille lyset — tror aldri vi har hatt opera før, så slik sett var det 


ganske variert. 


256 


KVALITET ER EN VIKTIG SKOLEKONSERT 


Selv om kulturkontakten synes Rare dyr er «supergod», mener hun den 
ligner mange andre skolekonserter. Hun sier Trio skiller seg ut både som 
scenekunst og DKS-produksjon, og at Det bittelille lyset var spennende fordi 
det var første gang de fikk opera på besøk. Rare dyr sier hun var den mest tra- 
disjonelle skolekonserten med «musikkinnslag som bindes sammen med en 
historie». Nå var det ingen sammenhengende historie som bandt Rare dyr 
sammen, men sangtekster ut fra temaet rare, store og små dyr. Det virker like- 
vel som sangtemaer og fortellinger kan oppleves som lignende verbale sam- 
menbindingsmåter, siden kulturkontakten husker temaet som en historie (jf. 
Handagard 2005: 91-92). 

Tross sin dramatiske og ville historie, humor og elevinvolvering oppleves 
Rare dyr som kjent, som noe de har møtt før. Kan det være at elevene må 
oppleve noe nytt og utfordrende for at opplevelsen skal sette spor? I følge 
Rikskonsertenes visjon skulle altså skolekonserter som «berører, overrasker og 
begeistrer» prioriteres, men gir kritiske, utfordrende musikkproduksjoner mer 
varige inntrykk enn de musiske (Rikskonsertene 2008-2009, 15.03.2016)? Er 
vi dermed tilbake igjen til nyskaping som et grunnleggende kriterium for 
viktige kunsterfaringer? 

Hvis målet med skolekonserter er forandrende opplevelser som elevene 
husker resten av livet, blir det viktig å trekke inn kunnskap om musikalsk 
hukommelse. Som Gardner viser med sin teori om Multiple Intelligences, 
lærer og husker vi ulike typer kunnskap på ulike måter. Siden musikkom- 
petansen involverer både kroppslige og mentale kompetanser, vil musi- 
kalsk hukommelse innebære både bevisst gjenkalling og ubevisst 
gjenkjenning (Gardner 1985: 123-16). Selv om elever og lærere ikke klarer 
å gjenkalle en konsert og beskrive musikken med ord, behøver altså ikke 
det å bety at den er glemt. Konsertopplevelsen kan inngå i deres tause, ikke 
språklagte erfaringer med de «ikke begripbare og uutsigelige komponen- 
tene» i musikk som 1600-tallsfilosofen Bouhours kalte «jeg vet ikke hva» 
(jf. Knabe 1972: 347). 

Denne tause musikkunnskapen kan også vise seg som ferdighetskunnskap 
i personenes handlinger (jf. Polanyi 1966/2000). Den er da blitt en del av det 
Gallwey og Green kaller self 2 og som er vårt «mentale og kroppslige poten- 
siale». Dette potensialet kan komme til syne når personene selv utøver 
musikk (Gallwey og Green 1986: 17). Hvis Rare dyr har satt varige spor 
hos elevene på slike måter, kan den altså likevel ha vært en forandrende 

skolekonsert, selv om elevene ikke klarer å gjenkalle den. For å få vite hva 
elevene husker fra denne konserten, ville det være nødvendig å spille den 
samme musikken for dem igjen og observere deres egenutøving av musikk i 
andre sammenhenger. 


Eksistensielle musikkmøter 


Departementet bruker begrepet kulturmøter om DKS-tilbudet (St.meld. nr. 8 
(2007-2008): 13), og Vidar Thorbjørnsen mener DKS handler om de annerle- 
des kulturmøtene som får en skjellsettende betydning for elevenes liv 
(Thorbjørnsen i Arabesk 2/2003: 58). Også flere av musikkformidlerne og 
lærerne beskriver skolekonserten som «et møte». De anvender dermed samme 
relasjonelle ord for dialog som Buber, og noen musikkrepresentanter vektleg- 
ger som Thorbjørnsen eksplisitt skolekonsertenes eksistensielle og foran- 
drende betydning. Gjensidighet er som nevnt nøkkelordet i Bubers beskrivelser 
av eksistensielle møter. Skolekonserten som et musikkmøte må være en Jeg/ 
Du-dialog, om vi skal følge Bubers filosofi. Han mener at deltakerne gjennom 
subjekt/subjekt-relasjoner blir nærværende og dermed værende. De er ikke 
bare (nær-)værende i betydningen fysisk og mentalt til stede, men de blir et 
subjekt på grunn av begges dialogiske nærvær (Buber 1923/1967: 13, 17). Kan 
skolekonserter ha en slik eksistensiell funksjon, og er det denne type kultur- 
møter samarbeidspartene ønsker? 

De voksne deltakerne kaller oftest skolekonserten et møte uten å utdype 
dette nærmere. For utforskningen av relasjonenes betydning i en skolekonsert 
blir dermed observasjonene vel så interessante. I hvilken grad er kommunika- 
sjonen deltakerne i mellom preget av gjensidighet? Hovedinntrykket i alle stu- 
diens skolekonserter er at utøverne møter elevene med respekt og engasjement, 
og at de fleste elevene og lærerne virker positive og forventningsfulle i møte 
med utøverne. Det oppstår også kontakt mellom utøvere og elever gjennom 
hele eller deler av hver enkelt konsert. Grunnlaget for utvikling av subjekt/ 
subjekt-relasjoner er slik sett tilstede Det er likevel stor forskjell på hvordan 
utøverne tas i mot av skolenes kontaktpersoner. «The coffee test» er språkbildet 
utøveren i konserten Solo solo bruker på skolens mottakelse. Der utøverne får 
servert kaffe, er også de andre sidene ved konsertarrangeringen på plass fra 
skolen side, hevder han. 

Under observasjonene blir påstanden hans bekreftet. På skolen der Solo solo 
ble gjennomført satt lærere og skoleledelse og drakk kaffe da utøverne kom inn 
i pausen før skolekonserten skulle begynne: 


Ingen tar kontakt med utøverne når de kommer. Ingen ønsker velkommen i starten 
av konserten. Ingen kaffeservering før/mellom konsertene. Ingen takker for konser- 


ten (Feltnotat 22.10.2008). 


Utøverne blir verken tilbudt kaffe eller hjelp, ønsket velkommen eller takket. 
De er fullstendig overlatt til selv. På flere av de andre skolene var imidlertid 
skolens representanter et aktivt vertskap. De serverte kaffe, samtalte med utø- 
verne og bidro med scenisk riggehjelp. På to av skolene deltok også elevene 
som elevarrangører (jf. Bøhle og Quale 2013). På disse skolene la dermed både 
skolens representanter og utøverne til rette for gjensidig dialog. 

De fleste musikkformidlerne og lærerne i denne undersøkelsen er som 
nevnt opptatt av skolekonsertenes forankring i skolens øvrige virksomhet, og 
departementet gir ansvaret for kulturmøtenes arena til skolene (jf. St.meld. nr. 
8 (2007-2008): 38-39). Men hvor viktig er skolens rolle for dialogen mellom 
utøvere og elever i skolekonserten? Flere utøvere sier de merker stor forskjell 
på kontakten med elevene avhengig av hvor godt skolene er forberedt. Siden 
studien ikke omfatter observasjon av samme produksjon på flere skoler, har 
jeg ikke data som kan bekrefte eller avkrefte det de sier. Men elevene på skolen 
som ikke besto «the coffee test» viste minst like stort engasjement som elevene 
på de gode vertskapsskolene. Under konserten Solo solo deltok de aktivt i 
elevaktiviteter og kom stadig med «applaus, jubel og plystring» (Feltnotat 
22.10.2008). Utøveren klarte altså å skape både indre og ytre dialog med elev- 
ene uten skolens medvirkning. 

Flere av musikerne gir likevel uttrykk for at manglende gjensidighet i forbe- 
redelser tapper dem for krefter i en travel turne med flere skolekonserter per 
dag. Studiens mest ekstreme eksempel på dette er musikerne i operaproduk- 
sjonen Det bittelille lyset som fortalte at de ofte måtte krabbe ut på gymsalens 
tak før forestillingene for å ordne blending. Ikke bare var de alene om gjen- 
nomføringen av skolekonserten. De måtte i tillegg bidra til skolens arrange- 
ringsarbeid i forkant. Dyktige utøvere med en engasjerende produksjon kan 
tydeligvis klare å legge til rette for gjensidig dialog med elevene uten skolens 
hjelp, men det koster mye innsats og arbeid. Dessuten mener som nevnt både 

musikkformidlere og lærere at elevenes engasjement kan bli større når skole- 
konsertene er integrert i skolens virksomhet. Som Programrådets fylkesmu- 
sikkprodusent sier det: «Da får skolen anledning til en optimal positiv 
utnyttelse av besøket.» Skolekonserten som kulturelt møte varer da lenger. 

Hva så med musikkmøtets skjellsettende betydning? Kan utøvere legge til 
rette for eksistensiell, nærværende dialog i skolekonserter, og i tilfelle hvor- 
dan? Heller ikke her er informantene så konkrete, men de ulike deltakernes 
vurderinger av skolekonsertenes kunstneriske kvalitet og formidlingskvalitet 
er relevante for besvarelsen av dette spørsmålet også. Alt som aktiviserer elev- 
ene på det indre og ytre plan bidrar til elevenes nærvær. Partenes aktiviteter 
og relasjoner henger sammen. Likevel er det en menneskelig og eksistensiell 
dimensjon i Bubers Jeg/Du-filosofi og musikkformidlernes mål om det skjell- 
settende kulturmøtet som handler om noe mer enn formidling av kunst. 
Denne dimensjonen ble mer konkret under observasjonene av deltakernes 
kommunikasjon i skolekonsertsituasjonene. 

Relasjonenes betydning ble ekstra tydelig i barnehagekonserten JA! En 
dialog med førskolebarn. På spørsmålet om hva de syntes var bra med denne 
konserten, utbrøt to av de barnehageansatte: «Positiviteten!» Det var altså ikke 
sangerens faglige dyktighet, musikkvalg eller konsertens helhet de først festet 
seg ved, men hennes positive holdning og uttrykk. Det interessante er at de 
likevel gikk rett til kjernen av konsertens kunstneriske og dialogiske ide, nem- 
lig ordet JA! og målet en dialog med førskolebarn. Som nevnt brukte utøveren 
denne tittelen til å skape varierte og kontrasterende musikalske uttrykk (jf. 
kapitlet «Kontraster, lek og spenning»). Samtidig anvendte hun ordet ja også i 
dialogen med barna. Hun møtte alle barnas utbrudd, spørsmål og svar med et 
«JA!» (Feltnotat 16.10.2008). 

Hvert enkelt barn fikk dermed positiv oppmerksomhet og sin egen plass i 
konserten. «Hun klarte å fenge de urolige ungene også», og «det fine var at hun 
ikke brød seg om ungenes uro» sa et par av de andre kvinnene i barnehagen. 
Sangeren ga ikke sin oppmerksomhet til uroen, men uttrykte i stedet sitt JA! 
også til de urolige barna. Dermed oppsto det en spesiell situasjon med ett 
av barna: 


Et stykke ut i konserten ber utøveren barna legge seg ned for å hvile. Hun skal synge 
en vuggesang for dem. Noen av barna vil først ikke, og en urolig gutt blir nå svært 


urolig. Han kan tydeligvis ikke norsk, men kommer med protesterende lyder og 

nekter å ligge rolig. En av de ansatte kjefter på ham. «Nei, vær stille. Nå holder du 
opp!», sier hun igjen og igjen til ham. Gutten blir liggende å sparke under et bord. 
Utøveren fortsetter uforstyrret sin konsert, men etter en stund tar hun den mest uro- 
lige gutten i hånden. Han reiser seg og blir med henne, og hun samler alle barna i en 
ring. Alle går inn og ut i ringen tre ganger mens de visker «ja». Gutten smiler og er 


med (Ibid). 


Gutten er urolig gjennom hele første del av konserten. Han forsøker å 
bevege seg rundt selv om han blir irettesatt, og han er lite med i sangerens 
dialoger med barna. I vuggesangsekvensen melder han seg helt ut, men når 
sangeren tar ham i hånden, skjer det en umiddelbar forandring. Guttens 
uro er nå helt borte, og han deltar plutselig som de andre i stemme- og 
bevegelsesaktivitetene. 

Var dette en eksistensiell og skjellsettende opplevelse for ham? Det kan jeg 
ikke vite. Vi voksne mistolker som nevnt ofte barns utsagn og reaksjoner, 
og jeg har ikke studert guttens utsagn eller atferd i ettertid. Som UNI 
Rokkansenterets DKS-forsker Christophersen skriver, kan «forestillingen om 
inderlige og berikende kunstmøter i DKS» være basert på voksnes opplevelser 
og fortolkninger (Breivik og Christophersen (red.) 2013: 82). Samtidig er det 
en fare for at Christophersen her reduserer og forenkler barns opplevelsesre- 
gister. Det er ikke bare hos voksne at sterke opplevelser setter varige spor. Noen 
vil kanskje si at det ofte er tvert imot, og at gode så vel som vonde hendelser 
kan virke mer gjennomgripende for barn enn for voksne. Den Jeg/Du-dialogen 
som utøveren innledet åpnet slik sett for et mulig eksistensielt møte med gut- 
ten. Han ble en annen og mer nærværende deltaker i dialogen med utøveren 
og de andre barna. 

Nå kan en spørre hva som er spesielt og annerledes med denne guttens 
konsertopplevelse. Kunne ikke en dyktig førskolelærer gitt ham samme posi- 
tive avledning og bekreftelse som sangeren i JA!? Er det denne typen opple- 
velser musikkformidlerne tenker på når de fremhever det forandrende 
kulturmøtet, og er utøverens positive holdninger og pedagogiske evner et 
implisitt kriterium for dette? Hvis den disiplinfokuserte kvinnen i likhet med 
sangeren hadde hjulpet gutten til å delta i konserten istedenfor stadig å 
skjenne på ham, hadde kanskje ikke sangerens handlinger overfor gutten 
vært så viktige. De voksnes kontinuerlige arbeid i skoler og barnehager vil 
være avgjørende for elevenes utvikling på mange områder. Spørsmålet er 

likevel om de diskontinuerlige møtene som skolekonserter er også kan ha en 
spesiell betydning. 

For Per Oscarsson ble møtet med skuespilleren som kom inn i klasserom- 
met «sjålsettande för hans liv» (jf. Thorbjørnsen i Arabesk 2/2003: 58). 
Det ble starten på hans egen prosess mot et yrkesliv som skuespiller. 
Eksistensfilosofen Bollnow kaller slike «former for påvirkning som er egnet 
til å gripe inn i det eksistensielle» for diskontinuerlige oppdragelsesformer 
(Bollnow 1959/1976: 25-26). Han mener verdien i disse er at mennesket 
«vekkes» slik at de «vokser og utvikler seg innenfra». Bollnow er derfor 
opptatt av «å komplettere de kontinuerlige oppdragelsesformer i den klas- 
siske pedagogikk med en rekke diskontinuerlige oppdragelsesformer.» 
Gjennom de kontinuerlige oppdragelsesformene formes elevenes utvikling 
av læreren og det pedagogiske opplegget. Når diskontinuerlige oppdragel- 
sesformer griper inn i elevenes liv, vekkes de til å utvikle seg selv, hevder 
han (Ibid: 46, 23, 26). 

Skolekonserten som diskontinuerlig oppdragelsesform kan slik sett åpne for 
mulige skjellsettende øyeblikk, der enkeltelever vekkes til å utvikle nye sider 
ved seg selv. Hva er det i tilfelle elevene kan erfare gjennom slike eksistensielle 
skolekonsertmøter? Programrådets skolerepresentant mener samspillsopple- 
velsen er det viktigste. På spørsmålet om hva han ønsker at elevene skal sitte 
igjen med etter en skolekonsert, svarer han: 


Å være sammen om en opplevelse. Det er flott om de lærer noe om musikk, perioder, 
sjanger osv, men til grunn for det må selve opplevelsen ligge - samspill mellom musi- 


kere, mellom musikere og elever og mellom elevene. 


Skolerepresentanten fremhever de sosiale, musikalske og eksistensi- 
elle betydningene skolekonserten kan få når elevene opplever en gjensi- 
dig dialog med utøvere og medelever. Det «å være sammen om en 
opplevelse» blir dermed den viktigste skolekonserterfaringen, ikke 
kunnskapstilegnelse. 

Hva slags spesielle, annerledes skolekonserter som elevene husker resten 
av livet, gir naturlig nok ikke studiens ett års lange feltarbeid noe svar på. 
Undersøkelsen omfatter kun elevenes kortvarige reaksjoner og voksnes anta- 
kelser om inntrykkenes varighet. Men ifølge Bollnow innebærer diskontinuer- 
lige oppdragelsesformer at deltakerne utfordres. Han mener det eksistensielle 

møtet ikke oppstår gjennom subjektets selvutfoldelse, men når det blir rystet i 
møte med noe annet: 


Møtet ligger ikke i forlengelsen av en utfoldelse som foregår innenfra etter sine egne 
iboende lover. Det er tvert imot en fremmed virkelighet som det her støter på, en 
virkelighet som ikke gir etter, men som motstår hans angrep. [...] Mennesket blir i 
egentligste forstand «rystet» i møte med en virkelighet som ikke viker unna for hans 


(Bollnow 1959/1976: 108). 


Det handler altså om å «støte på en fremmed virkelighet som ikke gir etter» 
og tilpasser seg våre behov, men som gir motstand («motstår hans angrep»). 
Bollnows utsagn kan minne om Csikszentmihalyis teori om flyt. I følge 
Csikszentmihalyi er ett av elementene i flow-opplevelsen en balanse mellom 
utfordring og ferdighet. Hvis utfordringene føles for store i forhold til våre 
ferdigheter, kan vi i følge Csikszentmihalyi bli preget av uro og angst. For lite 
utfordringer er imidlertid også et hinder for flyt. Hvis vi ikke utfordres, kan 
resultatet bli kjedsomhet (Csikszentmihalyi 1975: 55-57). Nå kan det være at 
Bollnow er mindre redd for angsten enn Csikszentmihalyi, siden han betoner 
viktigheten av å bli «rystet». Likevel møtes deres teorier i begges vektlegging av 
utfordringer som viktige for henholdsvis eksistensielle møter og flyt. 

Dermed stemmer det kanskje likevel at bejublede, gjenkjennelige skolekon- 
serter som Rare dyr ikke er de som setter sterkest spor. Produksjonene behøver 
kanskje ikke være nyskapende i kunstnerisk innhold og formidlingsform, men 
de må representere noe nytt og utfordrende om elevene skal bli rystet og opp- 
leve flyt. Selv om alle skolekonsertopplevelser kan bli lagret i elevenes tause 
hukommelse, er det muligens de mer utfordrende skolekonsertene som kan 
skape størst forandring i deres holdninger og handlinger. 

Nå kan en spørre om den urolige gutten som ble en nærværende deltaker 
i barnehagekonserten JA! En dialog med førskolebarn hadde en rystende kon- 
sertopplevelse. Forhåpentligvis ikke, vil nok mange av deltakerne i skolekon- 
sertsamarbeidet svare. Ingen av informantene argumenterer for rystende 
skolekonserter, selv om ordet skjellsettende kan tolkes i den retning. Rystende, 
i negativ forstand, vil kanskje mange heller kalle guttens opplevelse med 
den sinte, kjeftende kvinnen. Men for Bollnow er rystende tydeligvis et 
positivt ladet begrep. Muligens kan begrepet også være dekkende for den 
urolige guttens konsertopplevelse i barnehagen. Han møtte gjennom sangeren 

«en virkelighet som ikke gir etter» (Bollnow 1959/1976: 108). Utøveren utfor- 
dret ham, han tok i mot utfordringen og forandret seg fra å være et forstyr- 
rende uromoment til å bli en nærværende deltaker. 


Spøk eller alvor? 


Både studiens musikkformidlere, lærere og elever ønsker at skolekonserter 
skal representere noe annet enn skole. Betyr det at også lærere og elever vil ha 
skolekonserter som bidrar til skjellsettende opplevelser og eksistensielle møter? 
Er det ikke like viktig med morsomme, underholdende konserter som skaper 
begeistring i en for mange elever disiplinert, kunnskapsfiksert skolehverdag? 
Utdanningsforskeren Anne Bamford vektlegger slike aspekter. Hun hevder til 
og med at begeistring er et av kjennetegnene ved wow-faktoren innenfor kunst- 
fagrik utdanning, og at wowfaktoren er «en type innflytelse som overgår all 
annen innflytelse» (Bamford 2006/2008: 18). Da er det kanskje de gledesfylte 
skolekonsertene som setter sterkest spor? 

Bollnows beskrivelser av eksistensielle, rystende møter kan gi assosiasjoner 
til modernismens normer for spenningsfylt, kritisk, nyskapende kunst. 
Kanskje er det også slike kunstformer forfatterne av DKS-meldingen tenker på 
når de skriver at «kunsten skal óg forarge og provosere» (St.meld. nr. 8 (2007- 
2008): 22). Postmodernistisk lekende og kommuniserende kombinasjons- 
kunst som Rare dyr er et eksempel på, lar seg vanskelig innpasse i Bollnows 
eksistensialisme. Samtidig vakte altså denne skolekonserten spesielt stor 
begeistring hos lærere og elever, og ifølge kulturkontakten «syntes alle den var 
en supergod forestilling». Her skulle den wow-faktoren Bamford skriver om 
være klar, selv om mange elever hadde problemer med å gjenkalle konserten i 
ettertid. Har musikk- og skolerepresentanter dermed forskjellige preferanser 
også i spørsmålet om utfordrende kontra underholdende skolekonserter? 

Deltakerne er ikke blitt spurt eksplisitt om dette, men flere kommer inn på 
temaet i sine kvalitetsbeskrivelser. Noen musikkformidlere vektlegger som 
nevnt modige og utfordrende skolekonserter og beskriver dermed kulturmø- 
tene med lignende termer som Bollnow. Andre bruker positivt ladede ord som 
berøre og begeistre i tråd med Rikskonsertenes visjon og Bamfords wow-faktor 
(Rikskonsertene 2008-2009, 15.03.2016). Det var også en slik positivitet som 
preget den musiske barnehagekonserten JA! En dialog med førskolebarn. Selv 
om utøveren med denne konserten synliggjør den gjensidige Jeg/Du-dialogen 

Buber beskriver, er det ikke sikkert den tilfredsstiller Bollnows normer for 
eksistensielle møter. Kanskje er Alene med 1000 tanker gjennom det alvorlige 
grunntemaet og en utfordrende, nonverbal kunstform et mer typisk eksempel 
på en modig produksjon. Både gjennom sine kvalitetsbeskrivelser og sine pro- 
duksjoner viser de sentrale musikkrepresentantene at de har ulike preferanser. 
Det kan dermed se ut som de er mer delt i spørsmålet om utfordrende kontra 
underholdende kulturmøter. 

Hva slags skolekonserter mener så elevene er viktigst? Ingen av dem ber 
naturlig nok om «skjellsettende» eller «rystende» produksjoner. Dette er voks- 
nes språk. Men elevenes ønsker om «spennende» skolekonserter kan være 
uttrykk for noe lignende. De elevene som syntes Alene med 1000 tanker 
var «gøy» fordi den var «annerledes» bidrar også til å forsterke et slikt 
inntrykk. Andre elever sier derimot eksplisitt at en god skolekonsert bør 
være «morsom» og «underholdende». Det samme hevder kulturkontakten ved 
Vest-Agder-skolen. I sin vurdering av Alene med 1000 tanker sa han som nevnt: 
«Jeg synes vi har hatt konserter som har truffet bedre. Den manglet litt humor.» 
Han mener tydeligvis at humor er viktig for å treffe elevene. Også kulturkon- 
takten ved den største Telemarkskolen som mottok konserten Rare dyr var 
opptatt av humor. Hun sa at elevinvolvering gjennom humor er en av de stør- 
ste kvalitetene ved denne produksjonen: 


Det var gjennomført bra! Det var masse humor, og de var tett på ungene. De torde å 


utfordre ungene. De ble så involverte. Og så var det mye galskap (latter). 


Utøverne brukte altså mye humor og «galskap» for å engasjere elevene. De 
utfordret og involverte barna blant annet ved å sette seg inntil dem og løfte 
dem opp, til de andre elevenes høylydte begeistring (Feltnotat 12.11.2008). 
Noen elever ga også i spørreskjemaet uttrykk for at de syntes dette var gøy, 
men en 4. klassejente var mer negativ. På spørsmålet om det var noe hun ikke 
likte ved Rare dyr, svarte hun: «Å bli løfta». Hun syntes tydeligvis det var ube- 
hagelig å bli utfordret på denne måten. Sangeren sa i samtalen etter konserten 
at de var opptatt av å respektere elevenes grenser. Hun var veldig klar på at 
denne involverende formen kunne bli for tøff for mange elever, og «løftet aldri 
opp elever som strittet i mot». Dermed hadde nok ikke 4. klassejenta vært så 
tydelig på sine grenser. Det er hun imidlertid ikke alene om. Å utfordre elever 
gjennom å eksponere dem fremfor de andre er derfor en vanskelig balanse- 
kunst for besøkende utøvere som ikke kjenner elevene. 


265 


KAPITTEL 8 


Tross sin humoristiske form og lekende musisering kan altså Rare dyr være 
en utfordrende skolekonsert. Hva er i tilfelle forskjellen på de utfordringene 
barna møter i barnehagekonserten JA! og i S-/M-produksjonen Rare dyr? Mye 
er likt. Utøverne går «tett på ungene» gjennom å bevege seg mot og inntil dem 
på ulike måter. Forskjellen er at barna i JA! på denne måten dras inn som del- 
takere i musiske aktiviteter, mens de fysiske elevutfordringene er del av utøver- 
nes kontaktskaping med elevene i Rare dyr. 4. klassejenta som ble løftet fikk 
kanskje et rystende, eksistensielt møte med utøveren og medelevene i denne 
hendelsen, men ikke med musikk. Selv om elevene i andre deler av Rare dyr 
deltok med musikkaktiviteter, ble ikke den fysiske og mest «skjellsettende» 
elevinvolveringen knyttet til musikk eller andre kunstneriske uttrykk. Kan 
dette være en grunn til at mange ikke klarte å gjenkalle konserten? Noe av det 
mest utfordrende dreide seg om noe annet enn lyd og musikk. 

Det er dermed ikke bare musikk i betydningen musikeres egenutøving som 
kan få mindre plass i dialogiske skolekonserter. Hvis det kun er de kontaktska- 
pende aktivitetene som er skjellsettende, kan også de auditive uttrykkene bli 
borte for elevene. Når elevene ikke engasjeres og utfordres i musikalsk sam- 
spill, trekkes deres oppmerksomhet heller ikke mot musikken, som dermed 
raskt kan bli glemt. Spørsmålet om skolekonserten som eksistensielt møte 
handler derfor ikke bare om alle produksjoner bør være utfordrende eller ei, 
men om hvordan elevene utfordres. Hvis de kun blir utfordret i møte med 
menneskene og ikke med musikken, vil kanskje ikke kunsten «komme dem 
levende i møte» (jf. Buber 1923/1967: 12). Her kan musikkformidlerne altså ha 
rett i at musikken, ikke bare som objekt, men også som auditiv prosess «lett 
kan smuldre bort». Men om skolekonserten dermed blir mindre viktig, er 
musikk- og skolerepresentanter tydeligvis mer uenige om. 


Hva er en viktig skolekonsert? 


I likhet med de andre dikotomiene som anvendes i studien er skillet mellom 
underholdende og utfordrende kunst et kunstig skille. I praksis vil det alltid 
være snakk om et mer eller mindre, ikke et enten - eller. Humoristiske, under- 
holdende skolekonserter kan naturligvis også være utfordrende og motsatt. 
Det samme gjelder for scenekunstproduksjoner som blir klassifisert med den 
beslektede, klassiske dikotomien komedie og tragedie. Komedier kan ha tra- 
giske elementer og tragedier komiske innslag. Hvis det eksistensielle, rystende 

møtet handler om utfordring, er det ikke bare alvorlige, spenningsfylte trage- 
dier som kan bli skjellsettende for elevene (jf. Bollnow 1959/1976: 108). De 
kan også bli utfordret av underholdende komedier. 

Dessuten utvikles det stadig, slik det er blitt gjort gjennom kunsthistorien, 
kunstformersomblandertragiskeogkomiskeuttrykk. Scenekunstproduksjonen 
Trio for to skuespillere og spansk gitar er et typisk eksempel på det. Her kombi- 
neres kritisk, nyskapende kunst med musisk rollespill, og alvorlige uttrykk 
med ellevill humor. Likevel viser informantenes svar at mange er opptatt av 
skillet mellom humor og alvor, og mellom det utfordrende og det underhol- 
dende. Trolig bør skolekonsertformidlere derfor i større grad vurdere og dis- 
kutere sine prioriteringer av emosjonelle uttrykk. 

Denne kvalitative studien viser ikke hva slags skolekonserter som priorite- 
res i det samlede tilbudet. Statistikken som anvendes i analysen omhandler 
kun produksjonenes musikksjangre. I studiens skolekonserter virker det imid- 
lertid som flere, kanskje i sitt ønske om å «overraske og begeistre» elevene, 
unngår innadvendte, langsomme og alvorlige uttrykk (jf. Rikskonsertene 
2008-2009, 15.03.2016). Det er mye høyt tempo, høy lyd og ellevill humor i 
disse produksjonene. Her skiller særlig musikk- og mimikk-konserten Alene 
med 1000 tanker seg ut. Som kulturkontakten ved Vest-Agderskolen sa: «Den 
manglet litt humor». Konserten har en gjennomgående alvorlig, sår og spen- 
ningsfylt karakter, selv om både musikk og mimikk også har noen humoris- 
tiske innslag. 

Kulturkontakten mente den kunne ha «truffet bedre», men her er det kul- 
turkontakten som ikke treffer helt. Som nevnt var elevenes oppfatninger av 
denne konserten mye mer nyanserte enn det kulturkontakten antok. Elevene 
var dessuten rolige og fulgte konsentrert med under mesteparten av konserten. 
Hvis de elevene som ga karakteristikken «kjedelig» kun var negative til fore- 
stillingen i ettertid, er det tydeligvis mulig å bli engasjert uten å bli positiv. 
Kanskje er det også denne type engasjement forfatterne av DKS-meldingen er 
opptatt av når de skriver: «Det er ikkje alltid at møte med kunst og kultur gjer 
at ein vert positivt innstilt» (St.meld. nr. 8 (2007-2008): 22). Selv om man kan- 
skje ikke kan more, viser Alene med 1000 tanker at det i alle fall er mulig å 
engasjere S-/M-elever med mer alvorlige skolekonserter. Dessuten er det inter- 
essant at enkelte elever også beskriver denne konserten som «gøy». 

Siden kulturelt mangfold er et overordnet mål for DKS og et ideal for de 
fleste av studiens deltakere, blir det viktig å tydeliggjøre hva dette innebærer. 

I begrepets vide betydning omfatter kulturelt mangfold ikke bare monologiske 
og dialogiske skolekonserter med ulike musikksjangre fra ulike kulturer, men 
også konserter med ulike emosjonelle uttrykk, noe særlig elevene er opptatt av. 
Ei 6. klassejente ved den største Telemarkskolen uttrykte det som nevnt slik: 
«En god skolekonsert skal vere morsom og spennand' og litt trist». I likhet med 
de fleste skolekonsertdeltakerne i undersøkelsen er hun opptatt av variasjon. 6. 
klassejenta betoner imidlertid viktigheten også av de triste, innadvendte og 
alvorlige uttrykkene, ikke bare utadvendt, høylytt humor. Og selv om noen 
elever vil ha «masse action», får hun altså følge av flere. «En god skolekonsert 
skal være rolig, ikke for mye energi», skriver en 4. klassegutt. «Ikke for brå- 
kete» samstemmer som nevnt en 6. klassegutt. 

Programrådets skolerepresentant kopler dette variasjonsaspektet til musikk: 
«Tradisjonelt har norsk barneteater en ganske heseblesende tone, og det er sjel- 
den at det hever den musikalske kvaliteten», skriver han i e-postintervjuet. 
Han mener bruk av sceniske virkemidler i skolekonserter lett fører til rendyr- 
king av heseblesende uttrykk. Kanskje er det dermed en vektlegging av 
utadvendt musikkdramatikk som fører til mange hektiske og utadvendte sko- 
lekonserter, der nettopp variasjonen blir skadelidende. 

Hva mener de ulike skolekonsertdeltakerne kjennetegner en viktig skole- 
konsert, spurte jeg i begynnelsen av dette kapitlet. I utgangspunktet er deres 
samstemte svar «alle», bare konserten er variert og samtidig enhetlig, utøverne 
er dyktige, og elevene blir engasjert. Alle formidlingsformer, alle musikksjan- 
gre og alle tverrkunstneriske musikkuttrykk kan være viktige fordi de gir et 
vidt spekter av konsertopplevelser. Problemet er imidlertid at det ikke går an å 
prioritere alt. Både i produksjon og utvelgelser av skolekonserter skjer det pri- 
oriteringer, der enkeltpersoners preferanser og forbindelser kan bli avgjørende, 
når målet kun er mangfold (jf. utvelgingspraksisen «kjennskap» i Tveit 2011). 
Dermed kan skolene få mange like skolekonserter, slik kulturkontakten ved 
den største Telemarkskolen påpekte. Mangfold i betydningen ulike musikk- 
sjangre og kunstformer blir tross visse skjevheter ivaretatt, og elevene aktivise- 
res både på indre og ytre plan gjennom en kombinasjon av monologiske 
og dialogiske produksjoner. Likevel blir en del skolekonserter til forveksling 
like. Musikkinnslag bindes ofte sammen av historier, og konsertenes grunnleg- 
gende karakter er utadvendt. Verbale tekster får stort fokus, og utøverne bru- 
ker høyt tempo, høy lyd og vill humor for å fengsle elevene. 

Departementet hevder det er en mangel på nyskapende produksjoner 
(St.meld. nr. 8 (2007-2008): 40), og Programrådets musikerrepresentant 
savner modige skolekonserter. Flere utøvere og musikkprodusenter vil ha sko- 
lekonserter som setter varige spor. Elevene vil ha «spennende» og «gøye» sko- 
lekonserter, der det skjer noe. Og alle parter vil at skolekonserten skal utgjøre 
en forskjell. Med et overordnet mål om kulturelt mangfold blir det viktig å 
sørge for at også de produksjonene som skiller seg ut, blir skapt og gjennom- 
ført. Som undersøkelsen viser, kan det være både monologiske og dialogiske 
skolekonserter, musikk- og tverrkunstneriske produksjoner, komedier og tra- 
gedier, og gammel så vel som nyskapt kunst. Det viktigste er at produksjonene 
representerer noe annet enn det elevene vanligvis møter. Dette er studiens 
ulike deltakere samstemte om. 

Kommunikasjon om kvalitet 


Hva kan kvalitet i skolekonserter innebære? Er det mulig å formulere praksis- 
nære kvalitetskriterier som både er kommuniserbare og relevante i bedømmel- 
sen av beslektede typer skolekonserter? Eller vil det spesifikke alltid være 
uttrykk for enkeltpersoners subjektive, situasjonsavhengige opplevelser og det 
overførbare kun generelle og abstrakte ord for kvalitet? Min ambisjon har gjen- 
nom hele denne studien vært å utforske mulighetsrommet for verbalspråklig 
kommunikasjon om kvalitet i skolekonserter. Jeg har prøvd å slå en bro over 
gapet mellom generelle, praksisfjerne honnørord om kvalitet og tause, ordløse 
kvalitetserfaringer. Det er derfor på tide å samle trådene og se litt på dette 
mulighetsrommet, slik det har vist seg gjennom undersøkelsen av skolekonser- 
ter, plandokumenter og deltakernes eksplisitte og implisitte vurderinger. 

I dette kapitlet oppsummerer og drøfter jeg de mest interessante funnene i 
undersøkelsen. Jeg går først kort inn på de to relasjonene jeg har undersøkt, 
nemlig forholdet mellom subjektivitet og objektivitet i deltakernes kvalitetsbe- 
dømming og mellom det generelle og spesifikke nivået i deres kvalitetskrite- 
rier. Deretter behandler jeg mer inngående de svarene utforskningen av 
disse to relasjonene har gitt. Her er temaene forholdet mellom taus kvalitet og 
talte kriterier; elevenes vurderingskompetanse, samt relasjonen mellom mål- 
bar og ikke-målbar kvalitet i skolekonserter. Kapitlet avsluttes med de disku- 
sjonstemaene som dannet utgangspunkt for studien, nemlig monologisk 
kontra dialogisk formidling, kunstnerisk kvalitet og formidlingskvalitet, og 
produkt- kontra prosesskvalitet. Her tydeliggjøres skillelinjene mellom skole- 
konsertdeltakernes oppfatninger, og jeg formulerer et mulig konsensusnivå for 
kvalitetsdebattene som også kan romme det deltakerne er uenige om. 


Subjektivitet og objektivitet 


I utforskningen av mulighetsrommet for verbalspråklig kommunikasjon om kva- 
litet i skolekonserter valgte jeg altså å fokusere på to forhold. Jeg vil her gå inn på 

det første, der jeg har studert relasjonen mellom skolekonserter som observer- 
bare kunsthandlinger og deltakernes eksplisitte og implisitte bedømming av 
disse. Forholdet mellom subjektivitet og objektivitet i kunstbedømming har stått 
sentralt i denne undersøkelsen. Med utgangspunkt i Finks begrep om kvalitet 
som et adverbialt fenomen har jeg undersøkt om det er mulig å skille mellom 
deltakernes verdsettinger og vurderinger, og dermed få samstemte beskrivelser av 
måter skolekonserter fremstår som gode (Fink 1992: 21). Her lot jeg Hardings 
prinsipp om strong objectivity styre utvalget og dermed hvor jeg lette etter disse 
beskrivelsene (Harding 1991: 142). Siden jeg gjennomfører en kvalitativ dybde- 
undersøkelse, er ikke forskningsresultatene statistisk representative, men utvalget 
av steder, produksjoner og informanter representerer både dominerende og mar- 
ginale posisjoner i skolekonsertfeltet. Det kategoribaserte utvalget sikrer dermed 
en rimelig stor grad av sterk objektivitet i de samlede kvalitetsvurderingene. 
Funnene i undersøkelsen tyder også på en slik sterk objektivitet i empirien. 
Noen funn bekrefter mine hypoteser og annen DKS-forskning, men undersø- 
kelsen har i tillegg gitt noen overraskende svar som gjør at hypotesene må 
korrigeres og tidligere forskningsfunn nyanseres. Konflikt- og konsensusni- 
vået i skolekonsertdebattene kommer dessuten klart frem. Informantenes 
utsagn inneholder også mange konkrete beskrivelser av ulike aspekter ved 
kvalitet i skolekonserter. Her gir deltakerne uttrykk for sine spesifikke kvali- 
tetskriterier. Hvor relevante de er for andre skolekonsertsituasjoner, vil en 
eventuell videre anvendelse av disse kriteriene vise. Studien kan altså ikke gi 
noe entydig svar på det spørsmålet. Det har likevel vært interessant å se hvor 
kommuniserbart de ulike skolekonsertdeltakernes verbalspråk om kvalitet er. 
Kriteriene de beskriver oppleves tydeligvis som relevante og meningsfulle for 
deltakerne i deres kommunikasjon om kvalitet i de skolekonsertene studien 
omfatter. Siden disse konsertene er kategoribaserte eksempler, vil kriteriene 
dermed trolig være relevante også for andre, beslektede typer skolekonserter. 


Konflikt og konsensus 


Et hovedmål med denne studien har vært å tydeliggjøre konflikt- og konsensus- 
linjene mellom deltakerne i DKS- og skolekonsertfeltet i deres syn på kvalitet. 
Her har undersøkelsen av forholdet mellom det generelle nivået og det kon- 
krete, spesifikke nivået i deltakernes kvalitetsvurderinger gitt interessante svar. 
Det er slående å se hvor stor grad av enighet både voksne og barn, kultur- og 

skolerepresentanter viser på det generelle nivået. Her preges vurderingene av 
konsensus, og de ulike skolekonsertdeltakerne er samstemte både i sine analy- 
tiske og normative kriterier. Alle virker opptatt av skolekonserten som kunst- 
handling og mener elevenes møte med dyktige utøvere er viktige. Partene har 
dessuten sammenfallende kriterier for kunstnerisk utøverkvalitet, selv om kri- 
teriene er mer eller mindre uttalte, og musikkrepresentantene gir de mest detal- 
jerte beskrivelsene av musikkfaglig kompetanse og personlige uttrykksevner. 

Også når det gjelder generelle kriterier for musikkvalg er skolekonsertdelta- 
kerne stort sett samstemte. De fleste er opptatt av kulturelt mangfold i vid 
betydning og mener elevene bør bli presentert for flest mulig forskjellige sjan- 
gre og stilarter. Variasjon går i det hele tatt igjen som et overordnet prinsipp for 
skolekonsertenes musikk-, kunst- og formidlingsformer. Departementets mål 
for DKS om kulturelt mangfold og bredde har tydeligvis stor støtte hos skole- 
konsertdeltakerne (St.meld. nr. 8 (2007-2008): 22). Når det gjelder valget mel- 
lom monologiske og dialogiske skolekonserter, sier de fleste ja, takk til begge 
deler. Selv om det er større temperatur i debattene om skolekonsertens helhet, er 
også disse preget av generell konsensus. Også her vektlegger deltakerne varia- 
sjon, og de vil i tillegg ha spenning og en klar sammenhengi hver enkelt konsert. 
Dessuten ønsker alle parter at skolekonsertene skal gjøre en forskjell, slik at 
elevene opplever noe annet enn det de møter til daglig i sin skolehverdag. 

Denne enigheten om generelle kvalitetskriterier lover godt for samarbeids- 
klimaet både på makro- og mikroplanet i skolekonsertfeltet. Partene er stort 
sett enige om hvor de vil. Utfordringen ligger i hvordan de sammen skal nå 
sine samstemte mål. I sine konkrete valg må formidlerne nemlig prioritere. 
Det er derfor interessant å se hvor forskjellig deltakerne svarer når de blir spurt 
om hva de synes er viktigst. Da kommer personenes ulike verdier til syne både 
blant produsenter, utøvere, skolens ansatte og elever. Skolekonsertdeltakerne 
er altså enige på et generelt nivå, men mer uenige på det spesifikke nivået i 
kvalitetsdebattene. Dette mønsteret for konsensus og konflikt er imidlertid 
ikke spesielt for skolekonsertdeltakernes diskusjoner på 2000-tallet. 
Ønskekvistforfatterne mener som nevnt at konsensusnivået er generelt og 
konfliktnivået spesifikt (Langsted et al., 2003: 144). Hume fant dessuten det 
samme mønsteret i kunstdebattene på 1700-tallet (Hume 1757: #2): 


The sentiments of men often differ with regard to beauty and deformity of all kinds, 


even while their general discourse is the same. There are certain terms in every 


273 


KAPITTEL 9 


language, which import blame, and others praise; and all men, who use the same 
tongue, must agree in their application of them. Every voice is united in applauding 
elegance, propriety, simplicity, spirit in writing; and in blaming fustian, affectation, 
coldness and a false brilliancy: But when critics come to particulars, this seeming 
unanimity vanishes; and it is found, that they had affixed a very different meaning to 


their expressions. 


Selv om de generelle kriteriene Hume her nevner er andre enn de skolekon- 
sertdeltakerne i undersøkelsen legger vekt på, er mønsteret det samme. Det er 
stor enighet på et generelt nivå, der «their general discourse is the same», mens 
uenighetene kommer til syne på det spesifikke nivået «when critics come to 
particulars». Da blir personenes sentiment og deres subjektive skjønn avgjø- 
rende, og man oppdager at de legger forskjellig betydning i termene. Den 
generelle enigheten er altså i følge Hume kun en tilsynelatende enstemmighet. 

Finnes det da ingen annen vei enn «the fruitless and depressing choice 
between value-neutral objectivity and judgmental relativism» (jf. Harding 
1991: 142)? Er vi på det spesifikke nivået prisgitt skolekonsertdeltakernes sub- 
jektive smaksoppfatninger? Eller gir personene også spesifikke beskrivelser 
som ikke er verdinøytrale, men som likevel innehar en sterk objektivitet (Ibid)? 

Om en ser nærmere på det spesifikke nivået i skolekonsertdebattene, trer 
noen interessante trekk frem. Forholdet mellom subjektivitet og objektivitet 
blir tydeligere, og også dette nivået trer frem som delt. Kvalitetsbeskrivelsene 
befinner seg både på et mer generelt mellomnivå og på et mer spesifikt under- 
nivå. Mellomnivået preges av skolekonsertdeltakernes ulike prioriteringer, 
og her er uenigheten ofte stor. De prioriterer forskjellige typer kvalitet hos 
utøverne, i musikken og skolekonserten som helhet. Gjennom disse priorite- 
ringene synliggjøres dermed noen typiske valgmuligheter: Hva slags formid- 
lingskvalitet er foreksempel viktigst imusikkutøving? Bør skolekonsertmusikere 
være scenekunstnere, kompetente ledere av elevaktiviteter, eller skal de 
rendyrke sin musikkfaglige kompetanse og sine personlige uttrykks- og 
formidlingsevner? 

Også i valg av musikk er mellomnivået preget av ulike prioriteringer, som et 
svar på de dilemmaene deltakerne her står overfor. Hvor kjent bør musikken 
være hos flertallet av elevene, og hvor viktig er det at de får møte musikk de 
ikke kjenner? Hvor ofte bør det formidles populærmusikk, og i hvor stor grad 
bør musikkvalget representere et korrektiv til den kommersielle medie- og 

musikkindustrien? Når formidlerne velger korrigerende motkulturer, skal de 
søke dette innenfor populære eller andre musikksjangre? Skal i det hele tatt 
alle musikksjangre vektlegges likt, eller bør noen sjangre prioriteres fremfor 
andre? Musikkdilemmaene handler også om hvordan musikerne anvender sin 
musikkompetanse. Hva betyr det «å ta elevene på alvor», og hva er autentisk 
musikkformidling i skolekonserter? 

Når skolekonsertens helhet skal utformes, blir dilemmaene enda flere. 
Variasjon, spenning og sammenheng er abstrakte kriterier som kan imøte- 
kommes på mange forskjellige måter. Hvor viktig er musikalsk variasjon kon- 
tra flere kunstformer og ulike elevaktiviteter som variasjonsprinsipp? Skal 
variasjon sikres gjennom kontraster eller spenningsutvikling? Og bør man 
vektlegge verbale eller nonverbale virkemidler for å skape spenning og sam- 
menheng i en skolekonsert? Hvis målet er fokus på musikk i skolekonserter, 
innebærer også dette flere valg. Skal man gi mest mulig plass til musikernes 
egenmusisering eller stimulere elevene auditivt på andre måter? Bør andre 
kunstuttrykk anvendes som midler i musikkformidling eller skal de være selv- 
stendige uttrykk i en flerkunstnerisk formidling? Og hvor viktig er nyskaping 
kontra tradisjon i skolekonserter? Valgmulighetene på debattenes mellomnivå 
er mange, og i disse valgene har skolekonsertdeltakerne ulike syn på hva som 
bør prioriteres. 

Når vi går helt ned på det konkrete undernivået, oppstår det imidlertid igjen 
stor konsensus mellom partene. De er for det første enige i de mer målbare 
beskrivelsene av kvalitet i en konkret skolekonsert: «Musikerne er flinke til å 
spille.» «Det var mange instrumenter og forskjellige lyder i konserten.» «Lydene 
var konkrete og skapte visuelle forestillinger.» «Det var lagt ned stort arbeid i 
scenografien» og så videre. Det interessante er at skolekonsertdeltakerne er 
samstemte også i de mer kvalitative beskrivelsene: «Scenografien er vakker og 
fantasifull», «musikerne har noe på hjertet» og «spiller med innlevelse». 
«Skolekonserten er morsom, spennende og full av overraskelser». 

Det er stor enighet om at en skolekonsert har eller ikke har disse kvalitetene, 
men hva deltakerne vektlegger er forskjellig. Om Programrådets endelige dom 
blir anbefalt, og om hver enkelt skolekonsert oppleves som god, kan derfor 
variere fra person til person. Det finnes altså en tredje vei mellom «value-neu- 
tral objectivity and judgmental relativism», slik Harding argumenterer for 
(Harding 1991: 142). «Den automatiske sammenkobling mellom objektivisme 
og absolutisme og mellom relativisme og subjektivisme» som Fink vil bryte, 

blir brutt (Fink 1992: 21). Informantenes svar er nemlig i tråd med det Fink 
hevder: Det er verdiene som er relative, ikke de adverbiale beskrivelsene som 
ligger til grunn for vurderingene (Fink 1992: 25). Deltakerne gir samstemte 
beskrivelser av ulike måter en konkret skolekonsert er god på, men hvilken 
konklusjon hver enkelt trekker av dette, er ofte forskjellig. 

Ønskekvistforfatterne og Humes mønster for konsensus og konflikt i kunst- 
debattene må dermed nyanseres, i alle fall i forhold til skolekonsertfeltet 
(Langsted et al., 2003: 144; Hume 1757: #2). Det generelle nivået i skolekonsert- 
diskusjonene er preget av konsensus og dermed i tråd med det de hevder. 
Kvalitetskategoriene deltakerne bruker her er åpne og trolig ganske stabile, 
siden de brukes av alle parter og i forbindelse med ulike typer skolekonserter. 
Det spesifikke nivået er imidlertid mer nyansert enn Ønskekvistforfatterne og 
Hume hevder. Det er nemlig ikke bare subjektivt og konfliktfylt. Når delta- 
kerne blir spesifikke nok i det konkrete undernivået, er de tvert i mot enige i 
sine kvalitetsbeskrivelser. Det er i konklusjonene konfliktene viser seg. 

Samarbeidsutfordringen ligger altså i deltakernes ulike prioriteringer. Her 
ser det ut til at enigheten innad i hver yrkesgruppe er større enn alle deltakerne 
imellom, selv om datamaterialet er for lite til at det er mulig å si noe sikkert om 
dette. De musikkfaglige representantene i undersøkelsen viser stor grad av 
enighet, og lærerne og kulturkontaktene er også ganske enige seg i mellom. 
Hos elevene er det derimot et mye større spenn av meninger. De er til og med 
mer uenige enn de voksne kultur- og skolerepresentantene er seg i mellom. 
Dette kan ha med rekrutteringen til kunstneriske og pedagogiske yrker å gjøre. 
Mens elevene representerer hele befolkningen, kan beslektede yrkesgrupper 
være rekruttert fra bestemte sosiale grupperinger. 

Konsensusen innad i yrkesgruppene kan imidlertid også ha blitt utviklet 
gjennom personenes utdanning og yrkesliv. Musikkformidlerne og lærerne 
har spesialisert seg i henholdsvis musikk og pedagogikk, og gjennom sin jobb 
har de et kontinuerlig ansvar for musikktilbudet i DKS. De må sette seg inn i 
formelle føringer for dette tilbudet og jobbe sammen i gjennomføringen av 
disse. Slik kan DKS- og skolekonsertfeltet ha blitt en ny Artworld, der voksne 
deltakere fra den tradisjonelle kunstverdenen og skoleverdenen møtes og til- 
egner seg en felles referanseramme og et felles språk for beskrivelser av kvalitet 
i DKS (jf. Danto 1964). Dermed blir elevenes syn viktige korrektiv, fordi elev- 
ene kommer utenfra, fra sin livsverden (jf. Habermas 1981). De representerer 
hele befolkningen, og med sine ulike svar utfordrer de befestede forestillinger 

om skolekonserters kvalitet. Elevene kjenner heller ikke skillelinjene i debat- 
tene, og kanskje er det derfor de bryter dem. 

De voksne starter ofte med balanserte svar i form av at de ønsker seg størst 
mulig variasjon i det totale skolekonserttilbudet, for så å komme med sine 
prioriteringer. Også mange av elevene sier de vil ha mye forskjellig, men 
en del går i stedet rett på sine egne, sterke preferanser. Hva de foretrekker 
varierer imidlertid fra elev til elev. Noen vil ha flest monologiske mens andre 
vil ha flest dialogiske skolekonserter. Noen vil kun ha rock og pop, mens 
andre prioriterer en annen sjanger eller ukjent musikk. Mange vil ha tverr- 
kunstneriske skolekonserter, men noen vil helst ha rene musikkproduksjo- 
ner. Enkelte vil ha spenning gjennom «action», mens andre vil ha rolige 
skolekonserter uten «for mye energi». Ulike elever ønsker seg ulike typer 
skolekonserter. 

Hvilke syn skal musikkformidlerne ta hensyn til? Når de konkrete valgene 
skal tas, ligger det an til konflikter og samarbeidsproblemer hvis ikke klargjø- 
ringen av dilemmaer innebærer at flere kvalitetssyn får prege musikktilbudet i 
DKS. Siden det ikke er mulig å prioritere alt, blir det viktig hva slags kulturelt 
mangfold som blir representert i hver enkelt skolekonsert og i det samlede til- 
budet til hver skole. Selv om deltakernes ulike prioriteringer er en samarbeids- 
utfordring, er det også her kimen til videreutvikling av skolekonsertene ligger. 
Når partene er klar over hva som forener og skiller deres syn, stimuleres debat- 
ten om og arbeidet med kvalitet i skolekonserter. Formidlernes kunnskap og 
bevissthet om valgmuligheter kan dermed bli avgjørende så vel for nyskaping 
som for konfliktnivået i samarbeidet. 


Taus kvalitet og talte kriterier 


Hovedfokuset i studien er som nevnt å utforske hva som lar seg utsi og hva 
som forblir taust når vi kommuniserer om kvalitet i skolekonserter. Gjennom 
analysen av det generelle og spesifikke nivået i skolekonsertdeltakernes uttalte 
kvalitetskriterier har noen viktige nyanser i hva partene er enige og uenige om 
kommet til syne. Denne analysen viser også at det er mulig å formulere kon- 
krete, praksisnære og kommuniserbare kvalitetskriterier for skolekonserter. 
Men hvor går grensene for verbalspråket i denne sammenhengen? 

En skulle kanskje tro at disse grensene ble tydeligst gjennom det som ikke 
verbaliseres, men det interessante er at de også viser seg i det som er uttalt. 

Forholdet mellom taus og talt kunnskap om kunst preger alle de ulike kvali- 
tetsbeskrivelsene, enten de kommer til uttrykk i faglitteratur, dokumenter 
eller undersøkelsen i skolekonsertfeltet. For Bouhours og hans samtidige 
1600-tallsfilosofer var det uutsigelige «je ne sais quoi» (jeg vet ikke hva) kjer- 
nen i kunstopplevelsen (Knabe 1972: 347). Hva et musikkstykke betyr «vil jeg 
ikke være i stand til å si», skriver Wittgenstein.' «Det er vanskeleg å gje ferdige 
kriterium for kvalitet», hevder forfatterne av DKS-meldingen (St.meld. nr. 8 
(2007-2008): 13), og jeg legger godt merke til når «noe magisk skjer», sier 
Programrådets fylkesprodusent. Som disse eksemplene viser, peker både for- 
fattere og samarbeidsparter i DKS på nonverbale opplevelser i sine uttalelser 
om kunst. Hvor nær disse tause kvalitetserfaringene er det mulig å komme i 
partenes kommunikasjon? Lar slike aspekter ved kvalitet i skolekonserter seg 
beskrive i ord, eller forsvinner det vesentlige gjennom verbalisering, fordi det 
dreier seg om genuint ikke-verbaliserbare aspekter? 

Her har det vært interessant å se hvordan tause kunsterfaringer ikke behø- 
ver å være uutsigelige. Det synes mulig å kommunisere verbalt om i alle fall 
noen nonverbale aspekter ved kunst og kunstopplevelsen, slik at andre nikker 
gjenkjennende. Forfattere som Gardner, Langer, Gallwey & Green og Bastian 
har engasjert mange lesere gjennom sine beskrivelser av kroppslig kunnskap 
og emosjonelle opplevelser av musikk. Også skolekonsertdeltakerne er opptatt 
av slike tause aspekter ved musikkopplevelsen, og de bruker ofte metaforer og 
andre språklige bilder for å beskrive dem. De gjør altså det Wittgenstein sier er 
det eneste han kan gjøre når han vil forklare det uutsigbare i et utsagn eller et 
musikkstykke, nemlig å «oversette det musikalske bildet (eller utsagnet) i et 
annet medium og la det ene bildet belyse det andre».? 

Det poetiske språket er derfor kanskje mer presist enn det analytiske når vi 
skal prøve å beskrive taus kvalitet i skolekonserter. Alle språklige bilder virker 
imidlertid ikke like relevante og kommuniserbare for skolekonsertdeltakerne. 
Det ser ut som noen av kriteriene for et godt språkbilde i denne sammenhen- 
gen er de samme som for et analytisk begrep. I begge tilfeller handler det om å 
finne ord som er mest mulig presise og treffende for det en ønsker å beskrive. 
Språket for judgment og sentiment er altså forskjellig, men presisjon i valg av 
begreper og termer blir viktig uansett (jf. Hume 1757). 


1 Wittgenstein 1969/1973: 41 i Johannessens oversettelse 1987: 53-54. 
2 Ibid. 

Språk er uløselig knyttet til praksis, og «det er praksis som gir ordene deres 
mening», sier Wittgenstein, men påvirkningen går begge veier (Wittgenstein 
1977/2000: $ 317). Ord påvirker også praksis. Gjennom ordvalg fremhever vi 
det ordene beskriver, mens andre aspekter forblir tause eller får mindre vekt. 
Ønskekvistmodellens term Villen innebærer et fokus på fremtidige mål 
(Langsted et al., 2003), mens man med ord som hvile og flyt skaper konsentra- 
sjon om her og nå. Med metaforen mellomstikk i skolekonserter får man 
assosiasjoner til noe som skal «stikkes i mellom» musikkinnslagene (jf. 
Rikskonsertene 2009A: 1). Mellomstikkene bør altså ikke få for mye plass, for 
mye oppmerksomhet, og de behøver ikke være en vesentlig del av skolekonser- 
tens utvikling. Hvis en er opptatt av de verbale innslagenes betydning i skole- 
konserter, bør en altså velge andre språkbilder. Bruker man spenningsutvikling 
som dramaturgisk prinsipp, rettes fokuset mot skolekonsertens lineære utvik- 
ling. Er man derimot opptatt av spenningskurver og kontraster blir en stadig 
veksling mellom spenning og avspenning viktigere. Valg av ord kan altså 
påvirke samarbeidspartenes prioriteringer. 

Jeg spurte tidligere om den terminologien Susanne Langer bruker på musikk 
er relevant å anvende i en kommunikasjon om kvalitet i skolekonserter. Her 
må svaret være et ubetinget ja, for i skolekonsertdeltakernes beskrivelser duk- 
ker både Langers analogier og andre språkbilder opp. Til og med elevene bru- 
ker samme type språk som Langer. Langer bruker sine analogier til å skildre 
relasjonen mellom dramaturgien i musikken og følelsene. Musikken og følel- 
senes former kan være «patterns of motion and rest, of tension and release, of 
agreement and disagreement, preparation, fulfilment, excitation, sudden 
change, etc.» (Langer 1942/1952: 184-185). Elevene og de voksne skolekon- 
sertdeltakerne anvender slike uttrykk om konsertens dramaturgi. Det er kon- 
sertens helhet som skal ha spenning og spenningskurver (tension and release), 
kontraster (agreement and disagreement) og overraskelsesmoment (sudden 
change). Og det er konsertens oppbygning som skal preges av enhet og sam- 
menheng (preparation, fulfilment). Siden så mange forskjellige skolekonsert- 
deltakere anvender slike og andre språklige bilder i sine kvalitetsbeskrivelser, 
virker det som om de gir mening for de involverte i skolekonsertfeltet. 

Dermed gir skolekonsertdeltakerne også et mulig svar på et sentralt spørs- 
mål i den historiske, retoriske debatten om billedbrukens betydning i språket: 
Er for eksempel metaforer pynt og avvikende form for språkbruk eller en 
språklig forutsetning (jf. Kjeldsen 2006/2009: 244)? Når elevenes og de 

voksnes språk møtes i bruken av bilder, og språkbildene gir mening for partene 
i skolekonsertdebattene, kan det være et tegn på at retorikeren I. A. Richards 
har rett når han hevder at metaforer er «the omnipresent principle of all its (the 
language's) free action» (Richards 1936/1965: 90). Arbeid med metaforer og 
andre språklige bilder blir dermed en viktig forutsetning for verbal kommuni- 
kasjon om kvalitet i skolekonserter. 

Som nevnt er det heller ikke bare i kunst- og skolekonsertfeltet det anvendes 
språkbilder. Også i den generelle forskningslitteraturen finnes det eksempler 
på billedbruk som raskt illustrerer et poeng som ellers ville trengt en lengre, 
analytisk utredning. Gjennom boktittelen Mellom nærhet og distanse får Pål 
Repstad (2007) skildret både dilemmaer og muligheter i kvalitativ forskning. 
Thomas Nagels bilde på hvordan en skal kunne unngå situert kunnskap, er 
også treffende og ikke minst morsomt. Hvordan i all verden inntar vi The View 
from Nowhere (Nagel 1986)? 

Forholdet mellom judgment og sentiment, mellom rasjonelt, analytisk og 
sanselig, poetisk språkbruk i forskning, er dermed temaer som trolig bør 
omfattes av større oppmerksomhet og engasjement i et stadig mer formålsra- 
sjonelt akademia. Dette handler ikke bare om forholdet mellom språklige bil- 
der og analytiske begreper som er hovedfokuset her. Også anvendelser av 
historiefortelling og det poetiske språkets ulike virkemidler kan være relevante 
i kulturforskning og kulturformidling. Poetisk språkbruk er vanlig i essays og 
populærvitenskapelige tekster, men kan også være aktuelt i fagtekster som rap- 
porter, avhandlinger og artikler. Dessuten kan en bevissthet om språkets ulike 
virkemidler føre til en større edruelighet i bruken av formålsrasjonelle plando- 
kumenter i kunstsammenheng. I beskrivelser av kunst og kunstopplevelser har 
det analytiske språket sine klare begrensninger. Det vi prøver å analysere kan 
bli borte i analysen. 

Det analytiske språkets begrensninger blir tydelige når vi forsøker å 
beskrive det nonverbale, men selv med det poetiske språket kan vi få proble- 
mer her. Det uutsigelige forblir taust. Dette er en utfordring for både forskere 
og skolekonsertdeltakere. Selv om partene i skolekonsertsamarbeidet velger 
sine ord med omhu og finner et mest mulig presist og treffende språk for 
nonverbale aspekter, kan de ikke vite om andre får de samme indre bildene 
og lydene som de selv, når de verbalt forsøker å skildre eller analysere sine 
kvalitetsoppfatninger. Hvis de kopler sine beskrivelser til konkrete skolekon- 
serterfaringer, får de imidlertid også et nonverbalt erfaringsgrunnlag for sin 

verbale kommunikasjon. Da virker det som partene i stor grad gjenkjenner 
det de andre snakker om. 

Et typisk eksempel her er skolekonserten Det bittelille lyset. Selv om utø- 
verne, produsentene, lærerne og elevene har litt forskjellige formuleringer, 
anvender de ganske like beskrivelser i sine vurderinger av denne produksjo- 
nen. De er også helt samstemte i sine konklusjoner: De synes konserten er 
kjedelig og barnslig for de eldste fordi historien mangler spenning. Musikerne 
og scenografien får imidlertid skryt fra både produsenter, lærere og elever. De 
er enige om at «utøving og scenografi smaker godt» (produsent), at «hun var 
god til å synge, og det var gode klovner» (elever), og at det er «spennende med 
alle instrumentene» (produsenter, lærere, elever). En av produsentene sier til 
og med at tilbakemeldingene fra alle skolene de har besøkt er de samme. 
Deltakernes erfaringer med den samme produksjonen gir tydeligvis «ordene 
deres mening» (Wittgenstein 1977/2000: $ 317). 

For kommunikasjonen om kvalitet er det derfor viktig at partene deltar i 
konkrete skolekonsertsituasjoner. Deltakerne kan da vise til konkrete eksem- 
pler når de diskuterer kvalitet. Når både analytiske og poetiske kvalitetsbeskri- 
velser knyttes til spesifikke skolekonserterfaringer, kan de bli noe mer enn 
generelle, luftige ord om kvalitet. Her kan eksempler på elevenes utbrudd og 
kroppsspråk i en konsertsituasjon fungere som en lenke mellom deres tause 
konsertopplevelser underveis og deltakernes uttalte vurderinger i etterkant. 
Dette ble spesielt tydelig i undersøkelsen av den tverrkunstneriske produksjo- 
nen Alene med 1000 tanker. Elevenes konklusjoner etter denne konserten var 
som nevnt delt. Noen beskrev konserten i begeistrete ordelag, mens andre 
skrev at den var kjedelig. Kulturkontakten på skolen mente at konserten ikke 
traff så godt og var dermed mer på linje med de negative elevene. Det interes- 
sante er imidlertid at elevenes kroppsspråk og utbrudd under konserten stort 
sett tydet på engasjement og dyp konsentrasjon: «De var rolige, konsentrerte, 
strakk seg for å se», og de lo. Samtidig var det også et par partier der uroen steg 
blant de eldste elevene, og der disse elevene virket mindre engasjerte (Feltnotat 
20.02.2009). 

Elevenes kroppsspråk og utbrudd både supplerer og korrigerer deres og 
kulturkontaktens uttalte vurderinger. Alle elevenes synlige konsentrasjon og 
hørbare latter under konserten står i kontrast til de negative kommentarene 
som kom frem etterpå. Samtidig kan episodene med uro blant de eldste elev- 
ene gi utdypende informasjon om hvorfor noen av dem konkluderte negativt. 

Uroen kan selvfølgelig være tegn på at disse elevene ikke ble så positivt enga- 
sjert, selv om de stort sett satt rolig og konsentrert. Som departementet skriver: 
«Det er ikkje alltid at møte med kunst og kultur gjer at ein vert positivt inn- 
stilt» (St.meld. nr. 8 (2007-2008): 22). Elevenes negative konklusjoner kan 
imidlertid også ha med svake partier i skolekonserten å gjøre. Gjennom å stu- 
dere elevenes reaksjoner i konsertsituasjonen, kan produsenter, utøvere og 
lærere få innspill til å forbedre en produksjon. 

Også kulturkontakten på Vest-Agder-skolen kunne fått viktig informasjon 
om han hadde studert elevenes reaksjoner nærmere. Det er nemlig interessant 
at han tydeligvis ble mest oppmerksom på elevenes alvor og de få episodene 
med uro. Han la ikke like godt merke til konsentrasjonen og engasjementet 
som viste seg både i elevenes kroppsspråk, latter og noen av kommentarene 
etter konserten. Elevenes spontane reaksjoner i en skolekonsert kan altså være 
vel så talende som deres utsagn etterpå, og elevenes syn kan være mer nyansert 
og variert enn det hovedinntrykket enkeltelever eller gruppen av elever gir. Det 
blir derfor viktig å legge merke til variasjoner i elevenes reaksjoner og vurde- 
ringer om de voksnes konklusjoner om dette skal bli representative. Elever kan 
tydeligvis være både mer nyanserte og mer uenige enn voksne av og til tror. 

Wittgenstein beskriver hvordan barn lærer ord som skjønn og fin «omtrent 
som utbrudd», og hvor viktige «overdrevne gester og ansiktsuttrykk» er i denne 
innlæringen (Wittgenstein 1966/2008: $ 5). Kroppsspråket er primært i for- 
hold til verbalspråket, noe som blir spesielt tydelig i barns kommunikasjon. 
Utbrudd, gester, ansiktsuttrykk, ro og uro gir mening til elevenes ord, og når 
kroppsspråket sier noe annet enn ordene, er det trolig kroppen som snakker 
sant. Selv om mulighetsrommet for partenes verbalspråklige kommunikasjon 
om kvalitet i skolekonserter virker stort i denne studien, er det dermed viktig at 
partene beholder en kritisk bevissthet om verbalspråkets grenser. Da vil de 
bevisst kunne supplere sine ord med nonverbal kommunikasjon. Når de i 
debattene også viser til konkrete eksempler på skolekonserter og elevreaksjoner 
gir de hverandre både andre typer og mer utdypende informasjon om kvalitet. 
Da blir mulighetsrommet for kommunikasjon om skolekonserter enda større. 


Kunstkompetente barn 


I utforskningen av samarbeidspartenes kvalitetsoppfatninger har det vært spe- 
sielt interessant å få tilgang til elevenes syn og språklige uttrykk. Noe av det 

mest overraskende ved elevenes kvalitetsbeskrivelser er at de kopler seg på de 
historiske kunstdebattene. Uvitende om estetiske teorier diskuterer de med 
stor kraft kvalitetskriterier fra den europeiske kunsthistorien. Dette skjer sær- 
lig gjennom elevenes bruk av språklige bilder. Her bruker mange altså, i likhet 
med de voksne, samme analogier som Langer, og det er spenning (tension) og 
det må skje noe (sudden change) som går oftest igjen (jf. Langer 1942/1952: 
184-185). En fjerdeklassegutt deltar dessuten i diskusjonen om autentisitet 
gjennom sitt ønske om onkli musikk. 

Det har vært interessant å se hvordan barn, unge og voksne skolekonsertdel- 
takeres språk møtes i billedbruken. Mange av de språkbildene elevene bruker, 
ligner på de voksnes. Fjerdeklassegutten vil ha onkli musikk, mens to musikere 
mener musikkformidlingen må være ekte og sann. 4. klassingen vil ikke ha 
lissom-musikk der utøverne «later som — på tull», mens musikerne sier barn 
«gjennomskuer uttapåklistra formidlingsmåter» og fake. En kontaktlærer 
mener det er viktig med overraskelsesmoment, og mange av elevene sier det må 
skje noe. Det er ikke store forskjeller i barn, unge og voksnes ordbruk her. 

Elevene gir både generelle og konkrete kvalitetsbeskrivelser, og de er som 
sagt mindre enige seg i mellom enn de voksne. Ofte starter elevene med å gi 
korte, generelle svar som kjedelig, morsomt, spennende, osv. Stopper samtalen 
der, er det ikke så godt å vite hva de mener. Når jeg går videre og spør hva de 
synes er kjedelig, morsomt eller spennende, blir de derimot veldig konkrete. 
Det gjelder både i beskrivelsene av konserter de har opplevd og deres menin- 
ger om hvordan en god skolekonsert bør være: «Morsom med alle dei forskjel- 
lige lydane.» «Det var for høy lyd.» «Trommer, gitar, trompet... musikk med 
fleire instrument.» «Det skal være en god fortelling og skuespill og masse for- 
skjellig musikk.» «At man må ha det bra i starten og så må det være skum- 
melt.» «Masse action.» «Rolig, ikke for mye energi.» «Den skal være morsom 
og spennande og litt trist». 

Som disse eksemplene viser, gir elevene konkrete beskrivelser både av 
musikk som objekt og av skolekonsertens dramaturgi. Slik viser de sine evner 
til å vurdere både musikalske og dramaturgiske kvaliteter ved skolekonsertene. 
Det er også interessant hvordan de beskriver ulike former for variasjon 
i musikk og dramaturgi. Når det gjelder musikken, setter mange tydeligvis 
pris på forskjellige lydinntrykk («morsom med alle dei forskjellige lydane»; 
«fleire instrument»; «masse forskjellig musikk»). I beskrivelsene av konser- 
tens dramaturgi legger de vekt på flere variasjonsmuligheter: Det kan anvendes 

fortelling og skuespill i tillegg til forskjellig musikk, og de legger vekt på varia- 
sjon i følelsesuttrykk («ha det bra - skummelt»; «morsom og spennande og 
litt trist»). Tempo og intensitet i konsertens helhet er de mer uenige om. Noen 
vil ha «masse action», mens andre vil ha «rolige» konserter. 

Da elevene ble spurt om hvorfor de trodde de fikk skolekonserter, kom de 
også med overraskende varierte og detaljerte beskrivelser. De fleste svarte «for 
at vi skal lære noe», og hva de trodde de skulle lære, var mye forskjellig: 


e — Vite noe om forskjellige måter å spille på 

e — Å leve oss inn i musikk og teater 

e Om rytmer fra mange land 

e Om musikk fra andre land en kan komme til 
e Om musikk fra mange tradisjoner 

e  Ommnye instrumenter 

e Å like ny musikk 

e — Å se og høre bedre 

e Å følge med 

e — Effekter slik at man kan bli skuespiller selv 


Selv om de her tydeligvis var innforstått med de voksnes mål og kanskje 
valgte svar som de tror voksne vil høre, viser elevene forbausende nyansert 
innsikt i taus og talt musikkunnskap. De beskriver kunnskap om musikk, fer- 
digheter i både musikkutøving og musikklytting, og de legger vekt på åpenhet 
og sensitivitet for musikkens ulike uttrykk:> 

Barn er amatører i den forstand at de mangler formell kompetanse i 
musikk, pedagogikk og evaluering. De kan dermed ikke være formelle, pro- 
fesjonelle aktører i formidling og bedømming av skolekonserter. Samtidig 
viser mange av dem en påfallende nyansert innsikt i ulike kvalitetskriterier 
for skolekonserter som innebærer en form for realkompetanse. Lar man dem 
få tid til å utdype sine svar, kommer de også med presise, konkrete og vari- 
erte beskrivelser av hva som kan kjennetegne en god skolekonsert. De anven- 
der ikke faguttrykk og analyse, men viser faglig innsikt og analytiske evner. 

Dette kjennetegner imidlertid ikke alle elevene. Noen gir uttrykk for 
at de synes alt er kjedelig eller bra og stopper der. De elevene som engasjert 
deltar med sine beskrivelser, kommer imidlertid med andre og minst 


3 For en mer detaljert analyse av disse elevutsagnene, se kapitlet «Musikksmak og musikkbedømming». 

like overraskende innspill som de voksne deltakerne. Det gjelder både de 
utadvendte som er aktive i klassesamtalene og innadvendte elever som tar 
seg god tid med spørreskjemaet. Noen av dem er dessuten mer engasjert av 
musikk som uttrykk enn enkelte lærere er. De viser følelse for musikk, kunn- 
skap om musikk og evne til å beskrive konkrete kvalitetsaspekter ved skolekon- 
serter. Disse elevene tilfredsstiller dermed noen av Humes krav til en god 
kritiker og Ønskekvistforfatternes kriterier for god kunstbedømming. 

Om disse elevene har et medfødt talent for kunstbedømming gjennom 
«fintfølende smaksorganer» og «en god forstand» (Hume 1757: #23), eller 
om de selv har tilegnet seg sin «viden» og «evne til analyse» (Langsted et al., 
2003: 148), trenger vi ikke svar på i denne sammenhengen. Arv og miljø er 
ikke tema her. Det som derimot blir viktig for Kulturtanken og andre kvali- 
tetssikrere av skolekonserter, er om Hume og Ønskekvistforfatterne har rett 
i at «kvalitet i et performativt kunstverk ikke lader sig bare samle op og 
opfatte af hvem som helst» (Ibid). I tilfelle trenger Kulturtanken å klargjøre 
kriterier for kvalitetsbedømmere så vel som for kvalitetsbedømming. Slik de 
søker «musikk av høy kunstnerisk kvalitet», bør de dermed også søke etter 
personer som er dyktige til bedømme skolekonserter (jf. Rikskonsertene 
2008-2009; KT/RK: Nettnotat 1). 

I likhet med profesjonalitet i musikkutøving kan altså profesjonell kvalitets- 
bedømming handle om realkompetanse. Da er det ikke nødvendigvis nok at 
de som evaluerer representerer ulike profesjoner og sektorer. De bør også 
kunne vise en reell profesjonalitet i sin kvalitetsbedømming av skolekonserter. 
Dessuten trengs det personer med ulike former for realkompetanse, om 
sentrale og marginale posisjoner skal bli representert i kvalitetsdebattene. 
Utfordringen blir å finne frem til forskjellige personer med evne til å vurdere 
ulike aspekter ved kvalitet i skolekonserter. Denne varierte realkompetansen 
finnes trolig ikke i tilstrekkelig grad hos voksne formidlere fra skole og kultur- 
liv. Noen elever kan bidra med andre typer kompetente vurderinger. 

Hos kunstbedømmere blant både voksne, unge og barn er kanskje engasje- 
ment, kunnskap, følsomhet for kunst, analyse- og kommunikasjonsevner igjen 
noen nøkkelord. Hume og Ønskekvistforfatternes kriterier for kunstbedøm- 
ming er fortsatt relevante, og noen av dem kan anvendes på elever (Hume 
1757; Langsted et al., 2008: 36-39). Disse forfatternes elitistiske syn på vurde- 
ringskompetanse kan altså kombineres med demokratiske retningslinjer for 
evaluering av skolekonserter og Hardings maktperspektiv (jf. Harding 1991). 

God bedømming av ulike kvalitetsaspekter ved skolekonserter kan ivaretas av 
vurderingskompetente voksne, unge og barn med sentrale og marginale posi- 
sjoner i skolekonsertfeltet. 


Å sikre det usikre 


Samarbeidspartene i DKS er av departementet forpliktet til å «sikre elevane 
gode møte med profesjonell kunst og kultur» (St.meld. nr. 8 (2007-2008): 13). 
Kvaliteten skal sikres av prosedyrer for organiseringen på metaplanet og gjen- 
nom kvalitetsdiskusjoner om kulturformidlingen på mikroplanet (Ibid: 38-39). 
Er dette mulig? Kan man sikre kvalitet i skolekonserter, og kan dette sikres 
gjennom prosedyrer og diskusjoner? 

Studien har synliggjort noen typiske eksempler på skolekonserter og delta- 
kernes eksplisitte og implisitte vurderinger av disse. Den har også gitt innsyn i 
forholdet mellom samarbeidspartenes generelle og spesifikke kvalitetskrite- 
rier. Det som er slående i dette materialet er den store vekten deltakerne legger 
på kvalitative og til dels tause aspekter. Selv om de i sine beskrivelser kommer 
inn på noen målbare kvaliteter, er informantene både på det spesifikke og 
generelle nivået opptatt av aspekter som ikke kan måles og som også er vanske- 
lig å beskrive i ord. Her anvender de som nevnt billedspråk og mer abstrakte 
kvalitetskategorier. Det gjør også Hume og Ønskekvistforfatterne i noen av 
sine krav til kompetente kunstbedømmere (Hume 1757; Langsted et al., 2008: 
36-39). Fortrolighetskunnskap og personlige uttrykksevner anses her like vik- 
tig som mer målbar kompetanse. 

Det sier seg nesten selv at man ikke kan sikre kvaliteter som «engasjement», 
«følsomhet for kunst» og «levende og personlig formidling». Dette er usikre 
aspekter i den forstand at de er vanskelige å beskrive og umulig å måle. Vi kan 
kun måle og sikre det som er målbart og sikkert. Kvalitetssikring blir altså en 
lite treffende betegnelse for slike sider ved skolekonsertdeltakernes samarbeid 
om kvalitet. De er forpliktet til å sikre det usikre og har dermed fått en umulig 
oppgave. Her trenger samarbeidspartene et annet språk og andre kriterier for 
det kvalitative kvalitetsarbeidet. 

Hva så med kvalitetsdiskusjoner? Kan diskusjoner føre til kvalitet i 
skolekonserter? Mens «sikring» er et lukket og konkluderende begrep, er 
«diskusjoner» helt åpent. Her er ingenting sikkert verken av hva som blir 
diskutert eller av hva som blir resultatet av diskusjonene. Dermed blir 

samarbeidspartenes behov for et sikringsbegrep tydeligere. Siden det er et 
overordnet mål for musikk i DKS at elevene skal få «gode møte med kunst og 
kultur» gjennom «levende musikk av høy kunstnerisk kvalitet», trenger par- 
tene noen kvalitetskriterier som hjelper dem å konkludere (St.meld. nr. 8 
(2007-2008): 13; KT/RK: Nettnotat 1). Hvilke produksjoner skal få karakte- 
ren Anbefalt, og hva kjennetegner de skolekonsertene som bør anbefales (jf. 
Rikskonsertene 2015)? Og hvilke posisjoner og typer realkompetanse skal 
representeres i dette konkluderende bedømmingsarbeidet? Spørsmålet blir 
dermed om de kvalitetskriteriene som er beskrevet gjennom denne studien 
kan være en hjelp, ikke bare i partenes diskusjoner, men også i deres 
konklusjoner. 


Målbar kvalitet i skolekonserter 


Deltakerne i undersøkelsen legger stor vekt på kvalitative kriterier, men de er 
også opptatt av noen målbare aspekter ved skolekonserter. Kulturelt mang- 
fold og kulturell bredde er overordnete mål både i formelle retningslinjer for 
DKS og skolekonserttilbudet, og for de fleste informantene. Dette beskrives 
i termer som ulike musikksjangre, flere kunstuttrykk og type elevaktivitet. 
Kulturelt mangfold i vid betydning kan dermed til en viss grad sikres gjen- 
nom målbare kriterier for variasjon i utvalg av musikkproduksjoner. Det 
kan også se ut som denne type kvalitetssikring er blitt gjennomført for sko- 
lekonserttilbudet. Selv om studiens funn heller ikke her kan generaliseres, 
er det mange forskjellige musikk-, kunst- og formidlingsformer som er 
representert i skolekonsertene. 

Sjangeroversiktene for Telemark og landet som helhet viser at det ble for- 
midlet mange forskjellige musikksjangre i feltarbeidsperioden, selv om ryt- 
miske sjangre ble spilt oftere enn vestlig kunstmusikk og tradisjonsmusikk. 
Fordi hele 64 % av skolekonsertene er registrert uten spesifikk sjanger i stati- 
stikken for 2015, er det vanskelig å si noe sikkert om sjangerfordelingen i 
dagens skolekonserttilbud. Det kan imidlertid se ut som vestlig kunstmusikk 
formidles stadig sjeldnere, siden disse sjangrene kun er registrert som hoved- 
sjanger i 6 % av konsertene. Tradisjonsmusikk har med sine 14 % tilnærmet 
samme omfang som rytmisk musikk med 16 %. Samtidig gir tallene altså ingen 
informasjon om musikken i flesteparten av konsertene. Det kan derfor være 
at forholdet mellom sjangrene er annerledes her. Til tross for usikkerheten 

i tallene fra 2015 og for den vestlige kunstmusikkens lave prosentandel er alle 
sjangerkategoriene dekket inn også i 2015. 

Studiens produksjoner har dessuten stor variasjon i dialogiske og monolo- 
giske formidlingsformer. Det var riktignok få verksteder (workshops) og der- 
med en overvekt av sceniske skolekonserter blant de produksjonene som var 
tilgjengelige i feltarbeidsperioden. Empirien bekrefter dermed NIFU STEPs 
DKS-evaluering og Kari Holdhus' doktoravhandling på dette punktet (Borgen 
og Brandt 2006; Holdhus 2014). Likevel er også ulike typer interaktive skole- 
konserter representert i utvalget. Det var derfor overraskende at noen av infor- 
mantene mente mange av skolekonsertene er like. Her viser det seg imidlertid 
at konsertene er like på andre måter enn i valg av musikksjanger og type 
elevaktivitet. Det som ofte går igjen er at musikkinnslag bindes sammen av 
historier, og at konsertenes grunnleggende karakter er utadvendt. Dramatiske, 
verbale tekster gis stort fokus, og utøverne bruker høyt tempo, høy lyd og vill 
humor for å fengsle elevene. I følge en del utøvere, lærere og elever er historie- 
fortelling, dramatisering og utadvendt humor noe elevene vil ha, men dette 
kan altså føre til ensretting av skolekonserttilbudet. Dessuten har noen av 
observasjonene og elevsvarene vist at S-/M-elever kan engasjeres også gjen- 
nom nonverbale og mer innadvendte uttrykk. 

En utfordring for produsenter og utøvere er dermed å fremme andre typer 
variasjon i skolekonserter enn de mest åpenbare variasjonsmulighetene. 
Mange musikkformidlere er opptatt av balansegang mellom auditive og visu- 
elle uttrykk. Men nonverbale kontra verbale virkemidler, spøk kontra alvor og 
langsomhet kontra høyt tempo er også målbare mangfoldskriterier som kan 
vektlegges mer når målet er variasjon. Utfordringen er å finne forskjellige 
måter å forme skolekonsertens helhet på, som ivaretar mellomtrinnselevenes 
ønske om spenning, småtrinnselevenes behov for varierte sanseinntrykk og 
alles behov for overraskelser. S-/M-elever er forskjellige og fordrer tydeligvis 
ulike former for variasjon. 

Når det gjelder det kulturelle mangfoldet blant kvalitetsbedømmerne, har 
Kulturtanken også mer å gå på. Rikskonsertene har formulert målbare 
kriterier for Programrådets sammensetning, men disse omhandler kun 


4 — Datagrunnlaget er her Rikskonsertenes landsomfattende sjangerstatistikk fra 2003-2009 og 2015, 
samt en sjangeroversikt for skolekonsertene i Telemark i perioden 2008-2009 utarbeidet av fylkesmu- 
sikkprodusentene i Telemark og meg. Se kapitlet «Sjangertallenes tale» for en nærmere analyse av disse 
sjangeroversiktene. 

musikkformidlernes og lærernes representativitet (jf. Rikskonsertene 2008, 
2015). Verken elever eller involverte scenekunstnere har noen formell rolle i 
Programrådets kvalitetssikring av skolekonserttilbudet. Dagens kriterier for 
sammensetning av dette rådet innebærer dermed kun en sikring av at de mest 
sentrale aktørene er representert, ikke de mer marginale. Her blir målet om å 
«inkludere elevdialog som en del av dokumentasjonskrav til Programrådet», 
slik Kulturtanken/Rikskonsertenes konsertsjef formulerer det, viktig for å 
sikre at elevenes syn blir representert i vurderingene. Samtidig blir prinsippene 
for utvalg av elever og måten elevdialogene gjennomføres på avgjørende for 
om elevenes ulike oppfatninger kommer frem. I gruppesamtaler vil som nevnt 
konformitetspress og gruppetenkningsfenomenet generelt kunne forhindre at 
avvikende stemmer kommer til orde (jf. Janis 1982). 

Det er altså mulig å sikre en viss type kulturelt mangfold gjennom målbare 
kriterier for det samlede skolekonserttilbudet og for de involvertes representa- 
tivitet. Hva så med partenes kriterier for kvalitet i den enkelte skolekonsert? Er 
de opptatt av målbare faktorer her? Også i disse kvalitetsbeskrivelsene legger 
deltakerne vekt på variasjon og mangfold, og noen av variasjonsmulighetene 
beskrives som målbare kriterier: Kontraster, masse forskjellig musikk, mange 
instrumenter, skuespill og fortelling er eksempler på dette. Ikke minst elevene 
har mange konkrete, målbare kriterier. Likevel er det som nevnt de kvalitative 
aspektene som er mest fremtredende både i deltakernes generelle kriterier og i 
deres beskrivelser av enkeltkonserter. 

Nå er imidlertid grensen mellom det målbare og ikke-målbare ofte noe 
flytende. Selv om deltakernes kriterier for enkeltkonserter i stor grad er 
kvalitative, kan det synes som også noen av disse er mer målbare eller i alle 
fall lettere å enes om enn andre. Det gjelder partenes beskrivelser av kunst- 
nerisk utøverkvalitet i skolekonserter. En grunn kan være at de her legger 
vekt på delvis målbar kompetanse som instrumentalteknikk og stilkunn- 
skap, men de virker også samstemte i sin vektlegging og vurdering av utø- 
vernes personlige uttrykksevner og kunstneriske særpreg. Kunstnerisk 
utøverkvalitet i skolekonserter fremstår dermed som mindre problematisk 
å vurdere enn utøveres formidlingskvalitet, god musikk og en god skole- 
konsert. Partene er mer uenige om disse andre faktorene ved kvalitet i sko- 
lekonserter. Likevel har de som nevnt også her en del generelle kriterier 
felles. De er dessuten enige i sine beskrivelser av hvordan de forskjellige 
skolekonsertene er. 

Samstemmighet er altså mulig selv når kvaliteten ikke kan sikres. Deltakerne 
kan ikke sikre felles konklusjoner med sine kvalitative kriterier, men kriteri- 
ene kan anvendes i samstemte, nyanserte kvalitetsbeskrivelser. Gjennom 
utforskningen av mulighetsrommet for verbalspråklig kommunikasjon om 
kvalitet i skolekonserter er jeg blitt mer optimistisk på samarbeidspartenes 
vegne. Det er tydeligvis mulig å kommunisere verbalt om mange ulike aspekter 
ved kvalitet i skolekonserter, ikke bare de mest målbare. Hvis de dominerende 
aktørene i skolekonsertsamarbeidet skal kunne få utfyllende kvalitetsbeskri- 
velser og ivareta ulike syn, må de dermed sikre sin kunnskap om disse 
gjennom å invitere personer med marginale posisjoner inn i sine diskusjons- 
fora. Det gjelder særlig de minst innflytelsesrike gruppene i skolekonsertfeltet 
som elever, allmennlærere og scenekunstnere, men også de marginale stem- 
mene blant alle deltakergruppene. Dette vil gi en sterkere objektivitet i grunn- 
laget for avgjørelsene (jf. Harding 1991: 142). Dermed blir det også tydeligere 
hvilke kvalitetskriterier som er avgjørende i vurderingen av hver enkelt 
skolekonsert. 

I Uni Rokkansenterets DKS-studie kom det frem at mange kunstnere mener 
det er «manglende gjennomsiktighet og uforutsigbarhet i utvalgsprosesser og 
programmering» (Breivik og Christopehersen (red.) 2013: 180). En av kunst- 
nerne mener «lobbyvirksomhet og sterke nettverk er nødvendig for å komme 
skikkelig innenfor» (Ibid: 167). Hvis det er slik at tilfeldigheter som vennskap 
og kjennskap kan være avgjørende for hvilke DKS-produksjoner som blir valgt 
ut, blir det enda viktigere med klare kriterier for utvalgsprosessene. Gjennom 
å sørge for at marginale så vel som sentrale syn på kvalitet får komme til 
uttrykk i Kulturtankens og fylkenes kvalitetssikringsarbeid vil det bli vanskeli- 
gere for de mest innflytelsesrike aktørene å gjemme seg bak det diffuse målet 
om kulturelt mangfold. 

En kan altså legge til rette for at flere aspekter ved kvalitet i skolekonserter 
blir vurdert og flere stemmer hørt, men en kan ikke sikre kvalitet i kommuni- 
kasjon og konklusjoner. Det samme gjelder for det samlede musikktilbudet i 
DKS og for hver enkelt skolekonsert. En kan sikre representativitet og noen 
rammer for representantenes kvalitetsarbeid, men ikke kvalitet i hver enkelt 
kunsthandling. Når det gjelder arbeidet med å skape gode rammer for kvalitet, 
kan prosedyrer derfor være et virkemiddel hvis de er hensiktsmessige. 
Prosedyrer er målbare faktorer, og det kan være både en fordel og en ulempe i 
denne sammenhengen. Fordelen er at de innebærer systemer som lar seg 

kontrollere og sikre (jf. Strannegård 2007: 14-16). Ulempen er at slike målbare 
systemer lett kan bli et mål i seg selv. Det som skulle være målet med prosedy- 
rene, kvalitet i hver enkelt skolekonsert, kan dermed forsvinne fra deltakernes 
fokus. Sikringssystemene kan da bli et hinder for kvalitet, siden mange kvalita- 
tive aspekter ved musikkformidling trenger andre rammer enn prosedyrer og 
kontroll. Forholdet mellom kvalitetssikring på det organisatoriske metaplanet 
for musikk i DKS og arbeidet med kvalitet i musikktilbudet på mikroplanet er 
derfor et viktig tema for videre forskning. 

I utviklingen av kvalitet i hver enkelt skolekonsert spiller ukontrollerbare, 
diskontinuerlige prosesser inn. En kan kontinuerlig arbeide med å skape gode, 
hensiktsmessige rammer for slike prosesser, men en kan ikke sikre at de gylne 
øyeblikkene oppstår (jf. Bollnow 1959/1976: 23-26). Når partene jevnlig job- 
ber med sine beskrivelser av slike gylne øyeblikk, kan de imidlertid sikre at de 
ikke mister det ukontrollerbare av syne. Gjennom mest mulig presise og nyan- 
serte kriterier for slike aspekter kan de lette kommunikasjonen om kvalitativ 
kvalitet. Slik kan språklig kommunikasjon og diskusjon bli bidrag til utvikling 
av ulike former for kvalitet ved musikktilbudet i DKS. 


Monologister og dialogister 


Diskusjonene om de tre beslektede dikotomiene monologisk kontra dialogisk 
formidling, kunstnerisk kvalitet og formidlingskvalitet, og produkt- kontra 
prosesskvalitet i DKS har vært utgangspunkt for de deduktive tilnærmingsmå- 
tene i undersøkelsen. Borgen og Brandt hevder som nevnt at det er en spen- 
ning mellom skole og kultur i spørsmålet om monologisk og dialogisk 
formidling (Borgen og Brandt 2006: 17, 19), mens mange i høringsuttalelsene 
til deres DKS-evaluering mente disse spenningene er overdrevet i rapporten. 
(St.meld.nr. 8 (2007-2008): 20, 40). Andre DKS-forskere bekrefter at det eksi- 
sterer spenninger i DKS-feltet, men mener motsetningene innad i hver sektor 
er større enn det Borgen og Brandt hevder, og at begrepene monologisk og 
dialogisk formidling er lite anvendbare i beskrivelsen av spenningene (jf. 
Breivik og Christophersen (red.) 2013: 22). Det eksisterer altså ulike virkelig- 
hetsbeskrivelser blant forskere og DKS-deltakere av spenningsnivå, type mot- 
setninger og deres utbredelse. Spørsmålet blir dermed om denne undersøkelsen 
i skolekonsertfeltet har bidratt til en ytterligere avklaring. Hvor stor grad av 
konflikt og konsensus er det egentlig mellom skolekonsertdeltakerne i deres 

syn på og beskrivelser av kvalitet i disse debattene? Hva er de uenige om, og 
hvem målbærer de ulike kriteriene for kvalitet i skolekonserter? 

Selv om studien ikke inneholder noen statistisk representativ kartlegging av 
samarbeidspartenes kvalitetssyn, er tendensene i svarene som er avgitt interes- 
sante. Som nevnt er alle de voksne representantene og mange av elevene enige 
i hovedmålet om kulturelt mangfold i vid betydning. De ønsker seg et variert 
skolekonserttilbud og ulike former for dialogiske og monologiske skolekon- 
serter. Det er også stor konsensus om at formidlingskvalitet og indre dialog er 
viktig i begge typer skolekonserter. Denne enigheten stemmer godt med de 
kritiske høringsuttalelsene til Borgen og Brandts evaluering og med Fjelds 
undersøkelse av læreres syn på monologisk og dialogisk formidling (Fjeld 
2007). Når en ser hvor forskjellig musikk- og skolerepresentantene i undersø- 
kelsen prioriterer, virker det imidlertid som Borgen og Brandt kan ha avdekket 
noen reelle forskjeller. Hvor spenningsfylt det praktiske samarbeidet om prio- 
riteringer er har ikke vært tema her, så det kan ikke studien gi noe klart svar 
på. Trolig avhenger dette av hvordan partene forholder seg til uenighet, og av 
hva slags kulturelt mangfold som blir prioritert. Undersøkelsens viktigste funn 
i forbindelse med dette spørsmålet er nemlig at samarbeidspartenes represen- 
tanter har ulike syn på hvilke typer skolekonserter som er viktigst. 

Som beskrevet i kapitlet «Musisering og aktivisering» prioriterer alle studi- 
ens musikkformidlere monologiske skolekonserter uten ytre elevaktiviteter. 
De voksne skolerepresentantene mener derimot at dialogiske skolekonserter 
med slik elevaktivisering er viktigst. Dette er i samsvar med Borgen og Brandts 
funn. Skolekonsertformidlernes syn er her i tråd med Rikskonsertenes mono- 
log- og produktfokuserte formål, og det kan dermed se ut som den dialog- og 
prosessorienterte visjonen har hatt mindre gjennomslag. Min hypotese om at 
Rikskonsertene heller har villet «berøre, overraske og begeistre» med «levende 
musikk av høy kvalitet» enn gjennom dialogiske prosesser ser altså ut til å 
stemme i den praksisen studien omfatter (Rikskonsertene 2008-2009). 
Samtidig er informantenes svar mer nyanserte enn i Borgen og Brandts ana- 
lyse og min hypotese, siden både musikk- og skolerepresentantene ønsker 
begge formidlingsformer i det samlede tilbudet. Her er enigheten de voksne 
deltakerne imellom større enn i NIFU STEP-evalueringen (Borgen og Brandt 
2006). Elevene er som vanlig delt i sine syn. Noen vil helst ha skolekonserter 
der de «ser og hører på konserten», mens andre helst vil være med og «lage 
musikk». Hvorfor prioriterer deltakerne så forskjellig? Hva er det som blir 

borte og som de dermed savner i den type skolekonserter de mener det er 
minst behov for? 

For lærerne, kulturkontaktene og inspektørene er dette spørsmålet enkelt. 
De savner ytre elevaktiviteter i de monologiske skolekonsertene, men hvorfor 
er de så opptatt av denne type elevaktivisering? De voksne skolerepresentan- 
tene hevder at elevene trenger det. «Ungene må få lov til å være aktive», som 
en kulturkontakt sier det. De får støtte i Uni Rokkansenterets DKS-studie, der 
gruppeintervjuer med S-/M-trinnslever inngår. «Ønsket om egenaktivitet og 
større grad av frihet er et gjennomgående trekk i våre intervjuer (med elev- 
ene)», skriver Christophersen i sluttrapporten, der hovedfokuset ligger på sva- 
rene fra 3. og 4.klassingene. «Når de er på konserter, vil de bevege seg, danse 
og synge med.» Og «elevene er stort sett negative til en passiv tilhører- eller 
tilskuerrolle» (Breivik og Christophersen (red.) 2013: 64, 63). 

Det er derfor overraskende at både småtrinns- og mellomtrinnselevenes 
svar i denne undersøkelsen er helt annerledes. Kun et fåtall av disse elevene 
ønsker egenaktivitet i alle skolekonserter. De aller fleste vil ha både konserter 
med og uten ytre elevaktiviteter. Som ei 5. klasse-jente på Oslo-skolen sa det: 
«Begge deler!» Og det mest overraskende er at noen barnetrinnselever ikke vil 
delta aktivt i skolekonserter. De vil helst bare være publikum og «se og høre på 
konserten». 

Hvorfor Uni Rokkansenterets forskere og jeg har fått så forskjellige svar, kan 
ha med utvalg og metodene vi anvender å gjøre. Mens de har brukt gruppein- 
tervjuer og observasjon, har jeg anvendt gruppeenquete som innledning til 
klasseintervjuer og uformelle samtaler i forbindelse med observasjoner. Og det 
er særlig i de individuelle elevsamtalene og spørreskjemaene at elevenes for- 
skjellige syn på formidlingsformer viser seg. Det kan dermed være at gruppe- 
presset og tunnelsynet som lett oppstår i gruppesamtaler gjør at nyansene og 
ulikhetene i elevenes synspunkter her ikke kommer godt nok frem (jf. Janis 
1982). Nå er ikke utvalget representativt verken i Uni Rokkansenterets DKS- 
studie eller denne undersøkelsen, så de ulike svarenes fordeling kan ikke gene- 
raliseres. Denne studien viser imidlertid at det finnes flere forskjellige syn blant 
S-/M-elever på egenaktivitet i DKS-produksjoner enn de som kommer frem i 
Uni Rokkansenterets sluttrapport. 

Lærernes prioriteringer i undersøkelsen behøver imidlertid ikke ha med 
elevenes uttalte ønsker å gjøre. Vektleggingen av ytre aktivitet kan bunne i 
lærernes praksisteori og det kunnskapssynet som råder i skolen, selv om 

lærerne ikke knytter eksplisitt an til dette i sine svar. Elevenes egenaktivitet og 
ansvar for egen læring tillegges stor vekt både i Mønsterplanen fra 1987 (M87), 
læreplanene fra 1997 (L97) og i Kunnskapsløftet (LK 2006). Som nevnt bygger 
denne undervisningstradisjonen på Learning by doing, den norske forkortel- 
sen av Deweys prinsipp, og tanken om at læring gjennom egenaktivitet setter 
sterkest spor.” Dessuten kan lærernes vektlegging av slik aktivisering også 
handle om mange skolers manglende kompetanse i kunstfag. Departementet 
avviser riktignok at DKS skal være en løsning på dette problemet: 


Den kulturelle skulesekken skal ikkje vere ei erstatning for estetiske fag eller andre 
fag i skulen, men kome i tillegg. Kunstnarane og kulturarbeidarane skal ikkje gå inn 
i skulen og erstatte lærarane, men vere kunstnarar og kulturarbeidarar fullt og heilt 


(St.meld. nr. 8 (2007-2008): 23). 


Selv om departementet tydeligvis ikke vil åpne for en slik debatt, ønsker 
kanskje mange lærere og skoleledere likevel at «kunstnarane og kulturarbeida- 
rane skal gå inn i skulen» og hjelpe dem med undervisningen i kunstfagene. 
Kulturkontaktens kvalitetsbeskrivelser av verksteds-produksjonen LyDoku 
ved Oslo-skolen, kan tyde på det: 


LyDoku ruler. Meget bra. [...] elevene får en stor deltakelse i aktiviteter som er en helt 
ny erfaring for dem og som de synes er kult å oppleve at de får til på en enkel måte. [...] 


Godt utført av de ansvarlige. 


Det er utøvernes evner til å lede elevene i andre typer kunstaktiviteter 
enn de skolen gir, som gjør at «LyDoku ruler» for denne kulturkontakten. 
Aktivitetene blir «en helt ny erfaring» for elevene, og det er slike kunstaktivite- 
ter som blir borte hvis skolene bare får monologiske produksjoner uten ytre 
dialog. 

Hva er det da musikkformidlerne savner i disse elevaktiviserende skolekon- 
sertene? Mens fravær av ytre dialog er lett å beskrive, kan det være vanskeligere 
å få øye på det som forsvinner i konserter med vekt på dialog. Hvorfor er musikk- 
formidlerne så opptatt av de monologiske skolekonsertene? Musikken kan bli 
borte i dialogiske produksjoner, svarer utøverne, produsentene og de turneéan- 
svarlige, og presiserer viktigheten av at musikken får sin plass i skolekonserten. 


5 Som beskrevet i kapitlet «Ytre og indre dialog» formulerte Dewey og Mdlellan prinsippet slik: «Learn 
to know by doing, and to do by knowing» (Mclellan og Dewey 1889: 182). 

Deres svar er i tråd med «det verkorienterte paradigmet» Kari Holdhus mener 
preger de kunstneriske kvalitetsoppfatningene i skolekonsertfeltet (Holdhus 
2014: 172ff). Svarene stemmer også med min hypotese om at det kunstneriske 
objektet får mindre oppmerksomhet i dialogisk formidling, men har musikkfor- 
midlerne rett? Er det riktig at musikken forsvinner? 

Min hypotese og musikkformidlernes påstand blir dels bekreftet og dels 
avkreftet i denne undersøkelsen. I dialogiske skolekonserter som Solo solo - en 
griot forteller sin historie, forsvinner nemlig ikke musikk som kunstnerisk 
objekt, men det forandres. Musikkformidlerne har rett i at musikk i betydnin- 
gen utøveres musisering og fremføring av musikkverk får mindre plass i slike 
elevaktiviserende skolekonserter. Kvaliteten på skolekonserten som et profe- 
sjonelt kunstprodukt kan dermed bli lavere. Samtidig kan prosesskvaliteten bli 
høyere. Når musikeren bruker sin kunstneriske kompetanse til å utvikle musi- 
kalske, kunstnerisk utformete dialoger sammen med elevene slik Solo Cissokho 
gjør, får dialogene både høy kunstnerisk kvalitet og formidlingskvalitet. 
Dialogene blir musikalske prosesser som gjør elevene til kompetente medutø- 
vere. I slike skolekonserter tar musikeren rollen som en activator i tråd med 
Hatties prinsipper for Visible learning og driver prosessene fremover (Hattie 
2009: 25-26). Kunstnerisk kvalitet i ytre elevaktivisering handler dermed om 
utøverens kunstneriske tilrettelegging og ledelse av dialogiske kunsthandlin- 
ger. Slike musikkdialoger i skolekonserter kan gi et større fokus på musikk, 
fordi elevene ikke trenger variasjon i form av tverrkunstneriske uttrykk. 

Samtidig viser studien også eksempler på at musikken kan bli borte i skole- 
konserter med vekt på elevaktivitet. Når elevaktivitetene kun handler om kon- 
taktskaping, og elevene ikke dras inn i musikalsk samspill, blir elevaktivitetene 
pauser mellom de dialogiske og monologiske musikkuttrykkene i konserten. 
Da trekkes elevenes oppmerksomhet bort fra musikk både som kunstnerisk 
produkt og prosess. Formidlingskvaliteten kan fortsatt være høy. Mange av 
elevene og lærerne i undersøkelsen viste stor begeistring for slike kontaktska- 
pende elevaktiviteter. Den kunstneriske kvaliteten i denne formen for dialog 
blir imidlertid lavere. Fokus på musikk som kunstnerisk objekt også i de 
elevaktiviserende skolekonsertene kan derfor føre til høyere kunstnerisk 
prosesskvalitet. 

Dialog i skolekonserter handler imidlertid ikke bare om ytre aktiviteter. 
I utforskningen av samarbeidspartenes syn på formidlingskvalitet har jeg 
vektlagt ulike former for indre elevdialog. Alle de tverrkunstneriske 

skolekonsertene på S-/M-trinnet tyder på at kopling av flere kunstformer ofte 
anses som nødvendig for å skape denne type dialog med barneskoleelever. 
Likevel er musikkformidlerne mer skeptiske enn lærerne også når det gjelder 
tverrkunstneriske musikkproduksjoner. Selv om førsteprioritet hos de fleste 
informantene fortsatt er mangfold, mener alle musikkprodusentene, musi- 
kerne og de turneéansvarlige i undersøkelsen at rene musikkproduksjoner er 
viktigst. Hos lærerne, kulturkontaktene og inspektørene er det igjen motsatt. 
De mener det er større behov for tverrkunstneriske skolekonserter. Elevenes 
svar er stadig forskjellige, men her er de mer i samsvar med lærerne. Det er 
bare noen få av studiens elever som helst vil ha rene konserter. De fleste fore- 
trekker «skolekonserter med fortellinger og skuespill» eller begge deler. Det 
gjelder ikke bare småtrinnselevene, men også 6. og 7. klassingene. Behovet for 
helhetssansing og interart er altså til stede ikke bare hos de minste, men også 
hos de større mellomtrinnselevene (jf. Bjørkvold 2014: 141-146). 

Musikkformidlerne har samme begrunnelse for sin prioritering av rene sko- 
lekonserter som for sin vektlegging av monologiske produksjoner. De mener 
musikken lett blir skadelidende i tverrkunstneriske skolekonserter. Har de rett 
i dette? Kan musikken forsvinne når den koples til verbale og visuelle uttrykk? 
Også her gir undersøkelsen nyanserte svar. Som i de elevaktiviserende konser- 
tene får utøvernes musisering og fremføring av musikkverk mindre plass i 
studiens tverrkunstneriske produksjoner. Det virker også som de auditive 
uttrykkene lett forsvinner fra elevenes oppmerksomhet i de skolekonsertene 
der ord og historier vektlegges. Når de verbale uttrykkene blir musikkdialoger 
slik som i Solo solo, og monologiske musikkuttrykk som i Trio for to skuespil- 
lere og spansk gitar, lytter elevene derimot mer aktivt. Det samme skjer når 
uttrykk som dans og andre kroppsbevegelser visualiserer musikken som i 
Alene med 1000 tanker og Trio. Musikken får da et klarere fokus gjennom å 
koples til verbale og visuelle uttrykk. 

Med dialogiske produksjoner som Solo solo og tverrkunstneriske produk- 
sjoner som Alene med 1000 tanker og Trio for to skuespillere og spansk gitar 
utfordres musikkformidlernes oppfatning av hva musikk er. Musikk er ikke 
bare musikkverk og musikeres egenutøving, men også dialogiske musikkpro- 
sesser og tverrkunstneriske, monologiske musikkuttrykk. Dessuten forsvinner 
musikken for elevene hvis de ikke får auditive inntrykk. I skolekonserter 
handler musikk derfor til syvende og sist om elevers auditive erfaringer. 
Musikkaktørenes mål om formidling av musikk fordrer da en kunnskap om 

hva som tiltrekker seg elevenes auditive oppmerksomhet i ulike typer skole- 
konserter. Det dialogiske perspektivet er derfor viktig ikke bare for debattene 
om formidlingskvalitet, men også for å bringe diskusjonene blant de innflytel- 
sesrike musikkaktørene om kunstnerisk kvalitet i skolekonserter videre. 

Det dialogiske og monologiske perspektivet innebærer imidlertid gjensi- 
dige utfordringer. I møtet med monologiske musikkformidleres insistering på 
viktigheten av musikk, blir også dialogistene utfordret (jf. Bakthin 1981). Hvis 
kvalitet i skolekonserter ikke bare betyr formidlingskvalitet, men også kunst- 
nerisk kvalitet, trenger formidlerne en bevissthet om musikk som kunstnerisk 
uttrykk. Spørsmålet blir hva den indre og ytre dialogen skal dreie seg om. Den 
kunstneriske tilretteleggingen av elevaktiviteter og musikkens plass i tverr- 
kunstneriske skolekonserter blir da sentrale temaer i kvalitetsdiskusjonene. 

Utfordringene for musikkformidlerne handler derfor ikke bare om partenes 
ulike kvalitetssyn, men også om hva slags kompetanse som kreves i ulike typer 
skolekonserter. Formidlerne trenger kunnskap om kunstnerisk tilrettelegging 
av dialoger så vel som formidlingskvalitet i monologer. Dessuten er tverrkunst- 
nerisk musikkformidling som preger mange S-/M-trinnskonserter tydeligvis 
en krevende utfordring. Det virker som det her er et problem at mange musi- 
kere og musikkprodusenter mangler scenisk kompetanse. Det er enighet om at 
musikkformidlere trenger relevant scenisk kunnskap i skolekonserter. Når de 
trekker inn scenisk bistand i en skolekonsertproduksjon, opplever imidlertid 
noen musikere og musikkprodusenter at de blir prisgitt scenekunstnere uten 
musikkompetanse og forståelse for musikk som kunstnerisk uttrykk. Samtidig 
opplever også enkelte scenekunstnere at noen musikkprodusenter ikke har 
kunnskap om og forståelse for den kompetansen scenekunstnere kan bidra 
med i skolekonserter. 

Programrådet for skolekonserter som inntil videre fortsatt skal kvalitetssikre 
musikktilbudet i DKS, har som nevnt heller ikke scenekunst som fast kompe- 
tanse. Her kan rådets mandat være både et symptom på og en medvirkende 
årsak til kompetansemangelen. I dette mandatet er det kun musikkfaglig og 
pedagogisk kompetanse som vektlegges i retningslinjene for sammensetning 
(jf. Rikskonsertene 2008, 2015). Kulturtanken/Rikskonsertenes konsertsjef 
sier som nevnt at det er mulig å trekke inn scenekunstkompetanse i 
Programrådets vurderinger. Han mener likevel dette sjelden er nødvendig, 
siden scenekunst i skolekonserter kun brukes som «virkemidler til å styrke 
musikkformidlingen», ikke som selvstendige uttrykk. Denne studien har 

imidlertid vist at noen scenekunstnere bidrar med andre type vurderinger, 
ikke bare av scenekunst som kunstform, men av scenekunst som virkemiddel 
i formidling av musikk. Siden skolekonserttilbudet inneholder så mange 
tverrkunstneriske produksjoner, blir spørsmålet om også scenekunstnere er 
nødvendige for å sikre «bred faglig kompetanse» i vurderingene av dette 
tilbudet (Ibid). 

Diskusjonen om bruk av scenekunstkompetanse i skolekonserter kan like- 
vel tyde på at scenekunstnere bør ha kunnskap om musikk for å kunne bidra 
med relevante vurderinger i denne sammenhengen. Scenekunstkompetanse 
tilpasset musikk som kunstform er tydeligvis et viktig utviklingsområde for 
skolekonsertprodusenter, musikere og ikke minst norsk kunstutdanning. Her 
er det interessant å se at det finnes scenekunstnere med musikkompetanse og 
musikkforståelse som bidrar med nyskaping av skolekonsertformen, slik som 
i Alene med 1000 tanker og Trio for to skuespillere og spansk gitar. Disse scene- 
kunstnerne representerer noen marginale stemmer som kan bringe debatten 
om musikk kontra tverrkunstneriske uttrykk i skolekonserter videre. Forholdet 
mellom musikk og annen performativ kunst i skolekonsertenes utforming er 
derfor en utfordring for både musikk- og scenekunstfeltet. 


Når musikken gir mening 


Debatten om kvalitet og relevant kompetanse handler om hva som gir og bør 
gi elevene mening i ulike typer skolekonserter. Når musikken gir mening, 
koples det monologiske og dialogiske perspektivet i musikkformidlingen. 
Både kunstnerisk kvalitet og formidlingskvalitet blir ivaretatt. Med tittelen 
for denne studien forsøker jeg altså å illustrere et mulig konsensusnivå for dis- 
kusjonene om kvalitet i skolekonserter, som også rommer deltakernes ulike 
prioriteringer. 

Er tittelen et presist og treffende språkbilde? «Når musikken gir mening» er 
i slekt med Dewey og Bubers uttrykk «levendegjøring av kunst» (Buber 
1923/1967: 12; Dewey 1934/2005: 2,4). I begge disse språkbildene vektlegges 
både avsenders og mottakers perspektiv. Samtidig kan uttrykkene, i likhet med 
mange av skolekonsertdeltakernes språklige bilder, fylles med ulikt innhold. 
Når jeg velger ordet mening, er det derfor med Wittgensteins språkspill som for- 
bilde (Wittgenstein 1953/1984: $ 88f). Gjennom denne metaforen illustrerer 
Wittgenstein hvordan alle utsagn og språklige enheter inngår i ulike praksiser 

som springer ut av forskjellige livsformer. Han eksemplifiserer dermed forhol- 
det mellom språk og livsform med det tyske ordet Spiel. Dette anvendes i ulike 
kontekster, og slik gis ordet stadig forskjellig meningsinnhold. Spiel, som betyr 
både spill og lek på norsk, beskriver altså ulike former for spill og lek avhengig 
av hvilken sammenheng ordene brukes i. I sine tekster søker Wittgenstein der- 
for ikke etter ordenes egentlige innhold, men beskriver de konkrete og kon- 
tekstavhengige erfaringene ordene er uttrykk for. 

I denne studien er det nettopp slike konkrete, både typiske og atypiske sko- 
lekonserterfaringer jeg har prøvd å få beskrevet. Ved å bruke ordet mening i 
valg av språkbilde, tenker jeg altså ikke på de historiske og komplekse teore- 
tiske diskusjonene om hva mening i musikk er. Det er ikke den debatten jeg 
deltar i med denne studien, for jeg er ikke ute etter musikken og meningsbe- 
grepets «sanne» innhold. Jeg velger begrepet mening fordi det i likhet med 
kvalitet og spill er et så mangetydig begrep. Derfor er det egnet som en beteg- 
nelse for det nyanserte konsensusnivået i skolekonsertdebattene det er viktig å 
få beskrevet, hvis skolekonsertdeltakerne skal kunne samarbeide om kvalitet. 
De trenger et samarbeidsgrunnlag som rommer også det de er uenige om. 
Her kan ordet mening betegne det som er felles for alle slags ønskelige, kon- 
krete skolekonserterfaringer, der musikk på ulike måter gir elevene mening. 
Dessuten er det kanskje et vel så tydelig og treffende begrep som kvalitet for det 
skolekonsertdeltakerne er opptatt av. 

I debatten om hva som gir og bør gi mening i en skolekonsert, blir det rele- 
vant å trekke inn regissøren Tore Vagn Lids polemikk mot det han mener er et 
tekstfiksert teatermiljø (Lid 2006: 1-2). Hans problematisering av begrepene 
konsert og teater innebærer en utfordring også til musikkaktørene i DKS: 
Hva er viktige kunsterfaringer i skolekonserter? Da blir diskusjonstemaene 
ikke bare indre kontra ytre dialog, musikk kontra tverrkunstneriske uttrykk, 
men også hva som er en skjellsettende, eksistensiell skolekonserterfaring (jf. 
Bollnow 1959/1976). Eller for å bruke elevenes språk: Hva er en spennende 
skolekonsert, der det skjer noe? 

På disse spørsmålene gir igjen aktørene og deltakerne i skolekonsertfel- 
tet forskjellige svar. Rikskonsertene har siden 2006 fokusert på de gode i 
betydningen positive opplevelsene gjennom sin visjon om å berøre, over- 
raske og begeistre (Bergroth-Plur 2008; Rikskonsertene 15.03.2016: 4). 
Kulturdepartementet mener DKS også bør provosere og forarge, ikke bare 
gjøre elevene positivt innstilt (St.meld. nr. 8 (2007-2008): 22). Kulturtanken har 

inkorporert dikotomien i sine verdier og vil balansere mellom å være modig og 
samlende (Kulturtanken 23.11.2016). Blant skolekonsertdeltakerne finnes 
begge syn enten hver for seg eller i ulike typer kombinasjoner, og noen elever 
synes tydeligvis det er «gøy» både å bli begeistret og forarget. Disse elevene 
anvender ord som gøy og spennende for både utfordrende, underholdende, 
alvorlige og humoristiske produksjoner de blir engasjert av. Meningsbegrepet 
rommer, som levendegjøring, både de behagelige og de ikke behagelige, men 
like fullt ønskelige og meningsfulle konsertopplevelsene. Når musikken gir 
mening blir dermed et bilde på ulike typer viktige, spennende og «gøye» skole- 
konserterfaringer som setter spor hos elevene. 

Studiens musikk- og skolerepresentanter har vært deltakere i flere skolekon- 
serter. De har dermed klare oppfatninger av hva kvalitet i skolekonserter kan 
innebære. Opplevelsene av de ulike konsertene har gitt dem mange og sterke 
meninger om musikk og formidling. Tittelens språkbilde avspeiler derfor også 
hovedmålet med denne studien, nemlig å bidra til meningsfulle meningsut- 
vekslinger om kvalitet i skolekonserter. Slik kan musikk i DKS gi stadig nye 
former for mening. 

2. Sjangerstatistikk for skolekonsertttilbudet 


Rikskonsertenes landsomfattende statistikk: Antall skolekonserter per sjanger. 


APPENDIX 


Sjanger 2004 2005 2006 2007 2008 2009 2015 
Klassisk Musikk Samtid 1243 1158 1129 775 627 631 344 
Klassisk musikk 1494 1352 1473 2085 1559 1173 180 
Tradisjonsmusikk norsk 567 780 800 903 625 616 483 
World Music tradisjonell 1252 1329 1337 1262 1317 1220 710 
World Music samtid 202 487 385 355 414 486 202 
Viser 424 488 532 557 775 737 310 
Jazz/Blues 1384 1309 1308 1317 1128 1579 393 
Pop/Rock 928 965 1156 1107 1178 1315 401 
Annet 190 256 340 398 473 440 483 
Ikke bestemt 220 421 230 379 498 864 4875 
Totalantall skolekonserter 7904 8545 8690 9138 8594 9061 8381 


(Kilde: Rikskonsertene - Upublisert notat 2010 og 2016). 

